
Prefata 


Am scris aceasta carte pentru studenti, ca un suport pentru cursul de Managementul 
cunostintelor pe care il predau la Facultatea de Administrarea Afacerilor, Academia de Studii 
Economice din Bucureşti si, respectiv, la Facultatea de Management, Şcoala Naţională de Studii 
Politice şi Administrative din Bucureşti. Este o carte care conţine conceptele şi ideile fundamentale 
ale acestui nou domeniu teoretic dar şi de practică managerială. 


Managementul cunoştinţelor este un domeniu care s-a dezvoltat în mod semnificativ în 
ultimele două decenii, perioadă în care s-au făcut progrese remarcabile în tehnologiile informatice, 
iar informaţiile şi cunoştinţele au devenit resurse strategice în cadrul marilor companii. Astăzi se 
vorbeşte tot mai mult de economia cunoştinţelor, o economie în care resursele intangibile devin 
predominante în raport cu resursele tangibile pe care s-a clădit economia industrială. Totodată, 
cunoştinţele pot contribui la realizarea avantajului competitiv, avantaj esenţial în competiţia globală 
de astăzi. 


Managementul cunoştinţelor constituie o parte integrantă a managementului organizational, 
fiind liantul dintre managementul operaţional şi cel strategic. Managementul cunoştinţelor este un 
domeniu mai greu de înţeles deoarece cunoştinţele sunt entităţi intangibile pe care le 
conceptualizăm cu ajutorul metaforelor. Aceasta înseamnă şi o anumită limitare a înţelegerii lor dată 
de calitatea metaforelor folosite şi de matricea culturală în care s-a format o anumită gândire. În 
timp ce în Europa şi America cunoştinţele au fost considerate de către filozofi şi oamenii de ştiinţă 
încă din antichitate ca fiind produsul raţiunii noastre, filozofia şi cultura asiatică şi japoneză au 
considerat cunoştinţele ca fiind deopotrivă un produs al raţiunii si al simţirii noastre. Cu alte cuvinte, 
cunoştinţele înglobează atât ideile şi teoriile ştiinţifice, cât şi emoţiile noastre. La acestea se adaugă 
în mod organic spiritualitatea noastră. Cercetările recente în ştiinţe cognitive demonstrează 
integralitatea cunoştinţelor şi faptul că ele cuprind cunoştinţele raţionale, emoţionale şi spirituale. 


Managementul cunoştinţelor este un domeniu de studiu captivant prin spectrul lui de idei şi 
un domeniu pragmatic fundamental în managementul şi leadershipul organizational. Performanţele 
oricărei companii depind în mod direct de modul în care a fost înţeles şi implementat acest 
management al cunoştinţelor. 

Capitolul 1 


Managementul cunostintelor 


1.1. Câteva elemente de semantică 


Knowledge management. Aceasta este o expresie deja consacrată în literatura de specialitate, 
deşi asupra definirii ei conceptuale sunt o serie de discuţii între experţi, discuţii generate în special 
de înţelegerea naturii cunoştinţelor şi, mai ales, a relaţiilor semantice între conceptele de date, 
informaţii şi cunoştinţe. Dincolo de aceste discuţii absolut normale în procesul definirii unui nou 
domeniu al ştiinţei manageriale, există un consens clar asupra esenței procesului managerial al 
cunoştinţelor dintr-o organizaţie. Voi da câteva definiţii în acest sens în subcapitolul imediat 
următor. Problema pe care o ridic acum o constituie modul în care integrăm lingvistic acest concept 
nou în limba română. Cu alte cuvinte, cum îl vom folosi în limba română. Este o problemă mai 
generală cu orice concept nou creat într-o altă cultură şi practică socială. De exemplu, am preluat 
integral în limba română conceptele create în cultura anglo-saxonă de management şi de marketing, 
dar nu acelaşi lucru se poate spune despre conceptele de leader şi leadership. Am românizat scrierea 
conceptului de lider, dar nu ne-am decis încă asupra conceptului de leadership. Mai nou, reclamele 
companiilor de telefonie mobilă folosesc conceptul de share care se traduce prin a împărtăşi şi nu 
prin a împărți, deoarece se referă la împărtăşirea unor informaţii şi cunoştinţe care sunt entităţi 
intangibile şi nu obiecte fizice. Pentru a simplifica, reclamele folosesc expresii de genul share-uieşte 
cu prieteneii... Eu nu sunt împotriva imbogatirii limbii române cu noi expresii pe care tehnologia 
informatică le generează continuu, dar nici nu pot să observ o distorsionare semantică greu de 
acceptat prin folosirea unor expresii de tip ghiveci lingvistic. 


Expresia knowledge management a fost tradusă în limba română în mai multe variante, unele 
dintre ele contrastând semantic cu ideea fundamentală pe care conceptul de knowledge 
management o introduce în literatura de specialitate. Cele mai folosite expresii sunt: gestiunea 
cunoştinţelor, gestiunea cunoaşterii, managementul cunoaşterii, managementul bazat pe cunoştinţe 
şi managementul cunoştinţelor. Voi încerca să analizez semantic fiecare dintre aceste expresii 
lingvistice. 


Gestiunea cunoştinţelor. Ideea de bază este de a substitui termenul de management creat în 
cultura americană cu termenul de gestiune provenit din cultura franceză. Este o chestiune mai veche 
când în timpul regimului socialist conceptul de management era considerat un concept capitalist 
american, fapt pentru care a existat opţiunea pentru gestiune. Totodată, împreună cu termenul de 
gestiune, am preluat şi verbul a gestiona şi substantivul gestionar. În Dicţionarul Explicativ al Limbii 
Române, editat de Academia Română (1998), termenul de gestiune este explicat prin: “Administrare 


a bunurilor unei întreprinderi, instituţii sau persoane; răspunderea păstrării bunurilor si a mánuirii 
fondurilor unei întreprinderi, instituţii sau persoane; ansamblu de operaţii privind primirea, 
păstrarea şi eliberarea unor bunuri materiale aparţinând altcuiva; totalitate a bunurilor încredințate 
cuiva în vederea administrării lor” (DEX, 1998, p.436). Definiţia foloseşte conceptele cheie de 
administrare şi bunuri. Este evident că o astfel de definiţie nu poate satisface cerinţele semantice ale 
conceptului de cunoştinţe deoarece cunoştinţele sunt intangibile şi nu bunuri fizice de administrat. 
Folosind această variantă lingvistică ar însemna să fiu de acord cu ideea că într-o companie suntem 
interesaţi de administrarea emoţiilor, valorilor, intuitiilor etc. ceea ce este o fortare semantică mult 
prea mare pentru a putea fi acceptată. 


Putem merge mai departe cu conceptul de gestiune încercând să valorificăm mai mult 
dimensiunea lui economică. În Dicţionarul de economie (1999), termenul de gestiune economică este 

explicat ca fiind o "interventie exercitatá de un subiect individual sau colectiv asupra unui sistem sau 
proces economic în scopul de a-i imprima şi menţine o anumită evoluţie decurgând dintr-un proiect 
asumat de subiectul respectiv. Gestiunea economică presupune exercitarea de către subiect, potrivit 
unor criterii specifice de raționalitate economică, a atribuţiilor de proiectare, pilotare, control si 
reglare asupra obiectivelor, structurii, funcţionării şi performanţei procesului sau sistemului 
economic gestionat” (Drobotă, 1999, p.227). Sabina Mihalache (2007, p.63) foloseşte expresia 
gestiunea cunoaşterii, trecând astfel de la obiecte la procesul de cunoaştere: "Nevoia de a gestiona 
cunoaşterea pare să reprezinte un fenomen natural, ca urmare a unor intense discuţii privitor la rolul 
şi intensificarea procesului de valorificare a capitalului intelectual în societăţile post-capitaliste.” 
Lăsând de o parte faptul că gestionarea cunoaşterii nu este un fenomen natural ci unul creat de 
oameni pentru a reduce entropia prin controlul exercitat, expresia este mai mult decât inadecvată. 
Constatăm că în loc de a ne apropia de knowledge management, gestiunea cunoştinţelor ne 
îndepărtează. De aceea, consider că traducerea expresiei knowledge management prin gestiunea 


cunoştinţelor sau gestiunea cunoaşterii este neinspirată şi departe de esenţa fenomenelor. 


Managementul cunoaşterii. Autori veniţi dinspre domeniul informaticii sau al filozofiei au 
tradus knowledge management prin managementul cunoaşterii. De exemplu, Mihaela Muntean & 
Alexandra Popovics (2007, p.28) scriu: "Managementul cunoaşterii poate fi definit ca un demers, 
orientat strategic, de motivare şi facilitare a angajării membrilor organizaţiei în dezvoltarea şi 
utilizarea capacităţilor cognitive, prin valorizarea, subordonată obiectivelor ei de ansamblu, a 
surselor de informaţii, experienţei şi abilităţilor fiecăruia dintre ei.” Sabina Mihalache (2007, p.63) 
scrie: "In acest context, managementul cunoaşterii cuprinde identificarea şi localizarea valorilor 
intelectuale într-o anumită organizaţie, generarea de cunoştinţe noi cu scopul reliefării avantajelor 
competitive, accesarea integrală a informaţiei corporative, diseminarea de practici pozitive şi accesul 
la tehnologii de codificare şi utilizare a informaţiei.” Staicu (2007, p.14) recurge şi el la 
managementul cunoaşterii: "Un sistem de management sau de administrare a cunoaşterii este 
alcătuit din totalitatea interacțiunilor şi relaţiilor care au loc între agenţii unui sistem de cunoaştere 

care urmăreşte crearea, stocarea şi sporirea cunoaşterii.” La aceste citate, adăugăm faptul că 
expresia managementul cunoaşterii a fost folosită în titlul mai multor cărţi: Bodea & Andone (2007), 


Brâncoveanu (2007) şi Cureteanu (2011). 


Cunoaşterea este un proces complex, individual, care a constituit şi constituie domeniul de 
investigare al filozofilor. “Conceptul central al teoriei cunoaşterii este noţiunea de adevăr. Teoriile 
gnoseologice au trebuit să se pronunţe mai întâi asupra faptului dacă subiectul sau agentul uman 


poate ajunge sau nu la cunoştinţe adevărate” (Popa, 1972, p.14). În această formulare foarte 
sintetică, profesorul Cornel Popa evidenţiază două elemente esenţiale: cunoaşterea ca proces 
specific individual şi focalizarea pe adevăr. Knowedge management este un proces esențialmente 
organizational, iar focalizarea lui nu este pe identificarea sau validarea adevărului ci pe realizarea 
unor produse şi servicii pentru consumatori. De aici rezultă foarte clar că traducerea expresiei 
knowledge management prin managementul cunoaşterii nu este adecvată. De altfel, chiar unul 
dintre autorii care foloseşte conceptul de managementul cunoaşterii recunoaşte faptul că: "Această 
definiţie a cunoaşterii este într-un oarecare dezacord cu definiţia clasică, populară aproape, a 
cunoaşterii ca opinie adevărată şi întemeiată” (Staicu, 2007, p.15). Pe de altă parte, folosind 
termenul de management în denumirea noului domeniu inducem ideea de reducere a entropiei, 
ceea ce este exact opusul faptului că prin cunoaştere entropia creşte. Cu alte cuvinte expresia 
managementul cunoaşterii este o exprimare conflictuală în sine, un oximoron. 


Managementul bazat pe cunoştinţe. Expresia este folosită îndeosebi în lucrările publicate de 
profesorul Ovidiu Nicolescu (Nicolescu & Nicolescu, 2005; Nicolescu & Nicolescu, 2011). Expresia 
bazat pe cunoştinţe provine din expresia knowledge-based folosită în literatura de specialitate la 
dezvoltarea unor teorii organizaționale bazate pe conceptul de cunoştinţe. A spune însă cá 
managementul este bazat pe cunoştinţe este o fortare semantică deoarece prin însăşi natura lui 
managementul este bazat pe cunoştinţe. Nu se poate face management dacă nu ai cunoştinţele şi 
competențele necesare. Aceasta înseamnă că managementul a fost din totdeauna bazat pe 
cunoştinţe. În acest caz nu mai putem face diferenţa între noul domeniu knowledge management şi 
management deoarece managementul bazat pe cunoştinţe este echivalent cu managementul aşa 
cum a fost definit el de la început. "Ca ştiinţă, managementul bazat pe cunoştinţe constă în studierea 
proceselor si relaţiilor manageriale bazate pe cunoştinţe, în descoperirea legitátilor care le 
guvernează şi în conceperea de noi sisteme, metode, tehnici etc., în vederea creşterii functionalitátii 
şi performanţelor organizaţiilor, valorificând marile valenţe ale cunoştinţelor. În formularea acestei 
definiţii am pornit de la prezumția că situarea în prim-plan a cunoştinţelor în cadrul firmelor (ca 
resursă, produs, strategie etc.) determină o modificare de fond în procesele şi relaţiile manageriale” 
(Nicolescu & Nicolescu, 2005, p.203). Sunt de acord cu premisa de la care pornesc autorii, dar 
expresia folosită pentru traducerea conceptului de knowledge management o consider inadecvată. 
Dacă am accepta expresia de management bazat pe cunoştinţe, atunci ar trebui să folosim şi expresii 
similare ca: management bazat pe resurse umane, management bazat pe talent, management bazat 
pe finanţe etc., ceea ce nu se întâmplă. 


1.2. Ce înţelegem prin managementul cunoştinţelor 


Eu voi folosi pentru knowledge management expresia managementul cunoştinţelor. În acest 
subcapitol voi argumenta forma lingvistă aleasă şi voi descrie înţelesul conceptului denumit prin ea. 
De la început consider faptul că ne situăm în domeniul managementului şi nu al filozofiei. Totodată, 
folosind termenul de management în conţinutul expresiei knowledge management înseamnă că ne 
referim la un proces managerial. Cu alte cuvinte esenţa este dată de faptul că sistemul de referinţă 
semantic este dat de management şi nu de teoria cunoaşterii. Să vedem cum se defineşte atunci 
managementul ca proces organizational. Voi da numai două definiţii preluate din cărţi fundamentale 


de management din cultura americană. Voi cita în original aceste definiţii, după care le voi traduce si 
comenta. 


"The term management refers to the process of getting things done, effectively and efficiently, 
through and with other people" (Robbins & DeCenzo, 2005, p.7). În traducere, definiţia de mai sus 
devine: "Termenul de management se referă la procesul de a face lucruri, efectiv si eficient, prin si 
cu alţi oameni.” În primul rând această definiţie pune accentul pe oameni, respectiv, pe resursele 
umane ale unei organizaţii. În al doilea rând, definiţia se referă la procese prin care se realizează 
lucruri, care pot fi produse sau servicii. De asemenea, putem considera şi sensul generic de realizare 
a unor obiective, având ca rezultat final produse sau servicii pentru consumatori. În al treilea rând, 
aceste procese trebuie să fie eficiente şi efective sau eficace. Cu alte cuvinte, managementul s-a 
născut din nevoia ca din multitudinea posibilităţilor de a produce bunuri şi servicii să alegem pe 
acelea care se pot face eficient şi eficace. Dar cum nimeni nu ne spune care sunt acele procese 
eficiente şi eficace, managementul are misiunea de a crea soluţii prin care se obţine eficienţă şi 
eficacitate, soluţii în concordanţă cu misiunea companiei de a crea valoare pentru societate. 
Eficienţa este un concept care corelează intrările şi ieşirile dintr-un proces de transformare, 
respectiv, un proces în care intrările se transformă în ieşiri sau rezultate. Eficiența se defineşte ca 
fiind raportul dintre valoarea rezultatelor obţinute şi valoarea intrărilor folosite pentru a produce 
aceste rezultate. Pe de altă parte, eficacitatea corelează rezultatele obţinute cu rezultatele 
planificate sau anticipate. Eficacitatea se defineşte ca fiind raportul dintre rezultatele obţinute 
pentru un anumit obiectiv şi rezultatele planificate pentru obiectivul respectiv, într-o anumită 
perioadă de timp. După cum vedem din definiţia dată de Robbins & DeCenzo, managementul nu se 
referă la procesul de cunoaştere şi nici la gestionarea sau administrarea lucrurilor. Totodată, a pune 
problema eficienţei procesului de cunoaştere mi se pare total absurd. Aceasta ar însemna ca atunci 
când apare o nouă teorie să o analizăm cât de eficientă este şi dacă nu satisface criteriul de 
optimalitate să nu o validăm. Absurdul vine din faptul că am folosi instrumente economice de analiză 
şi decizie pentru creaţii ştiinţifice şi artistice cu scopul validării lor. Cum ar suna oare un studiu de caz 
despre eficienţa coloanei infinitului a lui Brâncuşi sau despre minunata pictură din Capela Sixtină a 
lui Michelangelo? Oare cei care folosesc sintagma managementul cunoaşterii nu îşi pun astfel de 
întrebări, pentru a vedea absurdul din semantica rezultată? 


"Management is the attainment of organizational goals in an effective and efficient manner 
through planning, organizing, leading, and controlling organizational resources" (Daft, 2005, p.7). În 
traducere, definiţia de mai sus devine: "Managementul constă în realizarea scopurilor 
organizaționale într-o manieră eficace şi eficientă, prin planificarea, organizarea, conducerea şi 
controlul resurselor organizaționale.” În această formulare, resursele organizaționale sunt resursele 
umane. Revedem clar formulate cerinţele economice de eficienţă şi de eficacitate. Totodată, vedem 
funcţiile de bază ale managementului: planificarea, organizarea, conducerea şi controlul proceselor. 


Sintagma managementul cunoştinţelor răspunde semanticii conceptului de management 
deoarece cunoştinţele sunt considerate ca resurse ale organizaţiei. Prin natura lor, cunoştinţele sunt 
resurse intangibile şi de aceea pare mai greu de înţeles ideea de a lucra cu ele şi de a le folosi în mod 
eficient şi eficace. Obiectele fizice constituie resurse tangibile, ceea ce înseamnă că ele pot fi văzute, 
pot fi atinse şi în concluzie pot fi măsurate. Prin tradiţie se spune că tot ceea ce poate fi măsurat, 
poate fi supus procesului managerial. De aici şi interpretarea unor autori că resursele intangibile 
neputând fi măsurate nu pot fi manageriate. Dar cunoştinţele nu plutesc în atmosfera unei companii, 


ci devin prin procesári specifice cunoştinţe încorporate în oameni, procese tehnologice, procese 
organizaționale sau structurale, procese sociale, bunuri şi servicii produse de companie. Noi vorbim 
despre câmpuri de cunoştinţe organizaționale si dinamica lor, dar în final scopul creării acestor 
cunoştinţe este tocmai acela de a le folosi în realizarea de bunuri şi servicii destinate consumatorilor, 
prin care satisfacem anumite nevoi ale lor. Prin folosire, cunoştinţele devin încorporate în bunurile şi 
serviciile produse de o companie. 


Managementul cunoştinţelor înseamnă procesul managerial prin care se realizează crearea, 
achiziţionarea, memorarea şi regăsirea, transferul, diseminarea şi împărtăşirea, transformarea şi 
folosirea cunoştinţelor, precum şi învăţarea organizaţională. Dacă introducem conceptul de 
dinamică pentru a desemna procesele de mai sus, atunci putem spune că managementul 
cunoştinţelor înseamnă procesul managerial prin care se stimulează crearea cunoştinţelor şi se 
realizează dinamica lor organizaţională în concordanţă cu obiectivele organizaţiei. Această definiţie 
este foarte sintetică deoarece se foloseşte în mod implicit de definiţia dată managementului şi de 
conceptul de dinamică organizaţională. Multe dintre definițiile date în literatura de specialitate sunt 
mai elaborate deoarece prezintă în mod explicit ideea de management şi de dinamică 
organizaţională. În cele ce urmează voi da câteva dintre definițiile cele mai frecvent utilizate în 
literatura de specialitate. Ordinea prezentării lor este nesemnificativă. 


"Managementul cunoştinţelor este coordonarea deliberată şi sistematică a oamenilor dintr-o 
organizaţie, a tehnologiei, a proceselor şi a structurii organizaționale cu scopul de a adăuga valoare 
prin refolosire şi inovare. Această coordonare se obţine prin crearea, împărtăşirea şi aplicarea 
cunoştinţelor, precum şi prin introducerea lecţiilor valoroase învăţate şi a bunelor practici în 
memoria corporativă cu scopul stimulării învăţării organizaționale continue" (Dalkir, 2005, p.3). Deşi 
pare o formulare bine articulată, acesta definiţie reduce procesul managerial la coordonare şi 
identifică coordonarea cu procese specifice dinamicii cunoştinţelor, ceea ce poate crea o serie de 
confuzii semantice. 


"Managementul cunoştinţelor poate fi definit ca fiind procesul efectiv de învăţare asociat cu 
explorarea, exploatarea şi împărtăşirea cunoştinţelor umane (tacite si explicite) care folosesc o 
tehnologie adecvată şi un mediu cultural dat pentru a creşte capitalul intelectual şi performanţa 
organizaţiei” (Jashapara, 2011, p.15). În această definiţie, autorul explicitează scopul generic al 
managementului cunoştinţelor indicând creşterea capitalului intelectual şi performanţa organizaţiei. 
De asemenea, autorul explicitează aspectele de explorare şi exploatare a cunoştinţelor, ca parte a 
dinamicii cunoştinţelor organizaționale. 


"Managementul cunoştinţelor se defineşte în aceasta carte ca fiind procesul necesar prin care 
se poate obţine cát mai mult din resursele de cunoştinţe. Managementul cunoştinţelor este o 
disciplină importantă prin care se promovează descoperirea, capturarea, împărtăşirea şi aplicarea 
cunoştinţelor firmei” (Becerra-Fernandez & Sabherwal, 2010, p.XIII). Aceasta este o definiţie 
sintetică, de tip generic, care permite o explicitare adaptivă la orice situaţie concretă din practica 
managerială. 


"Managementul cunoştinţelor este procesul de identificare, capturare, organizare si 
diseminare a activelor intelectuale care sunt critice pentru performanţa pe termen lung a 
organizaţiei” (Debowski, 2006, p.16). În această definiţie se introduce o confuzie prin folosirea 
conceptului de active intelectuale, care nu este definit anterior şi poate avea diferite interpretări. Se 

presupune cá activele intelectuale si cunostintele sunt identice din punct de vedere semantic, ceea 
ce nu este adevărat. În categoria activelor intelectuale se includ de obicei şi obiecte fizice cu un grad 
ridicat de încorporare a cunoştinţelor (de exemplu un calculator). 


"Managementul cunoştinţelor este o abordare multidisciplinară care priveşte comprehensiv si 
sistematic activele informaţionale ale unei organizaţii prin identificarea, capturarea, colectarea, 
organizarea, indexarea, stocarea, integrarea, regásirea si împărtăşirea lor" (Geisler & 
Wickramasinghe, 2009, p.5). În această definiţie, autorii identifică conceptul de cunoştinţe cu cel de 
active informaţionale, ceea ce nu este corect. 


Toate definițiile de mai sus au încercat să evidentieze aspectele cele mai importante ale 
proceselor manageriale focalizate pe cunoştinţe. În primul rând, managementul cunoştinţelor are ca 
obiect dinamica cunoştinţelor dintr-o organizaţie, dinamică al cărui suport îl constituie resursele 
umane şi nu tehnologiile informatice. Aceste tehnologii procesează numai date şi informaţii, nu şi 
cunoştinţe. Este o eroare să amestecăm managementul cunoştinţelor cu managementul sistemelor 
informatice, care este preponderent un management tehnologic. Fiind vorba despre muncitori 
intelectuali, respectiv, oameni care procesează date, informaţii şi cunoştinţe şi care generează, 
transferă, împărtăşesc, memorează şi folosesc cunoştinţe, managementul se exercită în mod direct 
asupra lor ca proprietari şi creatori de cunoştinţe. În al doilea rând, în managementul cunoştinţelor 
accentul trebuie pus în primul rând pe motivarea oamenilor şi pe crearea unei culturi adecvate 
creării, transferului şi transformării cunoştinţelor. O astfel de cultură trebuie să dezvolte valorile de 
adevăr şi încredere, precum şi o stare emoţională confortabilă muncii în echipă. Dacă nu există 
încredere reciprocă în oameni nu se poate stimula nici împărtăşirea de cunoştinţe care se focalizează 
pe experienţele individuale şi stările emoţionale specifice fiecărui angajat în parte. În al treilea rând, 
managementul cunoştinţelor nu poate fi redus la conceptele de eficienţă şi eficacitate, concepte 
cantitative greu de evaluat în cazul cunoştinţelor, ca resurse intangibile. De exemplu, mi se pare 
absurd să întrebi care este eficienţa unei noi idei deoarece crearea de cunoştinţe nu constituie un 
proces de transformare similar unui proces tehnologic, în care o serie de materiale se transformă în 
produse finite şi putem din punct de vedere economic să evaluăm valoarea financiară a intrărilor şi a 
ieşirilor. Nu vreau să spun că managementul cunoştinţelor trebuie decuplat de gândirea economică, 
dar va trebui să regândim indicatorii economici folosiţi pentru procesele tehnologice cu obiecte 
tangibile sau să creăm noi indicatori în concordanţă cu specificul intangibil al cunoştinţelor. 


Există o poveste reală interesantă despre logica conflictuală dintre managementul 
cunoştinţelor şi gândirea raţională economică. Într-o companie, angajaţii aveau ocazia să-şi 
împărtăşească experienţa în timpul pauzei de cafea sau ceai, în camera destinată preparării lor. La 
schimbarea managerului general, noul manager a considerat că pauzele de cafea şi conversațiile 
avute în timpul lor constituie o pierdere de timp şi a desfiinţat camera de cafea şi discuţiile informale 
de acolo. După un timp, s-a constatat că la nivelul companiei a crescut sensibil timpul necesar de 
găsire a soluţiilor şi de multe ori luarea de la zero a unor probleme similare, când s-ar fi putut folosi 
experienţa deja acumulată. A fost solicitată o analiză a stării de fapt din partea unei companii de 
consultanţă în management. Concluziile analizei au fost că este nevoie de dezvoltarea unei culturi de 
încredere şi de împărtăşire a experienţei prin discuţii informale între angajaţi, respectiv, de crearea a 
unor spaţii care să stimuleze aceste discuţii. În final, a fost redeschisă camera de cafea şi stimulate 
discuţiile colegiale informale. S-a demonstrat astfel conflictul dintre gândirea economică pe termen 
scurt şi bazată pe eficienţă a noului manager şi nevoia de dezvoltare a unei culturi organizaționale 

bazată pe o gândire managerială pe termen lung capabilă să stimuleze fluxurile de cunoştinţe 
informale. 


1.3. Implementarea managementului cunoştinţelor 


Subliniez de la început faptul că managementul cunoştinţelor nu este un nou management 
care să înlocuiască managementul clasic. Managementul cunoştinţelor este o parte integrantă a 
procesului managerial dintr-o organizaţie şi constituie liantul dintre managementul operaţional şi cel 
strategic al organizaţiei. Managementul operaţional are orizontul de timp dat de anul calendaristic, 
în timp ce managementul strategic se referă la procesele decizionale orientate spre viitor. De aceea, 
aspecte mai mult sau mai puţin dezvoltate ale managementului cunoştinţelor se găsesc în multe 
organizaţii, fără a căpăta însă coerenţa necesară definirii unui nou proces managerial. Când vorbim 
despre implementarea managementului cunoştinţelor ne referim la organizaţiile în care cunoştinţele 
devin resurse dominante, iar managementul lor trebuie să constituie un domeniu specific, coerent şi 
cu noi responsabilităţi. 


Compania McKinsey este cunoscută în întreaga lume pentru elita de consultanţi pe care o are 
şi pentru proiectele de consultanţă pe care le realizează cu cele mai mari şi mai importante companii 
din lume. În această companie, selectarea oamenilor la angajare constituie un proces complex de 
identificare a celor mai talentaţi şi inteligenţi experti în domeniul afacerilor. De aceea, la McKinsey 
nu există o diviziune clară între cei care gândesc şi iau decizii (de exemplu, managerii) şi cei care 
trebuie să pună în aplicare deciziile luate (de exemplu, executantii). Fiecare angajat este considerat 
capabil să cerceteze, să analizeze şi să gândească soluţiile cele mai adecvate pentru problemele 
evidenţiate. Cultura organizaţională stimulează împărtăşirea cunoştinţelor si învăţarea din 
experienţa proprie, precum şi din experienţa celorlalţi. in acest context generalizat de învăţare 
organizaţională nu se simte nevoia identificării managementului cunoştinţelor ca un domeniu 
specific, deoarece el există deja într-o formă descentralizată şi personalizată. Astfel de situaţii sunt 
însă rare. La majoritatea companiilor se pune problema dezvoltării unui proces managerial specific 
cunoştinţelor prin crearea unor structuri manageriale care să asigure suportul şi coerenţa deciziilor 
în domeniul creării, achiziţionării, transferului, împărtăşirii şi folosirii eficiente a cunoştinţelor. O 
astfel de structură managerială este condusă de un manager al cunoştinţelor, având în practica 
anglo-saxonă denumirea generică de Chief Knowledge Officer (CKO), Chief Learning Officer (CLO), 
Director of Knowledge Transfer (DKT) sau Director for Intellectual Capital (DIC). Indiferent de 
denumirea lui, cel care se află în vârful piramidei manageriale ale managementului cunoştinţelor are 
următoarele responsabilităţi de bază: 


e Sa fie un bun avocat al managementului cunoştinţelor şi să contribuie la conştientizarea 
importanței acestui proces pentru toti angajaţii companiei. Într-o companie în care procesarea 
informaţiilor şi cunoştinţelor devine intensivă, iar densitatea de cunoştinţe este foarte mare, 
dezvoltarea managementului cunoştinţelor trebuie să devină o responsabilitate a fiecărui 
angajat şi nu numai a unor manageri. 

e Să proiecteze şi să implementeze o structură funcţională şi o infrastructură de tip suport 
pentru managementul cunoştinţelor. Infrastructura trebuie să conţină baze de date şi 
informaţii stocate în servere, în documente şi în biblioteci, hărți cu distribuţia cunoştinţelor în 

organizaţie, centre de cercetare şi reţele de internet, intranet şi de comunicare la care să aibă 
acces angajatii companiei. 

e Să realizeze conexiuni privind transferul de date, informaţii şi cunoştinţe cu parteneri externi, 
respectiv, companii, universităţi, agenţii guvernamentale sau alte organizaţii. 

e Sa contribuie la realizarea unei viziuni pentru companie privind rolul şi importanţa resurselor 
intangibile în competiţia de afaceri. Pe baza acestei viziuni să elaboreze strategii privind 
exploatarea cunoştinţelor, achiziţionarea de noi cunoştinţe sau crearea de noi cunoştinţe. 

e Sa gândească soluţii pentru stimularea evaluării proceselor intelectuale din companie, astfel 
încât să poată obţine corelaţii semnificative între eforturile făcute pentru dezvoltarea 
managementului cunoştinţelor şi performanţele companiei. 

e Să contribuie la dezvoltarea proceselor de învăţare organizaţională şi să orienteze strategiile 
companiei spre transformarea ei într-o organizaţie care învaţă. 

e Să contribuie la dezvoltarea unei culturi organizaționale care să susţină şi să stimuleze 
dinamica cunoştinţelor şi transformarea eficientă a capitalului intelectual potenţial în capital 
intelectual operaţional. 

Dintre toate responsabilitátile menţionate mai sus, trei sunt esenţiale: crearea unei infrastructuri 
care să suporte structura funcţională a managementului cunoştinţelor, crearea unei culturi dinamice 
care să stimuleze dinamica cunoştinţelor şi să demonstreze contribuţiile managementului 
cunoştinţelor la performanţele economice ale companiei pe termen lung. Tentaţia evaluării 
contribuţiei managementului cunoştinţelor la performanţele financiare imediate ale companiei este 
greşită şi trebuie evitată, deoarece procesele intelectuale şi crearea unei culturi dinamice care să 
susţină managementul cunoştinţelor sunt procese de durată care nu pot produce rezultate 
semnificative pe termen scurt. 


Cerinţele pentru ocuparea poziţiei de CKO, CLO, DKT sau DIC sunt complexe deoarece o astfel 
de poziţie implică: a) o excelentă cunoaştere a specificului afacerilor din companie, pentru a putea 
înţelege nevoile companiei privind managementul cunoştinţelor; b) o cunoaştere foarte bună a 
tehnologiei informatice pentru a putea proiecta şi folosi optim infrastructura informaţională; c) 
cunoştinţe de psihologie şi sociologie pentru a putea stimula transferul şi împărtăşirea de cunoştinţe, 
în special a cunoştinţelor extrase din experienţa proprie a angajaţilor; d) cunoştinţe de management 
şi leadership, pentru a putea integra managementul cunoştinţelor în managementul operaţional şi 
strategic al companiei. Directorii departamentelor de resurse umane, care au în general pregătire 
numai în domeniul psihologic sau numai în domeniul managementului, au un orizont prea îngust 
pentru a deveni CKO, CLO, DKT sau DIC. Ei vor trebui să îşi lărgească orizontul cunoaşterii prin 
înţelegerea proceselor specifice de afaceri ale companiei, precum şi a proceselor informaţionale 
specifice sistemelor informatice pe care compania le are sau le poate avea în viitor. Funcţia de CKO, 
CLO, FKT sau DIC este esenţială în mod deosebit pentru companiile în care cunoştinţele constituie 
esenţa afacerilor lor, cum sunt cele de consultanţă sau centrate pe servicii privind managementul 
informaţiilor, cum sunt de exemplu: Ernst & Young; McKinsey; IBM Consulting; Coopers & Lybrand; 
Booz, Allen & Hamilton; Skandia; Andersen Consulting. 


1.4. Managementul cunoştinţelor în practică 


În acest subcapitol voi prezenta ca exemplu de implementare a managementului cunoştinţelor 
compania ConocoPhillips, exemplu preluat din lucrarea The new edge in knowledge. How knowledge 
management is changing the way we do business publicată de Carla O'Dell & Cindy Hubert (2011). 

ConocoPhillips este o companie internaţională, integrată, de resurse şi tehnologii energetice. 
Este cea de a treia mare companie de gaze şi petrol din SUA, cu sediul central în Houston, Texas. 
Compania are ca domenii de activitate extracția țițeiului, rafinarea lui, marketingul şi transportul 
produselor petroliere rezultate din rafinare. De asemenea, extracția gazelor naturale, marketingul si 
transportul lor la marii consumatori. Compania are şi fabrici de produse chimice bazate pe 
hidrocarburi. Compania are aproximativ 30.000 de angajaţi, care îşi desfăşoară activitatea în 30 de 
tari. Compania şi-a lărgit spectrul de afaceri şi aria geografică prin cumpărări strategice ale altor 
companii din întreaga lume. 


Având în vedere dispersia geografică, dar şi diversitatea culturală şi pregătirea profesională a 
angajaţilor, managementul cunoştinţelor s-a impus de la început ca un liant între centre situate în 
diferite zone geografice, precum şi între angajaţi. Astfel, o prioritate deosebită a constituit-o 
strategia de împărtăşire a cunoştinţelor pentru a creşterea nivelului mediu de cunoştinţe 
organizaționale şi pentru a tinde spre excelența profesională. Domeniile cele mai interesate în 
procesul de împărtăşire a cunoştinţelor sunt: exploatarea şi producţia, dezvoltarea de proiecte şi 
achiziţiile, rafinarea şi marketingul, tehnologiile specifice şi tehnologiile informatice. Împărtăşirea de 
cunoştinţe are la bază algoritmul FAST (Fiind, Ask colleagues, Share experience, Trust), care implică 
următoarele faze ale procesului: 


e Fiind: Găseşte datele, informaţiile şi cunoştinţele de care ai nevoie. 
e Ask colleagues: Întreabă colegii atunci când vrei să afli mai multe lucruri despre rezolvarea 
unor probleme specifice şi învaţă din experienţa lor. 

e Share experience: Împărtăşeşte din experienţa ta şi află unde se află expertiza de care ai nevoie. 

e Trust:Incredere. Contribuie la dezvoltarea unui climat de încredere în companie. 
Astfel, angajaţii sunt instruiți să contribuie la generarea şi folosirea optima a cunoştinţelor 
organizaționale, indiferent de localizarea lor geografică. Pentru a stimula împărtăşirea cunoştinţelor, 
au fost constituite 120 de comunităţi de practică sau reţele tematice. Membrii acestor comunităţi de 
practică îşi pun întrebări şi generează dezbateri profesionale cu scopul dezvoltării şi valorificării 
învăţării organizaționale. Participarea la aceste comunităţi de practică este totuşi marcată de 
culturile diferite din care provin angajaţii. Angajaţii care provin din cultura americană sunt obişnuiţi 
să pună întrebări şi să se angajeze în dezbateri tematice, în timp ce angajaţii proveniţi din culturi 
asiatice nu doresc să se individualizeze prin a pune întrebări. Ei preferă discuţiile în grupuri mai mici, 
în care muncesc şi sunt cunoscuţi. 


O altă problemă reală o constituie diferenţa de fus orar între diferitele zone geografice, 
diferenţă care face ca programarea dezbaterilor şi a conferinţelor online să se facă cu o anumită 
dificultate. Cel mai adesea, ele sunt programate dimineaţa devreme sau seara târziu, pentru a reuni 
cât mai mulţi participanţi. Fiecare comunitate de practică are un lider care orientează direcţia de 
creare şi împărtăşire a cunoştinţelor şi care are rolul de integrare şi stimulare a membrilor 
comunităţii. Liderii acestor comunităţi de practică sunt numiţi de către top managementul 
companiei, care oferă totodată şi suportul financiar şi logistic pentru funcţionalitatea acestor reţele 
tematice. Liderii acestor reţele îi ajută pe angajaţii mai putin experimentați în folosirea resurselor 
informatice şi a portalurilor să înveţe cum să le folosească şi cum să beneficieze de participarea la 
dezbateri. Ei sunt cei care orientează dezbaterile prin definirea temelor şi a întrebărilor generice şi 
tot ei urmăresc periodic contribuţia membrilor la dezbateri. Cei mai activi primesc o serie de 
evidentieri si recunoasteri publice pentru contribuţiile lor. 

Participarea la aceste comunitáti de practicá nu este obligatorie, dar este beneficá si de aceea 
practic toti angajaţii companiei sunt prinşi în astfel de comunităţi. Ei sunt ajutaţi să îşi aleagă cele 
mai semnificative reţele din punct de vedere al interesului lor profesional şi să devină membri activi 
ai acestor comunităţi. Experții îşi împărtăşesc cunoştinţele, lecţiile învăţate din diverse proiecte si 
oferă sugestii pentru cei mai putin experimentați în rezolvarea unor probleme specifice. 


Liderii comunităţilor de practică sunt instruiți în aşa numita The Network University pentru a 
putea coordona eficient activitatea din comunitate. Liderii învaţă despre rolul acestor comunităţi de 
practică, despre funcţionalitatea lor, despre suportul lor tehnologic şi mai ales, despre cum să 
stimuleze participarea tuturor membrilor la dezbateri. Valoarea practică a comunităţilor de practică 
depinde în mod direct de talentul, viziunea şi nivelul de instruire al liderilor. Toate aceste eforturi 
organizaționale şi financiare se regăsesc pe termen lung în rezultatele economice ale companiei. 

Capitolul 2 


Economia cunostintelor 


2.1. Noua economie si caracteristicile ei 


În celebra sa carte The age of discontinuity. Guidelines to our changing society publicată în 
1969, Peter F. Drucker abordează pentru prima dată în mod sistematic și argumentativ conceptul de 
knowledge economy, respectiv economia cunoștințelor și ideea că resursele intangibile vor deveni 
într-un viitor apropiat mai importante decât resursele tangibile. Diferența dintre aceste două 
categorii de resurse generează și diferențele majore dintre economia industrială și economia 
cunoștințelor. 


Resursele tangibile sunt obiecte fizice pe care le putem vedea, atinge și ca rezultat practic 
imediat le putem măsura. Clădirile, mașinile, calculatoarele, telefoanele celulare, cărţile și banii sunt 
doar câteva exemple de astfel de resurse tangibile. Întreaga noastră existență se bazează pe aceste 
resurse, iar agricultura și industria au constituit principalele ramuri economice în care aceste resurse 
tangibile au fost procesate și transformate în bunuri economice. Economia industrială se 
caracterizează prin folosirea primordială a resurselor tangibile în realizarea avutiei unei naţiuni. 


Resursele intangibile sunt obiecte conceptuale sau virtuale, fără o existență materială. 
Deoarece nu le putem vedea, nu le putem atinge și pipăi, aceste resurse intangibile nu pot fi 
măsurate așa cum ne-am obișnuit să măsurăm mărimile fizice cum sunt lungimea, suprafaţa, 
volumul, masa, temperatura, intensitatea curentului electric sau gradul de poluare al aerului. Datele, 
informaţiile, cunoștințele, ideile, teoriile, regulile, capitalul intelectual sau simbolurile sunt cele mai 
folosite resurse intangibile. În timp ce resursele tangibile sunt procesate pe baza unor legi fizice 
liniare și deterministe, resursele intangibile sunt procesate pe baza unor legi cognitive neliniare și 
non-deterministe, pe care mai mult le intuim decât le cunoaștem. Științele cognitive vor juca un rol 
important în descoperirea și formularea unor astfel de noi legi. Diferenţele fundamentale dintre 
resursele tangibile și cele intangibile sunt prezentate în Tabelul 2.1. 


Drucker își intitulează capitolul 12 al cărții cu noua sintagmă: Economia cunoștințelor. Ideea 
acestei sintagme a fost sugerată de Friz Machlup, fost profesor de economie la Princeton University. 
În cartea sa Production and distribution of knowledge in the United States, publicată în 1962, 
Machlup folosește sintagma knowledge industries pentru acele industrii care produc și distribuie 
informaţii și cunoștințe in loc de bunuri materiale și servicii. Prin analogie, Drucker introduce 
sintagma knowledge economy și subliniază faptul că America se află într-un proces de tranziţie de la 
o economie industrială la o economie a cunoștințelor: "De la o economie de bunuri, așa cum a avut 
America de la cel de-al doilea război mondial până nu de mult, noi am trecut la o economie a 

cunoștințelor” (Drucker, 2008, p.263). Este important să înţelegem modul în care a fost creată 


această sintagmă pentru a o putea interpreta cât mai corect. 


Tabelul 2.1 — Caracteristicile fundamentale ale resurselor tangibile si 


ale celor intangibile 


Resurse tangibile 


Resurse intangibile 


Resursele sunt finite cantitativ și se pot epuiza în 
timp, prin folosirea lor intensivă. 


Sunt infinite cantitativ, deoarece nu se consumă 
prin folosire. Ele pot fi reutilizate integral. 


Unicitatea si raritatea resurselor conduc la 


creșterea valorii lor. 


Noutatea si esentializarea resurselor conduc la 
creșterea valorii lor. 


Resursele scad cantitativ atunci când sunt 
distribuite la 


distribuire, efectul lor se reduce. 


mai mulţi utilizatori. Prin 


Resursele nu se reduc cantitativ atunci când sunt 
distribuite la 


distribuire, efectul lor se amplifică. 


mai mulţi utilizatori. Prin 


Asupra lor acționează legi liniare. 


Asupra lor acționează legi neliniare. 


Regenerarea lor se face foarte greu și uneori 
necesită timp îndelungat. 


Generarea de noi cunoștințe se face relativ ușor 
și nu necesită un timp îndelungat. 


Drucker remarca faptul că în anul 1965, sectorul cunoștințelor reprezenta aproximativ o 
treime din produsul național brut al Statelor Unite, iar pentru sfârșitul anilor '70 se anticipa la acea 
dată o contribuţie de aproximativ jumătate din acesta. După cum remarca și Drucker statisticile în 
favoarea trecerii la o nouă economie erau impresionante. Dintre datele considerate de autor la 
vremea publicării cărții mai sus menţionate am să redau doar câteva. Dintre toti oamenii de știință si 
inginerii din întreaga lume și din toate timpurile, 90% trăiesc în prezent. Dacă într-o perioadă de 500 
ani de la Gutenberg încoace au fost publicate aproximativ 30 milioane de cărţi în întreaga lume, 
această cifră s-a putut realiza doar în ultimii 25 ani. În 1900, majoritatea populaţiei americane trăia 
în mediul rural și muncea în fermele agricole. În 1940, majoritatea populaţiei americane trăia în 
mediul urban și muncea în industrie. Pe la 1975-1980 se anticipa ca majoritatea americanilor să 
muncească în domenii caracterizate printr-o procesare intensivă a cunoștințelor. Drucker numește 
acești oameni knowledge workers. Într-o traducere liberă, aceasta înseamnă muncitori care lucrează 
cu cunoștințele sau mai sintetic muncitori intelectuali. Diferența fundamentală între muncitorii din 
fabrici și cei care realizează servicii intensive în cunoștințe o constituie faptul că primii produc bunuri 
materiale, iar ceilalţi produc servicii sau noi cunoștințe. Muncitorii industriali își foloseau capacitatea 
fizică în realizarea activităţii lor; muncitorii intelectuali își folosesc capacitatea intelectuală în 
procesarea cunoștințelor. Forţa fizică și dexteritatea manuală sunt înlocuite cu inteligența de 
procesare a cunoștințelor și abilitatea de a genera noi cunoștințe și idei. 


Drucker subliniază faptul că muncitorii intelectuali nu trebuie să se identifice cu intelectualii 
deoarece primii procesează date, informaţii și cunoștințe cu scopul aplicării lor în producţia de 
bunuri și servicii, în timp ce intelectualii procesează date, informaţii și cunoștințe cu scopul de a 

produce noi cunostinte si idei. Ín timp ce pentru muncitorii intelectuali importantá este 
aplicabilitatea informaţiilor si cunoștințelor, pentru intelectuali importantă este noutatea 
cunoștințelor produse. Evident, nu se poate face o strictă delimitare între muncitorii intelectuali și 
intelectuali deoarece procesarea informaţiilor și cunoștințelor constituie un spectru comun ambelor 
categorii. Pe acest spectru putem însă considera muncitorii intelectuali situaţi spre una din 
extremităţile spectrului, iar intelectualii spre cealaltă extremitate. Câmpul din mijloc cuprinde 
muncitori intelectuali care prin procesarea cunoștințelor produc bunuri și servicii cu o mare 
densitate de cunoștințe reușind să aducă și o serie de elemente de noutate prin valorificarea 
experienţei. Aceasta înseamnă că, la cunoștințele procesate în cadrul realizării de bunuri și servicii ei 
pot valorifica si o serie de cunoștințe extrase din propria experienţă. 


În cartea sa Societatea post-capitalistă, Drucker revine asupra impactului cunoștințelor și a 
muncitorilor intelectuali asupra societății subliniind că resursele reale care deţin controlul producţiei 
nu mai sunt cele tangibile, și nici capitalul în sensul de până acum, ci cunoștințele. Principala 
provocare a noii societăţi va fi trecerea de la conceptele de eficiență și productivitate a muncii la 
calitatea și productivitatea cunoștințelor. Conceptul de productivitate a fost introdus în economie 
pentru a măsura capacitatea unui muncitor sau a unei entităţi industriale de a produce bunuri, în 
raport cu timpul. Productivitatea poate crește prin analizarea procesului de producţie și prin 
reducerea timpului necesar de a realiza o anumită activitate. Frederick Winslow Taylor a fost primul 
care a studiat si a experimentat în industria americană o serie de metode numite de el științifice 
pentru creșterea productivității muncii. În cartea sa de pionierat a managementului industrial The 
principles of scientific management publicată în 1911, Taylor subliniază faptul că principalul obiectiv 
al managementului ar trebui să fie realizarea unei stări de prosperitate pentru toti cei implicaţi în 
procesul de producţie: “Principalul obiectiv al managementului ar trebui să fie asigurarea maximului 
de prosperitate pentru angajator, cuplată cu maximum de prosperitate pentru angajaţi” (Taylor, 
1998, p.1). Taylor argumentează că realizarea unei stări de prosperitate se poate obţine numai prin 
creșterea eficienţei și productivităţii muncii: "Într-un cuvânt, prosperitatea maximă se poate obține 
numai ca rezultat al maximei productivitáti" (Taylor, 1998, p.2). Rezultatele lui Taylor au fost atât de 
convingătoare încât au condus la reducerea zilei de muncă, în mod progresiv, de la 10 ore la 8 ore. 
Productivitatea este un raport numeric obţinut între două mărimi fizice care pot fi măsurate: 
cantitatea unui produs și timpul în care a fost realizat. 


Aplicarea directă a conceptului de productivitate la procesarea cunoștințelor este imposibilă 
deoarece cunoștințele nu sunt obiecte fizice măsurabile cu aceleași sisteme de măsură pe care le 
aplicăm la obiectele fizice. De asemenea, se va face o trecere treptată de la proprietatea privată a 
cunoștințelor la ideea că trebuie să considerăm cunoștințele ca pe un bun public : "Atât în Vest cât si 
în Est, cunoștințele fuseseră întotdeauna ca aplicându-se lui a fi. Apoi, aproape peste noapte, au 
ajuns sa-i fie aplicate lui a face. Au devenit o resursă si un lucru folositor. Cunostintele fuseseră 
întotdeauna un bun privat. Aproape peste noapte au devenit un bun public” (Drucker, 1999, p.18). 


Christiaan Stam (2007) a cercetat modul în care se poate aborda conceptul de productivitate a 
cunoștințelor și de folosit în noua economie a cunoștințelor. Rezultatele cercetării sale au fost 
sintetizate într-o teză de doctorat susținută cu succes la Universitatea Twente din Olanda. Pentru 
Stam (2007, p.5), "Productivitatea cunoștințelor se referă la procesul de transformare a 
cunoștințelor în valoare.” Rezultatul procesului de transformare al cunoștințelor îl constituie 
capitalul intelectual al organizaţiei. Într-unul dintre cele mai folosite modele de reprezentare a 

capitalului intelectual, acesta se compune din: capitalul uman, capitalul structural si capitalul 
relational (Bratianu & Orzea, 2013). Capitalul uman se referá la integralitatea cunostintelor detinute 
de angajatii unei organizatii, inclusiv experienta lor sub forma cunostintelor tacite. Capitalul 
structural se referá la structura relatiilor dintr-o organizatie si la reglementárile ei interne. Capitalul 
relational se referá la relatiile dintre organizatie si mediul extern economic. 


Într-un document publicat de către Organization for Economic Co-operation and Development 
(OECD) în 1996 se subliniază faptul cá "acum, cunostintele sunt recunoscute ca fiind forța motrice a 
productivității si creșterii economice, conducând la o nouă focalizare a rolului informaţiei, 
tehnologiei și învăţării în obținerea performanţei economice” (OECD, 1996, p.3). Având în vedere 
acest argument, documentul realizat de OECD propune sintagma knowledge-based economy, 
respectiv economia bazată pe cunoștințe. Cele două sintagme, economia cunoștințelor și economia 
bazată pe cunoștințe reflectă aceeași realitate a creșterii substantiale a rolului resurselor intangibile 
în dezvoltarea economică a unei organizaţii, regiuni sau tari. În document se estimează faptul că în 
majoritatea ţărilor membre OECD economiile se bazează într-o proporţie mai mare de 50% pe 
cunoștințe. Această realitate îi face pe economiști să își schimbe modelele de creștere economică, 
modele bazate până acum pe funcţii de producţie focalizate pe capital, forță de muncă, materiale și 
energie. Cunostintele constituiau doar influențe externe în aceste modele. Acum, cunoștințele vor 
trebui introduse ca o variabilă fundamentală în aceste modele. 


Documentul OECD subliniază faptul că în economia bazată pe cunoștințe, datele, informaţiile 
și cunoștințele se pot obține ușor deoarece există o abundență a lor. Ceea ce este mai greu de găsit 
este capacitatea de a le procesa inteligent și de a le folosi cât mai eficient în crearea de valoare 
pentru societate. De aceea a fost necesară și dezvoltarea managementului cunoștințelor, ca parte 
integrantă a managementului organizaţiei și a managementului strategic, pentru a se putea focaliza 
pe crearea, achiziţionarea, transformarea, transferul și stocarea de date, informaţii și cunoștințe. 


2.2. Cunostintele ca resurse intangibile 


Cele mai importante resurse intangibile sunt cunoștințele. Ele sunt inepuizabile deoarece 
oamenii generează în mod continuu noi cunoștințe. Prin folosire, cunoștințele nu se uzeazá si nici nu 
se consumă. De exemplu, legile dinamicii formulate de Isaac Newton au fost învăţate și folosite de 
milioane de oameni, fără ca ele să se uzeze. Același exemplu demonstrează faptul că prin distribuire 
cunoștințele nu se reduc cantitativ. Dacă o persoană are două mere și oferă un măr prietenului sáu, 
fiecare va avea câte un măr. Dacă o persoană are două idei și oferă o idee prietenului său, el 
continuă să aibă cele două idei inițiale. Această proprietate este esenţială în procesele de învăţare. 
Procesarea cunoștințelor nu se poate face cu ajutorul tehnologiei, inclusiv a calculatoarelor, ci numai 
cu ajutorul inteligentelor umane. Calculatoarele procesează numai date și informaţii. Cunostintele 
sunt generate la nivel individual, dar se pot dezvolta apoi la nivel de grup și de organizaţie. 
Cunostintele se asimilează prin învăţare si de aceea anii de școală și de universitate sunt esentiali 
pentru formarea noastră. Într-o organizație, cunoștințele se pot afla în diferite forme existenţiale așa 
cum vom discuta mai pe larg în capitolele următoare. Acum, pot sugera doar faptul că ele se pot 
diferenția după scopul acţiunii de a cunoaște: 

» Stii-ce (Know-what). Aceste cunostinte se referá la fapte. De exemplu, ráspunsurile la 
următoarele întrebări constituie informații si cunostinte despre ceva: Care este capitala 
României? Care este populația României? Care sunt simptomele unei boli de inimă? Care 
sunt acuzaţiile care se aduc în dosarul lui X? 

» Stii-de ce (Know-why). Acestea sunt, în principal, cunoştinţele ştiinţifice care descriu si 
explică fenomene ale naturii. Cunostintele ştiinţifice sunt folosite în inginerie pentru a crea 
tehnologii noi. În organizaţii aceste cunoștințe sunt importante pentru a înţelege şi opera cu 
echipamente şi tehnologii tot mai sofisticate. De exemplu, liniile de asamblare robotizate 
dintr-o fabrică modernă de automobile înglobează o densitate foarte mare de astfel de 
cunoștințe ştiinţifice. 

» Stii-cum (Know-how). Aceste cunoştinţe reflectă o anumită experienţă si capacitatea de a 
face ceva practic. Ele se integrează în ceea ce numim în mod obișnuit abilități sau 
competenţe. De exemplu, ca să mergi pe bicicletă nu trebuie să cunoşti legile echilibrului 
dinamic din fizică, ci să te urci pur și simplu pe bicicletă si să exersezi mersul pe bicicletă 
pana reusesti să iti tii echilibrul fără probleme. Aceste cunoştinţe se numesc generic 
cunoştinţe tacite. 

» Stii-cine (Know-who). Acestea sunt cunoştinţe despre oamenii care ştiu să facă ceva anume. 
Ele sunt importante într-o organizație deoarece spun cine știe ce şi cine ştie cum se poate 
rezolva o anumită problemă. Pentru manageri este esențial să cunoască modul în care sunt 
distribuite cunoştinţele într-o organizaţie, respectiv oamenii care le posedă, pentru a le putea 
accesa atunci când este nevoie. Formele de existență şi modul de distribuție a cunoștințelor 
devin cruciale îndeosebi în procesele de schimbare sau de criză, când timpul este un factor 
determinant. 

În noua economie, cunoștințele devin resurse strategice contribuind în mod esenţial la obținerea 
avantajului competitiv pe o piață concurentialá. La acest rezultat contribuie în mod deosebit 
cunoștințele tacite (know-how) care tin de experiența angajaţilor si de capacitatea lor de a 
transforma aceste cunoștințe în capital uman. De aceea, managementul cunoștințelor trebuie să se 
integreze în managementul strategic al organizaţiei (Bratianu et al., 2011). 


2.3. Indexul economiei cunoştinţelor 


Cunostintele sunt entităţi intangibile care nu pot fi măsurate direct, aşa cum se măsoară 
mărimile fizice (lungimea, volumul, masa, temperatura etc.). Contribuţia lor la creşterea economică a 
unei regiuni sau ţări este însă evidentă. Statisticile demonstrează foarte clar că investind în procesele 
şi sistemele care creează, transformă, transferă şi folosesc informaţii şi cunoştinţe creşte în mod 
semnificativ şi economia regiunii sau ţării respective, având ca forţă motrice economia cunoştinţelor. 
De aici şi necesitatea de a găsi modalităţi practice de evaluare indirectă, printr-o serie de indicatori 
sintetici ai nivelului de dezvoltare al economiei cunoştinţelor dintr-o regiune sau o ţară. The World 
Bank Institute, prin programul său Knowledge for Development (K4D) a dezvoltat o metodologie de 
evaluare a cunoştinţelor Knowledge Assessment Methodology (KAM), care conduce la Knowledge 
Economy Index (KEI) — Indexul Economiei Cunostintelor (World Bank Institute). Această metodologie 
este folosită atât de către specialiştii Băncii Mondiale, cât şi de specialişti din ţările monitorizate 
pentru a putea contribui la elaborarea de politici şi strategii guvernamentale care să contribuie la 
creşterea economică a ţărilor respective. În anul 2012 indexul a fost realizat pentru 144 de ţări şi 
şapte regiuni. Regiunile pentru care s-au calculat indicatori agregati sunt următoarele: America de 

Nord, America Latină, Europa si Asia Centrală, Asia de Est si Pacific, Asia de Sud, Orientul Mijlociu si 
Nordul Africii, si Africa. 


Constructia indexului a pornit de la o serie de cercetári statistice prin care s-au evidentiat 


patru factori de bazá ai economiei cunostintelor, care constituie de fapt indicatori agregati pe patru 


domenii fundamentale ale economiei. Aceste domenii care sunt denumite în KAM pilonii dezvoltării 


economiei cunoștințelor sunt: 


l. 


Regimul Economic si Institutional (REI). Stimularea economicá si regimul institutional 
trebuie sá asigure un intreg proces de stimulare si sustinere a folosirii eficiente a cunostintelor 
existente, precum si de creare de noi cunoştinţe care să contribuie la dezvoltarea 
antreprenoriatului. 

Educatia (EDU). Acest domeniu este foarte important in pregátirea resurselor umane pentru 
a putea procesa cât mai eficient informațiile si cunoştinţele, precum si pentru a deveni creatori 
de noi cunoştinţe. Domeniul educației se referă la întregul sistem de educaţie dintr-o tara, 
compus din şcoli şi universități. 

Sisteme Informatice si de Comunicaţii (SIC). Sistemele informatice si de comunicaţii 
procesează date şi informaţii. Cu cât infrastructura acestor sisteme este mai dezvoltată şi mai 
performantă din punct de vedere tehnologic, cu atât creşte mai mult capacitatea de procesare, 
stocare, transfer şi diseminare a informaţiilor. 

Sistemul Naţional de Inovare (SNI). Sistemul naţional de inovare este format din totalitatea 
firmelor, centrelor de cercetare, universităţilor şi a grupurilor de experţi şi consultanţi, care au 
rolul de a surprinde generarea de noi cunoștințe la nivel global și de a le adapta la cerințele de 
dezvoltare din tara respectivă. Totodată, sistemul national de inovare are si rolul de a 
contribui la crearea de noi cunoştinţe şi de aplicare a lor în realizarea de noi produse şi 
servicii care urmează a fi puse pe piaţă. 


Pentru fiecare dintre aceste domenii fundamentale au fost definite câte trei variabile, sub forma 


unor indicatori agregati, capabile să reflecte în planul realităţii tangibile dezvoltarea acelei 


componente din economia cunoștințelor care este specifică domeniului respectiv. Structura acestor 


domenii fundamentale și a variabilelor ce le caracterizează este prezentată în Tabelul 2.2. 


Tabelul 2.2 — Structura domeniilor fundamentale 


(Sursa: World Bank Institute, 2014) 


Domenii fundamentale Variabile agregate 


Regimul economic și institutional (REI) e Bariere tarifare şi non-tarifare 


e Calitatea reglementărilor 
e Legislația 


Educaţia (EDU e Rata de alfabetizare a adulţilor 


e Rata de înscriere în şcoli 
e Rata de înscriere în universități 


Sisteme Informatice si de Counicatii (SIC) e Număr de telefoane raportat la 1000 de 


persoane 


e Număr de calculatoare raportat la 1000 de 

persoane 
e Număr de utilizatori internet raportat la 
1000 de persoane 


Sistemul Naţional de Inovare (SNI) e Drepturi de autor in US$ pe persoană 

e Articole publicate în revistele de specialitate 
la un milion de persoane 

e Număr de patente acordate de către U.S. 
Patent and Trademark Office, la un milion 
de persoane. 


La cele patru domenii fundamentale care generează patru indicatori sintetici agregati se mai adaugă 
doi indicatori de performanţă: creșterea anuală medie a Produsului Intern Brut (PIB), exprimată în 
procente și Indexul Dezvoltării Umane. Cele 12 variabile se construiesc ca indicatori agregati din mai 
multi indicatori simpli. Astfel, KEI integrează 80 de indicatori statistici obţinuţi anual la nivelul 
fiecărei tari incluse în spectrul de analiză. Datele și informaţiile folosite în calcularea indexului KEI 
sunt preluate din bazele de date ale Băncii Mondiale precum și dintr-o serie de statistici oficiale 
publicate de instituţii și organizaţii specializate în astfel de analize naţionale și internaţionale. 
Deoarece valorile calculate pentru cele 12 variabile variază foarte mult între diferitele tari, ele se 
normalizeaza prin proceduri matematice astfel ca valorile lor finale să se înscrie pe o scară de la O 
(nivel minim sau foarte slab de dezvoltare) la 10 (nivel maxim sau puternic de dezvoltare). 


Pentru a vedea cum arată structura indexului KEI, vom considera primele 10 tari, respectiv cele cu 
cea mai dezvoltată economie a cunoștințelor la nivelul anului 2012. În Tabelul 2.3 prezint primele 10 
tari ierarhizate după valoarea indexului KEI. Pe fiecare coloană a tabelului se prezintă câte două 
valori: valoarea rangului ţării respective în ierarhia corespunzătoare variabilei din coloană (indicată 
în paranteze) și valoarea normalizată a variabilei agregate pe domeniul fundamental respectiv. 


Tabelul 2.3 — Valoarea indexului KEI pentru primele 10 tari din 
ierarhia pe anul 2012 


(Sursa: Adaptare după World Bank Institute, 2014) 


Tara KEI REI SNI EDU SIC 
Suedia 9,43 (01) | 9,58 9,74 (02) | 892 9,49 
(02) 

(04) (06) 
Finlanda 9,33 (02) | 9,65 9,66 (03) | 8,77 9,22 
(06) 

(02) (11) 

Danemarca 9,16 (03) | 9,63 9,49 (05) | 8,63 8,88 
(13) 

(03) (15) 
Olanda 9,11 (04) | 8,79 9,46 (07) | 8,75 9,45 
(05) 

(19) (12) 
Norvegia 9,11 (05) | 9,47 9,01 (17) | 9,43 8,53 
(17) 

(08) (03) 
Noua 8,97 (06) | 9,09 8,66 (22) |9,81 8,30 
Zeelandá (23) 

(14) (01) 
Canada 8,92 (07) | 9,52 9,32 (10) | 8,61 8,23 
(24) 

(07) (16) 
Germania 8,90 (08) | 9,10 9,11 (12) | 8,20 9,17 
(08) 

(13) (23) 
Australia 8,88 (09) | 8,56 8,92 (19) | 9,71 8,32 
(22) 

(23) (02) 
Elvetia 8,87 (10) | 9,54 9,86 (01) | 6,90 9.20 
(07) 

(06) (41) 


În tabelul 2.4 se prezintă ierarhizarea primelor 10 tari după fiecare domeniu fundamental în parte. 


Se remarcă poziționarea de top a ţărilor nordice din Europa: Finlanda, Suedia, Norvegia și 


Danemarca. Această poziţionare excelentă în ierarhia țărilor cu o puternică economie a cunoștințelor 


se explică prin politicile publice și strategiile guvernamentale de investiţii în educaţie și cercetare, în 


special prin crearea unor universități puternice. 

Tabelul 2.4 — Top 10 tari clasificate după indicatorii fundamentali în 
anul 2012 


(Sursa: Adaptare după World Bank Institute, 2014) 


Poziția | REI SNI EDU SIC 

1 Singapore Elveţia Noua Zeelandă Bahrain 

2 Finlanda Suedia Australia Suedia 

3 Danemarca Finlanda Norvegia Luxemburg 
4 Suedia Singapore Korea Marea Britanie 
5 Hong Kong Danemarca Grecia Olanda 

6 Elveţia SUA Suedia Finlanda 

7 Canada Olanda Islanda Elveţia 

8 Norvegia Israel Taiwan Germania 
9 Luxemburg Taiwan Irlanda Taiwan 

10 Austria Canada Spania Hong Kong 


În Tabelul 2.5 se prezintă dinamica evoluţiei indexului KEI pentru primele 10 tari din ierarhia pe anul 
2012. Se observă saltul deosebit făcut de Finlanda, tara care a reușit să înțeleagă foarte bine rolul 
cunoștințelor în noua economie și să investească în sistemul educational. În timp ce eu făceam 
eforturi deosebite de a introduce primul curs de Managementul cunoștințelor în programul 
studenţilor masteranzi de la Facultatea de Administrarea Afacerilor, cu predare în limbi străine de la 
ASE București, în Finlanda erau deja programe întregi dedicate pregătirii studenţilor în 
managementul cunoștințelor. Totodată, participarea profesorilor și a cercetătorilor din Finlanda la 
conferințele internaţionale în domeniul managementului cunoștințelor și a capitalului intelectual 
constituie o constantă de admirat susținută prin politicile și strategiile universităţilor finlandeze, în 
timp ce la noi aceste participări se fac cu eforturi financiare personale. Guvernul României va trebui 
să înţeleagă importanţa educației si a cercetării științifice în noua economie și în special a rolului de 
catalizator al economiei cunoștințelor pentru dezvoltarea accelerată a unei economii de tranziţie. 
Numai în acest fel vom putea îmbunătăţi semnificativ poziţionarea României în ierarhia KEI (vezi 
Tabelul 2.6 și Tabelul 2.7). 

Tabelul 2.5 — Pozitionarea primelor 10 tári dupá valoarea KEI ín anii 


2012 si 2000 


(Sursa: Adaptare dupá World Bank Institute, 2014) 


Tara Pozitionare in 2012 Valoare KEI în 2012 Pozitionare în 2000 
Suedia 1 9,43 1 
Finlanda 2 9,33 8 
Danemarca 3 9,16 3 
Olanda 4 9,11 2 
Norvegia 5 9,11 7 
Noua Zeelandă 6 8,97 9 
Canada 7 8,92 10 
Germania 8 8,90 15 
Australia 9 8,88 6 
Elveția 10 8,87 5 


Tabelul 2.6 — Poziționarea grupului de 10 tari din care face parte și 


România, după valoarea KEI în anii 2012 si 2000 


(Sursa: Adaptare după World Bank Institute, 2014) 


Tara Pozitionare in 2012 Valoare KEI în 2012 Pozitionare în 2000 
Barbados 41 7,18 36 
Emiratele Arabe Unite | 42 6,94 48 
Bahrain 43 6,90 41 
Romania 44 6,82 53 
Bulgaria 45 6,80 51 
Uruguay 46 6,39 42 

Oman 47 6,14 65 

Malaezia 48 6,10 45 

Serbia 49 6,02 144 

Arabia Saudità 50 5,96 76 

Tabelul 2.7 — Dinamica KEI pentru România în perioada 2000 — 2012 

(Sursa: Adaptare după World Bank Institute, 2014) 

Indicatori Valoare KEI Poziţie KEI REI SNI EDU SIC 
Pozitionare în 2012 | 6,82 44 40 53 29 59 
Variatia de pozitie +9 +20 +10 +19 +5 


Analizând datele din Tabelul 2.7 rezultă câteva concluzii interesante pentru poziţionarea României în 


ierarhizarea Băncii Mondiale după valoarea indexului KEI: 


e Poziționarea pe locul 44 din 144 de tari considerate în această analiză a anului 2012 constituie 


un rezultat onorabil, dar potenţialul nostru este pentru o poziționare mult mai bună. Mă refer 


la potenţialul capitalului nostru intelectual, care este intangibil, deşi valoarea indexului KEI se 


obține prin indicatori bazati pe evaluarea unor resurse economice tangibile. 


e Poziționarea pe locul 59 pentru indicatorul SIC în anul 2012 indică necesitatea de a creşte 


investiţiile în infrastructura pentru sistemele informatice şi de comunicații. 


e Poziționarea pe locul 53 pentru inovare indică necesitatea de a dezvolta mai puternic şi mai 


coerent Sistemul Naţional de Inovare, în mod special prin dezvoltarea cercetării ştiinţifice în 
centre de cercetare avansată și în universități. 
Deși valoarea indexului KEI se obţine prin evaluarea unor resurse tangibile, el reușește să reflecteze 


dinamica dezvoltării economiei cunoștințelor dintr-o tara într-o perioadă de timp, și respectiv, sa 


realizeze o comparaţie cu dinamica dezvoltării economiei cunoștințelor dintr-o alta tara. 

Capitolul 3 


Definirea cunostintelor 


3.1. Paradoxul definirii cunostintelor 


Aproape în mod invariabil, dacă întrebi pe cineva dacă înțelege ce sunt cunostintele iti va 
răspunde că Da, înțelege. Dar, dacă ii soliciti să definească cunoștințele vei surprinde o dificultate 
greu de explicat. Paradoxul definirii constă tocmai în această stare conflictuală din punct de vedere 
conceptual între capacitatea noastră de a înţelege și de a opera cu conceptul de cunoștințe și 
dificultatea imensă de a formula o definiție a conceptului respectiv. Logic, conflictul se produce între 
modul individual și subiectiv în care fiecare înțelege conceptul de cunoștințe și modul obiectiv sau 
consensual în care ar putea fi definit conceptul de cunoștințe. Cu alte cuvinte, fiecare înțelegem într- 
un anumit fel ce sunt cunoștințele prin prisma domeniului specific de pregătire și al propriei 
experienţe, dar definirea conceptului prin această prismă ar fi subiectiv și mult prea limitativ. Astfel, 
paradoxul este generat de cele două dimensiuni esenţiale - subiectiv și obiectiv — ale conceptului, iar 
ambiguitatea de înţelegere se datorește dinamicii lui semantice în timp. 


Într-o prelegere provocatoare susținută în cadrul European Conference on Knowledge 
Management din 6 septembrie 2007, la Barcelona, Spania, intitulată Knowledge as Love, profesorul 
Daniel Andriessen a demonstrat cât de puternice sunt metaforele în înţelegerea și definirea 
conceptului de cunoștințe. Gândirea noastră este preponderent metaforică, iar conceptele abstracte 
le înțelegem prin prisma unor metafore pe care le construim prin experienţa și intuiţia noastră. Cu 
cât sunt mai puternice aceste metafore, cu atât și înțelegerea conceptelor devine mai adecvată. Am 
să citez acum unul dintre argumentele folosite de profesorul Daniel Andriessen (2006, p.96): 
"Conceptul de cunoștințe este abstract. Nu are nici o reprezentare în lumea reală. Noi folosim 
metafore pentru a reprezenta conceptul de cunoștințe prin elemente tangibile ale lucrurilor cu care 
suntem familiarizați în lumea reală (organisme, resurse, produse), cu scopul de a-l face înţeles. 
Conceptul de cunoștințe nu are o structură semantică clar definită. Oricare ar fi această structură 
semantică, ea se obține printr-o metaforă.” 


Dificultatea practică de a oferi o definiţie generică și acceptabilă aproape universal provine din 
această natură metaforică a gândirii noastre. De aceea este important să explic mai întâi ce sunt și 
cum operează metaforele în gândirea noastră și cum putem ajunge la înțelegerea sensurilor multiple 
ale conceptului de cunoștințe prin gândirea metaforică. 

3.2. Gândirea metaforică 


În fascinanta lor carte Philosophy in the flesh. The embodied mind and its challenges to western 
thought publicată în 1999, George Lakoff & Mark Johnson sintetizează descoperirile fundamentale 
ale științelor cognitive în trei propoziţii: 


e Gândirea este întrupată în mod intrinsec. 

e Gândul este preponderent non-conştient. 

e Conceptele abstracte sunt în mare măsură metaforice. 
Ideea fundamentală este că gândirea noastră nu constituie un univers abstract cu o existenţă 
paralelă cu realitatea, ci este generată de realitatea din care facem și noi parte. Daniel Kahneman, 
Laureat al Premiului Nobel pentru economie, ne explică în provocatoarea lui carte Thinking, fast and 
slow, publicată în 2011, cum gândirea noastră este rezultatul cooperării dintre două sisteme de 
gândire, unul rapid și unul lent. 


Sistemul 1 de gândire este un sistem rapid, care se caracterizează prin operațiuni 
automatizate făcute cu un efort foarte mic și pentru care nu există practic un control conștient. 
Sistemul 1 se referă la procesarea reacţiilor senzoriale și motorii care nu ajung să fie reflectate în 
zona conștientă a creierului nostru. Ele sunt coordonate de inconștientul cognitiv. De exemplu, 
procesarea informaţiilor recepționate de către sistemul nostru vizual este realizată de către sistemul 
1 de gândire. Când privim mai multe obiecte dispuse la distante diferite fata de noi, imaginile care se 
formează pe retină sunt imagini plane nu tridimensionale. Depărtarea unui obiect față de observator 
nu rezultă imediat din proiecția obiectului pe retină, ci se obţine prin procesarea informaţiilor 
primite pe baza unui algoritm dezvoltat o dată cu dezvoltarea speciei umane. Această procesare 
reprezintă un model de gândire rapidă inconștientă. 


Sistemul 2 de gândire este un sistem lent deoarece el procesează în mod conștient 
informaţiile primite de la sistemul 1, precum și experienţa acumulată la nivel inconștient. Este lent 
deoarece algoritmul secventelor este complicat și trebuie să răspundă unor cerinţe logice de 
reflectare a adevărului. Sistemul 2 folosește atenţia pentru a se focaliza in mod conștient pe 
înțelegerea și soluționarea unei probleme. Cu ajutorul sistemului 2 se iau deciziile raționale bazate 
pe argumente logice. Știința și tehnologia sunt rezultate complexe ale sistemului 2 de gândire. 
Pentru filozofi, gândirea rațională este singura capabilă de a genera cunoștințe. 


Cercetările recente din științele cognitive au arătat că gândul, ca produs al gândirii umane nu 
are însă o natură pur raţională. Deoarece cele două sisteme de gândire cooperează în mod interactiv 
și iterativ, gândul este în același timp rational si non-rational. Cu alte cuvinte, gândul este influenţat 
de stările noastre emotionale, iar deciziile pe care le luăm depind de informaţiile și cunoștințele 
emoționale. Cum toate aceste influenţe vin dinspre zona inconștientului cognitiv, gândul devine 
preponderent non-conștient. Acest lucru îl subliniază și profesorul Mircea Miclea de la Universitatea 
Babeș-Bolyai din Cluj-Napoca în Prefaţa la cartea Inconștientul cognitiv, de Adrian Opre: 
"Majoritatea mecanismelor prin care percepem, gândim, inventăm, producem componente motorii 
sau de autoreglaj sunt inconștiente, adică inaccesibile introspectiei și, adesea, nonatentionale. 
Suntem conștienți mai degrabă de produsele activității mentale decât de mecanismele lor 
subiacente” (Opre, 2012, p.12). 

Atunci când initiem un nou concept abstract ne folosim de întreaga noastră experienţă si de 
structurile cognitive pe care le avem pentru a înțelege și defini elementul de noutate. Ne folosim de 
analogii și metafore. Deși analogiile și metaforele au o serie de elemente comune, metaforele se 
disting printr-o structură mai bine definită și de aceea sunt folosite în mod intrinsec de gândirea 
noastră. Conceptele abstracte sunt construite pe baza gândirii metaforice. Pentru a înţelege mai bine 
procesul semantic generat de o metaforă, voi explica cum este structurată o metaforă și cum 
funcţionează ea din punct de vedere conceptual. În figura 3.1 se prezintă o ilustrare grafică a 
structurii metaforice. 


Domeniul 


Tinta 


Ceea ce domeniul ţintă are în plus 3 
: Ceea ce nu se transmite 


fatá de domeniul sursá 


Ceea ce se transmite 


Figura 3.1 — Structura unei metafore 


Domeniul sursă contine câmpul semantic al conceptului cunoscut. Domeniul țintă contine câmpul 
semantic al conceptului nou, pe care vrem să îl definim și să îl înţelegem mai bine, prin transferul 
unor elemente semantice din domeniul sursă. Pentru ilustrare am folosit pentru domeniul sursă 
conceptul de SPAȚIU pe care îl cunoaștem foarte bine din fizică, iar pentru domeniul ţintă am 
considerat conceptul de TIMP. Cu alte cuvinte, vrem să înţelegem mai bine valenţele semantice ale 
conceptului de TIMP prin analiza semantică a conceptului de SPAŢIU și a identificării acelor elemente 
semantice care se pot transfera de la domeniul sursă la domeniul ţintă. În literatură se vorbește 
despre o spatializare a timpului. 


Timpul se poate considera ca un spaţiu staționar în care un observator se poate deplasa de la un 
punct la altul. Să ne imaginăm că suntem în tren și călătorim de la București la Brașov. În această 
călătorie trecem de la o staţie la alta până ajungem la destinaţie. Călătoria este orientată dinspre 
București spre Brașov. În mod similar ne putem imagina și călătoria noastră în timp, dinspre prezent 
spre viitor, trecând printr-o succesiune de evenimente: evenimentul 1, evenimentul 2, evenimentul 
3, ... Această perspectivă o folosim și în limbajul curent: 


e Voi veni la tine săptămâna viitoare. 
e Ne apropiem de sfârşitul anului. 
e Voi fila Braşov miercurea viitoare, iar la Timişoara voi ajunge vinerea viitoare. 

Se poate gândi și în altfel. Observatorul este staționar, iar timpul se deplasează spre el. Ne 
imaginăm că suntem în tren si că am ajuns în gara Ploiești, unde trenul stationeazá câteva minute. 
Dinspre Brașov vine un tren spre București. Dacă vom considera că el reprezintă viitorul, atunci 
sensul evenimentelor se schimbă. În limbajul curent, această perspectivă a venirii viitorului spre noi 
apare în formulări de genul: 


e Se apropie vacanta de vară. 

e A sosit timpul pentru acţiune. 

e Viitorul vine în ritm accelerat. 

De altfel, în celebra sa carte Șocul viitorului, Alvin Toffler folosind această imagine se întreba cum 
vom reacționa la venirea accelerată a viitorului spre noi în condiţiile în care ignorăm schimbările care 
se produc în societate, în știință si în tehnologie. "Acceleratia schimbării în vremurile noastre este ea 
însăși o forță elementară. Tendinţa de accelerare are consecinţe atât personale și psihologice cât și 
sociologice” (Toffler, 1973, p.14). Este interesant faptul că din punct de vedere cultural această 
poziţionare relativă a observatorului în raport cu timpul conduce la moduri diferite de a conștientiza 
iniţierea unui eveniment. “Percepția timpului de către om e strâns legată de ritmurile sale interne. 
Dar reacțiile sale față de timp sunt condiţionate de cultură” (Toffler, 1973, p.54). De exemplu, în 
cultura noastră, startul într-o competiţie sportivă — inițierea unui eveniment — se dă astfel: 1, 2, 3, 
Start! În cultura americană iniţierea unui eveniment se face prin numărătoare inversă: 3, 2, 1, 0, 
Start! Aceste moduri diferite de interpretare a mișcării relative dintre timp și observator duce și la o 
interpretare interesantă a secventelor de realizare a unui eveniment. Să presupunem că un anume 
eveniment se finalizează într-o zi de miercuri. Atunci, care a fost ziua premergătoare finalizării 
acestui eveniment: marti sau joi? Íncercati să ráspundeti la această întrebare. 


În spatializarea timpului mai apare o perspectivă culturală aparent paradoxală. Este vorba de 
orientarea secventelor de timp trecut, prezent și viitor în raport cu orientarea spaţială. Să 
presupunem că suntem în natură, pe un câmp larg deschis în fața noastră. Considerăm prezentul dat 
de poziţia noastră. Atunci, trecutul și viitorul cum se poziţionează în raport cu corpul nostru? 
Răspunsul care ni se pare natural este să pozitionám trecutul în spatele nostru, iar viitorul în fata 
noastră. Argumentul principal ar fi că trecutul reprezintă tocmai spaţiul pe care l-am parcurs deja, iar 
viitorul este spaţiul din fata noastră încă ne-parcurs. Dar se poate și altfel. În cultura Aymara care se 
mai întâlnește încă în Peru și Bolivia în zona lacului Titikaka, trecutul se poziţionează în fata, iar 
viitorul în spate. Argumentul este că trecutul ca experienţă trăită este cunoscut și deci vizibil, ca și 
câmpul din fata. În schimb, viitorul este încă necunoscut si deci nu poate fi vizibil, asa cum este si 
câmpul din spatele nostru. 


3.3. Cunostintele ca obiecte 


Cele mai folosite metafore pentru înţelegerea conținutului semantic al conceptului de 
cunoștințe sunt cele care folosesc în domeniul sursă obiecte fizice. Explicaţia este simplă deoarece 
majoritatea conceptelor abstracte au la bază obiecte fizice, tangibile. De exemplu, conceptul 
abstract de masă are la bază o multitudine de mese cu forme și dimensiuni diferite. La fel și 
conceptul de copac are la bază o varietate de copaci, cu forme și culori diferite. Gândirea noastră 
pornește de la aceste obiecte tangibile și creează conceptul intangibil de masă sau de copac printr- 

un proces de abstractizare. Drumul conceptual de la concret la abstract nu poate fi folosit în cazul 
cunostintelor. Conceptul de cunostinte nu are la bazá nici o astfel de varietate de obiecte tangibile si 
atunci, pentru a înţelege semantica conceptului se folosesc metafore care pun în centrul domeniului 
sursă obiecte fizice. Pentru a ilustra modul de folosire al acestor metafore voi cita câteva exemple 
din literatura specifică managementului cunoștințelor: 


“Codificarea se poate defini ca fiind procesul de stocare, indexare și distribuire a 
cunoștințelor formale independente de orice context” (Janicot & Mignon, 2012, p.6). 


”O formă oarecum mai putin structurată de cunoștințe acumulate o constituie baza de date 
destinată discuţiilor, în care participanţii își înregistrează propria lor experienţă în legătură cu o 
anumită problemă și reacționează la comentariile altora” (Davenport & Prusak, 2000, p.146). 


"Tot așa cum produsele alimentare si cele industriale pot fi împachetate și vândute, se pot 
găsi metode de împachetare a cunoștințelor pentru scopuri comerciale, folosind legile de proprietate 


intelectuală” (Sullivan, 1998, p.143). 


În exemplele de mai sus se observă cum cunoștințele se pot acumula, stoca, distribui sau 
împacheta precum obiectele. Prin folosirea obiectelor tangibile în domeniul sursă, metaforele au 
transferat o serie de proprietăţi specifice tangibilelor spre cunoștințe care sunt intangibile! Sa 
considerăm, de exemplu, procesul de acumulare. Apa se poate acumula într-un rezervor sau lac 
artificial. Cărţile dintr-o bibliotecă se acumulează pe măsură ce cumpărăm cărţi noi. Dar 
cunoștințele? Dacă avem mai multe cărţi de management înseamnă că am acumulat si mai multe 
cunoștințe despre management? Răspunsul este diferențiat. Dacă aceste cărți seamănă între ele, 
conţinând cam aceleași cunoștințe, atunci acumularea de cărți nu conduce în mod automat și la 
acumulare de cunoștințe. Dacă aceste cărți sunt total diferite, atunci acumularea de cărți poate 
contribui la sporirea de cunoștințe. Dar procesul de acumulare este un proces liniar, iar sporirea 
cunoștințelor se poate face nu prin acumulare ci prin integrare, deoarece cunoștințele sunt neliniare. 
Proprietatea de liniaritate a obiectelor nu se poate transfera cunoștințelor deoarece ele au o natura 
neliniară. 


Liniaritatea este un concept matematic care se definește ca fiind proprietatea unui spaţiu 
matematic pentru care sunt valabile o serie de reguli. Dacă pentru o anumită entitate cel puţin una 
dintre aceste reguli nu este valabilă, atunci entitatea respectivă nu are proprietatea de liniaritate. 
Este o entitate neliniară. Pentru exemplificare, voi considera spaţiul matematic al numerelor 
naturale N, format din numerele naturale 1, 2, 3, ..., n. Să considerăm trei numere generice a, b și c 
aparținând acestui spaţiu. Să zicem a = 5, b = 10 și c = 100. Regulile pentru liniaritate sunt 
următoarele: 


e Dacáasi b aparțin spaţiului N, atunci suma numerelor a și b aparţine lui N. 
Exemplu: 5 + 10 = 15. Numărul 15 este un număr natural şi aparţine spaţiului N. 
e  Dacăc aparține spaţiului N, atunci produsul c x a aparține spațiului N. 
Exemplu: 100 x 5 = 500. Numărul 500 aparţine spațiului N. 
e Adunarea numerelor este comutativá: a + b =b + a. 
Exemplu: 5+ 10 — 10 +5. 
e Adunarea numerelor este asociativă: (a+ b)+ c =a + (b c). 
Exemplu: (5 + 10) + 100 = 5 + (10 + 100). 

e  Existá un element de identitate astfel ca: a+ 0 =a. 
Exemplu: 5+0 — 5. 

e  Existá un element invers astfel ca: a + (- a) = 0. 
Exemplu: 5 + (- 5) - 0. 

e Pentru adunare se poate aplica proprietatea de distributivitate: (a - b)xc=axc+bxe. 
Exemplu: (5 + 10) x 100 = 5 x 100 + 10 x 100. 


Sá considerám acum un spatiu semantic al cunostintelor. Vom aplica aceleasi reguli de mai sus 
pentru a vedea în ce măsură ele rămân valide sau nu. Dacă cel puţin una dintre aceste reguli nu se 
poate aplica, atunci spaţiul cunoștințelor nu este liniar, respectiv, este neliniar. Fiind neliniar, în el nu 
se pot aplica legile Newtoniene care sunt legi liniare. Notam acest spaţiu al cunoștințelor cu K si 


Vom considera diferite cuvinte aparținând lui K pentru exemplificare. 


e  Dacăpşiqsuntcuvinte care aparțin lui K, atunci ar trebui ca suma lor să fie un nou cuvânt. 
Exemplu: Fie p = laptop şi q = lapte. Suma p + q = laptop + lapte nu constituie un cuvânt cu 
sens şi deci însumarea cunoştinţelor este lipsită de sens. 

e Dacar aparține lui K, atunci produsul m x r ar trebui să aparțină lui K. 

Exemplu: m = alb si r = 5. Produsul alb x 5 este lipsit de sens. Deci regula produsului nu se 
poate aplica spaţiului K. 

e Adunarea este comutativă: d+e+f=f+e+ d. 

Exemplu: Fie d, e si f trei cuvinte care aparțin spațiului K. Fie: d = pisica, e = bea, f = lapte. 
Aplicám proprietatea de comutativitate: (pisica) + (bea) + (lapte) Z (lapte) + (bea) + (pisica). 
Se observă că această proprietate nu se poate aplica deoarece prin schimbarea poziției 
cuvintelor se pierde sensul propoziției. 


e Adunarea este asociativă: (m + n) + t=m + (n +t). 
Exemplu: Fie m = Ion, n = Irina, t = Dan. (Ion + Irina) + Dan Z Ion + (Irina + Dan). Această 


relație demonstrează faptul că spațiul K este neliniar. 

e Elementul de identitate 0. Dacă 0 (zero) are sens în mulțimea numerelor naturale, în spaţiul 
semantic K este lipsit de sens. Nu se poate defini un cuvânt care să însemne nimic, deoarece 
în funcție de context chiar si nimic poate să aibă un anumit sens. Chiar si atunci când nu avem 
o anumită informatie sau cunostintá despre ceva, incertitudinea nu poate fi egalată cu zero 
deoarece oricând se pot obține noi informații sau cunostinte care să reducă incertitudinea 
respectivă. 

e Elementul invers. În spațiul K nu se poate defini un element invers deoarece el in loc să 
anuleze un cuvânt, el creează o stare de ambiguitate. 

Exemplu: Marcu are o maşină. Introducem negația: Marcu nu are o maşină. În loc să se 
anuleze informația inițială, s-a creat o stare de ambiguitate: Marcu are sau nu are mașină? 


Exemplele pot continua, dar concluzia este aceeași: spațiul cunoștințelor K este un spațiu neliniar. În 
consecință, asupra elementelor semantice din acest spațiu nu se pot aplica legile Newtoniene, care 
sunt legi liniare. De aceea, aplicând pentru cunoștințe metafora obiectelor suntem limitați de 
această barierá a liniaritátii (Bratianu, 2009). 

3.4. Cunostintele ca fluide 


O metaforá mult mai evoluatá o constituie cea in care in domeniul sursá se considerá un 
fluid. Desi fluidul este tot un element fizic, tangibil, are proprietatea de a curge atunci cánd asupra 
lui se exercită o diferență de presiune sau de nivel. Folosirea unei astfel de metafore introduce 
proprietatea de schimbare și de dinamică, fapt inexistent în cazul metaforelor discutate mai sus. 
Imaginea de curgere a unui fluid este folosită pentru a ne induce imaginea cunoștințelor care curg 
printr-o organizaţie de la cei care le au sau le generează la cei care le folosesc. De aceea, metafora se 
extinde uneori la procesul de curgere al fluidelor (Nissen, 2006). 


Una dintre cele mai frecvent citate definiţii ale conceptului de cunoștințe a fost formulată de 
Thomas H. Davenport & Laurence Prusak (2000, p.5) în celebra lor carte Working knowledge. How 
organizations manage what they know:  "Cunostintele sunt formate dintr-un fluid mixt de 
experientá, valori, informatii contextuale, si intuitii de expert care oferá un cadru de evaluare si 
încorporare de noi experienţe si informaţii. Ele își au originea si sunt aplicate în mintea celor cunosc. 
În organizaţii, ele sunt de multe ori încorporate nu numai în documente sau baze de date dar și în 
rutine organizaționale, procese, practici și norme.” Deși se bucură de foarte multă popularitate, 
această definiție este destul de neclară deoarece pune împreună cunoștințele individuale cu cele 
organizaționale și cunoștințele explicite împreună cu cele tacite printr-o simplă agregare. Pentru a 
înțelege mai bine contribuția semantică a acestei metafore, am să mai dau câteva citate din 
literatura de specialitate. 


"Această idee, descriind mișcarea cunoștințelor dinspre tacit spre explicit, începe să reprezinte 
cunoștințele ca pe un fluid și o realitate dinamică" (Allee, 1997, p.45). 


"Pentru ca această curgere liberă a cunoștințelor să fie dominantă, cultura organizaţională trebuie să 
fie extraordinară” (Davenport & Prusak, 2000, p.109). 


"Modul în care cunoștințele curg în organizaţii este de multe ori un proces ascuns” (O'Dell & Hubert, 
2011, p.29). 


"Cu perspectiva mai largă pe care o iau acum, pot pretinde că managementul curgerii cunoștințelor 
este ceva ce poate fi aplicat în orice tip de organizaţie” (Leistner, 2010, p.6). 


Folosirea metaforei de fluid și de curgere aduce în mod inevitabil un plus de înţelegere a 
câmpului semantic al conceptului de cunoștințe. Cunostintele nu mai sunt imaginate ca niște obiecte 
fizice statice, ci ca fluide aflate într-o permanentă curgere dinspre locul unde se produc și se află 
spre locul în care ele sunt necesare pentru a fi utilizate. Ne amintim că această metaforă a mai fost 
folosită în istoria dezvoltării științei când a fost explicat pentru prima dată transferul de căldură între 
două corpuri solide, precum și atunci când s-a încercat o explicație pentru trecerea curentului 
electric printr-un conductor. Curgerea fluidelor constituie o metaforă foarte intuitivă pentru astfel 
de fenomene, mai ales atunci când alte explicații sunt mai greu de formulat. 


3.5. Cunostintele ca energie 


Metafora energiei constituie cea mai adecvată perspectivă de a înțelege complexitatea 
semantică a conceptului de cunoștințe deoarece ne eliberează de corporalitatea obiectelor fizice și 
de liniaritatea acumulării și stocării lor. Am propus această metaforă împreună cu profesorul Daniel 

Andriessen de la Inholland University of Applied Sciences din Amsterdam, la European Conference on 
Knowledge Management organizată de Southampton Solent University din Marea Britanie, 4-5 
septembrie 2008. Am reluat această idee si am dezvoltat-o apoi într-o serie de lucrări publicate în 
revistele internaţionale de specialitate (Bratianu, 2009; Bratianu, 2011). 


Energia se află în domeniul sursă. Esenţial pentru energie este ideea de câmp, deoarece 
energia nu este corporală. Câmpul constituie deci modalitatea existenţială a energiei, iar 
neuniformitatea lui în spaţiu si în timp generează forte si fluxuri de energie care tind să-l 
uniformizeze conform principiului entropiei. Energia se manifestă sub mai multe forme, dar are 
capacitatea de a se transforma dintr-o formă într-o altă formă pe baza legii conservării energiei. 
Conform acestei legi, energia nu se creează și nu se poate pierde. Ea se transformă dintr-o formă 
într-o altă formă. De exemplu, energia potenţială se poate transforma în energie cinetică și invers. 
De asemenea, energia mecanică se poate transforma în energie termică pe baza legilor din 
termodinamică. Un exemplu simplu în acest sens îl constituie frecarea dintre piesele mecanice. Dar 


și energia termică se poate transforma în energie mecanică. Un exemplu simplu îl constituie 
dilatarea corpurilor sub influenţa căldurii. 


jn cadrul acestei metafore, cunoștințele se află în domeniul ţintă. Conceptul de cunoștințe nu 
este total nou, dar mai putem identifica noi caracteristici prin folosirea gândirii metaforice. Bogăția 
semantică a conceptului de cunoștințe depinde de conceptul folosit în domeniul sursă, așa cum vom 
vedea ceva mai jos. Acum, am folosit ca sursă conceptul de energie și vreau să identific acele 
caracteristici care se pot transfera spre domeniul ţintă. De exemplu, faptul că energia există sub 
formă de câmp este o caracteristică foarte importantă pe care o putem transfera cunoștințelor. Și 
aceasta constituie o perspectivă nouă și puternică prin comparaţie cu celelalte perspective oferite de 
alte metafore mai primitive. Atât la nivel individual, dar mai ales la nivelul unei organizaţii, 
cunoștințele nu sunt imaginate ca niște obiecte care se acumulează, stochează și distribuie, și nici ca 
un fluid care curge prin organizație. Cunostintele nu au existenţă corporală. Ele se pot imagina mult 
mai ușor ca un câmp de forte, așa cum este câmpul gravitational sau un câmp termic. Spre deosebire 
de obiecte care sunt vizibile și tangibile, câmpul nu se vede și nici nu este tangibil. Se poate însă 
simţi, asa cum se simte câmpul gravitational atunci când sărim și suntem atrași de el spre pământ. 
Cu alte cuvinte, intangibilitatea câmpului de energie se apropie mai mult de natura cunoștințelor 
decât obiectele și fluidele tangibile. 


Cunostintele se pot crea și de aceea se consideră ca fiind infinite. De asemenea, cunoștințele 
se pot pierde atunci când le uităm în mod natural. Într-o companie, cunoștințele se pot pierde atunci 
când oamenii ies la pensie sau pleacă, cu întreaga lor experienţă și expertiză. Deoarece cunoștințele 
se pot crea și se pot pierde, ele se distanțează în mod clar de energie, care nu se poate crea și nici 
pierde. Aceasta înseamnă că legea conservării energiei care se manifestă în domeniul sursă nu se 
poate transfera spre domeniul ţintă unde se află câmpul semantic al cunoștințelor. 


Metafora energiei permite și o interpretare dinamică a cunoștințelor, dinamică pe care o voi 
dezvolta într-un capitol viitor. Acum, am să evidentiez numai faptul cá energia se află sub diferite 
forme: energie mecanică potenţială, energie mecanică cinetică, energie termică, energie 
gravitaţională, energie electrică, energie magnetică, energie nucleară, energie chimică, precum și 
alte forme. Există o serie de legi care permit transformarea unei forme de energie într-o altă formă, 
respectând legea conservării. De exemplu, atunci când apa unui râu cade de la o anumită înălțime 

asupra paletelor unei turbine hidraulice, energia ei potenţială se transformă în energie cinetică, 
energie care produce apoi lucru mecanic prin rotirea turbinei, punând în mișcare alte echipamente. 
Un exemplu mai la îndemână îl constituie fierberea apei într-un ibric atunci când facem un ceai sau o 
cafea. Energia termică primită de pereţii ibricului se transferă la apă, care începe să se încălzească. 
Atunci cand la peretele metalic al ibricului picăturile de apă ajung la temperatura de saturație, ele se 
transformă în vapori. Bulele de vapori astfel formate se deplasează sub acţiunea legilor dinamicii 
fluidelor spre centrul vasului. Deoarece apa acolo nu este încă la saturație, bulele de vapori se 
condensează cedând din căldura lor. În ibric se produce în timp o mișcare continuă a bulelor de abur 
formate la perete, până când întregul volum de apă ajunge la temperatura de saturație și începe 
fierberea. Acest proces de fierbere demonstrează foarte clar capacitatea energiei de a se transforma 
continuu dintr-o formă într-o altă formă. Prin similitudine, astfel de transformări se pot imagina și 
pentru cunoștințe, fenomene interesante pe care le voi explica ceva mai târziu. Acum, vom retine 
doar capacitatea metaforei energiei de a putea descrie astfel de procese complexe, pe care celelalte 
metafore nu le pot realiza. 


35 


Capitolul 4 


Paradigme informationale 


4.1. Paradigma ca model de gândire 


În lingvistică, paradigma asociată unui cuvânt reprezintă ansamblul formelor flexionale ale 
cuvântului respectiv. În știință, paradigma înseamnă un model de gândire bine structurat și 
reprezentativ pentru un ansamblu de teorii și structuri conceptuale capabile să explice o serie de 
fenomene naturale sau sociale. De exemplu, dinamica Newtoniană constituie un model de gândire 
definit prin legile lui Newton și fenomenele din natură la care acestea se pot aplica. Toţi cei care 
folosesc acest model de gândire spunem că gândesc în același mod paradigmatic. Atunci când apar 
fenomene noi care nu pot fi explicate printr-o anumită paradigmă se impune dezvoltarea unei noi 
paradigme mai cuprinzătoare. De exemplu, atunci când s-a încercat fără succes explicarea 
fenomenelor termice cu ajutorul dinamicii Newtoniene, oamenii de știință au creat o nouă 
paradigmă — aceea a termodinamicii. 


Thomas Kuhn explică în cartea sa The structure of scientific revolution cum crearea de noi 
paradigme și trecerea de la o paradigmă la alta constituie esenţa unei revoluţii în gândirea științifică. 
Toti cei care împărtășesc aceeași paradigmă de explicare a unui grup de fenomene acceptă prin 
consens aceleași structuri conceptuale și reguli de aplicare a lor. Kuhn subliniază însă capacitatea 
limitată a unei paradigme în explicarea fenomenelor: “Pentru a fi acceptată ca o nouă paradigmă, o 
teorie trebuie să fie mai bună decât celelalte teorii competitoare, dar ea nu trebuie și în fapt ea nici 
nu poate să explice toate fenomenele și faptele cu care poate fi confruntată” (Kuhn, 1970, pp.17-18). 


Paradigmele informaţionale sunt modele de gândire pentru informații și modul lor de corelare 
cu cunoștințele. Voi prezenta trei paradigme fundamentale: paradigma informaţiei Shannoniene, 
paradigma informaţiei Floridiene și paradigma DIKW. Paradigma informaţiei Shannoniene se referă 
la modelul matematic al informaţiei formulat de Claude E. Shannon, model devenit celebru prin 
aplicaţiile lui vitale în inginerie. Este deci o paradigmă inginerească. Principala ei caracteristică o 
constituie faptul că informaţia Shannoniană este abstractă și lipsită de orice semnificaţie. Paradigma 
informaţiei Floridiene constituie o perspectivă filozofică asupra informaţiei iniţiată de Yehoshua Bar- 
Hillel & Rudolf Carnap (1953) și dezvoltată recent de Luciano Floridi, profesor la Oxford University. 
Este o paradigmă a informaţiei semantice, care se apropie de teoria cunoștințelor dar prin natura ei 
filozofică nu poate satisface cerinţele managementului cunoștințelor. Paradigma DIKW constituie un 
model de gândire aplicat dinamicii cunoștințelor, în care sunt formulate o serie de idei privind 
structura câmpului semantic definit de conceptele cheie: Data-Information-Knowledge-Wisdom 
(DIKW), ceea ce înseamnă Date-Informatii-Cunostinte-Íntelepciune. Desi majoritatea autorilor din 
domeniul managementului cunoștințelor se referă numai la Date-Informatii-Cunostinte, lăsând 
Înţelepciunea deoparte, pentru a menţine spectrul semantic cât mai larg mă voi referi în continuare 

la paradigma DIKW. Asa cum remarca si Luciano Floridi (2013, p.30), "Informatia este încă un 
concept eluziv. Aceasta este o situaţie scandaloasá nu în sine, ci pentru că atât de multă muncă 
teoretică depinde de o analiză clară si de explicarea informaţiei si a conceptelor cognitive." El 
consideră că informaţia poate fi privită din trei perspective diferite dar congruente: a) informaţia ca 
realitate (structură de semnale energetice); b) informaţie despre realitate (informaţia semantică); c) 
informaţie pentru realitate (ordine, reglementări, algoritmi). Prima perspectivă este caracteristică 
pentru paradigma Shannoniană. A doua perspectivă este caracteristică pentru perspectiva 
Floridiană. Cea de a treia perspectivă este caracteristică pentru perspectiva managementului 
cunoștințelor. Voi prezenta în continuare ideile fundamentale caracteristice fiecărei paradigme. 


4.2. Paradigma informaţiei Shannoniene 


Claude E Shannon a publicat în 1948 lucrarea A mathematical theory of communication în Bell 
System Technical Journal, o lucrare care avea să definească paradigma informaţiei transmise printr- 
un canal de comunicaţie. Această paradigmă cuprinde o serie de teorii destinate conceperii, 
construirii și exploatării în condiţii optime a sistemelor tehnice de comunicaţii. Pentru Shannon, 
"Problema fundamentală a comunicaţiei este cea a reproducerii la un punct, în mod exact sau 
aproximativ, a unui mesaj selectat la un alt punct. În mod frecvent mesajele au semnificaţie; aceasta 
înseamnă că ele se referă la sau sunt corelate cu un anumit sistem cu anumite elemente fizice sau 
conceptuale. Aceste aspecte semantice ale comunicării sunt irelevante pentru problema 
inginerească. Aspectul semnificativ este acela că mesajul a fost selectat dintr-un set de mesaje 
posibile” (Shannon, 1948, p.379). 


Fără a intra în teoria matematică a lui Shannon, teorie care a revoluţionat modul de gândire al 
sistemelor de comunicaţie, trebuie să facem câteva observaţii care să ne permită să înţelegem 
esența conceptuală a acestei paradigme. Prima idee este că Shannon a fost interesat să rezolve o 
problemă de transmitere a informaţiilor prin sisteme tehnologice si nu prin conversații umane. 
Pentru el, transmiterea mesajelor însemna transmiterea unor semnale electrice și nu a unor 
înțelesuri sau semnificaţii. Cea de a doua idee este că Shannon a considerat mesajul ca fiind 
constituit prin agregarea unor semnale electrice și nu al unor cuvinte. Semnificația sau înțelesul 
comunicării este ignorat prin definiție. Cea de a treia idee fundamentală constă în faptul că mesajele 
au o natură statistică, ele fiind selectate dintr-un set de mesaje posibile. De aceea, soluţia problemei 
se poate obține numai în sens statistic, asa cum a arătat si R.V.L. Hartley încă din 1928. Pentru 
Shannon, un sistem de comunicare se poate reprezenta schematic ca în figura 4.1. 


Sz 


Figura 4.1 — Schema generală a unui sistem de comunicare 


(Sursa: Adaptare după Shannon, 1948, Fig.1) 

În figura 4.1 prezint structura generică a unui sistem de comunicare, asa cum a considerat-o 
Shannon in lucrarea sa. Componentele acestui sistem sunt urmátoarele: SI — sursa de informatii; T — 
transmitátorul; SZ — sursa de zgomot; CC — canal de comunicare; R — receptorul; D — destinatarul; M 
— mesajul. Schema este generică deoarece este aceeași indiferent de natura tehnologică a sistemului 
real, care poate fi un sistem de telegrafie, un sistem de telefonie, un sistem de transmitere a undelor 
radio sau un sistem de transmitere a imaginilor de televiziune. Rolul fiecărui element component a 
fost definit de Shannon astfel: 


e Sursa de informaţii (SI) generează mesajele (M) care urmează a fi transmise la destinatar 
(D). Aceste mesaje pot fi constituite din litere - cazul unui sistem de telegrafie, din sunete - 
cazul unui sistem de telefonie, din unde radio — cazul unui sistem de radiodifuziune, din 
imagini — cazul unui sistem de televiziune, sau combinaţii complexe ale acestora. Important 
de reținut este natura statistică a mesajelor generate de sursa de informaţii. 

e Transmitátorul (T) are rolul de a transforma mesajele generate de sursa de informaţii în 
semnale electrice specifice pentru canalul de comunicare (CC). Acest element are rolul de a 
codifica mesajele în semnale acceptate de către canalul de comunicare. Codificarea este în 
acest caz o transformare energetică a mesajelor în semnale fără nici o conexiune cu 
semnificaţia inițială a mesajelor. În paradigma Shannoniană, mesajele nu au semnificaţie, ele 
fiind constituite din agregări de semnale fizice. 

e Canalul de comunicare (CC) este mediul prin care se transmit semnalele. Acesta poate fi 
format din cabluri electrice sau pur şi simplu din aerul atmosferic pentru undele radio. 

e Sursa de zgomot (SZ) se referă la mediul ambiant care generează zgomote, în sens de 
perturbații pentru mesajele care se transmit. Atunci când nivelul de zgomot este ridicat, 
acurateţea transmisiei de informaţii se diminuează. 

e Receptorul (R) este constituit dintr-un echipament capabil să receptioneze semnalele 
transmise şi să le de-codeze pentru a recăpăta forma originală a mesajelor. Problema care se 
pune este de a putea recepționa semnalele transmise cit mai puţin distorsionate de 
perturbațiile provenite din mediul ambiant. 

e Destinatarul (D) este persoana sau grupul de persoane pentru care au fost transmise mesajele 
(M). Pentru destinatarul real este important ca mesajele primite să aibă semnificaţie şi să nu 
fie distorsionate, dar pentru destinatarul considerat de Shannon acest lucru este irelevant. 

În paradigma Shannonianá esentializarea se realizează în două faze. În prima fază se separă câmpul 
semantic de cel fizic, mesajele fiind simple agregări de semnale fizice. În faza a doua, se separă 
câmpul fizic real de câmpul abstract matematic. Astfel, Shannon obține un model matematic în care 
mesajele devin simple date statistice generate în mod aleatoriu dintr-un set iniţial. Pentru a putea 
măsura capacitatea unei surse de a genera mesaje și, respectiv, capacitatea unui canal de 
comunicare de a transmite semnale, Shannon definește conceptul de entropie informațională (H): 


H--K2pilog pi 


Unde K reprezintă o constantă, iar p;reprezintá probabilitatea de a se produce evenimentul i. H joacă 
un rol important ca másurá a informatiei si, respectiv, a incertitudinii producerii unui eveniment 
generic i. Formula lui Shannon are o structurá asemánátoare formulei entropiei din termodinamicá, 
fapt pentru care el introduce conceptul de entropie informationalá. Valoarea lui H devine maximá 
atunci cánd toate evenimentele din setul statistic considerat au aceeasi probabilitate de aparitie, 

respectiv, atunci cánd nivelul de incertitudine este maxim. Dacá setul statistic contine numai douá 
evenimente, cu probabilitati egale de a se produce, constanta K se alege egală cu unitatea, iar 
logaritmul se alege în baza 2, atunci entropia informaţională devine: 


H = - (0,5 log 0,5 + 0,5 log 0,5) = - 0,5 (log 0,5 + log 0,5) = 1,0 


jn acest caz, Shannon considera situatia adecvata pentru a defini unitatea de másurá a informatiei ca 
fiind bit-ul (binary digit), cuvânt sugerat de altfel de J.W. Tukey. Există o situaţie limită, când toate 
evenimentele din setul considerat au probabilitatea de apariţie nulă, cu excepţia unui singur 
eveniment care are probabilitatea egală cu unitatea. În acest caz, entropia informaţională H este 
egală cu zero, ceea ce înseamnă că incertitudinea este nulă, evenimentul fiind cert. 


Silviu Guiașu (1968, p.18) subliniază faptul că “Entropia lui C. E. Shannon este o măsură a 
gradului de nedeterminare pe care îl conţine un câmp de probabilitate finit, deci o măsură a gradului 
de nedeterminare pe care o conţine un experiment sau o variabilă aleatoare care pun în evidenţă un 
astfel de câmp de probabilitate finit.” Autorul aduce o serie de argumente teoretice în sprijinul ideii 
că “noţiunea de informatie este o noţiune de mai mare generalitate decât noţiunea de probabilitate, 
astfel încât conceptul de informatie este primar fata de conceptul de probabilitate” (Guiașu, 1968, 
315). Chiar și în situaţia în care nu ne propunem să analizăm primordialitatea conceptului de 
informaţie shannoniană, trebuie să recunoaștem că el este un concept foarte puternic, care și-a 
demonstrat utilitatea în multe domenii de activitate, fără nici o legătură aparentă cu problema 
iniţială a lui Shannon. Unii autori chiar au afirmat că noţiunea de informaţie este universală, putând 
fi aplicată în orice domeniu de activitate (Săhleanu, 1972). 


4.3. Paradigma informației Floridiene 


Dacă pentru matematicieni și ingineri paradigma Shannoniană a permis înţelegerea proceselor 
energetice din sistemele de comunicaţii și a condus la optimizarea lor funcțională, pentru filozofi a 
fost nevoie de o extrapolare a informaţiei matematice în domeniul semanticii. Yehoshua Bar-Hillel & 
Rudolf Carnap (1953) au subliniat faptul că informaţia matematică definită de Shannon nu se referă 
la semnificația semnalelor sau a simbolurilor transmise ci numai la frecvenţa lor de apariţie. Ei 
extind conceptul matematic la un sistem lingvistic și definesc informația semantică, în raport cu 
acest sistem. Pentru ei, sistemul lingvistic este format dintr-un set de expresii semantice, care se pot 
produce cu anumite frecvenţe. Cu alte cuvinte, au preluat procesul de generare și agregare statistică 
a mesajelor de la Shannon, dar au înlocuit semnalele abstracte cu expresii semantice. De aceea 
sistemul lingvistic nu reprezintă un limbaj natural ci o construcţie semantică limitată la un număr dat 
de expresii bine formulate și necontradictorii. Pentru un astfel de sistem lingvistic, autorii definesc 
cantitatea de informatie conținută de o expresie semantică prin cont (i) și definesc informaţia 
transmisă prin expresia matematică: 


inf (i) = log [1/(1 — cont (i))] 


Teoria lui Bar-Hillel & Carnap este destul de sofisticată, dar nu reușește să surprindă esenţa câmpului 
semantic deoarece continuitatea acestuia este înlocuită de un set limitat de expresii cu conţinut dat, 

ceea ce este departe de un proces cognitiv. Esenţa unui câmp semantic nu constă într-o structură 
rigidă de natură statistică, ci în bogăţia spectrului de sensuri și înțelesuri. 


Pentru a înţelege mai bine dinamica semantică și modul de surprindere a ei în cadrul 
modelului de mai sus, mi se pare intuitivă povestea lui Carl Segan din frumoasa lui carte The dragons 
of Eden, publicată în 1978. Povestea este despre o companie care a realizat computerul capabil de a 
traduce dintr-o limbă într-o altă limbă. Pentru promovarea noului computer experții de la firmă au 
organizat o prezentare în fata unor senatori americani. Pentru demonstraţie, un senator a fost 
solicitat să aleagă el un text pe care computerul să îl traducă din engleză într-o altă limbă, la alegerea 
lui. Cum pentru americani cultura chineză constituie o enigmă, senatorul a decis ca textul să fie 
tradus din engleză în chineză, iar pentru a face lucrurile mai dificile a formulat următorul text: out of 
mind, out of sight. Aproximativ, aceasta înseamnă: în afara minţii, în afara vederii. Unul dintre 
experții veniți să facă demonstraţia a tastat textul senatorului si a imprimat rezultatul traducerii. 
Textul printat era însă în limba chineză și nimeni dintre cei prezenţi nu puteau citi și valida 
acuratețea traducerii. Ce era de făcut? Expertul din partea companiei a găsit soluţia. A introdus 
textul în limba chineză în computer și a comandat traducerea lui în limba engleză, sperând să obţină 
textul initial. Rezultatul obținut a fost însă: Idiot invizibil]. 


Preocupat de spectrul semantic al conceptului de informaţie și de implicaţiile lui în gândirea 
noastră, Luciano Floridi a publicat o serie de lucrări prin care promovează ideea unei filozofii a 
informaţiei (Floridi, 2002; Floridi, 2005; Floridi, 2013). În viziunea lui, filozofia informaţiei trebuie să 
ofere: "(a) o investigare critică a naturii conceptuale si a principiilor de bază ale informaţiei, inclusiv 
dinamica și utilizările ei, si (b) elaborarea și aplicarea metodelor teoretice și computationale la 
problemele filozofice” (Floridi, 2002, p.137). Floridi arată că în măsura în care morile de vânt au 
constituit simbolul tehnologic al evului mediu, ceasornicele au fost simbolul perfecțiunii tehnologice 
în secolul al 17-lea, iar mașinile cu abur au fost forța motrice a revoluţiei industriale, acum 
calculatoarele, știința calculatoarelor și internetul au schimbat aproape complet stilul de muncă și 
modul de a gândi a noilor generaţii din acest nou mileniu. 


În cartea sa The philosophy of information, publicată in 2013, Floridi elaborează un cadru 
conceptual integrat prin care să definească și să explice întregul spectru al conceptului filozofic de 
informaţie semantică. În esenţă, într-un spaţiu al datelor, informaţia semantică reprezintă date cu 
sens, bine definite și adevărate. Într-o abordare mai abstractă, Floridi formulează o definiţie generală 
a informaţiei astfel (2013, p.104): 


o este o instanţă a informaţiei semantice dacă și numai dacă: 


1. o constă din n date (d), pentru n mai mare sau egal cu 1; 

2. datele sunt bine formulate; 

3. datele bine formulate au sens; 

4. datele bine formulate si cu sens sunt adevárate. 
Informatia semanticá definità de Floridi se depárteazá de conceptul definit de Bar-Hillel & Carnap 
deoarece nu impune un set finit de expresii semantice, care se pot genera in mod aleatoriu. 
Conceptul lui Floridi de informatie semantică se apropie de conceptul de informatie din domeniul 
managementului cunostintelor, prin faptul cá are la bazá un set de date reale si cu sens. Cu toate 
acestea, el nu poate fi extins imediat la conceptul de cunostinte deoarece lipseste structura 
relationalá dintre date, precum și procesorul de transformare a informaţiei în cunostinte. 

4.4. Paradigma DIKW 
Paradigma DIKW, denumită si ierarhia DIKW, este specifică managementului cunostintelor. Ea se 
deosebește de celelalte două paradigme prezentate anterior prin faptul că se centrează pe 
conceptul de cunoștințe și nu pe cel de informație. De asemenea, această paradigmă conţine mai 
multe concepte care se pot obţine unul dintr-altul printr-o transformare semantică. În esenţă, 
paradigma DIKW poate fi reprezentată schematic printr-o piramidă ca în fig.4.2. 


PN 


intelepciune 


Cunostinte 


Informatii 


Procesare 


L1 


Figura 4.2 — lerarhia DIKW 


Paradigma DIKW are la bază următoarele ipoteze: 


e Conceptele fundamentale sunt: date, informaţii, cunoştinţe şi înţelepciune. 
e [La baza piramidei se află datele. Prin procesarea datelor se obţin informațiile. Prin procesarea 
informaţiilor se obţin cunoștințele. Prin procesarea cunoștințelor se obţine înțelepciunea. 
e Structurarea funcțională si semantică a conceptelor si procesarea lor de la simplu la complex 
se realizează în mod ascendent. 
Trebuie să subliniez faptul că în figura 4.2 fiecare concept își are un domeniu bine definit, trecerea 
de la un concept la altul făcându-se foarte clar. În realitate, la trecerea de la un concept la altul există 
zone neclare care fac dificilă înțelegerea acestor concepte. De exemplu, trecerea de la informaţii la 
cunoștințe se face printr-o astfel de zonă, generată si de interpretările diferite date conceptului de 
informaţie în managementul sistemelor informatice și, respectiv, în managementul cunoștințelor. În 
continuare, voi prezenta fiecare concept în cadrul acestei paradigme și a trecerii de la un concept la 
celălalt. Voi începe cu datele și voi încheia cu înțelepciunea, folosind îndeosebi două dintre cele mai 
cunoscute cărţi în domeniu: Davenport & Prusak (2000). Working knowledge. How organizations 
manage what they know şi Jashapara (2011). Knowledge management. An integration approach. 


Datele. Datele sunt seturi de litere, cifre, simboluri care reprezintă fapte despre evenimente 
sau fenomene din mediul în care trăim. Ele nu au nici un sens sau înţeles în sine. Datele nu sunt 
purtătoare de semnificaţii și nici de scopuri. De obicei, datele reprezintă înregistrări structurate ale 
unor tranzacţii. De exemplu, tranzacţiile de la o bancă în ultimele 24 ore sunt reprezentate de o serie 

de astfel de date. Dacă am înlătura titlurile atribuite acestor înregistrări, am avea în fata tabele 
uriașe cu astfel de seturi de cifre și litere, fără nici o semnificaţie. Dacă am considera înregistrările 
vânzărilor dintr-o zi de la un supermarket am obţine liste imense cu produsele vândute, cantităţile 
vândute din aceste produse și prețurile lor. Fără nici un fel de indicație sau titluri, aceste liste nu 
spun nimic despre cumpărăturile făcute de clienți. Dacă am considera înregistrările parametrilor 
fizici (temperatură, umiditate, presiune) și chimici (compoziţie, conţinut de oxid de carbon, conţinut 
de bioxid de carbon, bioxid de sulf) ai aerului dintr-un oraș, în special ai unui oraș cu un grad ridicat 
de poluare, am obţine tabele cu valorile acestor parametri másurati periodic cu ajutorul unor 
sisteme automate de control, dar nu vom pricepe nimic dacă nu am avea titlurile coloanelor de cifre 
și mai ales limitele admisibile ale poluării aerului. Astăzi, tendinţa este pentru orice organizaţie să 
obţină și să stocheze cantități uriașe de date despre cât mai multe aspecte și variabile ale vieţii 
economice. Se vorbește chiar despre Big Data ca despre un nou domeniu de cercetare în statistica 
economică și, respectiv, în știința calculatoarelor. Având în vedere dezvoltările explozive din 
domeniul sistemelor informatice și a internetului, problema nu mai constă în a avea cât mai multe 
date ci în capacitatea umană limitată de procesare și, mai ales, de interpretare a lor. Este suficient să 
ne gândim la imensa bază de date de pe Facebook sau Linkedin și să înțelegem cum se pot obţine 
aceste Big Data. Subliniez încă o dată faptul că datele nu spun nimic despre semnificaţia, relevanta si 
importanţa lor. Datele constituie materia primă pentru obținerea informaţiilor. 


Informațiile. Peter Drucker spunea odată că informaţiile reprezintă date care au relevanţă și 
scop. Cu alte cuvinte, prin procesare noi dăm sens datelor. Un tabel de valori care nu ne spune nimic 
devine dintr-o dată citibil dacă îi dăm un titlu. De exemplu, dacă avem grupul de cifre 23 nu știm la 
ce se referă. Dacă ni se spune că 23 reprezintă temperatura aerului din oraș la ora 10 dimineaţa, 
atunci avem o informaţie, iar un tabel cu titlul Valorile termice ale aerului din București în ziua de 21 
mai 2014, transformă o bază de date într-o bază de informaţii. Într-un sistem de comunicare, 
informaţiile se transmit ca mesaje, care pot fi sub formă de cifre, litere, elemente grafice, imagini sau 
combinaţii ale acestora. Ele au sens și ne informează despre ceva care se întâmplă sau care a avut 
deja loc. A informa înseamnă în esenţă a in-forma, respectiv, a pune într-o anumită formă un mesaj 
primit. "Asa cum se întâmplă cu orice mesaj, el are un expeditor și un receptor. Informaţia are rolul 
de a schimba modul în care receptorul înțelege ceva, de a avea un impact asupra gândirii și 
comportamentului lui. Ea trebuie să informeze; sunt date care fac diferenţa” (Davenport & Prusak, 
2000, p.3). 


Subliniez faptul că noţiunea de mesaj folosită în acest caz de Davenport & Prusak se 
deosebește de noțiunea de mesaj folosită de Shannon, deoarece mesajul din paradigma DIKW are 
sens. De aceea se poate spune că informațiile sunt date care fac diferenţa prin ceea ce transmit ca 
semnificaţie. În mod strict, se poate spune că receptorul este cel care consideră că mesajul primit 
reprezintă o informaţie sau nu. Dacă merg pe stradă și plouă, eu știu că plouă. Dacă un prieten îmi 
trimite un mesaj prin telefon că afară plouă, pentru mine acest mesaj nu conţine nimic nou, deci nici 
o informaţie, deoarece eu deja ştiu că plouă. Dar, dacă aș fi primit acest mesaj înainte de a ieși din 
casă când nu știam cum este vremea afară, atunci ar fi fost o informaţie deoarece mi-ar fi schimbat 
starea de cunoaștere a vremii. Schimbarea stării de cunoaștere ar fi condus la schimbarea 
comportamentului, în sensul că mi-aș fi luat umbrela. Deoarece informaţiile ne ajută să știm ceva ce 
nu știam înainte de primirea lor, le mai numim și știri. Nu întâmplător la radio și televizor sunt 
emisiuni dedicate știrilor. Ele ne informează despre fapte și evenimente care se produc în viața 

societátii noastre. Davenport & Prusak (2000) evidentiazá cáteva dintre cele mai importante aspecte 
ale procesárii datelor si transformárii lor in informatii (cei 5 C): 


e  Contextualizare: cunoaştem contextul în care au fost create si transmise datele. 

e  Categorisire: structurarea datelor pe categorii cu semnificaţii diferite. 

e Calculare: realizarea unor calcule matematice sau analize statistice. 

e  Corectare: eliminarea erorilor din bazele de date. 

e Condensare: realizarea unor forme compacte şi sintetice de date. 
Când vorbim despre informații este bine să fim atenţi la modul în care se pune accentul pe operatorii 
care primesc și prelucrează datele în managementul cunoștințelor în raport cu managementul 
sistemelor informatice. În managementul cunoștințelor operatorii sunt oamenii dintr-o organizaţie, 
cu capacităţile lor naturale de a recepta și prelucra date și informaţii. În managementul sistemelor 
informatice procesarea datelor se face de către computere și servere, cu ajutorul unor programe 
software specializate. Sistemele informatice trebuie privite însă numai ca un suport tehnologic 
necesar, iar programele software ca instrumente de lucru. Ele nu pot înlocui încă gândirea umană și 
capacitatea ei de interpretare a informaţiilor. Faptul că folosim smartphone-uri nu înseamnă că 
avem convorbiri mai inteligente. Faptul că folosim în managementul cunoștințelor tehnologii 
informatice foarte avansate, care ne permit să procesăm cantități uriașe de date, nu înseamnă în 
mod necesar că suntem și mai bine informaţi. 


Spre deosebire de date, informaţiile au sens. Ele ne spun ceva despre ceva şi în funcţie de 
sursa lor le putem clasifica în informaţii raționale, informaţii emoţionale şi informaţii spirituale. 
Atunci când primim o factură pe care trebuie să o achităm, suma de bani pe care trebuie să o plătim 
constituie o informatie raţională. De exemplu, dacă avem un abonament la telefon de 200 lei-luná si 
primim o factură pentru luna care s-a încheiat de 300 lei suntem informaţi că am consumat mai mult 
decât numărul de impulsuri pe care îl aveam acoperit de abonament. Imediat se declanşează un 
proces de gândire raţională să vedem cum se explică suma de pe factură. La fel, atunci când 
conducem maşina şi întâlnim un indicator de trafic rutier care ne spune să acordăm prioritate unui 
alt sens de deplasare a maşinilor, avem de-a face cu o informaţie raţională. În general, informaţiile 
raţionale sunt despre obiecte, fenomene şi evenimente din lumea fizică, reală, din jurul nostru. 


Atunci când răcim puternic şi facem febră avem temperatura corpului mai mare decât 
temperatura lui normală şi o simţim printr-o stare de disconfort. Informaţiile asociate acestei stări de 
febră au o altă natură decât cele raţionale. Acelaşi lucru îl putem spune despre starea emoţională 
creată de revederea unei fiinţe dragi sau de bucuria participării la un eveniment de suflet. Stările 
emoţionale sunt reflectate prin informaţii emoţionale. Spre deosebire de informaţiile raţionale care 
sunt procesate de conştient, informaţiile emoţionale sunt procesate predominant de către 
inconştient şi întregul sistem senzorial. 


Primim informaţia că unul dintre prietenii nostri se căsătoreşte. Pe lângă emotia de surpriză 
generată de această informaţie ne gândim că viaţa prietenului nostru se schimbă. Căsătoria 
înseamnă un alt mod de a trăi viaţa şi de a împărtăşi bucuriile sau tristeţea ei cu soţia sau soţul. 
Înseamnă să te gândeşti la bucuria de avea copii şi de a gândi nu numai la viitorul tău, dar şi la 
viitorul lor. Toate aceste informaţii care se referă la existenţa noastră în sens spiritual, la viitorul 
nostru şi la modul în care îl concepem, se deosebesc atât de informaţiile raţionale cât şi de cele 
emoţionale. Ele sunt informații spirituale. 

Cunostintele. Informatiile sunt procesate cu ajutorul inteligentelor si se obtin cunostintele. 
Stiintele cognitive au demonstrat faptul cá inteligenta reprezintá o capacitate de a procesa 
informaţiile. Steven Pinker (2009, p.22), unul dintre cunoscutii cercetători în acest domeniu spune 
foarte clar: "Mintea este ceea ce face creierul; într-o exprimare mai specifică, creierul procesează 
informaţiile, iar gândirea este un tip de computatie." Howard Gardner a propus încă din 1983 teoria 
inteligentelor multiple, teorie prin care se definesc opt inteligente fundamentale: inteligenţa 
lingvistică, inteligenţa logico-matematica, inteligenţa muzicală, inteligenţa spaţială, inteligenţa 
kinestezică, inteligenţa naturistă, inteligenţa intrapersonală şi inteligenţa interpersonală. 


Prin procesarea informaţiilor raţionale se obţin cunoştinţele raţionale, prin procesarea 
informaţiilor emotionale se obţin cunoştinţele emotionale, iar prin procesarea informaţiilor spirituale 
se obţin cunoştinţele spirituale. Despre toate aceste forme fundamentale de cunoştinţe vom discuta 
în capitolele următoare. 


Înţelepciunea. Treapta cea mai de sus a piramidei sau ierarhiei DIKW o reprezintă 
înţelepciunea. Deşi mulţi confundă inteligenţa cu înțelepciunea, între cele două concepte există o 
mare diferenţă. Această diferenţă este dată de sistemul valoric al fiecărei persoane. Dacă fiecare 
dintre noi dispunem de inteligente si de puterea lor de procesare a informaţiilor şi cunoştinţelor, nu 
oricine ajunge la vârsta şi starea intelectuală de a putea fi considerat un înţelept. În mod tradiţional, 
noi am asimilat înţelepciunea cu bátránetea, mergând pe ideea că experienţa se imbogáteste o dată 
cu înaintarea în vârstă, ceea ce nu este decât partial adevărat. Experienţa se imbogáteste nu prin 
vârstă ci prin varietatea activităţilor realizate şi a evenimentelor trăite. Desigur că o persoană cu cât 
este mai în vârstă poate avea o experienţă mai bogată, dar nu în mod necesar. Deciziile unui înţelept 
se deosebesc esenţial de deciziile celorlalţi prin faptul că ele se dovedesc adecvate în timp. Înțeleptul 
este cel care are capacitatea de gândi ca un strateg, încercând să întrevadă consecinţele deciziilor 
sale în timp şi nu imediat. Înţelepciunea constituie deci o stare a procesării cunoştinţelor, în special a 
celor tacite derivate din experienţa de viaţă, integrată într-un sistem valoric durabil. Înţelepciunea se 
construieşte pe inteligenţă, dar implică o serie de ingrediente culturale şi filosofice care să constituie 
un sistem de referinţă decizional cu o anvergură mult mai mare decât cea a unui manager obligat să 
dea soluţii cu rezultate măsurabile financiar imediat. Între metrica financiară a profitului din afaceri 
şi înţelepciunea de viaţă există aşadar o mare diferenţă. 

Capitolul 5 


Cunostinte explicite si tacite 


5.1. Cunostintele în viziunea lui Platon 


încă din antichitate au existat eforturi conceptuale pentru a defini cunostintele prin 
raportarea lor la procesele de perceptie si reflectie. Pentru filozofii antici era important sá descopere 
adevárul, iar cunostintele trebuiau sá reflecte acest adevár. Noi obtinem informatii despre noi si 
despre lumea în care trăim prin simţurile noastre, dar simţurile ne pot înșela. De aceea, rezultatele 
procesului de percepţie nu pot fi considerate cunoștințe. Pentru a fi obiective, rezultatele procesului 
de percepţie trebuie să fie analizate și procesate de gândirea logică. Aceasta înseamnă reflecţie. 
Pentru Platon, cunoștințele sunt rezultatul procesului de reflectie si nu al celui de percepție, 
deoarece simţurile ne pot da informații subiective, care pot crea iluzii. 


Figura 5.1 — Iluzie optică folosind creioane 


În figura 5.1 se prezintă o iluzie optică folosind creioane. Incercati să numărați câte creioane 
sunt în aranjamentul din această figură. Veţi rămâne surprinși să constatati că nu puteți da un 
răspuns clar la această întrebare. Dacă numărați vârfurile, veţi obține un număr de 7 creioane. Dacă 
numărați gumele de șters, veți obţine 6 creioane. Iluzia optică ne demonstrează cât de fragile pot fi 
informaţiile obținute direct prin percepţie. 


În figura 5.2 se prezintă o iluzie optică devenită clasică. Privind imaginea din figura 5.2 avem 
impresia că este o spirală. În realitate nu este nici o spirală, ci numai o serie de cercuri concentrice. 

De aceea, cunoasterea trebuie sá se bazeze numai pe ratiune si nu pe perceptiile senzoriale care nu 
pot fi credibile. Pentru Platon o expresie de genul "2 + 2 = 4” reprezintă cunostinte, în timp ce o 
expresie de genul "larba este verde" nu poate intra în categoria cunoștințelor deoarece reprezintă 
rezultatul unui proces de percepţie. 


Platon s-a concentrat în analiza lui pe efortul intelectual al conștientului și nu pe informaţiile 
generate de simţuri. De exemplu, noi avem senzaţii de "tare" sau “moale” ca rezultat al simțului 
tactil, dar numai raţiunea poate face diferenţa dintre ele. Analizându-l pe Platon, Bertrand Russell 
(1972, p.153) subliniază foarte bine această caracteristică fundamentală de raționalitate a 
cunoștințelor evidenţiată de el: "Numai mintea poate ajunge la existenţă, si noi nu putem ajunge la 
adevăr dacă nu ajungem mai întâi la existenţă. În consecinţă, noi nu putem cunoaște lucrurile numai 
prin simţuri, deoarece prin simţuri nu putem ști dacă aceste lucruri există. De aceea cunoștințele 
constau în reflecţie, nu în impresie, iar percepţia nu reprezintă cunoștințe.” 


ILLUSIONS 


Figura 5.2 — Iluzie optică folosind cercuri 


În concluzie, pentru Platon cunoștințele reprezintă un rezultat al gândirii raţionale și nu un produs al 
simţurilor noastre. De aceea putem spune că în viziunea lui Platon cunoștințele sunt rationale. Fiind 
siguri de modul logic în care generăm cunoștințele se poate afirma că orice persoană Știe ceea ce știe 
si, respectiv, Stie ceea ce nu stie. 


5.2. Dualismul Cartesian si cunostintele rationale 


René Descartes (1596-1650) este considerat de multi filozofi ca fiind fondatorul filozofiei 
moderne. Fiind si un om de știință, viziunea lui a fost puternic influenţată de noile descoperiri din 
fizică și astronomie din vremea lui. El este cunoscut în matematică prin crearea sistemului de 
coordonate Cartesiene (Cartesius era varianta latinizată a numelui său). În lucrarea sa Meditations 


46 


on the first philosophy in which the existence of God and the distinction between mind and body are 
demonstrated, Descartes analizeazá toate ideile privind mintea si corpul si ajunge la concluzia cá 
procesul de cunoastere se bazeazá numai pe efortul mintii deoarece informatiile senzoriale nu sunt 
credibile întotdeauna, în timp ce informaţiile matematice sunt credibile. Si în somn, când visele 
distorsionează realitatea, cunoștințele matematice rămân nedistorsionate. De exemplu, un triunghi 
are trei laturi și trei unghiuri indiferent dacă ne gândim la el când dormim sau când ne-am trezit din 
somn. La fel spunem și despre expresia matematică "2 + 2 = 4.” 


Gândirea rațională este singura care poate genera cunoștințe si de aceea cunoștințele 
rationale au stat la baza dezvoltării științei. De altfel întreaga noastră existenţă este marcată de 
gândirea rațională, fapt ce l-a făcut pe Descartes să afirme: Cogito, ergo sum! Cu alte cuvinte, 
Gândesc, deci exist! Această concluzie a condus la dualismul dintre minte și corp, respectiv, la 
considerarea raţiunii ca fiind primordială în procesul de cunoaștere. Cunostintele rationale au 
marele avantaj că sunt obiective, respectiv, ele nu depind de impresiile unei singure persoane. Legile 
lui Newton sunt aceleași pentru orice persoană, indiferent de tara în care trăiește si de cultura pe 
care o are. Nu întâmplător educaţia școlară și universitară în Europa a fost construită pe ideea 
gândirii rationale si a cunoștințelor obiective, iar știința a devenit argumentul fundamental în 
realizarea concepţiei noastre despre natură și societate. De aici și discuţiile interminabile dacă o 
serie de domenii ale cercetării fenomenelor sociale și economice se pot considera domenii științifice 
sau nu. Este cazul psihologiei, sociologiei, economiei, managementului și altele similare. Și acum, 
Academia de Studii Economice din București poartă în titlu ideea că economia nu este o știință, ci 
numai un domeniu de studii. 


5.3. Dimensiunea tacită a cunoașterii 


În cartea sa devenită celebră prin iniţierea unei noi paradigme de gândire a naturii 
cunoștințelor The tacit dimension și publicată într-o primă ediţie în 1966, Michael Polanyi scria: 
"Cercetările mele m-au condus la o nouă idee despre cunoștințele umane, din care o perspectivă 
armonioasă de gândire și existență, înrădăcinată în univers, se pare că emerge. Voi reconsidera 
cunoștințele umane prin a începe cu faptul că noi cunoaștem mai mult decât putem spune” (Polanyi, 
1983, p.4). Unul dintre primele argumente aduse de Polanyi este acela că noi putem recunoaște o 
față umană dintr-o mie, dar nu ne putem explica cum este posibil acest lucru. Este evident faptul că 
recunoașterea unei fete umane presupune existenţa unor cunoștințe, dar ne este foarte greu de a 
exprima aceste cunoștințe în cuvinte. O serie de cercetări psihologice au arătat cá avem capacitatea 
de a integra aspecte individuale ale configurației unei fete umane și de a recunoaște ansamblul lor, 
respectiv, imaginea integrală a feței, dar nu putem descrie în cuvinte întreg mecanismul de gândire 
care permite acest rezultat. 


Referindu-se la aceste cercetări de psihologie, Polanyi remarcă faptul că în procesul de 
recunoaștere a unei fețe umane ne bazăm pe o anumită experienţă și a unei puteri tacite. Această 
putere tacită o folosim nu numai la recunoașterea unor oameni dar și la valorificarea unor 
cunoștințe din experiența noastră, pe care o bánuim dar pe care nu o putem descrie în cuvinte. 
"Sustin că este imensa și indispensabila putere tacită prin care descoperim toate cunoștințele, si 

odatá descoperite, ele devin adevárate" (Polanyi, 1983, p.6). Aceastá frazá poate constitui foarte 
bine definiția dimensiunii tacite a procesului de cunoaștere formulată de Polanyi. 


În explicarea noii paradigme a cunoașterii și, respectiv, a înţelegerii cunoștințelor, Polanyi 
analizează rolul corpului nostru în realizarea experienţei și ajunge la concluzia că acesta reprezintă 
instrumentul principal în cunoașterea lumii din jurul nostru întrucât el se află întotdeauna între 
minte și mediul extern. Lakoff & Johnson (1999) confirmă această ipoteză a lui Polanyi bazându-se 
pe cele mai recente descoperiri ale științelor cognitive. Aceasta înseamnă că percepția joacă un rol 
important în procesul de cunoaștere directă a realităţii, reprezentând o instanță a cunoașterii tacite. 
Noi reușim să transformăm o parte a cunoștințelor generate de experiența noastră în mod tacit în 
cunoștințe raţionale, care pot fi explicate și argumentate. Dar această transformare nu este totală și 
nu poate fi totală. De exemplu, nu putem transforma experienţa acumulată în conducerea unui 
automobil în mod integral în cunoștințe rationale și înlocui îndemânarea formată cu un manual de 
instrucțiuni sau o teorie a conducerii automobilelor. Aceasta înseamnă cá nu poti învăţa să conduci 
un automobil numai citind dintr-un manual, oricât de bine ar fi scris acel manual. Experienţa directă 
nu se poate substitui cu nici un fel de teorie. Învățăm să înotăm intrând în apă și dând din mâini si 
din picioare până când reușim să ne menţinem la suprafaţa apei. Acest rezultat nu se poate obţine 
studiind pur și simplu legile dinamicii fluidelor. 


5.4. Diada cunoștințe explicite-cunostinte tacite 


Gilbert Ryle, fost profesor de filozofie la Oxford University, descria în cartea sa The concept of 
mind, publicată într-o primă ediţie în 1949, două tipuri de cunoștințe: cunoștințe care reprezintă 
fapte și obiecte din realitatea înconjurătoare — cunoștințe care reprezintă ceva și cunoștințe 
reprezentate prin abilitatea sau îndemânarea de a realiza o anumită activitate — cunoștințe care 
spun cum să facem ceva. Aceste ultime cunoștințe pe care le folosim atunci când mergem cu 
bicicleta, când înotăm sau conducem mașina nu se pot reduce la cunoștințele despre ceva. "Invátánd 
cum să faci ceva sau să imbunátátesti o anumită abilitate nu este același lucru cu a învăţa ceva sau a 
obţine informaţii” (Ryle, 2000, p.28). Cunostintele despre ceva din realitatea în care trăim si pe care 
le putem exprima în cuvinte le numim cunoștințe explicite, iar cunoștințele pe care le obţinem printr- 
o experienţă directă și care ne ajută să realizăm o anumită activitate fără a putea explica cum am 
făcut, le numim cunoștințe tacite. Subliniez faptul că nici Polanyi și nici Ryle nu au folosit în lucrările 
lor expresia de cunoștințe tacite ci s-au referit numai la dimensiunea tacită a procesului de 
cunoaștere, respectiv, cunoașterea prin experienţă directă. 


Cunostintele explicite sunt cunoștințe rationale deoarece sunt rezultatul unui proces de 
cunoaștere conștient si rational. Cunostintele tacite sunt non-rationale deoarece ele se obţin prin 
experienta directá a corpului nostru si sunt rezultatul unui proces de cunoastere non-constient 
realizat la nivelul inconstientului cognitiv. Procesul de cunoastere se bazeazá asadar pe diada 
cunostinte explicite-cunostinte tacite, diadă ilustrată schematic în figura 4.3. 

Cunoastere mediata 


Constientul cognitiv 
Cunostinte 
explicite 


Cunostinte Cunoastere directa 


| 


Inconstientul cognitiv tacite 


Figura 5.3 — Diada cognitiva cunostinte explicite-cunostinte tacite 


Diada cognitivă descrisă mai sus subliniază caracterul integral al procesului de cunoaștere, 
prin interacţiunea dintre cele două sisteme de gândire, cel rapid și cel lent, așa cum demonstrează 
cercetările din științele cognitive. lată de ce, construirea unui întreg sistem educaţional bazat 
aproape integral pe cunoștințele raționale este un sistem inadecvat deoarece se ignoră contribuţia 
esenţială a cunoștințelor tacite la dezvoltarea abilităților noastre și, respectiv, la o înţelegere mai 
profundă a realităţii în care trăim. Dezvoltarea componentei tacite se poate face prin crearea de 
experimente de laborator la materiile care permit acest lucru și apoi prin organizarea de practici și 
programe de internship prin care elevii și studenții învaţă făcând. Numai atunci când cunoștințele 
explicite se pot integra cu cele tacite putem afirma că înțelegem cu adevărat realitatea în care trăim. 
Un exemplu din domeniul managementului îl constituie contribuţiile de pionierat realizate de 
Frederick Winslow Taylor și Henry Fayol, contribuţii care au avut la bază experienţa lor directă de 
producţie ca ingineri în fabrici (Taylor) și respectiv, în mine de cărbuni (Fayol). 


5.5. Unicitatea corpului si a minții la japonezi 


Spre deosebire de cultura occidentală în care accentul s-a pus pe raționalitate și dualismul 
Cartesian, în cultura japoneză accentul s-a pus pe unicitatea dintre corp și minte. Această unicitate 
are tradiţii vechi în Budhism, Shintoism, Zen si Confucianism. În cultura japoneză unicitatea 
înţelegerii lumii înconjurătoare îmbracă trei aspecte importante: unicitatea dintre om și natură; 
unicitatea dintre minte și corp; și unicitatea dintre sine și ceilalți. Unicitatea dintre om și natură 
constituie o trăsătură definitorie a culturii japoneze și a modului lor de simtire. Japonezii se 
consideră parte a naturii și nu extrași din natură și opuși ei. Spre deosebire de această perspectivă, în 
cultura occidentală s-a insistat foarte mult pe ideea că omul este măsura tuturor lucrurilor și deci 
stăpânul naturii. Poate că nu este întâmplător nici fenomenul de distrugere sălbatică a pădurilor și 
munţilor noștri în această perioadă de tranziţie, distrugere cu consecinţe incalculabile pentru 
schimbările microclimatice și a echilibrului ecologic. Referitor la această unitate dintre om și natură, 
Ikujiro Nonaka & Hirotaka Takeuchi în celebra lor carte The knowledge creating company, publicată 

în 1995, arătau că "Japonezii nu au reușit să construiască o gândire raţională de clară universalitate, 
pentru că ei nu au reușit să realizeze o separare și o obiectivizare a sinelui de natură” (Nonaka & 
Takeuchi, 1995, p.28). O altă demonstraţie interesantă în acest caz o poate aduce limba japoneză, 
care se caracterizează prin concepte vizuale strâns legate de contexte spatio-temporale și natură. 
Timpul nu este segmentat în minute și secunde și liniarizat ca în cultura occidentală, ci este un timp 
trăit continuu și neliniar. Nu există trecut și nici viitor, ci numai un prezent continuu care se 
derulează în strânsă concordanţă cu timpul. Trecutul și viitorul reies din contextul vorbirii. 


Cel de-al doilea aspect al unicitátii dintre minte si corp își are rădăcinile în gândirea Zen 
Budhism din evul mediu. Această gândire a influenţat puternic educaţia samurailor, care își 
propunea să ajungă la spirit prin antrenarea corpului. Exerciţiile fizice erau intense și epuizante, dar 
numai prin ele se putea ajunge la gândirea non-logică. Așa cum spunea și Myiamoto Musashi, 
legendarul luptător de arte marţiale, trebuia să ajungi la performanţa de "a vedea ceea ce nu se 
putea vedea” (Kaufman, 1994, p.21). În gândirea tradiţională japoneză nu există o separare clară 
între corp și minte asa cum a făcut-o Descartes. “În comparaţie cu modelul biomedical occidental, 
care consideră corpul uman ca pe un sistem hidraulic sau electric, tradiţia japoneză conceptualizează 
corpul ca pe un sistem prin care curge continuu Ki, ca o forță vitală. Ki devine astfel un mod util în a 
explica relaţiile continue și interactive între corp și minte, între corp și lumea înconjurătoare” (King, 
2000, p.3). De asemenea, în gândirea tradiţională japoneză kata descrie în general practici ale 
corpului, deoarece kata reprezintă conexiunea dintre formă și conţinut, dintre lumea internă a 
corpului și lumea lui externă. În concluzie, spre deosebire de dualismul Cartesian, în cultura japoneză 
se produce un proces de contopire a minţii, spiritului și corpului într-un continuum, aflat în armonie 
cu mediul extern. 


A 


Cel de-al treilea aspect al unicitátii îl reprezintă conexiunea dintre sine și ceilalți. Spre 
deosebire de cultura occidentală în care relaţiile umane sunt considerate mecaniciste, în cultura 
japoneză ele se consideră organice și colective. De aceea și spiritul de echipă este mult mai puternic 
la japonezi, iar managementul pe echipe a înlocuit de mult managementul atomistic din occident. În 
acest context organic, japonezii preţuiesc mai mult subiectivitatea cunoștințelor și inteligența 
intuitivă decât obiectivitatea cunoștințelor și inteligența raţională. În același context trebuie să 
amintim și faptul că în cultura occidentală există o discontinuitate între gândire și acțiune, în timp ce 
în gândirea Confucianistă există o unitate între cunoștințe și acţiune. Cunostintele se generează 
practic în timpul acțiunii și prin acțiune, respectiv, ca experienţă directa. 


Eu am înţeles mai bine toate aceste aspecte ale gândirii japoneze și ale nevoii de integralitate 
a cunoștințelor explicite și tacite când am fost Visiting Professor în Japonia și am cunoscut direct 
modul lor de viata si muncă. Îmi aduc aminte de o întâmplare petrecută în luna decembrie a anului 
2000, când eram invitatul profesorului Masanori Kikuchi. Într-o zi de duminică m-a invitat să mergem 
cu mașina lui în munţi. Ca mare iubitor de natură, am acceptat cu multă plăcere. A mai fost invitat cu 
noi și un tânăr cercetător din insula Bali. Pe drum, profesorul Kikuchi mi-a explicat că tânărul 
cercetător nu știe ce este zăpada și a dorit foarte mult să meargă la munte să vadă cum arată 
aceasta. În Bali nu este niciodată iarnă în sensul nostru cu zăpezi și viscol deoarece insula se află într- 
o zonă ecuatorială. Acolo nu sunt decât două sezoane pe an: sezonul ploios și sezonul secetos. 
Tânărul cercetător a învățat la fizică ce este zăpada și a văzut în filme cum arată munţii înzăpeziţi, dar 
nu avut niciodată ocazia să vadă cu ochii lui zăpada. Când am ajuns la munte, am întâlnit zăpada. 
Tânărul a luat zăpadă în mâini, și-a atins obrazul cu ea, a mirosit-o, a gustat-o și în final a exclamat 

fericit: Acum știu ce este zăpada. Pentru el, a fost esenţial să obţină prin experienţă directa 
cunoașterea tacită a zăpezii pentru a o putea integra cu cunoașterea teoretică învățată la școală. 
Concluzia acestei întâmplări este că pentru a înţelege foarte bine un concept avem nevoie atât de 
componenta lui explicită, cât și de componenta lui tacită. Prin integrarea celor două componente 
obținem integralitatea conceptuală de care am vorbit mai sus. 


5.6. Metafora aisbergului 


Unicitatea dintre mintea și corpul omenesc subliniază importanţa cunoștințelor tacite în 
definirea stării noastre de cunoaștere și promovează diada cunoștințe explicite-cunostinte tacite. 
Nonaka & Takeuchi (1995) își bazează întreaga lor teorie a dinamicii cunoștințelor pe această diadă, 
clasificând de la început cunoștințele în două mari categorii: "O categorie o constituie cunoștințele 
explicite care pot fi articulate într-un limbaj formal incluzând reguli gramaticale, expresii 
matematice, specificații sau manuale de utilizare. Cunostintele din această categorie pot fi transmise 
între individuali în mod formal și ușor. Ele au constituit cunoștințele dominante în tradiţia filozofică 
occidentală. Cu toate acestea, vom argumenta că mai importantă este categoria de cunoștințe tacite, 
cunoștințe care sunt greu de articulat într-un limbaj formal. Ele reprezintă cunoștințe personale 
încorporate în experiența individuală și implică factori cum sunt convingerile personale, 
perspectivele si un sistem de valori” (Nonaka & takeuchi, 1995, p.viii). 


Metaforic, aceasta diadă a cunoștințelor explicite si tacite este reprezentată de un aisberg. 
Partea vizibilă a aisbergului reprezintă cunoștințele explicite, iar partea nevăzută a aisbergului care 
se află sub apă reprezintă cunoștințele tacite. O primă observaţie este aceea că partea nevăzută este 
cu mult mai mare decât partea vizibilă. O a doua observaţie este că prin partea nevăzută a 
aisbergului reprezentăm toate tipurile de cunoștințe pe care le avem dar nu le putem exprima printr- 
un limbaj formal. Spre deosebire de cunoștințele explicite care sunt clare și ușor de exprimat, 
cunoștințele tacite constituie un conglomerat de cunoștințe reprezentând experienţe personale, 
emoţii, intuitii, valori etice si morale. Punerea lor împreună creează dificultăţi în identificarea rolului 
jucat de fiecare tip de cunoștințe în parte și de importanţa relativă a acestora în economia 
cunoștințelor tacite. Datorită acestei dificultăți majore de identificare si de evaluare a cunoștințelor 
tacite, noi știm mai mult decât putem spune, dar nu știm cât de mult știm. Dacă în cazul 
cunoștințelor raţionale cineva putea spune Eu știu ce știu și Eu știu ce nu știu, în cazul cunoștințelor 
tacite situaţia se schimbă: Eu nu știu ce știu și Eu nu știu ce nu știu. 


La cursul de Managementul cunoștințelor eu le solicit studenţilor să aleagă exprimarea care se 
potrivește cel mai bine cu modul lor de a gândi, din următoarele două variante: 


a) Eu știu ce știu. 

b) Eunu știu ce ştiu. 
Cei mai multi dintre studenti aleg prima variantă, ceea ce demonstrează dominanta cunoștințelor 
rationale si a gândirii rationale, respectiv ignorarea experienţei ca o bază valoroasă de cunoștințe. De 
aici și interpretarea uneori greșită a noţiunii de experienţă. De multe ori, la interviuri, managerii de 
resurse umane pun întrebarea: Ce experiență ai? Răspunsul așteptat este de genul: 3 ani. Greșeala 
care se face constă în faptul că experienţa nu se corelează proporţional cu timpul lucrat în același loc, 


51 


ci cu varietatea de activităţi avute în acel timp. Greseala de interpretare este generată de folosirea 
unei gândiri raţionale liniare, într-un domeniu care nu este rațional și nu este liniar. 


Metafora aisbergului este o metaforă simplă și intuitivă, dar limitativă în interpretarea 
cunoștințelor. De asemenea, este o metaforă statică deoarece aisbergul este un solid continuu și 
omogen. Cele două parti identificate mai sus, partea care se vede deasupra apei și partea care nu se 
vede fiind sub apă, sunt demarcate din exterior de către suprafaţa apei și nu printr-o zonare internă 
a ghețarului. De aceea, metafora aisbergului nu poate să reprezinte procesele de transformare a 
cunoștințelor tacite în cunoștințe explicite și invers. 


5.7. Cunostintele tacite 


În diada cunoștințelor explicite si tacite, cunoștințele explicite reprezintă cunostintele 
rationale obținute ca rezultat al gândirii logice, în timp ce cunoștințele tacite reprezintă cunoștințele 
non-rationale obţinute prin procese ale inconstientului cognitiv. Cunostintele tacite sunt rezultatul 
procesării informaţiilor senzoriale cu ajutorul sistemului rapid de gândire, așa cum explica Daniel 
Kahneman în cartea sa Thinking, fast and slow. 


Denumirea cunoștințelor tacite provine din limba latină, de la verbul tacere care înseamnă a 
tăcea, a nu spune nimic. Aceste cunoștințe mai au și sensul de cunoștințe /atente, respectiv, 
cunoștințe pasive, dar care pot deveni active prin utilizare. Sensul de latent conduce și la ideea de 
potenţial. Într-adevăr, cunoștințele tacite care integrează o bună parte din experienţa noastră 
constituie un potential valoros în generarea de noi idei și găsirea unor soluţii intuitive. /ntuiția nu 
este altceva decât un produs al experienţei noastre. Cert este că ele se obţin ca rezultat direct al 
acțiunii corpului nostru asupra obiectelor din mediul extern și al realizării unor activități. De 
exemplu, învăţăm să mergem pe bicicletă urcându-ne pe aceasta si pedalând în timp ce cu corpul 
întreg ne căutăm un plan de echilibru dinamic. Toate informaţiile senzoriale pe care le generează 
simţurile noastre ajung la inconștientul cognitiv care le procesează și decide asupra dinamicii 
mușchilor noștri. După mai multe încercări mai mult sau mai puţin reușite, constatăm că suntem în 
stare să ne menţinem echilibrul dinamic și cá putem merge cu bicicleta. Stim să mergem cu bicicleta, 
deci am obţinut cunoștințele necesare fără a apela la logică și matematică. 


Sá ne gândim la un copil care din curiozitate își trece un deget peste o flacără. Imediat, arsura 
pielii îi produce o durere ascuţită și începe să plângă cu putere. Deși nu a înţeles nimic din ce i s-a 
întâmplat, fiindcă nu are nici un fel de cunoștințe de fizică, chimie si biologie, copilul va evita să mai 
treacă cu degetul peste vreo flacără. Deși nu poate explica acest lucru, el știe că experiența este 
foarte dureroasă. Ştie datorită cunoștințelor tacite obținute. 


Cunostintele tacite înglobează și valorile culturale, profesionale, etice si morale pe care le 
folosim în luarea deciziilor. Noţiunile de bine și rău le invátám de când suntem mici de la părinţi. Nu 
înțelegem prea mult la vârsta aceea dar știm ce este bine și ce este rău fiindcă așa ne-au spus 
părinţii. Valorile sunt legate intrinsec și anumite obiceiuri sau tradiţii culturale, pe care nu avem cum 
să le explicám altfel decât fiind tradiţii. De exemplu, în cultura noastră, bărbaţii își dau mâna ori de 
câte ori se întâlnesc, în semn de respect reciproc. În cultura americană, bărbaţii își dau mâna numai 
atunci când se întâlnesc pentru prima dată si fac cunoștință și, respectiv, când își iau rămas bun. 

Când studiam în America aveam tendinţa să dau mâna în fiecare zi cu colegii mei si de multe ori am 
rămas cu mâna suspendată în aer, fără să primesc semnul de respect așteptat din partea vreunui 
coleg. Deși mi s-a explicat că așa este tradiţia la ei, automatismul funcţional bazat pe cunoștințele 
tacite și inconștientul cognitiv a durat ceva timp până am învăţat noile valori culturale și tradiţii 
americane. Inertia gândirii și a comportamentului nu trebuie să fie subevaluate niciodată. 


Cunostintele explicite și cele tacite sunt puternic corelate în unele culturi, asa cum este cultura 
japoneză. Îmi aduc aminte, tot din perioada studiilor la Georgia Institute of Technology din Atlanta, 
Georgia, SUA, o întâmplare cu un coleg japonez. La vremea aceea, rula pe ecrane filmul Shogun, o 
realizare artistică deosebită cu Richard Chamberlain. Cu ocazia filmului am învăţat că pentru a 
mulțumi cuiva, japonezii folosesc formule de genul Arigato!, Domo! sau Domo arigato! Când am 
întâlnit colegul japonez i-am spus că am învăţat acest mod de a mulţumi în limba japoneză și i-am 
reprodus formulele respective. El s-a uitat atent la mine și mi-a spus că nu este bine. Am rămas mirat 
deoarece mă străduisem destul de bine să pronunt aceste cuvinte în japoneză. Colegul meu mi-a 
spus să fiu atent la el cum se mulțumește. A spus Domo arigato! în timp ce se apleca în fata mea, în 
semn de respect. Atunci am înțeles un lucru esenţial: în cultura japoneză limbajul verbal și limbajul 
non-verbal al trupului se integrează perfect. Cunostintele explicite si cele tacite nu constituie două 
lumi total diferite, ci o singură lume care reflectă unicitatea dintre minte și corp. 


De cele mai multe ori, cunoştinţele tacite sunt asimilate experienţei, iar experienţa este 
măsurată cu metrica liniară a timpului. De exemplu, o persoană care a lucrat timp de cinci ani de zile 
în faţa aceluiaşi calculator, procesând aceleaşi tabele şi situaţii contabile, are o experienţă care se 
echivalează de obicei cu cei cinci ani şi nu cu valoarea cunoştinţelor obţinute ca urmare a acestor 
activităţi. Experienţa este un fenomen puternic neliniar care nu se poate măsura în metrica timpului, 
ci în varietatea activităţilor şi evenimentelor. Aceasta înseamnă că nu putem măsura cunoştinţele 
tacite în ani sau alte unităţi de timp, ele fiind puternic neliniare. Totodată, aşa cum vom discuta într- 
un capitol viitor, cunoştinţele tacite pot proveni şi din cunoştinţe explicite, printr-un proces de 
internalizare a lor. Deci, cunoştinţele tacite nu sunt acelaşi lucru cu experienţa personală. 

Capitolul 6 


Cunostinte emotionale 


6.1. O nouă perspectivă asupra cunoștințelor 


Diada cunoștințe explicite-cunostinte tacite a devenit aproape universal adoptată, mai ales 
după publicarea lucrărilor lui Ikujiro Nonaka si ale colegilor săi (Nonaka 1991; Nonaka 1994; Nonaka 
& Takeuchi, 1995; Nonaka, Toyama & Hirata, 2008). În aceste lucrări se explică natura și relevanta 
cunostintelor explicite si, mai ales, a cunostintelor tacite pentru companiile japoneze. În descrierea 
cunostintelor tacite, Nonaka & Takeuchi (1995, p.9) subliniazá faptul cá ele constituie un amalgam 
de elemente generate ín diferite moduri: "Premonitii puternic subiective si intuitii sunt párti 
integrante ale cunostintelor. Cunostintele cuprind de asemenea idealuri, valori culturale si emotii, 
precum si imagini si simboluri." Emotiile apar in aceastá explicatie ca fácánd parte din cunostintele 
tacite, dar ele rămân ascunse în partea nevăzută a aisbergului si practic ignorate. Mai mult decât 
atât, în lucrările din domeniul managementului se folosește frecvent în antiteză ideea de gânduri și 
gândire cu ideea de emoții și emotivitate. Este inertia dualismului Cartesian dintre minte și corp, 
inerție care constituie o barieră puternică în promovarea unei perspective asupra cunoștințelor. 


Prin dezvoltarea metaforei cunoștințele ca energie am promovat schimbarea paradigmei 
dinamicii Newtoniene de gândire a cunoștințelor cu paradigma termodinamicii lui Clausius și 
Boltzmann (Bratianu, 2011). În noua paradigmă, am introdus în mod explicit conceptul de cunoștințe 
emotionale și am înlocuit diada cunoștințe explicite-cunostinte tacite cu diada cunoștințe rationale- 
cunoștințe emoţionale. O ilustrare grafică a noii diade o prezint în figura 6.1. 


Conștientul 


<I 


Cunoastere mediata 


cognitiv Cunostinte 


rationale 


Cunostinte Cunoastere directa 


| 


Figura 6.1 — Diada cunostinte rationale-cunostinte emotionale 


Inconstientul emotionale 


cognitiv 


Noua perspectivă permite cunoștințelor emotionale să capete individualitate si să participe la 
dinamica de ansamblu a cunostintelor. Totodată, cunoștințele emotionale sunt scoase din umbra 

inteligentei emotionale, un concept devenit în ultimii ani aproape magic în domeniul 
managementului si al leadership-ului. 


Una dintre primele situaţii critice în care au apărut și s-au manifestat cu putere cunostintele 
emoționale a fost experimentul de ergonomie realizat la fabrica Hawthorne care aparţinea 
companiei Western Electric, din SUA (Koontz et al., 1976; Wren, 2005). În cadrul acestui experiment 
se urmărea să se stabilească o serie de corelaţii între condiţiile de muncă ale angajaţilor și 
productivitatea muncii lor. În esenţă era un experiment de tip ergonomic, respectiv, de raportare a 
condiţiilor fizice în care se muncea la adaptarea angajaţilor la aceste condiţii, cu scopul de a crește 
eficienţa și productivitatea muncii lor. Una dintre ipotezele principale se referea la faptul că între 
nivelul de iluminare existent și productivitatea muncii există un raport direct. Cu alte cuvinte, atunci 
când iluminarea se îmbunătățește, crește productivitatea muncii, iar atunci când iluminarea se 
înrăutățește scade și productivitatea muncii. Măsurătorile făcute nu confirmau însă această ipoteză. 
Atunci când iluminarea a fost îmbunătăţită, productivitatea a crescut; atunci când iluminarea a 
scăzut ca intensitate, productivitatea în loc să scadă a crescut. 


Acest experiment care se realiza în 1925 i-a surprins pe cercetători întrucât nimeni nu putea 
să explice fenomenul creșterii productivităţii muncii atunci când nivelul de iluminarea scade. 
Experimentul a fost repetat și rezultatele obținute au fost aceleași. Charles E. Snow, profesor de 
inginerie electrică la celebrul Massachusetts Institute of Technology, a ajuns la concluzia că nivelul de 
iluminare nu constituia un factor de influenţă a productivității muncii și că experimentul trebuia 
abandonat. 


Din fericire pentru management, experimentul a fost reluat sub conducerea lui Elton Mayo 
în perioada 1927-1932. Elton Mayo era profesor la Harvard University și avea studii în logică și 
filozofie, o practică semnificativă în domeniul psihologiei industriale. El a observat că atunci când se 
făceau măsurătorile, productivitatea muncii creștea indiferent de nivelul de iluminare deoarece 
angajații care participau la experiment se simțeau bágati în seamă și tratați cu foarte multă atenţie. 
Dorind să arate că ei erau într-adevăr deosebiți, făceau eforturi să nu scadă productivitatea chiar 
dacă condiţiile de iluminare se deteriorau. Elton Mayo ajunge astfel la concluzia că explicarea 
fenomenului nu are o soluție ergonomica, ci una psihologică și socială: ”Schimbând nivelul de 
iluminare — în sus și în jos — a condus la creșterea productivităţii muncii deoarece grupul de testare a 
început să fie remarcat și să se simtă important” (Koontz et al., 1976, p.40). Astfel, cunoștințele 
emotionale au explicat ceea ce cunoștințele rationale nu au putut face. Emotiile și sentimentele au 
contribuit în această situaţie la distorsionarea unor corelaţii ergonomice, care erau determinante 
pentru productivitatea muncii. 


6.2. Stafia din mașină 


Profesorul Gilbert Ryle, despre care am vorbit în capitolul anterior, referindu-se la dualismul 
Cartesian dintre minte și corp făcea menţiunea că pentru a înțelege rolul lor trebuie să înțelegem că 
ele au naturi diferite. Corpul este ca un obiect fizic care se mișcă într-un spaţiu real tridimensional și 
este supus legilor dinamicii Newtoniene. Mintea nu este corporală și nu aparţine spațiului fizic. Ea nu 
este supusă legilor dinamicii Newtoniene și nu poate fi definită în termenii cu care noi operăm în 
realitatea obiectivă. De aceea, Ryle numea metaforic această situație Stafia din mașină. Mișcarea 

corpului poate fi observată de cei din jurul nostru, deoarece este o mișcare mecanică similară unei 
mașini. Mișcarea minţii se produce în interiorul nostru și nu poate fi văzută sau evaluată de nici un 
observator extern. Pentru un astfel de observator, mintea este ca o stafie, deoarece nu poate fi 
văzută, dar își face simțită prezenţa prin ceea ce face. "O persoană trăiește deci prin două istorii 
colaterale, una constând în ceea ce se întâmplă în și cu corpul său, cealaltă constând în ce se 
întâmplă în și cu mintea lui. Prima istorie este publică, cea de a doua este privată. Evenimentele din 
prima istorie sunt evenimente în lumea fizică, cele din a doua istorie sunt evenimente dintr-o lume 
mentală” (Ryle, 2002, p.11). 


Această perspectivă dualistă este însă falsă deoarece mintea nu poate fi exclusă din realitatea 
corporală, chiar dacă pentru ea nu putem defini o stare corporală. Consecința acestui dualism a fost 
diviziunea între cunoaștere rațională și emoție, precum și a supremaţiei cunoașterii rationale asupra 
emoțiilor. Aforismul lui Descartes Cogito, ergo sum! sugera că mintea este singura noastră capacitate 
de cunoaștere, idee care domină si acum în literatura psihologică și managerială. Emotiile tin de 
partea subiectivă a ființei umane si de aceea ele sunt irelevante pentru un observator extern. În 
management, susțin o serie de autori, deciziile trebuie să fie raționale și de aceea modelele 
matematice realizate pentru a reprezenta și ajuta procesele decizionale sunt bazate pe gândirea 
rațională și de cele mai multe ori pe evenimente certe. Aceasta constituie ceea ce în literatura de 
specialitate se numește înțelepciunea convenţională. 


6.3. Modele neurale și modele mentale 


O proprietate distinctivă a creierului uman este aceea de a crea hărți sau imagini. Acestea 
reprezintă aproximări finite ale realităţii infinite pe care noi încercăm să o înţelegem și să o 
cunoaștem. Procesele care se produc în creierul uman și modul în care se generează emoţiile și 
sentimentele sunt admirabil descrise de către Antonio Damasio, profesor de Științe neuronale, 
Neurologie și Psihologie la University of Southern California, într-o serie de cărţi devenite best- 
sellers: Descartes” error (1994), The feeling of what happens. Body and emotion in the making of 
consciousness (1999), Looking for Spinoza. Joy, sorrow, and the feeling brain (2003), Self comes to 
mind. Constructing the conscious brain (2012). În acest capitol voi urmări îndeaproape o serie din 
ideile lui, care vin să confirme existenţa și importanţa informaţiilor și cunoștințelor emoţionale. 


lată una dintre aceste idei, în care Damasio descrie modul în care creierul procesează hărțile 
neuronale transformându-le în imagini și apoi supunând aceste imagini raţiunii: "Atunci când creierul 
face hărţi, el se informează pe sine. Informaţiile conţinute în aceste hărţi pot fi folosite în mod 
inconștient pentru a ghida eficient comportamentul motor, una dintre cele mai dezirabile consecinţe 
ale acestui proces fiind că supraviețuirea depinde de luarea acţiunii care trebuie. Dar atunci când 
creierul face hărţi, acestea creează totodată imagini, care constituie valuta forte a mintilor noastre. 
În final, conştientul ne permite să procesám aceste hărţi ca imagini, să manipulăm aceste imagini si 
să aplicăm raţiunea asupra lor” (Damasio, 2012, p.67). 


Creierul creează hărți atunci când corpul nostru interacționează cu obiectele din jur. De 
exemplu, corpul meu interacționează cu mediul extern atunci când eu iau în mână un cuţit ca să tai 
pâine, când înot într-un bazin sau în apa mării, când formez un număr de telefon să vorbesc cu un 
prieten, când citesc o carte sau când scriu aceste rânduri folosind laptopul. Interacțiunea dintre 

corpul uman și mediul extern trebuie înţeleasă ca un proces continuu, deoarece noi facem parte din 
el și nu ne putem extrage niciodată lui. Simturile noastre funcționează continuu monitorizând 
parametrii de control ai mediului extern și sunt gata oricând pentru a detecta vreun pericol pentru 
existenţa noastră. De aceea și crearea hărților neuronale constituie o activitate continuă a creierului. 


Deși am vorbit îndeosebi despre interacţiunea dintre corpul uman și mediul extern, trebuie să 
subliniez faptul că la creier ajung informaţii și despre starea corpului, deci din mediul intern. Hărțile 
produse de creier sunt ca rezultat al informaţiilor senzoriale primite de creier atât de la mediul 
extern cât si de la cel intern corpului uman. Hărțile constituie de fapt structuri neuronale active sau 
patterns care sunt specifice pentru anumite informaţii. Astfel, harta neuronală pentru apă va fi 
diferită de harta neuronală pentru foc, iar harta pentru starea de surpriză va fi diferită de harta 
neuronală pentru starea de furie. Aceste hărţi constituite din neuronii activi pentru o anumită 
reflectare a realităţii sunt procesate de creier și transformate în imagini mentale. Acest proces al 
trecerii de la hărțile neuronale care constituie aspecte ale lumii fizice materiale, la imaginile mentale 
care constituie aspecte ale unei lumi non-materiale este încă neclar pentru oamenii de știință, dar el 
se produce și putem evalua rezultatele lui prin experimente directe pe creier. Este un proces în care 
se integrează funcţiile biologice (materiale) ale creierului cu cele psihologice (non-materiale). 
Damasio consideră că aceste imagini mentale aparținând unei lumi non-materiale constituie 
cunoștințe fără cuvinte. Ele sunt în viziunea mea cunoștințe emoționale, deoarece nu au fost încă 
procesate rațional și transformate în cunoștințe explicite, care pot fi exprimate cu ajutorul cuvintelor 
și transmise într-un context social. Ele au la bază informațiile emoţionale care sunt create de către 
sistemul senzorial ca o consecinţă a interacțiunii lui cu mediul intern sau extern corpului nostru. "Cel 
mai simplu mod în care aceste cunoștințe fără cuvinte emerg mental este dat de sentimentul de 
cunoaștere — sentimentul a ceea ce se întâmplă când organismul interacționează cu un obiect și 
procesează acest eveniment - și numai după aceea pot începe interpretările și se creează 
sentimentul de a ști” (Damasio, 1999, p.26). Rezultatul acestui proces de cunoaștere în care nu s-a 
produs nici o intervenţie conștientă a raţiunii îl constituie cunoștințele emoţionale, spre deosebire de 
cunoștințele raționale care sunt rezultatul intervenţiei rațiunii. 


6.4. Definiţii de lucru 


Fiind create într-o lume non-materială și non-conștientă, emoțiile și sentimentele sunt greu de 
înţeles. De asemenea, ele sunt greu si de definit. De aceea voi apela la definițiile de lucru propuse de 
Antonio Damasio (1999, p.42): "Am propus ca termenul de sentiment să fie rezervat pentru 
experienţa mentală privată a unei emoţii, în timp ce termenul de emotie ar trebui folosit pentru 
starea de răspuns a corpului, stare care poate fi observată public.” Putem remarca faptul că în 
această perspectivă emoţiile și sentimentele reprezintă începutul și sfârșitul unui proces dinamic de 
interacțiune dintre corpul nostru și obiecte din mediul intern sau extern nouă. Este însă foarte greu 
de a face o separare clară între cele două stări de cunoaștere. 


Din punct de vedere practic, putem afirma că emoțiile constituie stări de răspuns ale corpului 
la stimuli generati de interacțiunea dintre corp și mediul intern sau extern, stări care se pot observa 
de către o altă persoană. Aceste emoţii se obţin fără intervenţia constientului si de aceea sunt greu 
de descris și controlat. Reflectarea lor la nivelul mental superior conduce la sentimente. Acestea sunt 

stări emotionale constientizate, dar ele rămân la nivel individual. Eu nu pot percepe care sunt aceste 
stári mentale ale unei alte persoane si nici o altá persoaná nu poate sti ce stári sentimentale am eu. 
Emotiile ajung în spaţiul public putând fi văzute și interpretate, în timp ce sentimentele rămân în 
spațiul propriu privat al mentalului subiectiv. "Putem simţi emoţiile noastre si știm că le simţim. 
Tesátura minţii noastre și a comportamentului nostru este realizată ca un ciclu continuu de emoții 
urmat de sentimente care devin cunoscute și care permit generarea de noi emoţii, o polifonie în 
mișcare care conduce la gânduri în mintea noastră și la acțiuni în comportamentul nostru” (Damasio, 
1999, p.43). Emotiile sunt fenomene biologice care au în comun o serie de elemente caracteristice. 
În esenţă, ele sunt colecţii de răspunsuri chimice și neurale ale unui organism, structurate într-un 
anumit fel, la stimulii din mediul extern. Rolul lor este de a semnala rapid un eventual pericol pentru 
organism. Prin manifestarea lor, emoţiile reflectă ideea unui comportament bipolar ca răspuns la 
recompensă sau penalizare, plăcere sau durere, bun sau rău. Chiar dacă modul de exprimare al 
emoţiilor depinde de cultura în care cineva este educat, ele reprezintă procese biologice care s-au 
construit de-a lungul dezvoltării speciei umane. 


Emotiile sunt generate în mod automat, fără intervenţia unei gândiri conștiente rationale. 
Emotiile folosesc corpul uman ca mod de manifestare, desi ele influențează funcționarea multor 
circuite neuronale. "Emotiile sunt procese complexe, în mare parte constând din programe 
automate de acțiune dezvoltate de-a lungul evoluţiei. Acţiunile sunt complementate de un program 
cognitiv care include anumite idei și moduri de cunoaștere, dar lumea emoţiilor este în mare parte 
una a acţiunilor manifestate prin corpul nostru, de la expresiile faciale și postura corpului la 
schimbările viscerale și ale mediului intern” (Damasio, 2012, p.116). 


Spre deosebire de emoții, sentimentele folosesc mintea noastră ca arena de desfășurare. 
"Simtirea emoţiilor, pe de altă parte, constituie percepții compozite a ceea ce se întâmplă în corpul si 
mintea noastră atunci când suntem emotionati. În raport cu corpul nostru, sentimentele sunt 
imagini ale acţiunii și nu acţiuni în sine; lumea sentimentelor este cea a perceptiilor realizate ca hărți 
ale creierului” (Damasio, 2012, p.117). 


Emotiile au două funcţii biologice de bază. Prima funcţie este aceea de a crea o reacţie 
specifică la noul stimul sau situație contextuală în care organismul ar putea fi la un moment dat. Cea 
de a doua funcţie este să pregătească biologic organismul pentru a putea executa prima funcţie. De 
exemplu, dacă noul context înseamnă un pericol neașteptat, prima funcţie are rolul de a pregăti 
corpul pentru o reacţie de fugă, iar cea de a doua funcţie este de a asista biologic corpul cu oxigenul 
necesar și cu fluxul de sânge adecvat pentru a putea fugi rapid departe de pericol. Astfel, emoţiile 
contribuie direct la generarea unei atitudini de supravieţuire a unei persoane aflate în pericol. Când 
conștientul își dă seama de noul context de acţiune, emoţiile se transformă în sentimente. Aceasta 
înseamnă că hărțile neurale sunt transformate de către creier în imagini mentale. Hărțile neurale, 
care constituie baza biologică a sentimentelor generează două tipuri de schimbări: schimbări care 
reflectă stări ale corpului și schimbări care reflectă stări cognitive. Toate aceste stări se 
caracterizează prin informaţii emoţionale și cunoștințe emoţionale. Când aceste informaţii și 
cunoștințe se află la nivelul inconştientului cognitiv, avem de-a face cu cunoștințe fără cuvinte. Ele 
constituie o parte a cunoștințelor tacite despre care am vorbit deja. Atunci când se ajunge la nivelul 
conștient de cunoaștere, cunoștințele emoţionale se pot exprima în cuvinte, respectiv, cunoștințele 
tacite se pot transforma în cunoștințe explicite. Acest proces este sintetizat de Antonio Damasio 
(1999, p.81) astfel: “Pentru ca un organism să știe cá are emoții este necesar ca după starea de 

emotii si de sentimente sá urmeze procesul de constientizare." Ín concluzie, cunostintele emotionale 
se generează în mod continuu ca rezultat al emoțiilor si sentimentelor, o parte dintre ele putând să 
se transforme în cunoștințe explicite prin intervenţia conștientului cognitiv. 


6.5. Spectrul emotional 


Există un spectru larg de emoții. În centrul lui se află un grup de emoţii fundamentale, care pot 
fi considerate universale datorită manifestării lor indiferent de gen, vârstă, cultură sau etnografie. 
Mai mult decât atât, Charles Darwin a arătat că aceste emoţii fundamentale se pot recunoaște nu 
numai la oameni, ci și la animale. Aceste emoţii fundamentale sunt: fericirea, surpriza, frica, furia, 
tristețea, dezgustul și disprețul. Este interesant de remarcat faptul că există o singură emoție 
pozitivă (fericirea) si o singură emoție neutră (surpriza), dar sunt cinci emoţii negative (frica, furia, 
tristeţea, dezgustul și disprețul). Acest dezechilibru spre partea negativă se poate explica tocmai prin 
faptul că rolul emoţiilor este de identifica posibilele pericole în mediul ambiant și de a crea premisele 
unei reacții de supravieţuire. Unii autori consideră numai șase emoții fundamentale, integrând 
disprețul în dezgust sau renunțând la dispreţ. Toate aceste emoții fundamentale se exprimă printr-o 
expresivitate specifică a feţei, datorită unui cod genetic intrinsec. Dan Hill (2008, p.45) face o 
observaţie interesantă: “Expresiile faciale sunt aceleași și universale. Într-adevăr, chiar și o persoană 
care s-a născut fără vedere, și care nu poate învăţa aceste expresii prin imitare, are aceleași expresii 
faciale ca oricare altă persoană.” 


Surpriza este o emoție neutră. Ea nu are nici conţinut pozitiv, dar nici conţinut negativ. 
Aceasta înseamnă că surpriza nu ne poate spune nimic despre posibilele consecințe ale unui 
eveniment neașteptat. Evenimentul este neașteptat în sensul că nu a fost anticipat și că intră într-un 
fel în contradicție cu contextul în care se produce. De exemplu, întâlnirea cu o persoană la care nu 
ne-am gândit de loc la un anumit eveniment, ne produce o stare de surpriză. Cu toţii ne dorim 
surprize plăcute, dar teama că se pot întâmpla și lucruri nedorite ne face în general să fim rezervaţi 
față de surprize. 


Frica este una dintre cele mai importante emoţii, deoarece ea constituie o reacţie rapidă la un 
posibil pericol. Frica este strâns legată de supravieţuire și protecția noastră împotriva unei vătămări 
corporale sau a punerii vieţii noastre în pericol. Datorită impactului ei puternic asupra luării 
deciziilor, frica a fost si este folosită mult în marketing. "Pe scurt, frica taie în dezordine ca nimic 
altceva și este folosită să se vândă orice de la anvelope antiderapante la pastă de dinţi” (Hill, 2008, 
p.51). De asemenea, frica este folosită ca instrument de control în regimurile totalitare, așa cum au 
fost și regimurile socialiste și comuniste. În România socialistă, frica a dominat viata societăţii, 
oamenii devenind victimele unei culturi emoţionale total negative. Nu ar trebui să ne mire de ce 
generațiile mai în vârstă nu mai știu să zâmbească și, mai ales, să se bucure. Frica macină puternic 
optimismul și speranţa în viitor, transformând în timp un popor energic, inteligent și creativ într-un 
popor amorf și ușor de supus. 


Furia reprezintă o emoție importantă în apărare deoarece constituie componenta de luptă din 
sintagma instinctuală /uptd-sau-fugi (fight-or-flight). Furia se manifestă atunci când așteptările 
noastre sunt violate. Deși emoția se produce ca răspuns direct la un anumit context nefavorabil, 

intensitatea exprimării depinde de cultura în care crestem si suntem educati. Fiind o emotie 
puternică, furia este și ea exploatată în marketing. 


Tristetea este o emoție care se exprimă mai putin exploziv decât furia. Ea exprimă unele 
regrete sau este rezultatul unei activităţi stresante. Când suntem triști ne retragem în noi și devenim 
de cele mai multe ori pasivi la ceea ce se întâmplă în jurul nostru. Scade intensitatea socializării. 


Dezgustul este o reacţie biologică adversă la anumite obiecte fizice. De exemplu, nu ne place o 
anumită mâncare, un anumit eveniment, un anumit obiect sau chiar o anumită persoană deoarece 
ele "miros neplăcut”. Încercăm să scăpăm de un astfel de obiect sau eveniment. 


Dispretul este o reacţie atitudinală generată de ideea că cealaltă parte cu care te afli într-o 
activitate comună este cu mult sub valoarea ta. Este o emoție care poate avea consecinţe negative 
pentru partea dispretuita sau pentru atmosfera din companie. Dispretul este si un rezultat al 
modului de a gândi într-o anumită cultură, mai ales în culturile care se cred superioare în raport cu 
alte culturi. Un exemplu clasic îl poate constitui cultura coloniștilor fata de cultura celor colonizați, 
indiferent dacă procesul de colonizare se petrecea în America Latină, în Africa sau în Asia. 


Fericirea este singura emoție pozitivă. Este o emoție intensă și cu impact puternic asupra celui 
care o trăiește. Fericirea poate avea manifestări diferite, de la reacţii spontane la stări mentale 
profunde. În viata de fiecare zi, această emoție se exprimă printr-o fata luminoasă, ochi vioi si un 
zâmbet larg. Pentru a distinge între zâmbetul profesional și zâmbetul natural trebuie să ne orientăm 
după ochi. În cazul expresiei de fericire, ochii clipesc de bucurie și au o strălucire aparte. Fericirea 
este o emoție valoroasă pentru persoana care o trăiește, dar si pentru cei cu care aceasta lucrează. 
Fericirea generează energii pozitive care se transmit la cei din jur. O persoană fericită este mult mai 
creativă decât una tristă sau supusă unui climat de frică. De aceea avem nevoie de fericire și de 
oameni fericiţi cu care să lucrăm. 


Cele șapte emoţii fundamentale pot genera emoţii de intensitáti mai mici sau mai mari, 
realizând astfel un spectru de emoţii care pot descrie o varietate de stări emotionale. De exemplu, 
pentru surpriză se consideră curiozitatea ca fiind o stare emoţională mai puţin intensă și uimirea ca 
fiind o stare emoţională mai puternică. Experții în psihologia emoţiilor au dezvoltat o serie de 
programe software pentru a putea identifica și evalua stările emoţionale pe baza înregistrărilor 
fotografice sau video a expresiilor faciale. Cercetările în domeniul cunoștințelor emoţionale au 
condus la dezvoltarea neuromarketingului, un domeniu aproape exploziv prin aplicațiile practice. 


6.6. Inteligența emoţională 


Conceptul de inteligență emoțională a fost lansat pentru prima dată de cercetătorii Salovey, P. 
& Mayer, J.D., în lucrarea lor Emotional intelligence, publicată în revista Imagination, Cognition and 
Personality (1990). El a explodat însă în literatura psihologică si managerială după publicarea cărţii 
lui Daniel Goleman Emotional intelligence, în 1995. Datorită atracției deosebite pe care acest 
concept a generat-o, folosirea lui excesivă și de multe ori inadecvată, a condus la creșterea 
ambiguitatii lui. Initial, Salovey & Mayer s-au gândit să reunească cele două inteligente personale 
definite de Howard Gardner în noua sa perspectivă a inteligentelor multiple, ca fiind inteligența 

intrapersonalá și inteligenţa interpersonală. Astfel, sensul dat inteligenței emotionale era acela al 
unei capacităţi de a înțelege emoţiile și sentimentele proprii și ale celorlalţi, de a face distincţia între 
diferitele emoţii și sentimente si de a folosi aceste cunoștințe cu scopul de a ghida gândirea si 
acţiunea. Într-o lucrare mai recentă, Mayer, Salovey & Caruso (2004, p.197) definesc inteligența 
emoţională ca fiind: "Capacitatea de a gândi emoţiile și, respectiv, a emoţiilor de a îmbunătăţi 
gândirea. Ea include abilităţile de percepere cu acuratețe a emoţiilor, de a genera emoţii astfel ca să 
asiste gândirea, de a înțelege emoţiile și cunoștințele emoționale, și de reglementare în mod 
reflectiv a emoţiilor astfel ca să se promoveze dezvoltarea emoțională și intelectuală.” Inteligența 
emoțională vine astfel să complementeze inteligenţa cognitivă și să confere o diferenţiere necesară 
între cunoștințele raționale și cunoștințele emoţionale. 


În concordanţă cu cercetările realizate de Mayer, Salovey & Caruso (1997), Daniel Goleman 
(2007, pp.73-74) arată că inteligenţa emoţională se poate aplica în următoarele domenii: 


e Cunoaşterea emoțiilor personale. Aceasta înseamnă identificarea corectă a emoţiilor atunci 
când ele se produc şi conştientizarea sentimentelor, ca procesări ale emoţiilor. Cei care 
reuşesc să-şi cunoască mai bine emoţiile si sentimentele devin piloti mai buni ai propriilor 
destine si iau în general decizii mai bune decât cei care nu sunt siguri de stările lor 
emoționale. 

e Controlul emoțiilor. Dacă înţelegem cunoştinţele emoţionale şi putem opera cu ele, atunci 
putem exersa un control eficient asupra emoţiilor. Cei care nu reuşesc să se stăpânească pot fi 
confruntati cu dezamăgiri si chiar disperări, față de cei care reuşesc un control bun al 
emoţiilor şi se pot echilibra mai rapid în urma unor evenimente nefericite din viaţa lor. 

e Motivarea de sine. Motivarea constituie procesul psihologic prin care o persoană reuşeşte să- 
şi genereze stări emotionale capabile de a sustine un efort suplimentar si uneori îndelungat 
pentru a realiza un anumit scop. Motivarea este un proces important în special atunci când se 
produc schimbări în viata unei persoane. 

e Recunoaşterea emoțiilor în ceilalți. Este vorba de empatie, capacitatea de a te pune în locul 
unei alte persoane şi a înţelege stările emoţionale prin care aceasta trece într-un anumit 
context social. Empatia este o calitate deosebită pe care trebuie să o aibă în special managerii 
si liderii, astfel ca să poată înţelege mai bine impactul deciziilor pe care le iau si mai ales, 
cum să-i motiveze pe angajați pentru creşterea performanţelor de producție. 

e Managementul relaţiilor umane. Relaţiile umane, atât cele din cadrul proceselor de producţie 
cât şi cele din viaţa socială au la bază atât realizarea unor scopuri comune, cât și o 
compatibilitate emoțională. Managementul relațiilor trebuie să se bazeze atât pe cunoştinţele 
raționale şi emoţionale, cât și pe cele spirituale, despre care vom vorbi în capitolul următor. 

Cercetările psihologice au demonstrat că succesul în carieră, în domenii care nu sunt dedicate 
științelor exacte, depinde foarte mult de inteligenţa emoţională. Un exemplu semnificativ în acest 
sens îl constituie experimentul Berkeley. În anul 1950 au fost evaluati 80 de absolvenţi ai 
programelor de doctorat în științe de la University of California, Berkeley, cu ajutorul testelor de 
personalitate, a testelor IQ și a interviurilor. După 40 ani, spre sfârșitul carierelor lor profesionale, s-a 
făcut o evaluare a realizărilor acestora în întreaga lor viață profesională. Rezultatul a fost că 
inteligența emoțională în sensul abilităţilor prezentate mai sus, a contat de aproape patru ori mai 
mult decât inteligenţa intelectuală (IQ) în determinarea succesului profesional. 

Capitolul 7 


Cunostinte spirituale 


7.1. Natura cunostintelor spirituale 


Cunostintele rationale reflectă natura fizică si tangibilă a lumii în care trăim. Cunostintele 
emoţionale reflectă natura emoţiilor şi a sentimentelor noastre, care sunt reacţii directe la 
interacţiunea cu lumea în care trăim. Cunostintele spirituale reflectă natura intangibilà a gândirii 
despre viaţa şi existenţa noastră în această lume. Cele trei tipuri de cunoştinţe formează o triadă a 
cunoştinţelor fundamentale pe care o voi prezenta într-un capitol viitor. 


Cunostintele spirituale sunt posibile răspunsuri la întrebările pe care le avem despre sensul 
existenţei noastre în această lume, întrebări de forma: Cine sunt eu? Cine suntem noi? De ce suntem 
aici şi nu în altă parte a globului sau a universului? De ce trebuie să mor? Gandhi încerca un răspuns 
la una dintre întrebări, astfel: "Scopul vieţii este fără îndoială acela de a ne cunoaşte pe noi înşine. 
Noi nu putem să o facem decât dacă învăţăm să ne identificăm cu tot ceea ce trăieşte” (Fisher, 1962, 
p.316). Integrând cunoştinţele raţionale cu cele emoţionale şi spirituale într-o spirală tridimensională 
ne va ajuta să descoperim bogăţia şi semnificaţia acelor lucruri cu adevărat valoroase în viaţă: 
“Trebuie să învăţăm să vedem aspecte concrete ale lumii din jurul nostru, cum sunt: pietre, oameni, 
copaci, cer. În mod egal, trebuie să învăţăm să vedem valori şi înţelesuri în lumea din jurul nostru, în 
natura care ne înconjoară, în evenimente, în acţiunile şi vieţile umane” (Maxwell, 2007, p.274). 


Cunostintele spirituale reflectă totodată şi posibilele răspunsuri la întrebările privind sensul pe 
care oamenii îl dau muncii lor. Munca este esenţială pentru viaţa noastră şi este important să 
înţelegem sensul adânc pe care îl dăm muncii, deoarece munca are mai mult decât un sens biologic; 
ea are mai ales un sens psihologic. Munca poate fi privită ca o extensie a personalităţii sau ca o 
măsură a succesului în viaţă. Dacă oamenii nu îşi găsesc un sens în munca lor de zi cu zi, atunci ei pot 
deveni nesatisfácuti şi neproductivi. Ei se vor apropia de sensul pe care Vechiul Testament îl dă 
muncii, acela de blestem. De la sensul de blestem la cel de binecuvântare este o cale lungă, pe care 
mulţi o parcurg în această lume a cunoştinţelor spirituale. Acest lucru devine critic pentru muncitorii 
intelectuali deoarece ei procesează cunoştinţe. Ei creează, distribuie, transferă, achiziţionează şi 
folosesc cunoştinţe. Gândirea şi procesarea cunoştinţelor aparţin acestor muncitori intelectuali şi nu 
proprietarilor de companii sau angajatorilor lor. De aceea este esenţial ca munca să aibă sensul unei 
binecuvântări, iar cunoştinţele spirituale să contribuie la procesarea cu succes a celorlalte 
cunoştinţe, în special a celor raţionale. 

7.2. Spiritualitate si religie 


nn 

Atunci când cauti pe Google “cunoştinţe spirituale” primeşti ca input “spiritualitate” în sens de 
“religie” sau “inteligenţă spirituală”. Pentru multi, spiritualitatea se identifică cu domeniul religiilor 
sau este parte a acestui domeniu. Din punct de vedere semantic, conceptul de spiritualitate nu se 
suprapune peste conceptul de religie. Dalai Lama (1999, p.22) face o distincţie clară între religie şi 
spiritualitate: "Consider că religia este în esenţă o credinţă rezultată dintr-o credinţă tradiţională sau 
alta, fapt ce presupune acceptarea existenţei raiului sau nirvanei. În această perspectivă au fost 
dezvoltate o serie de învățături religioase sau dogme, ritualuri de rugăciuni şi altele. Consider ca 
spiritualitatea este în esenţă legată de acele calităţi ale spiritului uman — cum sunt dragostea şi 
compasiunea, răbdarea, toleranța, iertarea, multumirea de sine, sensul de responsabilitate, sensul 
de armonie — care aduc fericire atât sinelui cât şi celorlalţi.” În acelaşi sens, Neck & Milliman (1994, 
p.9) consideră că spiritualitatea “exprimă dorinţa de a găsi un sens şi un scop în viata noastră si ca 
este procesul prin care trăim în concordanţă cu un set de valori personale profunde.” O diferenţă 
clară între religie şi spiritualitate fac şi Mitroff & Denton (1999, pp.88-89): "În contrast cu religia care 
este organizată şi comună, spiritualitatea este puternic individuală şi intens personală. Nu trebuie să 
fii religios pentru a fi spiritual ... Spiritualitatea este inextricabil legată de grija faţă de alţii, speranţă, 
bunătate, dragoste şi optimism. Ea nu poate fi demonstrată în mod logic sau ştiinţific că toate aceste 
lucruri există în univers ca un întreg. Spiritualitatea este credinţa în existenţa acestor lucruri. 
Credinţa este aceea care face orice demonstraţie nenecesară.” 


Cuvântul spiritual vine de la latinescul spiritus, care înseamnă ceea ce dă viaţă sau vitalitate. În 
acest sens, cunoştinţele spirituale dau viaţă sperantelor noastre. Noi suntem fiinţe animate de 
idealuri şi de înţelesuri. Noi suntem fiinţe care privim spre viitor şi facem efortul de a avea o viaţă 
mai bună. Diferenţa fundamentală dintre cunoştinţele spirituale şi cunoştinţele raţionale sau 
emoţionale este aceea că primele pun accentul pe scopuri şi realizarea lor. Celelalte pun accentul pe 
mijloacele prin care putem realiza aceste scopuri. În final, ne dorim să obţinem sentimentul de 
împlinire, de realizare a noastră ca fiinţe umane şi de atingere a stării mentale de fericire. Matthieu 
Ricard, francezul care a renunţat la o carieră ştiinţifică pentru a deveni călugăr budist a fost călăuzit 
de această dorinţă spirituală foarte puternică de a se cunoaşte pe sine şi de a accede la starea 
mentală de fericire. În celebra sa carte intitulată Fericirea. Un ghid pentru dezvoltarea celei mai 
importante abilităţi din viață Ricard (2006, p.19) definea fericirea nu ca pe o stare emoţională 
trecătoare, ci ca pe o stare optimală de a trăi viaţa: "Prin fericire înţeleg aici un sentiment profund de 
înflorire care se poate genera într-o minte excepţional de sănătoasă. Acesta nu este un simplu 
sentiment de plăcere, o emotie trecătoare sau o stare de moment, ci o stare optimală de a fi. De 
asemenea, fericirea este o cale de interpretare a lumii, deoarece în timp ce s-ar putea să fie greu să 
schimbi lumea, întotdeauna este posibil să schimbi modul de interpretare a ei.” 


7.3. Cunostintele spirituale şi educaţia economică 


Sunt din ce în ce mai mulţi autori care critică societatea capitalistă şi educaţia economică 
bazată pe maximizarea profitului, deoarece toate acestea au condus la supradimensionarea 
interesului personal în dauna celorlalţi şi atingerea nivelului de lăcomie. De la accentul pus pe 
interesul propriu la lăcomie nu este o distanţă prea mare, aşa că mulţi manageri au fost atraşi nu 

atát de realizarea unui scop spiritual cát mai ales de realizarea unuia pur material. Pentru multi 
dintre ei singura metrică în viaţă este cea financiară, unde profitul propriu si cel al acţionarilor deţin 
prioritatea maximă. În acest sens, Danah Zohar & lan Marshall (2004, p.36) remarcau faptul că "Noi 
trăim într-o cultură enigmatică cu un interes propriu corupt, care generează deopotrivă neîncredere 
şi terorism. Poziţia dominantă a unei astfel de culturi amorale de afaceri directionatá de interesul 
propriu şi de lăcomie coboară standardele morale ale întregii societăţi.” Cultura de afaceri este 
Competiţia se poate intensifica şi cobori până la lupta din natură pentru supravieţuire, când peştele 
mai mare mănâncă peştele mai mic. În afaceri, oamenii foarte competitivi obţin cele mai mari 
beneficii, iar câştigătorii iau totul. Metricile economice sunt bazate pe bani şi obiecte fizice. Lăcomia 
reprezintă una dintre forţele motrice ale afacerilor, precum şi a stării psihologice de a avea şi nu de a 
fi şi a trăi. Comportamentul bazat pe metrici economice reduce starea noastră de bine şi diminuează 
valorile pentru comunitate. 


O contribuţie semnificativă în introducerea conceptului de interes propriu în economie a avut- 
o Adam Smith. În celebra sa carte Wealth of Nations publicată în 1776, Adam Smith sublinia faptul 
că "noi nu trebuie să aşteptăm să ne pregătim masa de seară ca urmare a bunávointei măcelarului, a 
brutarului sau a berarului, ci ca urmare a interesului lor propriu” (Smith, 2007, pp.9-10). Dar care 
este limita dintre interes propriu economic şi lăcomie nu o poate spune nimeni deoarece aceasta 
depinde de educaţia spirituală şi ambițiile fiecărui individ. Atunci când succesul profesional si 
realizarea personală se măsoară în metrici financiare, în care banul este unitatea de măsură, 
aspiraţiile oricărui individ se proiectează într-un viitor măsurabil în sume de bani cu multe zerouri. 
Tangibilitatea banilor şi măsurabilitatea succesului financiar sunt mult mai atractive pentru astfel de 
oameni decât intangibilitatea valorilor spirituale şi imposibilitatea măsurării succesului în devenirea 
spirituală. Totodată, valorile economice sunt mai uşor de obţinut decât valorile spirituale. Interesul 
propriu rămâne forţa motrice cea mai importantă în demersul economic şi el poate fi acceptat în 
limitele motivationale care nu pun sub semnul întrebării consecinţele negative asupra celorlalţi. În 
schimb, lăcomia este o forţă distructivă deoarece conduce la consecinţe negative asupra celorlalţi, 
consecinţe care nu pot fi acceptate din punct de vedere moral. 


Peter Drucker prezintă o nouă perspectivă a înţelegerii conceptului de afacere şi a relaţiei 
dintre afacere şi profit: "O altă concluzie este că afacerea nu poate fi definită sau explicată în funcţie 
de profit. Întrebat ce este o afacere, omul de afaceri tipic va răspunde probabil 'O organizaţie menită 
să facă profit'. Economistul tipic va da probabil acelaşi răspuns. Răspunsul nu este numai fals, dar 
este şi irelevant” (Drucker, 1993, p.59). În perspectiva lui Drucker, profitul este un rezultant al 
afacerii şi nu un scop al ei, de aceea maximizarea profitului este un principiu lipsit de sens. Scopul 
oricărei afaceri este acela de a crea valoare pentru societate, respectiv de a crea cumpărători. 
Educaţia economică pe care o dăm în universităţi studenţilor ar trebui schimbată, pentru a reflecta 
mai bine natura economică şi socială a afacerilor şi, respectiv, de a se pune accentul pe crearea de 
valoare pentru societate şi nu de profit pentru îmbogățirea acţionarilor. Aceasta înseamnă în esenţă 
o schimbare clară a setului de valori pe care se construieşte teoria economică şi educaţia economică 
în universităţi a viitorilor oameni de afaceri şi manageri. 


Celebrul antreprenor Richard Branson, creatorul grupului de afaceri Virgin din Marea Britanie, 
recunoaşte la rândul lui că substituirea valorilor spirituale cu cele economice bazate pe profit au 
condus la un capitalism distructiv: "Focalizarea pe profit ca fiind rege a cauzat consecinţe negative 

semnificative. Pentru mai mult de un secol şi jumătate mâna de lucru ieftină, vieţi distruse, o planetă 
distrusă şi mări poluate au devenit toate irelevante când au fost puse în balanţă cu nevoia de profit. 
Dar această situaţie e în schimbare” (Branson, 2011, p.21). Afacerile trebuie să fie focalizate pe 
nevoile oamenilor şi realizarea aspirațiilor lor de a trái mai bine, pe o planeta nepoluată. Mesajul lui 
Richard Branson este foarte simplu si direct: "Eu cred în afaceri deoarece afacerile pot fi o forţă 
pentru bine. Prin aceasta eu înţeleg că a face bine este bine pentru afaceri” (Branson, 2011, p.7). 


7.4. Inteligența spirituală 


Când Howard Gardner, profesor de ştiinţe cognitive şi educaţie la Harvard Graduate School 
of Education, a publicat cartea care avea să-l facă celebru Frames of mind: The theory of multiple 
intelligences (1983), el a definit opt inteligente fundamentale: inteligenţa lingvistică, inteligenţa 
logico-matematică, inteligenţa muzicală, inteligenţa spaţială, inteligenţa kinestezica, inteligenţa 
naturistă, inteligenţa intrapersonală şi inteligenţa interpersonală. Ultimele două inteligente se 
integrează în inteligenţa emoţională, despre care am discutat în capitolul dedicat cunoştinţelor 
emotionale. Pe baza criticilor aduse noii teorii şi a definirii celor opt inteligente fundamentale, 
Gardner a definit a noua inteligenţă — inteligenţa existenţială. Dezvoltând modelul inteligentelor 
multiple propus de Gardner, Halama & Strizenec definesc inteligenţa existenţială ca fiind “abilitatea 
de a găsi şi de a realiza un sens în viaţă” (Amram & Dryer, 2008, p.4). Acest demers se realizează prin 
procesarea cunoştinţelor spirituale, cunoştinţe care se obţin atât din experienţa directă cât şi din cea 
mediată de rațiune. De exemplu, starea mentală de fericire pe care o descria Matthieu Ricard nu se 
poate obţine decât printr-o integrare dinamică a experienţei directe cu cea de meditaţie. Într-un 
sens larg, meditaţia înseamnă să ne familiarizăm cu o modalitate clară şi curată de a vedea lucrurile 
aşa cum sunt ele şi de a cultiva calităţile bune pe care le avem într-o stare latentă. Dezvoltând aceste 
calităţi în noi vom reuşi apoi să-i ajutăm şi pe ceilalţi să le descopere şi valorifice. 


Danah Zohar şi lan Marshall consideră că termenul de inteligenţă spirituală reflectă mai bine 
domeniul procesării cunoştinţelor spirituale decât cel de inteligență existenţială propus de Howard 
Gardner, deoarece subliniază mai bine intangibilitatea cunoştinţelor. De asemenea, ei consideră că 
inteligenţa spirituală (SQ) constituie cea de a treia inteligenţă fundamentală importantă după 
inteligenţa cognitivă (IQ) şi inteligenţa emoţională (EQ). “Aceasta este inteligenţa cu care noi avem 
acces la înţelesuri adânci, la valori fundamentale, la un scop determinant al vieţii noastre şi la rolul 
pe care aceste înţelesuri, valori şi scop îl au în viaţa noastră, în strategiile pe care le construim şi la 
modul în care gândim” (Zohar & Marshall, 2004, p.64). Inteligența cognitivă sau raţională procesează 
cunoştinţele rationale şi ne ajută la rezolvarea problemelor de tip logic şi matematic. Inteligența 
emoţională procesează cunoştinţele emoţionale şi ne face să conştientizăm propriile emoţii, dar şi 
pe cele ale celor din jurul nostru. În perspectiva lui Howard Gardner aceasta integrează practic 
inteligenţa intrapersonală şi inteligenţa interpersonală. În sfârşit, inteligenţa spirituală procesează 
cunoştinţele spirituale şi ne ajută să rezolvăm problemele legate de semnificaţii si valori. Inteligența 
spirituală este "acea inteligenţă care ne permite să ne plasám acţiunile şi vieţile într-un context mai 
larg, mai bogat, dătător de sensuri, acea inteligenţă care ne permite să evaluăm de ce o cale de 
urmat în viaţă este mai semnificativă decât alta” (Zohar & Marshall, 2009, p.16). 

Inteligenta spirituală se dovedeşte necesară si atunci când omul se află în fata unui mister. În 
timp ce inteligenţa raţională încearcă să descopere o anume legitate care să explice misterul, 
inteligenţa spirituală acceptă misterul ca făcând parte din universul care ne înconjoară. “Misterul 
este ceva de nepătruns, ceea ce trece dincolo de necunoscut sau ceva ce se cunoaşte în mod greşit. 
În sens strict, reprezintă ceea ce este ascuns, ceea ce nu se percepe cu simţurile şi nici nu se clarifică 
cu ajutorul raţiunii ştiinţifice” (Torralba, 2012, p.111). Inteligența raţională încearcă să găsească 
răspunsuri la tainele misterului şi de multe ori nu reuşeşte. Inteligența spirituală acceptă misterul si 
în loc de răspunsuri ea ne oferă oportunitatea de a pune întrebări. De multe ori, răspunsurile sunt 
noi întrebări care ne permit să ne adâncim în tainele misterului. Poate că nu întâmplător la compania 
Honda se practică metoda celor cinci întrebări De ce? Fiecare răspuns constituie baza unei noi 
întrebări, astfel că adâncim cu fiecare întrebare nivelul căutării noastre. 


Sensul vieţii trebuie înţeles în ireversibilitatea proceselor existenţiale. Dacă viaţa noastră ar fi 
reversibilă şi am putea oricând să ne întoarcem în timp şi să reluăm viaţa cu noile cunoştinţe şi o 
cunoaştere mai profundă a ei, atunci efortul de a mai căuta un sens în viaţă devine inutil. Devine 
inutil pentru că oricând am putea evita sau repara ceea ce am greşit. Cum viaţa noastră este un 
proces ireversibil, deci fără posibilitatea re-editării unor secvenţe de viaţă, atunci cunoaşterea 
sensului existenţial constituie o motivaţie importantă în tot ceea ce facem pentru a nu înregistra un 
timp pierdut în calea devenirii noastre. Inteligența spirituală contribuie astfel la dezvoltarea gândirii 
noastre entropice, gândire orientată spre viitor. Acest sens al devenirii noastre entropice nu depinde 
de timpul cronologic, deoarece timpul cronologic a fost liniarizat, iar devenirea noastră spirituală 
este un proces puternic neliniar. De asemenea, sensul existenţial nu depinde de spaţiu, deoarece 
relaţia dintre existenţa noastră şi existenţa cosmică nu este o relaţie de geometrie spaţială. 
Inteligența spirituală este o forţă motrice care acţionează pe dimensiunea intangibilului. Cu ajutorul 
ei ne putem distanţa de corpul nostru fizic şi de contextul material în care el se mişcă. Această 
distantare permite o cunoaştere mai bună a trupului şi, în consecinţă, un control mai eficient al lui. 
Aşa cum sublinia si Francesc Torralba (2012, p.79), “Inteligența spirituală ne permite să ne distantám 
mai întâi de propriul trup şi, apoi, să-l conducem în funcţie de scopurile pe care ni le stabilim în mod 
liber. Atletul nu este un corp în mişcare, ci o inteligenţă care ştie să extragă randamentul maxim al 
facultăţilor sale fizice, mintale şi emoţionale, care are capacitatea de a-l privi de la distanţă şi de a-l 
dirija în funcţie de obiectivele sale.” 


7.5. Inteligența spirituală în acţiune 


Muhammad Yunus este cunoscut în întreaga lume pentru promovarea conceptului de 
microfinantare şi realizarea primei bănci Grameen Bank (Banca Rurală) în Bangladesh, care să 
funcţioneze pe baza principiilor economice ale microfinantárii. În anul 2006 profesorul Yunus a 
primit Premiul Nobel pentru Economie, ca recunoaştere a meritelor sale în realizarea unui nou 
sistem de finanţare care să contribuie la stimularea antreprenoriatului în zonele cu populaţii foarte 
sărace, aşa cum este cazul zonelor rurale din Bangladesh (Branson, 2011; Yunus, 2007). Statisticile 
arată faptul că Bangladesh este una dintre cele mai sărace ţări din lume. 


Yunus s-a născut într-o familie numeroasă, în oraşul Chittagong, care este cel mai mare port 
din Bangladesh, cu o populaţie de aproximativ 3 milioane de locuitori. Tatăl lui avea un mic magazin 

de bijuterii, dar nu era un om bogat. Desi nu era un intelectual, tatál lui Yunus a dorit foarte mult ca 
toti copii lui să înveţe carte si a făcut toate eforturile în acest sens. Mama se ocupa de problemele 
zilnice ale familiei şi se distingea prin compasiunea ei fata de cei săraci şi nevoiaşi. Yunus 
mărturiseşte că "A fost ea cea care, prin grija pe care o avea faţă de cei săraci şi dezavantajati, m-a 
ajutat să descopăr interesul meu pentru economie şi reformă socială” (Yunus, 2007, p.5). După 
terminarea studiilor la Colegiul din Chittagong, Yunus devine profesor de economie şi îşi testează 
calităţile de antreprenor inițiind mici afaceri. 


jn anul 1965 i se oferă posibilitatea de a studia pentru doctorat în SUA ca Fulbright Scholar. 
Yunus consideră această oportunitate ca fiind decisivă pentru viitorul sáu şi ajunge astfel la Colorado 
University în Boldour, Colorado. Îşi continuă apoi studiile la Vaderbilt University în Tennessee. Aici 
devine doctorandul profesorului de origine română Nicholas Georgescu-Roegen cunoscut pentru 
teoriile sale economice bazate pe entropie. După terminarea studiilor doctorale, Yunus este numit 
la Middle Tennessee University ca lector universitar de economie. În 1971, o dată cu obţinerea 
independenţei statului Bangladesh, Muhammad Yunus decide să se întoarcă în Bangladesh pentru a 
contribui la refacerea economică a ţării, după războiul devastator cu Pakistanul. După o scurtă 
experienţă de economist în Comisia Planificării a noului guvern, Yunus devine directorul 
Departamentului de Ştiinţe Economice al Universităţii din Chittagong. Foametea din Bangladesh din 
1974 l-a făcut să se întrebe ce sens mai au teoriile economice pe care el le preda studenţilor, dacă 
ele nu pot contribui la îmbunătăţirea vieţii celor săraci. Atunci, a decis să dezvolte o economie 
aplicată la viaţa oamenilor săraci şi să gândească împreună cu studenţii lui proiecte de rezolvare a 
unor probleme concrete din viaţa lor. A iniţiat totodată un program de cercetare a sărăciei, 
analizând viaţa celor din satul Jobra, sat care se învecina cu campusul universităţii. A încercat să 
înţeleagă de ce o serie de terenuri agricole nu erau folosite pentru cultivarea orezului, iar cele care 
erau cultivate nu erau lucrate în mod eficient. Lipsa totală a fondurilor alocate pentru irigaţii şi mica 
industrie locală datorită politicilor de exploatare fără limite a băncilor şi a cămătarilor au distrus 
practic orice speranţă de viaţă a localnicilor. 


O dată, fiind impresionat de imposibilitatea obţinerii unor credite avantajoase de la bănci, 
Yunus a scos banii pe care îi avea în buzunar — echivalentul a 27 de dolari — şi i-a dat unui grup de 
femei care voiau să-şi cumpere trestie de bambus pentru a confectiona scaune şi mese, pe care să le 
vândă apoi. Spre surprinderea lui, femeile au folosit banii primiţi cu chibzuinţă şi atunci când şi-au 
vândut produsele confecţionate din bambus i-au dat banii înapoi. Această întâmplare l-a condus pe 
Yunus la concluzia că soluţia problemei o constituie crearea unui mecanism de finanţare a acestor 
oameni foarte săraci cu sume mici, care să le permită să cumpere materii prime pentru o serie de 
produse pe care le puteau realiza manual şi apoi să le vândă. Aşa a luat fiinţă în 1977 Grameen Bank 
şi sistemul de microfinantare a celor care voiau să devină mici antreprenori. Misiunea asumată nu 
era aceea de a crea o afacere profitabilă pentru Yunus, ci o afacere care să permită oamenilor foarte 
săraci să poată munci şi câştiga banii necesari unui trai decent. "De la înfiinţarea băncii, au fost 
împrumutaţi clienţilor aproximativ 10,89 de miliarde de dolari, iar rata de rambursare este de 
96,89%, o cifră remarcabilă în comparaţie cu rata de neplată a debitorilor din alte părţi ale lumii. Mai 
mult, nu există contracte scrise între banca Grameen şi debitorii săi; sistemul se bazează în totalitate 
pe încredere” (Branson, 2012, p.99). Spre deosebire de toti bancherii lumii care sunt obsedati de 
profit şi profitabilitate, Yunus a avut viziunea unei bănci care să vină în slujba celor săraci şi să 
contribuie prin micile credite acordate la realizarea unei economii locale cu efecte benefice asupra 

vietii acestor oameni. Viziunea lui Yunus are la bazá un set de valori spirituale care a fácut diferenta 
fatá de gándirea economicá bazatá pe profit si maximizarea lui. 


7.6. Antimanagement 


Am formulat şi am introdus în literatura managerială conceptul de antimanagement într-o 
lucrare publicată în 2003, în Revista de Management şi Inginerie Economică. Nu căutaţi în dicţionare 
cuvântul "antimanagement" pentru cá nu îl veţi găsi. Nu încă, deşi DEX ar fi trebuit după opinia mea 
să îl conţină. DEX explică deocamdată cá particula "anti" este un element de compunere însemnând 
“împotriva”, "in contra”, "opus", care serveşte la formarea unor substantive şi adjective. Au devenit 
deja familiare construcţii lingvistice de genul: uman-antiuman, stiintific-antistiintific, şoc-antişoc, 
fonic-antifonic, virus-antivirus, furt-antifurt. 

Pentru a înţelege conceptul de antimanagement va trebui să facem apel la gândirea 
metaforică. În fizica nucleară sau fizica particulelor elementare se foloseşte construcţia lingvistică 
particulă-antiparticulă şi, respectiv, materie-antimaterie. Antiparticula este o particulă elementară 
care are aceeaşi masă şi aceeaşi viaţă medie cu o altă particulă elementară, dar care diferă de 
aceasta prin semnul sarcinii electrice şi prin unele însuşiri fizice. Această diferenţă în sensul sarcinii 
electrice determină un comportament diferit al antiparticulei faţă de particula pereche atunci când 
se află într-un câmp electromagnetic. De exemplu, pozitronul are aceeaşi masă cu a electronului, dar 
are sarcină electrică pozitivă, deci de sens opus electronului. Deplasarea lui într-un câmp 


electromagnetic se face în sens invers faţă de deplasarea electronului (Lamarsh, 1975). 


jn acest context semantic să considerăm managementul ca fiind obiectul virtual de referinţă, 
definit printr-o masă virtuală şi o serie de caracteristici. Aceste caracteristici fac ca într-un proces 
real de producţie managementul să realizeze o serie de rezultate fundamentale, cum sunt: 


e Să reducă entropia organizaţională; 

e Să crească eficienţa, eficacitatea, calitatea şi performanţa; 
e Să crească satisfacția clienţilor, angajaţilor şi acţionarilor; 
e Sa asigure un avantaj competitiv. 

Prin contrast, antimanagementul este obiectul virtual caracterizat prin aceeaşi natură şi 
masă virtuală ca şi managementul. Are aceleaşi caracteristici ca şi managementul, dar de semn opus, 
care fac ca într-un proces real de producţie antimanagementul să conducă la obţinerea unor 
rezultate opuse celor de mai sus: 


e Să crească entropia organizaţională; 

e Să scadă eficienţa, eficacitatea, calitatea şi performanţa; 

e Să scadă satisfacția clienţilor, angajaţilor şi acţionarilor; 

e Sanu asigure un avantaj competitiv. 

În concluzie, antimanagementul nu înseamnă inexistenţa managementului, ci prezenţa lui, dar 
reflectată într-un mediu cultural caracterizat pe antivalori cum sunt: nemunca, necinstea, non- 
calitatea, iresponsabilitatea, incompetenta, etc. În concluzie, antimanagementul este managementul 
care se dezvoltă într-un câmp valoric negativ, în sensul opus performanţei şi avantajului strategic. 

Cercetările realizate de Tom Peters si Robert Waterman privind excelenta managerială în 
marile corporaţii americane au demonstrat importanţa fundamentală a dezvoltării unor culturi 
organizaționale valorice (Peters & Waterman, 1995, p. 26): “Convingerea noastră puternică este 
aceea că, companiile excelente trebuiau să fie aşa cum sunt datorită unui set unic de valori culturale 
prin care se disting de restul..se pare că rolul directorului este acela de a realiza managementul 
valorilor care există în acea organizaţie.” 


Atunci când un grup de oameni trăiesc şi muncesc împreună pentru o perioadă mai lungă de 
timp, ei împărtăşesc o serie de valori şi opinii despre ceea este bine şi adecvat. Ei stabilesc o serie de 
modele de gândire şi de modele comportamentale în concordanţă cu experienţa acumulată în cadrul 
organizaţiei, cu interesele şi obiectivele strategice ale organizaţiei. Toate aceste modele de gândire, de 
comportament, de valorificare a experienţei şi tradiţiei formează cultura organizațională (Schein, 
2004). Desi tine de zona inefabilului, această cultură afectează modul în care se iau deciziile într-o 
organizaţie şi deci, modul concret în care evoluează ea în contextul unei strategii. În realitatea 
economică putem identifica ca limite ale unui continuum două culturi organizaționale opuse: 


e O cultură organizaţională stimulativă care are la bază un câmp valoric pozitiv şi in care 
procesul de management se dezvoltă prin muncă, cinste, eficiență, competenţă, 
responsabilitate etc. Această cultură permite procesului de management să creeze performanţă 
şi excelenţă. 

e O cultură organizaţională nestimulativă, care are la bază un câmp valoric negativ caracterizat 
prin: nemuncá, necinste, ineficientá, incompetenta etc. Această cultură organizaţională 
contribuie fundamental la crearea şi dezvoltarea antimanagementului, a neperformantei si 
la limită, a falimentului sau catastrofei. 

Din nefericire, această ultimă ipostază a culturii organizaționale s-a dezvoltat cu precădere in 
tranziţia românească. După cum se subliniază în unele lucrări recent apărute (Iftimoaie et al., 2003, 
p. 132): “Experienţa şi realitatea înconjurătoare ne arată că valorile pot fi deteriorate prin 
apartenența la un mediu care fie le falsifică, fie declarat nu le respectă, cum s-a întâmplat în 
România”. Este o situaţie dramatică deoarece cultura organizaţională mediocritară centrifughează 


valorile şi uneori le elimină. 


În magnetism, experienţele demonstrează că elementele similare se resping, iar cele opuse 
se atrag: polul sud al unui magnet atrage polul nord al altui magnet, dar respinge polul sud al 
acestuia. Am constatat că în management fenomenele sunt inversate. Pentru a pune mai bine în 
evidenţă acest fenomen am formulat următoarea lege, pe care am putea-o numi legea simetriei: În 
management, valoarea atrage valoare şi respinge mediocritatea, iar mediocritatea atrage 
mediocritate şi respinge valoarea. 


Consecințele practice ale acestei legi a atracției simetrice sunt total nefavorabile dezvoltării 
unei culturi organizaționale constructive şi performante, atunci când predomină mediocritatea. 
Totodată, în organizaţiile caracterizate prin relaţii rigide, cu reguli statuate prin Regulamentul de 
Organizare şi Funcţionare (ROF) şi Regulamentul de Ordine Interioară (ROI), cultura organizaţională 
este mai puţin favorabilă inovării şi schimbărilor cu caracter adaptiv impuse de cerinţele mediului 
intern şi extern. Făcând referire la situaţia de la noi din ţară, unii autori subliniază riscurile dezvoltării 
unei culturi mediocritare (Iftimoaie et al., 2003, p. 132): “Cultura organizației presupune supunerea 
la două riscuri majore: acela de falsificare, adică una se spune şi alta se face, caz frecvent întâlnit în 
societatea românească, iar al doilea este acela al rigiditátii, factor considerat o frână în calea 
progresului.” 

Capitolul 8 


Dinamica Nonakiană 


a cunoştinţelor 


8.1. De la Aristotel la Nonaka 


Spre deosebire de Platon, care considera cunoştinţele un rezultat exclusiv al gândirii raţionale, 
Aristotel considera cunoştinţele ca un rezultat al unor stări sufleteşti. Aristotel a definit trei stări 
fundamentale şi, respectiv, trei categorii de cunoştinţe: episteme, techne şi phronesis. Episteme sunt 
cunoştinţele ştiinţifice, ca rezultat al gândirii raţionale. Aceste cunoştinţe sunt indestructibile şi 
veşnice deoarece ele reflectă un rezultat al necesităţii de a cunoaşte lumea în care trăim. Techne 
sunt cunoştinţele practice necesare pentru a produce bunuri. Ele sunt necesare meşteşugarilor care 
produc bunurile materiale de care avem nevoie. Techne sunt cunoştinţele care au permis revoluţia 
industrială şi care au generat baza de cunoaştere pentru noile tehnologii şi procese tehnologice 
asociate. Phronesis reprezintă cunoştinţele care generează acţiune şi care au la bază propria 
experienţă. Ele integrează cunoştinţele raţionale şi cunoştinţele emoţionale generate de existenţa 
directă. Pentru Aristotel, cunoştinţele trebuiau să reflecte existenţa, acţiunea şi producerea de 
bunuri necesare vieţii (Aristotle, 1999). Viziunea lui Aristotel despre cunoaştere şi cunoştinţe este 
mult mai complexă decât cea a lui Platon, dar rămâne într-o perspectivă statică. De altfel, această 
perspectivă este caracteristică epocii în care a trăit. Bertrand Rusell (1972, p.169) a remarcat foarte 
bine acest aspect al filozofiei lui Aristotel, care avea "dragostea grecească pentru perfecțiunea 
statică şi preferința pentru contemplare, nu pentru acţiune.” 


Aristotel depăşeşte bariera rationalitatii şi descrie trei categorii de cunoştinţe. Ideea este 
preluată şi dezvoltată în secolul trecut de profesorul Gilbert Ryle care descrie două categorii de 
cunoştinţe: cunoştinţe care reprezintă ceva şi cunoştinţe care descriu cum să putem face ceva. Aşa 
cum am explicat într-un capitol anterior, cunoştinţele despre ceva din realitatea înconjurătoare pe 
care le putem exprima în cuvinte şi le putem transfera altora le numim cunoştinţe explicite, iar 
cunoştinţele obţinute dintr-o experienţă directă şi pe care nu le putem formaliza într-un limbaj 
natural le numim cunoştinţe tacite. Dimensiunea tacită a fost descrisă şi argumentată apoi de 
Michael Polanyi, care a subliniat faptul că ”noi cunoaştem mai mult decât putem spune.” Polanyi 
vorbeşte despre cunoaşterea tacită şi nu despre cunoştinţele tacite subliniind astfel caracterul unitar 
al procesului de cunoaştere. Considerând procesul de cunoaştere ca fiind unitar şi caracterizat printr- 
o dimensiune explicită şi una tacită, rezultă faptul că cunoştinţele explicite îşi au sursa în 
cunoştinţele tacite. Aceasta sugerează o posibilă transformare a cunoştinţelor tacite în cunoştinţe 
explicite, deşi Polanyi subliniază faptul că experienţa noastră nu se poate transforma integral în 
cunoştinţe explicite. 

Cel care preia ideea celor douá dimensiuni si dezvoltá cel mai convingátor diada cunostinte 
tacite-cunostinte explicite este Ikujiro Nonaka. El publică singur sau împreună cu colegii săi o serie de 
lucrári care au devenit celebre prin dezvoltarea progresivá a modelului dinamic de creare a 
cunostintelor (Nonaka, 1991; Nonaka, 1994; Nonaka & Takeuchi, 1995; Nonaka & Konno, 1998; 
Nonaka, Toyama & Hirata, 2008). Ikujiro Nonaka este Profesor Emerit al Graduate School of 
International Corporate Strategy, Hitotsubashi University din Japonia. El a fost numit si First 
Distinguished Drucker Scholar in Residence la Drucker School, Claremont Graduate University, 
California, USA, precum si Xerox Distinguished Faculty Scholar, Institute of Management, Innovation 
and Organization, University of California, Berkely, USA. Wall Street Journal, in numárul special din 5 
Mai 2008, l-a inclus pe Ikujiro Nonaka printre primele 25 de personalităţi care au influenţat cel mai 
mult modul nostru de gândire, alături de nume celebre ca Gary Hamel, Bill Gates, Howard Gardner, 
Daniel Goleman, Peter Senge, Richard Branson, Michael Porter si Michael Dell. După terminarea 
studiilor universitare în Japonia la Universitatea Waseda, Ikujiro Nonaka pleacă în America unde îşi 
continuă pregătirea academică în cadrul unui program de MBA şi apoi de Doctorat la Haas School of 
Business, University of California, Berkely. Ikujiro Nonaka îşi dezvoltă teoria sa privind dinamica 
creării cunoştinţelor pornind de la următoarele ipoteze: 


e Cunostintele sunt considerate metaforic ca un proces şi nu ca un obiect. Această ipoteză 
permite trecerea de la o perspectivă statică la una dinamică. 

e Cunostintele cuprind deopotrivă aspectele subiective cât şi cele obiective ale realității. 
Această ipoteză este în concordanţă cu filozofia japoneză de unicitate între mintea şi corpul 
uman, între om şi natură. 

e Cunostintele rezultă ca o sinteză între gândire şi acţiune. Această ipoteză permite considerarea 
experienței umane ca o importantă sursă de cunoaştere. 

e Crearea cunoştinţelor este un rezultat al interacțiunii dintre oameni. Această ipoteză permite 
trecerea de la individ la grup si de la grup la organizaţie. Deşi crearea cunoştinţelor constituie 
un rezultat al gândirii individuale, procesul se poate extinde şi amplifica prin interacțiunea 
socială a mai multor oameni. 

În concordanţă cu aceste ipoteze, "Cunostintele se creează din subiectivitatea actorilor aflaţi într-un 
anumit context şi se obiectivează printr-un proces social. Cunostintele sunt create ca o sinteză între 
gândire şi acţiune de către indivizi care interacționează în cadrul unei organizaţii sau dincolo de 
interfaţa ei cu mediul extern. Aceste cunoştinţe constituie o nouă experienţă privind interacţiunea, 
care devine baza generării de noi cunoştinţe, printr-un proces în spirală de creare a cunoştinţelor” 
(Nonaka, Toyama & Hirata, 2008, p.18). Modelul dinamic de creare a cunoştinţelor conţine 
următoarele componente: modelul SECI, viziunea cunoştinţelor, dialogul şi practica, Ba. În cele ce 
urmează voi prezenta ideile de bază ale modelului Nonakian, precum şi unele limite cognitive ale lui. 


8.2. Modelul SECI 


Modelul SECI dezvoltat de Ikujiro Nonaka constituie structura de bază a întregii sale teorii 
privind crearea cunoştinţelor într-o organizaţie. Denumirea modelului vine de la inițialele celor patru 
procese fundamentale: Socializarea, Externalizarea, Combinarea şi Internalizarea. 


Socializarea 

Socializarea este considerat procesul initial al creării cunoştinţelor deoarece el este 
fundamental pentru interacţiunea oamenilor si împărtăşirea cunoştinţelor tacite. Aceste cunoştinţe 
tacite se obţin ca urmare a experienţei directe a organismului uman cu mediul extern şi, respectiv, a 
interacțiunii directe dintre oameni. Cunostintele tacite sunt rezultatul sinergetic al interacțiunii 
dintre toate organele senzoriale ale omului şi se obţin prin procesarea informaţiilor transmise de 
către aceste organe şi integrarea lor în structura cunoştinţelor deja existente sub formă de 
experienţă personală. Împărtăşirea cunoştinţelor tacite se face primordial prin limbajul nonverbal al 
corpului şi prin demonstrarea modului în care se poate face ceva. De exemplu, un student care nu 
cunoaşte încă cum se operează cu un anumit echipament de laborator priveşte la profesorul care 
face în mod demonstrativ o serie de operaţii şi manevre cu echipamentul respectiv, după care 
încearcă să reproducă mişcările profesorului. Făcând, studentul învaţă prin imitație, aşa cum învaţă 
şi copii să meargă sau să vorbească imitând-şi de nenumărate ori părinţii. Pentru a imita este însă 
nevoie de un context social şi un proces de socializare. 


Succesul transferului de cunoştinţe tacite depinde în mod esenţial de trei factori: a) motivaţia 
celui care ştie de a împărtăşi din experienţa lui; b) motivaţia şi capacitatea de absorbţie a celui care 
primeşte cunoştinţele tacite; şi c) existenţa unui context care să stimuleze învăţarea tacită. Într-o 
companie, cultura organizaţională reprezintă unul dintre cei mai importanţi factori de stimulare sau 
de inhibare a învăţării tacite prin socializare. De exemplu, îmi aduc aminte că la Georgia Institute of 
Technology, Atlanta, Georgia, unde am studiat în cadrul unui program Fulbright de doctorat, se 
încuraja studiul şi munca individuală şi nu cooperarea. Mi s-a întâmplat o dată să fiu aspru criticat de 
conducătorul meu de doctorat pentru că am încercat să discut cu un coleg de doctorat pe tema unei 
aplicaţii din programul meu de cercetare. Competiţia individuală în sistemul educaţional american 
este foarte puternică şi acest fapt constituie un factor de inhibare a învăţării tacite. În schimb, atunci 
când am fost Visiting Professor la Tokyo University of Science and Technology, în Japonia, am fost 
surprins să văd cum doctoranzii nu numai că stau împreună în acelaşi laborator, dar folosesc această 
socializare ca o oportunitate pentru cunoaşterea tacită. De altfel, Ikujiro Nonaka subliniază în toate 
lucrările sale rolul de catalizator al culturii organizaționale japoneze pentru învăţarea tacită. 
"Socializarea nu este o simplă observare, ci un proces în care observatorul îşi abandonează o serie de 
idei preconcepute şi intră într-o stare emoţională de experienţă împărtăşită cu cel observat astfel că 
se pot înlătura relaţiile subiect/obiect, sinele şi cel observat fiintánd ca o singură entitate” (Nonaka, 
Toyama & Hirata, 2008, p.21). Ucenicia este o formă clasică de socializare şi cunoaştere tacită, 
ucenicul învățând prin imitarea maestrului cum să facă un anumit lucru. Nu întâmplător se spune că 
meseria nu se învaţă, ci se fură. O variantă modernă a uceniciei o constituie învăţarea la locul de 
muncă, respectiv, învăţarea prin a face. 


Externalizarea 


Externalizarea este un proces mintal de transformare a cunostintelor tacite in cunostinte 
explicite. "Este un proces esential de creare a cunostintelor, prin care cunostintele tacite devin 
explicite, luând forma unor metafore, analogii, concepte, ipoteze sau modele" (Nonaka & Takeuchi, 
1995, p.64). Pentru stimularea socializării şi a externalizării compania Honda organizează programe 
de training şi de brainstorming prin care se stimulează găsirea unor soluţii creative la probleme 
complexe. Participanţii sunt învăţaţi să descopere trecerea de la gândirea raţională şi logică la 
gândirea non-logicá şi intuitivă prin care se realizează valorificarea cunoştinţelor tacite. 
Externalizarea este un proces dificil deoarece cunoştinţele tacite sunt procesate de inconştientul 

cognitiv si pentru a putea deveni explicite ele trebuie structurate cu ajutorul unui limbaj natural sau 
formal. Numai sub această formă ele pot fi transmise si diseminate într-un context social. Cu toate 
progresele făcute de ştiinţele cognitive, încă nu se cunoaşte modul în care cunoştinţele tacite se 
transformă în cunoştinţe explicite. Procesul se poate stimula totuşi prin punerea de întrebări şi prin 
analizarea detaliată a experienţei în raport cu problema de rezolvat. Deşi cauzalitatea logică a 
lucrurilor şi evenimentelor nu se poate obţine întotdeauna, intuiţia poate iniţia procesul de 
transformare deoarece intuiţia nu este decât o formă filtrată a experienţei în raport cu problema de 
rezolvat. În acest proces de transformare se folosesc în mod frecvent metaforele şi analogiile, 
gândirea noastră fiind esențialmente metaforică, aşa cum au demonstrat George Lakoff şi Mark 
Johnson. Cunostintele tacite nu sunt însă omogene, ele conţinând diferite tipuri de cunoştinţe sub 
formă de emoţii, sentimente, idealuri, intuitii şi experienţe diverse. Transformarea lor în cunoştinţe 
explicite se face în mod diferit, prin participarea interactivă a inteligentelor definite de Howard 
Gardner. De exemplu, emoţiile şi sentimentele sunt procesate de inteligenţa emoţională, în timp ce 
valorile şi idealurile sunt procesate de inteligenţa spirituală. Celelalte cunoştinţe tacite care reflectă 
realitatea fizică unt procesate de inteligenţa logico-matematică. La toate aceste transformări 
participă şi inteligenţa lingvistă, cu capacitatea ei de structurare semantică şi gramaticală a ideilor. 


Combinarea 


Combinarea constituie cel mai vizibil proces de transformare a cunoştinţelor explicite în 
cunoştinţe explicite într-un context social. De fapt, combinarea este un proces de transfer a 
cunoştinţelor între oameni urmat de o integrare a cunoştinţelor receptate în structura cunoştinţelor 
deja avute. De aici şi idea combinării cunoştinţelor noi cu cele existente şi generării unui nivel nou de 
cunoaştere. Combinarea se realizează cu ajutorul limbajului natural sau al unor limbaje formale, cum 
este limbajul matematic. Combinarea este şi procesul prin care se realizează instruirea studenţilor 
într-un anumit domeniu, în sensul că studenţii participă la o serie de cursuri primind diferite 
cunoştinţe pe care ei urmează să le combine şi integreze în structuri logice şi valorice. Combinarea se 
poate produce şi în sens invers, de descompunere a unei probleme în probleme mai simple şi 
rezolvarea acestora, urmând apoi să se combine soluţiile individuale în soluţia complexă a problemei 
iniţiale. Procesul se poate realiza numai dacă problema iniţială este liniară şi se poate descompune 
fără a-şi schimba natura. 


Combinarea poate fi amplificată şi prin folosirea tehnologiilor informatice şi a unor 
programe software specializate în procesarea informaţiilor şi folosirea eficientă a bazelor de date şi 
informaţii. În industrie, aceasta a condus la dezvoltarea programelor de inginerie concurentă, 
respectiv, de proiectare asistată de calculator într-un sistem paralel si nu secvențial. Inginerii din 
diverse compartimente ale unei companii lucrează în acelaşi timp la proiectarea unor echipamente 
complexe cum sunt aeronavele sau reactoarele nucleare. Acest lucru nu este posibil în paradigma 
liniară si secventialá, când o etapă nouă poate să înceapă numai după terminarea unei alte etape. 
Totodată, folosirea internetului contribuie la un nou mod de combinare a cunoştinţelor explicite prin 
realizarea de reţele tematice, care depăşesc graniţele organizaţiilor şi ale ţărilor. Prin combinarea 
cunoştinţelor generate din atât de multe şi de variate surse se pot obţine noi viziuni, teorii, metode 
de lucru sau produse şi servicii. 


Internalizarea 

Internalizarea este procesul invers externalizárii. Cunostintele explicite obtinute ca rezultat 
al procesului de combinare se pot transforma în cunoştinţe tacite si integrate în cele deja existente. 
"Când experienţele obţinute prin socializare, externalizare şi combinare sunt internalizate în bazele 
de cunoştinţe tacite ale indivizilor sub forma unor modele mentale împărtăşite sau a unor metode 
de a realiza ceva, ele devin bunuri valoroase” (Nonaka & Takeuchi, 1995, p.69). Cunostintele tacite 
obţinute ca rezultat al procesului de internalizare devin disponibile pentru a începe un nou ciclu SECI 
şi a continua spirala cunoaşterii. Internalizarea se poate stimula printr-o cultură organizatorică 
adecvată şi prin crearea de baze de date, informaţii şi cunoştinţe sub formă de biblioteci, colecţii de 
reviste de specialitate, biblioteci video conţinând conferinţe sau acces la baze virtuale internaţionale. 
Internalizarea constituie o componentă a procesului de învăţare, iar cunoştinţele tacite rezultate 
contribuie la schimbări comportamentale. De exemplu, cineva care fumează obţine o serie de 
informaţii şi cunoştinţe explicite privind consecinţele negative ale fumatului asupra sănătăţii. Atunci 
când aceste cunoştinţe se transformă în cunoştinţe tacite ca rezultat al procesului de internalizare, 
persoana respectivă decide să nu mai fumeze. Aceasta înseamnă o schimbare comportamentală. 
Dacă persoana respectivă nu renunţă la fumat, atunci cunoştinţele explicite privind nocivitatea 
fumatului nu sunt transformate în cunoştinţe tacite. Internalizarea nu este un proces automat de 
conversie a cunoştinţelor explicite în cunoştinţe tacite, ci un proces mediat de motivaţia de a învăţa 
şi de voinţa de schimbare comportamentală. 


Compania japoneză Matushita a lansat în 1993 o provocare managerială de reducere a 
timpului total de muncă anual la 1.800 ore. Scopul acestei provocări nu a fost generat de politica 
economică de reducere a costurilor sau maximizare a profiturilor, ci de a stimula creativitatea 
managerilor în a căuta soluţii pentru inovare şi eficientizare mai bună a muncii, cu consecinţe 
evidente asupra reducerii timpului de muncă. Aceasta politică managerială denumită sintetic MIT'93, 
de la Mind and Management Innovation Toward 1993, a pus managerii pe gânduri pentru a găsi 
soluţii fezabile. În concordanţă cu gândirea japoneză a inovării incrementale, conducerea companiei 
a luat decizia de a considera un studiu pilot de o lună de zile, timp în care fiecare manager să 
găsească soluţii pentru compartimentul pe care îl coordonează. Din perspectiva SECI, conducerea 
companiei a formulat o problemă în termenii cunoştinţelor explicite şi i-a determinat pe manageri să 
internalizeze aceste cunoştinţe la nivelul fiecărui angajat şi prin experienţa lor directă să găsească 
soluţii: "Printr-o astfel de experienţă corporală, angajaţii ajung să afle ce ar însemna un program de 
muncă anual redus la 1.800 ore. Un concept explicit, de reducere a programului de muncă anual la 
1.800 ore a fost astfel internalizat printr-o experienţă de o lună de zile” (Nonaka & Takeuchi, 1995, 
p.71). Matsushita a interpretat internalizarea ca pe un proces de aplicare a cunoştinţelor explicite la 
o situaţie practică, de reducere a timpului de muncă, creând astfel noi proceduri şi rutine de muncă. 


Modelul SECI reflectă în esenţă o spirală a creării şi transferului de cunoştinţe într-un context 
social aşa cum este cazul unei organizaţii. Este o spirală a învăţării, care se iniţiază în procesul de 
socializare şi se dezvoltă continuu prin externalizare, combinare şi internalizare. Anvergura acestei 
spirale este dată de mărimea grupului sau organizaţiei în care se realizează. Aşa cum au demonstrat 
multe situaţii concrete din lumea afacerilor, spirala poate chiar depăşi graniţele companiei şi include 
în procesul de creare a cunoştinţelor consumatorii, care devin co-participanti. Co-crearea de 
cunoştinţe prin integrarea producătorilor şi a consumatorilor în dinamica descrisă de Ikujiro Nonaka 
devine din ce în ce mai atrăgătoare în condiţiile globalizării şi intensificării competiţiei. Crearea de 
cunoştinţe individuale şi transformarea lor în cunoştinţe organizaționale este un proces continuu, 

care nu ar trebui să se întrerupă sau să se oprească deoarece ar conduce la reducerea capacităţii 
competitive a companiei. O ilustrarea grafică a modelului SECI este prezentată în figura 8.1. 


Socializare 


Cunoştinţe 


Cunoştinţe tacite (KT2) 


tacite (KT1) 

Externalizare 


Internalizare 

Figura 8.1 - Modelul SECI 


Pentru simplificare, am considerat numai douá persoane, fiecare fiind reprezentatá prin 
cunostinte tacite (KT) si cunostinte explicite (KE). KT1 si KE1 reprezintá cunostintele la un moment 
dat ale persoanei nr.1, iar KT2 si KE2 reprezintà cunostintele la un moment dat ale persoanei nr.2. 
Atunci când cele două persoane muncesc împreună, într-un context social si spatial care le permite 
să fie apropiate şi să aibă motivaţia de a coopera, se realizează procesul de socializare. Între ele se 
produce un transfer de cunoştinţe tacite sau o transformare a cunoştinţelor tacite ale unei persoane 
în cunoştinţe tacite ale celeilalte persoane. Să presupunem că transferul de cunoştinţe tacite se face 
de la KT2 la KT1. 


Cunostintele tacite KT1 initiazá un nou ciclu de transformári, prin faptul cá o parte din ele se 
transformă în cunoştinţe explicite KE1. Acesta este un proces intern persoanei nr.1. Cele două 
persoane interacționează si îşi transferă reciproc cunoştinţele explicite în cadrul procesului de 
combinare. Socializarea şi combinarea sunt procese sociale. O parte din cunoştinţele KE2 se pot 
transforma în cunoştinţe tacite KT2, prin procesul de internalizare. Externalizarea şi internalizarea 
sunt procese individuale, care se produc în gândirea fiecărei persoane. 


8.3. Viziunea cunoştinţelor 


Managementul cunoştinţelor este o componentă integrală a procesului de management 
organizational, atât la nivel operational cât şi la nivel strategic. Viziunea cunoştinţelor derivă din 
gândirea strategică a companiei, respectiv, din viziunea liderilor ei. Gândirea strategică îşi propune 
să descopere viitorul şi să proiecteze în el obiectivele strategice ale companiei. Viitorul nu există. 

Există numai prezentul care se continuă în viitor, dar fără a se extrapola în mod liniar. Viitorul este 
numai în mintea noastră şi se prezintă ca o nebuloasă de evenimente probabile. Rolul gândirii 
strategice este de a identifica evenimentele dezirabile pentru dezvoltarea companiei şi de a evalua 
probabilitatea de producere a lor. Astfel, prin gândirea strategică noi încercăm să transformăm un 
viitor probabil într-un viitor dezirabil pentru companie. În acest viitor dezirabil noi proiectăm o serie 
de obiective strategice, pe care vrem să le realizăm cu ajutorul unor strategii. Implementarea acestor 
strategii presupune crearea de noi cunoştinţe deoarece viitorul conţine probleme noi pentru care nu 
avem în acest moment cunoştinţele necesare. Viziunea cunoştinţelor înseamnă tocmai această 
capacitate de a putea identifica în viitorul dezirabil acele cunoştinţe de care am putea avea nevoie şi 
să stimulăm angajaţii companiei să le genereze. 


Viziunea cunoştinţelor este legată de strategiile de dezvoltare. Dar multe companii se află 
într-o stare de supravieţuire. leşirea din starea de supravieţuire şi intrarea în faza de dezvoltare 
presupune, de asemenea, dezvoltarea unor strategii bazate pe crearea de noi cunoştinţe şi 
valorificarea celor deja existente. "O viziune a cunoştinţelor este strâns legată de o strategie de 
dezvoltare, una care pune accentul pe un succes viitor. Dar aşa cum companiile trebuie să 
echilibreze strategiile de supravieţuire cu cele de dezvoltare, ele au nevoie de a-şi imagina viitorul 
bazat pe condiţiile din prezent şi chiar pe unele din trecut” (Von Krogh, Ichijo & Nonaka, 2000, 
p.102). Cu alte cuvinte, o strategie trebuie să fie realistă şi să se bazeze pe starea actuală a 
companiei pentru a putea avea succes in viitor. Starea actuală a oricărei companii se poate evalua pe 
baza unor metrici economice, dar şi a unui nivel de cunoaştere. Cu cât acest nivel este mai ridicat, cu 
atât creşte capacitatea de creare a noilor cunoştinţe. 


8.4. Ba 


Modelul SECI dezvoltat de Ikujiro Nonaka şi colegii lui este dependent de un anumit context 
social, un anumit spaţiu si un anumit timp în evoluţia companiei. Cunostintele nu pot fi create într- 
un vacuum, ci într-un context caracterizat prin interacțiuni umane. Acest context a fost denumit de 
Ikujiro Nonaka Ba. Conceptul a fost preluat de la filozoful japonez Kitaro Nishida. Tradus literar, Ba 
înseamnă spaţiu, loc sau câmp. În concepţia Nonakiană conceptul Ba se imbogáteste în sensul de a 
însemna mai mult decât un spaţiu fizic. El desemnează un context social dinamic situat într-un 
anume spaţiu fizic şi caracterizat prin interacțiuni umane prin care se generează noi cunoştinţe. 


O definiţie completă a acestui concept a fost formulată de Nonaka, Toyama & Hirata (2008, 
p.34): "Noi definim Ba ca pe un context social în mişcare, în care cunoştinţele sunt împărtăşite, 
create şi folosite. Ba este fundamentul pentru activitatea de creare a cunoştinţelor. Este locul în care 
cineva se poate angaja într-un dialog dialectic şi o activitate practică pentru a implementa viziunea şi 
obiectivele directionale ale companiei. Deşi este mai simplu de a considera Ba ca pe un spaţiu fizic, 
cum ar fi o sală de şedinţe de lucru, acest concept ar trebui înţeles ca pe o stare interactivă 
multidimensională care poate explica interacţiunile care se produc într-un context spatio-temporal 
specific.” Recunosc că este o definiţie cam complicată, dar dificultatea unei exprimări foarte clare 
provine din însăşi limba japoneză care este puternic imaginativă si de multe ori ambiguă. Retinem 
însă faptul că Ba nu este un simplu spaţiu fizic, cum ar fi o cameră de lucru sau biroul unui manager. 
Spaţiul fizic este necesar, dar nu şi suficient. Pentru crearea de cunoştinţe este nevoie de un context 
social situat într-un anumit spaţiu fizic, cum este o echipă de muncitori sau chiar o organizaţie. Acest 
context social determină interacţiunile umane şi creează premisele generării şi transferului de 

cunoştinţe. Mai mult chiar, contextul social nu este static, ci dinamic în timp deoarece oamenii care 
fac parte din acest context social sunt angajaţi în activităţi prin care implementează strategiile 
companiei în vederea realizării obiectivelor strategice. Dezvoltând conceptul de Ba, Nonaka 
împreună cu colegii lui au considerat că pot fi identificate mai multe tipuri de Ba: a) Ba generator — 
contextul în care se creează cunoştinţele; b) Ba transformator — contextul în care cunoştinţele se 
transformă si se transferă prin dialoguri între oameni; c) Ba integrator — contextul în care 
cunoştinţele se combină şi se sintetizează; şi d) Ba operaţional — contextul în care cunoştinţele se 
aplică şi se încorporează în produse şi servicii, creând valoare pentru societate. 


Conceptul de Ba trebuie privit şi într-un context evolutiv al muncii şi al spaţiului în care ea se 
desfăşoară. De exemplu, într-o fabrică destinată producţiei industriale de echipamente şi tehnologii, 
Ba reprezintă spaţiul halelor de producţie şi al liniilor de asamblare. Este un spaţiu necesar şi bine 
determinat pentru crearea, transformarea şi aplicarea cunoştinţelor. Este cazul companiilor Toyota, 
Honda sau Matsushita analizate în mod deosebit de Nonaka şi colegii lui. În cazul companiilor în care 
predomină munca intelectuală şi tehnologiile informatice, spaţiul fizic îşi pierde din semnificaţie. 


8.5. O analiză critică a modelului Nonakian 


Ikujiro Nonaka are meritul incontestabil că a adoptat o concepţie dinamică a creării 
cunoştinţelor, dezvoltând un model care să reflecte transformarea cunoştinţelor tacite în cunoştinţe 
explicite prin procese de externalizare şi a cunoştinţelor explicite în cunoştinţe tacite prin procese de 
internalizare. Astfel, el depăşeşte cu mult orice teorie a cunoştinţelor elaborată până la el. Modelul 
Nonakian a fost acceptat imediat de majoritatea celor interesaţi de managementul cunoştinţelor 
datorită celor patru caracteristici esenţiale pe care le are: 


a) Modelul este intuitiv. Este un model uşor de imaginat şi înţeles datorită puterii lui sugestive. 

b) Modelul are la bază o logică foarte simplă şi uşor de înţeles. 

c) Modelul este bazat exclusiv pe dimensiunea umană a managementului cunoştinţelor, făcând 
abstracţie de tehnologiile informatice care sunt folosite deseori ca substitute ale resurselor 
umane şi nu ca suport pur tehnologic. 

d) Modelul este susţinut de o serie de exemple din experiența companiilor japoneze, exemple 
care descriu şi contribuie la înţelegerea dimensiunii pragmatice a modelului. 

Totodată, publicarea unui număr impresionant de articole în revistele de specialitate, capitole în 
cărţi şi cărţi prezentând acest model, Ikujiro Nonaka împreună cu colegii lui au ajuns la o audienţă 
foarte largă şi diversă ca preocupări, dar având în comun căutarea unor soluţii de implementare a 
managementului cunoştinţelor. 


Modelul trebuie însă înţeles şi în limitele lui, limite derivate îndeosebi din ipotezele de lucru 
adoptate de către autorii lui. Am să prezint în continuare câteva dintre aceste limite, pentru a nu 
folosi modelul dincolo de capacitatea lui de a reflecta realitatea (Bratianu, 2010). Ikujiro Nonaka 
consideră că modelul SECI prezintă patru procese de conversie sau transformare a cunoştinţelor. În 
realitate, modelul contine numai două procese de transformare — externalizarea şi internalizarea, şi 
două procese de transfer a cunoştinţelor — socializarea şi combinarea. Chiar dacă transferul de 
cunoştinţe presupune şi o anumită interpretare a lor din partea receptorilor, socializarea şi 

combinarea nu pot fi procese de transformare a unei forme de cunoştinţe într-o altă formă, aşa cum 
cunoştinţele tacite se transformă în cunoştinţe explicite în cadrul procesului de externalizare. 


În natură, energia termică se transferă de la un corp cu temperatură mai ridicată către un 
corp cu temperatură mai scăzută. Ca rezultat al acestui proces, corpul aflat la început la o 
temperatură mai scăzută se încălzeşte. Metaforic, putem considera că şi în dinamica cunoştinţelor 
transferul de cunoştinţe se face de la o persoană cu un nivel de cunoaştere mai ridicat la o persoană 
cu un nivel de cunoaştere mai scăzut. Practic, dacă eu cunosc deja teorema lui Pitagora nu are nici 
un sens cineva să-mi explice această teoremă. Deci, un transfer de cunoştinţe pe această temă este 
inutil, deoarece nu mai am ce învăţa. Dar, dacă nu cunosc teorema lui Pitagora, atunci nivelul meu 
de cunoaştere este sub cel al persoanei care mă poate învăţa teorema respectivă. Printr-un transfer 
de cunoştinţe explice şi apoi prin internalizare voi ajunge să înţeleg teorema lui Pitagora. Nivelul 
meu de cunoaştere a crescut. În concluzie, transferul de cunoştinţe se poate face numai de la un 
nivel mai ridicat de cunoştinţe la unul mai scăzut, respectiv, numai dacă receptorul are un deficit de 
cunoştinţe în raport cu sursa de transfer. În acelaşi timp, într-un proces de transformare a 
cunoştinţelor nivelul iniţial nu se poate menţine deoarece există o serie de pierderi, la fel ca şi la 
transformările de energie. Aplicând aceste idei la modelul SECI, în sensul descris mai sus, rezultă că: 
a) nivelul cunoştinţelor explicite ale primei persoane KE1 este mai mic decât nivelul cunoştinţelor 
tacite KT1; b) nivelul cunoştinţelor explicite ale beneficiarului procesului de combinare KE2 este mai 
mic decât nivelul sursei KE1; c) nivelul cunoştinţelor tacite KT2 este mai mic decât nivelul 
cunoştinţelor explicite KE2. Aceste inegalităţi se pot scrie matematic: KT1 > KE1 > KE2 > KT2. Dacă 
am continua procesul dinamic conform spiralei lui Ikujiro Nonaka, atunci ar trebui îndeplinită relaţia 
KT2 > KT1, ceea ce este imposibil conform modelului SECI, deoarece iniţierea întregului proces a 
început tocmai de la nivelul cel mai ridicat de cunoştinţe KT1. În fizică, o astfel de situaţie ar conduce 
la acceptarea ideii de perpetuum mobile, respectiv, a unui mecanism care să meargă la infinit fără să 
consume energie. Metaforic, modelul Nonakian sugerează ideea unui perpetuum mobile cognitiv, 
ceea ce constituie o imposibilitate legică. 


În sfârşit, trebuie să subliniez faptul că înţelegerea conceptului Ba dezvoltat de Ikujiro 
Nonaka şi colegii lui ridică o serie de probleme pentru cei care nu sunt de cultură japoneză sau 
asiatică. În cultura raţională europeană şi americană, definiţia dată acestui concept este neclară şi 
greu de folosit în practică. Totodată, dacă esenţa conceptului de Ba o constituie contextul social 
dinamic în care au loc interacţiunile umane, atunci se poate folosi direct acest înţeles fără a 
introduce conceptul de Ba. Cu alte cuvinte, în gândirea raţională europeană şi americană 
introducerea conceptului de Ba nu reprezintă o necesitate deoarece nu aduce nici o noutate în 
înţelegerea dinamicii cunoştinţelor. 

Capitolul 9 


Dinamica entropicá 


a cunostintelor 


9.1. Metafora energiei 


Dinamica Nonakiană a cunoştinţelor se bazează pe metafora aisbergului, respectiv pe ideea 
existenţei unui singur corp solid, dar compus pentru un observator extern dintr-o parte vizibilă care 
se află deasupra apei şi o parte invizibilă, care se află sub apă. Părţii vizibile a aisbergului îi asociem 
cunoştinţele explicite, deoarece acestea sunt exprimabile şi transferabile într-un context social. Pártii 
invizibile, aflată sub apă, îi asociem cunoştinţele tacite, care există în fiecare dintre noi sub forma 
unor experienţe inexprimabile direct într-un context social. Ikujiro Nonaka şi colegii lui au dezvoltat 
teoria dinamică a creării cunoştinţelor, teorie care defineşte în principal un model de transformare a 
cunoştinţelor tacite în cunoştinţe explicite şi invers, într-un context social dat. Modelul SECI 
postulează patru procese de transformare sau transfer a cunoştinţelor: socializarea, externalizarea, 
combinarea şi internalizarea. Limitele principale ale acestui model ţin de dinamica Newtoniană 
implicită a metaforei folosite, aşa cum am explicat în capitolul anterior. 


Pentru a depăşi aceste limite va trebui să schimbăm metafora de bază folosită în definirea 
cunoştinţelor. În acest sens, voi prezenta în cele ce urmează noile deschideri pe care le aduce în 
înţelegerea cunoştinţelor metafora energiei şi a ideilor fundamentale ale termodinamicii. O 
ilustrarea grafică a acestei metafore se prezintă în figura 9.1. În cadrul metaforei Cunostintele ca 
energie, pe scurt metafora energiei, am arătat că principala idee care se poate transfera dinspre 
domeniul sursă spre domeniul ţintă este aceea de câmp. Cunostintele nu mai sunt interpretate ca 
obiecte fizice supuse legilor mecanicii Newtoniene, ci ca un câmp non-corporal, care se supune 
legilor termodinamicii. Să ne amintim faptul că energia se poate prezenta sub diverse forme, cum 
sunt: energia mecanică potenţială, energia mecanică cinetică, energia termică, energia electrică, 
energia gravitaţională şi energia nucleară. Aceste forme se pot transforma unele în altele pe baza 
unor legi bine definite. De exemplu, energia potenţială a apei dintr-un râu care cade peste paletele 

unei roti hidraulice a unei mori se transformă în energie mecanică cinetică. Cu cât energia potenţială 
a apei este mai mare, cu atât energia cinetică obţinută este mai mare, ca urmare a legii conservării 
energiei mecanice. 


Energie > 


Domeniul sursă Domeniul țintă 


Figura 9.1 — Ilustrare pentru metafora Cunostintele ca energie 


Să considerăm un alt exemplu. Într-un reactor nuclear, barele de combustibil care contin 
uraniu îmbogăţit pot genera reacţii nucleare în lanţ, controlate printr-un sistem complex de bare de 
control. Reacţiile nucleare generează energie termică, energie care se transmite apei dintr-un sistem 
de răcire. Cu alte cuvinte, energia nucleară se transformă în energie termică. În sfârşit, să 
considerăm o bobină electrică având în interiorul ei o bară metalică. Atunci când prin bobină circulă 
curent electric, bara metalică se transformă într-un magnet capabil de a atrage piese metalice. În 
acest caz, câmpul electric din bobină se transformă într-un câmp magnetic. Toate aceste exemple 
demonstrează capacitatea câmpurilor de energie de a se transforma dintr-o formă într-o altă formă, 
în anumite condiţii. Energia nu se poate crea şi nici distruge; ea se transformă dintr-o formă într-o 
altă formă pe baza legilor fizicii. 


Să vedem acum ce caracteristici din domeniul sursă se pot transfera în domeniul ţintă. Cea 
mai importantă caracteristică este cea de câmp, pe care am subliniat-o deja. Câmpul este distribuit 
într-un anumit spaţiu în mod neuniform şi este variabil în timp. Neuniformitatea lui face să se 
genereze fluxuri de energie care tind să-l uniformizeze, respectiv, fluxuri care sunt orientate dinspre 
un nivel mai ridicat de energie spre un nivel mai coborât. Aceste caracteristici se pot transfera în 
domeniul ţintă. Câmpul de cunoştinţe într-un anumit context social este neuniform în spaţiu şi 
variabil în timp. Neuniformitatea generează fluxuri de cunoştinţe dinspre un nivel mai ridicat de 
cunoaştere spre unul mai scăzut. În cadrul metaforei Cunostintele ca un fluid, acest aspect era 
explicat prin curgerea cunoştinţelor dintr-un loc în alt loc. Deşi imaginea vizuală de curgere a unui 
fluid este mult mai puternică decât imaginea unui flux de energie, deoarece este imaginea unor 
lucruri tangibile, ea nu poate reflecta esenţa dinamicii cunoştinţelor într-un context social. 


O altă caracteristică importantă a domeniului sursă care se poate transfera domeniului ţintă o 
constituie faptul că există mai multe forme de cunoştinţe, aşa cum am discutat de altfel în capitolele 
anterioare. Formele fundamentale de manifestare a cunoştinţelor sunt: cunoştinţele raţionale, 
cunoştinţele emoţionale şi cunoştinţele spirituale. Aceste forme se pot transforma unele în altele, pe 

baza unor legi psihologice, care nu au fost încă descoperite si formulate. Ştiinţele cognitive aduc însă 
dovezi convingătoare privind această dinamică a cunoştinţelor. 


Dintre caracteristicile care nu se pot transfera din domeniul sursă în domeniul ţintă, trei sunt 
fundamentale: imposibilitatea creării şi distrugerii energiei, legile de conservare ale energiei şi 
liniaritatea unor forme de energie. Spre deosebire de energie, cunoştinţele se pot crea şi se pot 
distruge. De aceea, cunoştinţele constituie resurse importante pentru orice companie. Având în 
vedere posibilitatea generării de noi cunoştinţe, nu se poate discuta despre o lege a conservării lor, 
respectiv, a considera că suma totală a cunoştinţelor dintr-o companie rămâne constantă, indiferent 
de transformările care au loc. Cantitativ, creşterea cunoştinţelor nu este limitată, fapt ce constituie 
un argument fundamental pentru inovare. Cunostintele sunt neliniare, aşa cum am arătat într-un 
capitol anterior. Cunostintele nu se adună, ele se integrează, se structurează si re-structureazá, în 
funcţie de dinamica existentă la un moment dat într-un context social. 


9.2. Entropia 


Fizica Newtoniană se bazează pe procese reversibile. În natură şi societate, procesele sunt 
ireversibile. Cu aceste procese se ocupă termodinamica. Un proces este reversibil atunci când poate 
reveni la starea iniţială, trecând prin aceleaşi stări de echilibru. De exemplu, să presupunem că o 
persoană pleacă de acasă dimineaţa, cu maşina, pe un drum spre serviciu şi se întoarce acasă seara 
pe un alt drum. Deşi procesul revine la starea iniţială, el nu este reversibil deoarece revenirea lui nu 
se face prin aceleaşi stări de echilibru. Procesele reversibile sunt procese ideale folosite de Newton 
pentru simplificare şi găsirea unor soluţii la problemele de dinamică. De exemplu, formula pentru 
calculul vitezei medii de deplasare a unui mobil care străbate un spaţiu S, într-un interval de timp T, 
este: V = S/T. Această formulă este valabilă indiferent de sensul de deplasare al mobilului sau de 
stările de echilibru prin care trece mobilul. Timpul în această formulă are numai o dimensiune 
cantitativă másurabilá în ore, minute şi secunde. Timpul nu are dimensiunea calitativă, aceea de sens 
dinspre trecut spre prezent, iar dinspre prezent spre viitor. Acest lucru este specific proceselor 
reversibile. În procesele ireversibile, timpul este orientat spre viitor, fapt pentru care se şi mai spune 
că entropia induce o săgeată a timpului (trecut prezent > viitor). 


Transformarea energiei mecanice în energie termică este un proces ireversibil. În aceste 
condiţii, formulele Newtoniene nu mai sunt valabile. Mai mult chiar, asa cum subliniau Ilya 
Progogine si Isabelle Stenger (1984, p.153) în celebra lor carte Noua alianţă, "Căldura şi gravitația, 
două fenomene universale coexistă şi, ceea ce e mai rău, aşa cum va recunoaşte Auguste Comte, ele 
sunt antagoniste: gravitația acţionează asupra unei mase inerte care se supune acesteia fără a fi 
afectată altfel decât prin mişcarea pe care o capătă şi o transmite; căldura transformă materia, 
determină schimbări de stare, modificări ale unor proprietăţi intrinsece.” Aceste transformări de 
stare sunt ireversibile. Să considerăm două corpuri solide aflate la temperaturi diferite. Atunci când 
ele sunt puse în contact direct, căldura se transferă de la corpul cu temperatura mai mare la cel cu 
temperatura mai mică. Acelaşi lucru se produce şi în interiorul corpurilor solide: căldura se propagă 
dinspre zonele cu temperatură mai ridicată spre zonele cu temperatură mai scăzută. Propagarea 
căldurii este un proces ireversibil. Procesele reale sunt procese reversibile. Pentru a putea studia 
aceste procese a fost nevoie de introducerea unei noi mărimi fizice, pe care Rudolf Emanuel Clausius 

a denumit-o entropie. În timp ce energia unui sistem rămâne constantă în timpul evoluţiei lui, 
entropia sistemului creşte. În 1985 Rudolf Emanuel Clausius a enunțat cele două principii ale 
termodinamicii într-o formulare cosmologică devenită celebră: 


e Energia lumii este constantă. 

e Entropia lumii tinde spre un maximum. 
Entropia este un concept universal, care s-a dovedit a fi foarte util în aproape toate domeniile 
ştiinţifice, inclusiv în economie. Profesorul american de origine română Nicholas Georgescu-Roegen 
a avut o contribuţie importantă în introducerea entropiei în cercetarea economică (1999). Explicaţia 
provine din faptul că şi termodinamica a depăşit de mult graniţele fizicii şi a devenit o ştiinţă 
universală, o ştiinţă a complexităţii proceselor şi sistemelor (Atkins, 2010). Entropia descrie astfel ca 
mărime de stare a unui sistem gradul de ireversibilitate pe care acest sistem îl are în evoluţiile lui. 
Deoarece orice transformare creează o nouă ordine prin distrugerea ordinii vechi, s-a ajuns la 
interpretarea entropiei şi ca măsură a gradului de ordine, respectiv, dezordine, a unei anumite 
structuri procesuale sau distribuții. Boltzmann a fost cel dintâi care a observat că starea 
macroscopică a unui sistem depinde de o anumită agregare a stărilor microscopice. Pentru a putea 
explica şi evalua aceste aspecte, Boltzmann introduce conceptul de probabilitate a unei stări şi leagă 
această probabilitate de entropie. Astfel, el defineşte entropia (S) prin celebra formulă matematică: 
S = k In P. În această formulă, k este o constantă universală denumită constanta lui Boltzmann, iar P 
reprezintă probabilitatea de realizarea a unei microstări a sistemului. Astfel, în concepţia lui 
Boltzmann entropia caracterizează fiecare stare macroscopică prin numărul de modalităţi diferite de 
a realiza starea respectivă prin aranjarea microstărilor într-o anumită ordine. De aici şi extinderea 
conceptului de entropie la ordine şi dezordine. 


Pentru noi, introducerea entropiei este importantă ca să înţelegem faptul că atunci când 
metaforele folosite pentru explicarea conceptului de cunoştinţe sunt bazate pe obiecte fizice şi 
relaţii dinamice Newtoniene, tendinţa este de a se induce ideea de liniaritate şi reversibilitate în 
domeniul cunoştinţelor, idee care produce erori serioase în tendinţa măsurării sau evaluării 
cunoştinţelor şi a capitalului intelectual. Schimbarea paradigmei de interpretare a conceptului de 
cunoştinţe pe baza metaforei energiei permite trecerea spre neliniaritate si ireversibilitate a 
proceselor. De asemenea, noua paradigmă ne permite să interpretăm mai adecvat transformările 
complexe a formelor de cunoştinţe, rational-emotional, rational-spiritual, emotional-spiritual sau 
rational-emotional-spiritual. Diada Nonakiană cunoştinţe tacite-cunostinte explicite se înlocuieşte cu 
o diadă de tip cunoştinţe rationale-cunostinte emotionale, sau cu triada cunoştinţe rationale- 
cunoştinţe emotionale-cunostinte spirituale, ceea ce ne permite o surprindere mai bună a realităţii. 


9.3. Dinamica rational-emotional 


În literatura psihologică există o delimitare clară între rational şi emotional, între cunoştinţele 
raţionale şi cele emoţionale. Pentru a înţelege mai bine relaţia dintre aceste forme de cunoştinţe 
vom reveni la metafora energiei, considerând relaţia dintre energia mecanică şi energia termică. O 
ilustrare grafică a acestei metafore se prezintă în figura 9.2. 

Domeniul sursá Domeniul ţintă 


Figura 9.2 — llustrare pentru dinamica rational-emotional 


În domeniul sursă, energia mecanică se transformă in energie termică, în concordanţă cu legile 
termodinamicii. De exemplu, când ne frecăm palmele energia mecanică se transformă prin frecare în 
energie termică şi simţim imediat cum se încălzesc. Frecarea este doar unul dintre mecanismele prin 
care energia mecanică se transformă în căldură. Invers, fenomenul de transformare a energiei 
termice în lucru mecanic poate fi ilustrată prin destinderea aburului într-o turbină cu abur. Un 
fenomen complex de transformare interactivă a câmpurilor termice în câmpuri de viteze şi presiuni 
mecanice se poate observa în apa pusă într-un vas pe foc, aşa cum am explicat într-un capitol 
anterior. Atunci când apa din vas începe să se încălzească, încălzirea se face mai puternic la baza 
vasului care se află direct pe flacără. Prin încălzire, apa îşi modifică densitatea devenind mai uşoară. 
Ca rezultat se formează o serie de curenţi ascendenți şi descendenţi în apa din vas, fapt ce contribuie 
la transferul de energie termică. Există deci o transformare interactivă şi iterativă între cele două 
forme de energie, ca urmare a aplicării legilor termodinamicii. 


Din domeniul energiei se poate transfera în domeniul cunoştinţelor ideea că există două 
forme de cunoştinţe — cunoştinţe rationale şi cunoştinţe emotionale - iar cele două forme de 
cunoştinţe se pot transforma reciproc unele în altele. Puterea acestei metafore constă tocmai în 
inducerea ideii de transformare a cunoştinţelor raţionale în cunoştinţe emoţionale, respectiv, 
transformarea cunoştinţelor emoţionale în cunoştinţe raţionale. Aceste transformări sunt 
ireversibile şi implică creşteri entropice. De aceea am denumit acest tip de dinamică o dinamică 
entropică a cunoştinţelor. Deşi am fi putut vorbi despre o termodinamică a cunoştinţelor am preferat 
expresia dinamica entropică a cunoştinţelor fiind mai intuitivă. 


Această transformare a cunoştinţelor raţionale în cunoştinţe emoţionale nu este încă 
acceptată şi analizată în literatura de specialitate. Dominația cunoştinţelor rationale si a diadei 
dezvoltate de Nonaka face ca noua perspectivă să fie privită cu rezerve. De fapt, dificultatea apare 
din faptul că procesul de transformare nu ne este accesibil, ci suntem în măsură numai să constatăm 
consecinţele lui. Îmi aduc aminte că atunci când am prezentat pentru prima dată metafora energiei 
şi ideea transformării cunoştinţelor dintr-o formă în alta în cadrul unei conferinţe internaţionale la 
Southampton Solent University din Marea Britanie, unul dintre participanţi a reacţionat imediat 
spunând că este o pură speculație. l-am răspuns că orice proces de cunoaştere începe cu o serie de 
ipoteze, care la limită, pot fi considerate speculaţii. Când Einstein a formulat celebra lui formulă E = 
mc? , prin care introducea ideea revoluţionară a transformării masei în energie, nu a fost decât o 

speculatie ştiinţifică bazată pe intuiţia lui genială. Cu alte cuvinte, ideea transformării gândurilor în 
emoţii şi invers, sau a cunoştinţelor raţionale în cunoştinţe emoţionale se află acum în faza de 
ipoteză, bazată pe gândirea metaforică şi o serie de rezultate empirice obţinute în cadrul ştiinţelor 
cognitive. Într-un viitor poate nu prea îndepărtat vom putea chiar formula o lege a acestor 
transformări. Deocamdată, ne referim doar la o posibilă transformare. 


O ilustrare interesantă a procesului de transformare iterativă a cunoştinţelor emoţionale în 
cunoştinţe raţionale şi invers, ne-o face Dan Puric în minunata lui carte Suflet românesc. De altfel, 
artiştii sunt adevăraţi maeştri în crearea stărilor emoţionale care pot ilustra anumite stări de gândire 
raţională, precum şi în inducerea acestor stări în spectatori. Transformarea cunoştinţelor raţionale în 
cunoştinţe emoţionale se face printr-un proces complex, neliniar şi iterativ. Am să prezint un pasaj 
din capitolul Interviul, în care autorul povesteşte despre un interviu luat pentru emisiunea Vocea 
Armatei: "Simteam cum propria-mi mărturisire creşte şi se transformă în revoltă. Mă răzbunam pe 
tot sistemul care-mi schingiuise tinereţea. Amintirile veneau una câte una, într-o viteză năucitoare, 
ca şi cum un tir de artilerie se declanşase necruţător asupra unui inamic nevăzut. Tensiunea din 
cabină devenise copleşitoare” (Puric, 2013, p.31). Artistul descrie excelent cum gândurile lui legate 
de satisfacerea serviciului militar îi creează o stare emoţională puternică. 


Daniel Kahneman (2011, p.51) arată foarte clar existenţa unor premise în realizarea 
proceselor de transformare rational-emotional: "Asa cum au subliniat cercetătorii din domeniul 
ştiinţelor cognitive în ultimii ani, gândirea este încorporată; gândiţi cu corpul vostru, nu numai cu 
creierul.” În acelaşi mod, el explică ce este în esenţă o idee: "Ea poate fi concretă sau abstractă şi 
poate fi exprimată în multe feluri: ca un verb, ca un substantiv, ca un adjectiv sau ca un pumn 
încleştat” (Kahneman, 2011, p.52). Faptul că o idee poate fi exprimată si ca un pumn inclestat 
constituie o excelentă demonstraţie a faptului că rationalul se transformă în emotional, iar pumnul 
încleştat este capabil să transmită un mesaj emoţional care va fi decodificat de către receptor într-o 
formă raţională. De cele mai multe ori aceste transformări ale cunoştinţelor se fac în mod 
inconştient, fapt pentru care ele ni se par inexistente. Kahneman ne explică şi efectul ideomotor care 
se produce în inconştientul nostru, efect prin care o idee poate declanşa o acţiune. Cu alte cuvinte, 
efectul prin care cunoştinţele raţionale se transformă în cunoştinţe emoţionale, cunoştinţe capabile 
de a genera acţiuni ale corpului nostru. Efectul ideomotor este doar un exemplu de efecte priming, 
respectiv efecte psihologice de pregătire sau inducere a unor idei sau emoţii de către alte idei sau 
emoţii, în mod inconştient. De exemplu, ideea de mâncare induce ideea de ciorbă sau friptură, iar 
ideea de spălare induce ideea de săpun. Psihologul John Bargh şi colaboratorii lui de la New York 
University au gândit şi realizat un experiment foarte sugestiv în demonstrarea fenomenului de 
priming, fenomen care se produce şi la transformarea cunoştinţelor raţionale în cunoştinţe 
emoţionale. Experimentul s-a desfăşurat în două etape distincte. În prima etapă, studenţii care s-au 
oferit să participe la acest experiment trebuiau să formeze propoziţii de câte patru cuvinte, 
folosindu-se de un grup de cinci cuvinte date. Un grup de studenţi au primit ca sarcină să formeze 
propoziţii din cuvinte care reprezentau caracteristici ale bátránetii, cum sunt: riduri, păr alb, chelie, 
iertător. Când şi-au încheiat prima parte a experimentului, studenţii — tineri cu vârste cuprinse între 
18 şi 22 ani — trebuiau să meargă de-a lungul unui coridor pentru a ajunge la un alt laborator, unde 
urma partea a doua a experimentului. Ceea ce studenţii nu ştiau însă era faptul că adevăratul 
experiment era mersul de la primul la al doilea laborator. Aşa cum profesorul Bargh anticipase, ideea 
de bătrâneţe s-a transformat în cunoştinţe emotionale reflectând bátránetea şi studenţii au parcurs 
drumul dintre cele două laboratoare mai încet decât ceilalţi studenţi. Procesul de transformare s-a 

făcut însă la nivelul inconştientului, studenţii nefiind conştienţi de efectul de inducere pe care fl 
studiau experimentatorii. Interesant este şi faptul că după acest experiment în New York, cercetători 
de la o universitate din Germania au realizat un experiment în oglindă. Un grup de studenţi a trebuit 
într-o primă etapă să parcurgă o anumită distanţă mergând foarte încet, iar în etapa a doua să 
recunoască şi memoreze o serie de cuvinte. Cuvintele reţinute au fost exact acelea care descriau 
batranetea. Astfel, cercetătorii au demonstrat şi fenomenul invers, de transformare a cunoştinţelor 
emoţionale în cunoştinţe cognitive. 


Un experiment foarte interesant descris de Kahneman s-a realizat la o universitate din 
Marea Britanie. Într-una din clădiri se afla o cameră destinată pregătirii ceaiului sau cafelei. Studenţii 
care o foloseau puteau să consume din pachetele de ceai şi de cafea, urmând să pună banii care 
reprezentau plata pentru produsele consumate într-o cutie, respectiv, o cutie a onestitátii deoarece 
nu era nimeni care să verifice corectitudinea sumelor plătite de studenţi pentru produsele 
consumate. Experimentul a constat în a afişa chiar deasupra cutiei o fotografie cu ochii cuiva, care 
priveau spre cei care urmau să introducă banii în cutie. Imaginea cu ochi a fost păstrată timp de o 
săptămână, după care s-a pus o imagine cu flori. Timp de zece săptămâni, în mod alternativ, au fost 
postate imagini cu ochi şi, respectiv, imagini cu flori. La sfârşitul fiecărei săptămâni au fost numărați 
banii din cutie, iar valoarea lor reprezentată într-un grafic. La sfârşitul acestui experiment s-a 
constatat cá în fiecare săptămână în care erau afisati ochii, sumele depuse de studenti au fost 
semnificativ mai mari decât în săptămânile în care au fost postate imaginile cu flori. Experimentul 
demonstrează foarte clar transformarea cunoştinţelor emoţionale în cunoştinţe raţionale şi acţiuni 
bazate pe aceste cunoştinţe raţionale. 


Limbajul nonverbal sau cum se mai numeşte limbajul corpului este rezultatul unui proces 
inconştient de transformare entropică între rational si emotional. "Într-o comunicare nonverbală, 
funcţia de codificare este realizată prin contracția voluntară sau involuntară a muşchilor scheletici si 
faciali, schimbarea tonului şi ritmului vorbirii, utilizarea spaţiului şi a timpului, a unor artefacte etc.” 
(Chelcea, Ivan & Chelcea, 2005, p.15). Mesajele se transmit senzorial, prin diferite canale de 
comunicare: vizual, auditiv, tactil, olfactiv. În comunicarea nonverbală, unul şi acelaşi mesaj se poate 
transmite simultan prin mai multe canale senzoriale. Autorii citati mai sus definesc comunicarea 
nonverbală ca fiind “interacţiunea umană bazată pe transmiterea de semnale prin prezenţa fizică 
şi/sau prin comportamentele indivizilor într-o situaţie socio-culturală determinată” (Chelcea, Ivan & 
Chelcea, 2005, p.25). Acum câţiva ani, am coordonat teza de doctorat a lui Ştefan lordache având ca 
temă de cercetare "Dinamica cunoştinţelor în procesul de negociere”, teză susţinută public în 2012 
la Academia de Studii Economice din Bucureşti. Cercetările au constat din patru scenarii diferite de a 
transmite şi recepționa mesaje în cursul unor procese de negociere simulate. Cele patru scenarii s-au 
referit la modalităţi diferite de comunicare prin mesaje folosind cunoştinţele explicite şi cunoştinţele 
emoţionale. În timpul negocierii, cei doi participanţi au fost înregistraţi video, astfel ca după 
încheierea experimentelor să putem analiza pe baza expresiilor faciale mesajele emoţionale 
transmise. Deoarece am construit scenarii în care negociatorul principal trimitea mesaje cu conţinut 
pozitiv sau negativ, într-un context bine definit de negociere, am putut demonstra foarte clar 
dinamica transformării cunoştinţelor raţionale în cunoştinţe emoţionale şi invers. Diada cunoştinţe 
rationale-cunostinte emotionale este mult mai puternică decât diada cunoştinţe tacite-cunostinte 
explicite folosită în teoria sa de Ikujiro Nonaka şi colaboratorii săi. 

O altă idee care se poate transmite este aceea că spre deosebire de energia mecanică, care 
se caracterizează printr-o singură dimensiune — cea cantitativă — energia termică se caracterizează 
prin două dimensiuni — dimensiunea cantitativă şi dimensiunea calitativă. Dimensiunea calitativă 
reflectă intensitatea unui câmp termic şi se măsoară cu ajutorul temperaturii. Cu cât temperatura 
este mai ridicată, cu atât câmpul termic este mai intens. Ideea de intensitate a câmpului termic se 
poate transfera în domeniul cunoştinţelor emoţionale. Aceasta înseamnă că putem diferenţia pe 
baza intensității calitatea unui câmp emotional. Şi pentru cá nu avem deocamdată o altă mărime 
pentru a indica intensitatea câmpului emoţional putem folosi conceptul de temperatură. Spunem că 
un câmp emoţional are o temperatură mai mare sau mai mică decât un alt câmp emoţional. Aceeaşi 
persoană poate avea stări emotionale diferite, caracterizate prin temperaturi emotionale diferite. Se 
poate, de asemenea, ca acelaşi context social să genereze în diferite persoane stări emoţionale cu 
temperaturi diferite. Temperatura emoţională este importantă în artă şi în leadership, având în 
vedere rolul emoţiilor în aceste arii de activitate. Un lider autentic va putea să genereze temperaturi 
emoţionale suficient de mari pentru a influenţa oamenii să facă eforturi mari, atunci când acestea 
sunt necesare (de exemplu, în cazul unor procese de schimbare urgente). 


9.4. Dinamica rational-spiritual 


Mergând pe aceeaşi linie de gândire ca în cazul de mai sus, putem afirma că există şi un proces 
de transformare a cunoştinţelor raţionale în cunoştinţe spirituale, şi reciproc, a cunoştinţelor 
spirituale în cunoştinţe raţionale. Punerea în evidenţă a acestui proces de transformare este mai 
dificilă deoarece cunoştinţele spirituale nu se pot manifesta direct, prin stări spirituale distincte de 
cele emoţionale. Cu alte cuvinte, exprimarea cunoştinţelor spirituale se face prin asocierea lor 
deopotrivă cu cunoştinţele raţionale şi cu cele emoţionale. Pentru a ilustra procesul de transformare 
a cunoştinţelor raţionale în cunoştinţe spirituale şi invers, am să citez în continuare un fragment din 
poezia Glossă de Mihai Eminescu (2011, p.204): 


"Vreme trece, vreme vine, 
Toate-s vechi şi nouă toate; 
Ce e rău si ce e bine 
Tu te "ntreabá şi socoate. 
Nu spera şi nu ai teamă: 
Ce e val, ca valul trece; 
De te 'ndeamná, de te cheamă, 
Tu rămii la toate rece.” 
Un exemplu ceva mai dens în idei şi viziune a existenţei îl putem găsi în poezia Odă (în metru antic): 


"Nu credeam să "nvát a muri vr'odată; 
Pururi tînăr, înfăşurat în manta-mi, 
Ochii mei ‘naltam visători la steaua 
Singurătăţii,” (Eminescu, 2011, p.208). 


Acest proces de transformare este caracteristic în special pentru momentele în care se iau decizii de 
viata, cu consecinţe de lungă durată. De exemplu, la o companie multinațională cu un număr foarte 

mare de angajaţi, momentul în care se ia decizia de concediere a câtorva mii dintre ei datorită crizei 
economice este un moment în care cunoştinţele raţionale economice se transformă în cunoştinţe 
spirituale şi invers, decidentul încercând să găsească soluţia de echilibrare a salvării profitului cu cea 
de trimitere în şomaj a unui număr atât de mare de angajaţi. Cunostintele spirituale sunt un rezultat 
al cooperării dintre conştient şi inconştient. Danah Zohar & lan Marshall (2011, p.172) descriu 
inconştientul ca fiind “acel vast depozit de imagini, relaţii, modele, simboluri şi arhetipuri care ne 
guvernează comportamentul şi limbajul corporal, dă forme viselor, ne ţine familiile şi comunităţile 
laolaltă şi dă un sens vieţii noastre fără a apela la gândirea raţională.” Legătura crucială dintre 
conştient şi inconştient, legătura care permite transformarea cunoştinţelor raţionale în cunoştinţe 
spirituale şi invers, o reprezintă motivaţia. De aceea este important să înţelegem care sunt 
motivațiile existente şi modul lor de funcţionare. "Motivatiile sunt ceea ce ne mişcă, ceea ce trimite 
energia latentă din emoție către canalele personalităţii individuale şi acţiunile consecutive lor" 
(Zohar & Marshall, 2011, p.173). În viziunea autorilor citati mai sus, şase sunt motivațiile 
fundamentale: spiritul gregar, dragostea ocrotitoare, curiozitatea, creativitatea, spiritul constructiv şi 
afirmarea de sine. Aceste motivații pot fi privite ca adevăraţi catalizatori ai procesului de 
transformare a cunoştinţelor raţionale în cunoştinţe spirituale şi, respectiv, a cunoştinţelor spirituale 
în cunoştinţe raţionale. 


9.5. Dinamica emotional-spiritual 


Dinamica emoţional-spiritual se referă la transformarea cunoştinţelor emotionale în 
cunoştinţe spirituale şi, respectiv, la transformarea cunoştinţelor spirituale în cunoştinţe emoţionale. 
Această dinamică ne este aproape inaccesibilă deoarece ea se realizează predominant în zona 
inconştientului. Efectele procesului de transformare le simţim însă atunci când stările emoţionale 
împreună cu gândirea raţională generează o perspectivă existenţială holistică, o perspectivă în care 
ne regăsim şi noi. Totodată, în procesele decizionale complexe intervin toate formele de cunoştinţe 
pe care le-am discutat până acum. 


Gary Hamel, unul dintre marii gânditori în domeniul managementului, sublinia în cartea sa Ce 
contează acum cá în lumea afacerilor avem nevoie de valori: “Contribuțiile remarcabile se nasc în 
clipa în care ne dăruim trup şi suflet unor valori umane perene, precum frumuseţea, adevărul, 
înţelepciunea, dreptatea, caritatea, fidelitatea, bucuria, curajul şi onoarea... Un scop nobil inspiră 
sacrificiul, stimulează inovaţia şi încurajează perseverenta. Făcând acest lucru, transformă marile 
talente în realizări excepţionale” (Hamel, 2012, p.67). 


Deoarece majoritatea emoţiilor sunt negative, ca urmare a dezvoltării noastre istorice şi a 
necesităţii de supravieţuire, va trebui să facem efortul de a transforma în mod predominant 
cunoştinţele emoţionale cu conţinut pozitiv în cunoştinţe spirituale şi de a crea sinergia lor în 
realizarea marilor proiecte. Procesul de transformare a cunoştinţelor emoţionale în cunoştinţe 
spirituale devine predominant în starea de meditaţie, stare care are ca scop transformarea modului 
de a gândi: “Scopul meditatiei este să transforme mintea. Nu trebuie să asociem meditaţia cu nici o 
formă anume de religie” ( Ricard, 1988, p.8). 


87 


9.6. Dinamica rational-emotional-spiritual 


Desi am descris transformárile simple, respectiv transformarea cunostintelor dintr-o formá 
într-o altă formă, în realitate aceste transformări sunt complexe în sensul că la o transformare 
participă toate cele trei forme sau câmpuri de cunoştinţe, diferind de fiecare dată proporţia în care 
participă fiecare dintre ele. Cele trei câmpuri de cunoştinţe se află într-o permanentă interacţiune 
generând structuri noi ale cunoaşterii. O reprezentare metaforică o poate constitui spirala triplă a 
ADN-ului, spirală care sugerează o interacţiune dinamică şi ascendentă a structurilor de cunoştinţe 
raţionale, emoţionale şi spirituale (Bratianu, 2013). O ilustrare grafică a acestei spirale triple o 
prezint în figura 9.3. 


Cunoştinţe 


Giihogtinte raţionale 
spirituale 
Cunoştinţe 
emoţionale 


Figura 9.3 — Spirala triplă a cunoştinţelor 


După cum se poate vedea şi din această ilustrare grafică, spirala care reprezintă dinamica entropică a 
cunoştinţelor se deosebeşte fundamental de spirala care reprezintă dinamica Nonakiană a 
cunoştinţelor. În primul rând, spirala conţine trei câmpuri de cunoştinţe — cunoştinţele raţionale, 
cunoştinţele emoţionale şi cunoştinţele spirituale — faţă de cele două componente ale spiralei 
Nonakiene — cunoştinţele explicite şi cunoştinţele tacite. În doilea rând, spirala din modelul SECI este 
o spirală plană reprezentativă pentru procese reversibile, ideale. Spirala entropică are o structură 
tridimensională, cu o forţă ascensională reprezentativă pentru procese ireversibile. De aceea putem 
spune că această forţă ascensională este o forţă entropică, o forţă orientată spre viitorul 
necunoscut, dar pe care îl descoperim şi construim în acelaşi timp prin crearea de noi cunoştinţe. 
Dacă modelul plan SECI conducea la un perpetuum mobile al cunoaşterii, un lucru imposibil de 
realizat, modelul entropic reprezentat de spirala triplă elimină posibilitatea unui astfel de 
perpetuum. Modelul dinamic entropic al cunoştinţelor prezentat mai sus se apropie mai mult de 
complexitatea realităţii şi poate surprinde mai bine o serie de aspecte ale generării, transferului, 
pierderii, stocării şi procesării cunoştinţelor. 

Capitolul 10 


Cunostinte organizationale 


10.1. De la cunostintele individuale 
la cunostintele organizationale 


Există o adevărată dezbatere privind conceptul de cunoştinţe organizaționale. Sunt autori care 
consideră că prin natura lor cunoştinţele sunt un produs al gândirii, care are ca suport biologic 
creierul uman. Aceasta înseamnă că cunoştinţele sunt personale, create şi procesate de fiecare 
individ în parte. Cum organizaţia reprezintă o construcţie socială formată din oameni, dar fără a avea 
o funcţie proprie de gândire şi un suport biologic propriu de gen creier uman, organizaţia nu poate 
crea şi nici procesa cunoştinţe. Cu alte cuvinte, este impropriu să se vorbească despre cunoştinţe 
organizaționale. Argumentele par logice, dar aşa cum am arătat într-un capitol de început gândirea 
noastră este predominant metaforică. Chiar şi conţinutul conceptului de cunoştinţe îl înţelegem prin 
metafore deoarece nu există nici un suport fizic pentru ele. În aceste condiţii se poate construi un 
concept de cunoştinţe organizaționale, care să reflecte natura şi funcţiile unei organizaţii. Totodată, 
proprietarul acestor cunoştinţe nu mai poate fi o persoană, ci organizaţia. De exemplu, orice 
organizaţie are un Regulament de Organizare Internă (ROI) sau un Regulament de Organizare şi 
Funcţionare (ROF). Aceste regulamente conţin o serie de informaţii şi cunoştinţe care au fost create 
de oameni, dar care reflectă structura funcţională a organizaţiei. Ele nu mai aparţin unei singure 
persoane ci întregului agregat social care constituie organizaţia. În sens metaforic putem spune că 
acestea constituie cunoştinţe organizaționale. 


Cunostintele organizaționale sunt create de oameni, dar ele sunt procesate prin participarea 
mai multor oameni în echipele de muncă sau chiar la nivelul întregii organizaţii şi depăşesc ca sferă 
de interes pe cea strict individuală. Totodată ele constituie produsul unor procese de colaborare şi 
amplificare într-un context social, fapt ce le face să devină proprietatea organizaţiei. De exemplu, 
realizarea unui proces tehnologic presupune, pe lângă o serie de cunoştinţe tehnice şi operaţionale 
pe care angajaţii trebuie să le aibă pentru activitatea lor specifică, existenţa unor cunoştinţe privind 
întregul ansamblu tehnologic şi modul de colaborare al muncitorilor la realizarea procesului 
respectiv, cunoştinţe cuprinse într-o serie de proceduri. Aceste cunoştinţe depăşesc nivelul personal 
şi nu pot fi proprietatea unei singure persoane. Ele intră în categoria cunoştinţelor organizaționale. 
Pentru o înţelegere mai bună a conţinutului cunoştinţelor organizaționale să considerăm si alte 
exemple: proiectele pe baza cărora se realizează produsele, rapoartele privind studiile de marketing 
sau de fezabilitate a unor noi proiecte, documentatiile tehnice pentru brevetarea proprietăţii 
intelectuale, bazele de date şi informaţii privind resursele umane, resursele financiare, consumatorii, 
competitorii, elementele specifice culturii organizaționale (valori, tradiţii, ritualuri), viziunea si 
misiunea organizaţiei. Evident, conţinutul şi volumul acestor cunoştinţe sunt specifice fiecărei 

organizatii in parte. Pentru a putea face mai usor departajarea cunostintelor organizationale de cele 
individuale, ne putem gândi la ceea ce rămâne într-o organizaţie atunci când toti angajaţii pleacă 
acasă, luând cu ei toate cunoştinţele individuale. 


Ikujiro Nonaka şi Hirotaka Takeuchi (1995) explică modul de generare a cunoştinţelor 
organizaționale din cele individuale folosind o diagramă cu două dimensiuni: epistemologică si 
ontologică (figura 10.1). Pe dimensiunea epistemologică se produce transformarea cunoştinţelor 
tacite în cunoştinţe explicite şi invers, la nivel individual. Cunostintele tacite sunt strict personale si 
ele nu pot fi generate de către o organizaţie. Dar, prin transformarea cunoştinţelor tacite în 
cunoştinţe explicite se obţin acele cunoştinţe care se pot transfera, disemina, stoca, amplifica într-un 
context social. 


Dimensiune 
epistemologică 


Externalizare 


^ 


Explicit Combinare 


A 
Tacit Socializare Y 
Internalizare 
ud S.L Dimensiune 
Individual Grup Organizatie es 
ontologică 


Figura 10.1 — Crearea cunoştinţelor organizaționale 
(Sursa: Nonaka & Takeuchi, 1995) 


În figura 10.1 sunt indicate toate cele patru procese de transformare si transfer a cunoştinţelor din 
modelul SECI: socializarea şi combinarea ca procese de grup, internalizarea şi externalizarea ca 
procese individuale. Reamintesc sensul Nonakian al acestor procese. Pe dimensiunea 
epistemologică, externalizarea constituie procesul prin care o parte din cunoştinţele tacite 
individuale se transformă în cunoştinţe explicite cu ajutorul limbajului natural sau al unor limbaje 
formale, cum este cel matematic. Aceste cunoştinţe explicite se pot transfera pe dimensiunea 
ontologică de la o persoană la alta sau la un grup de persoane prin procesul de combinare. Pe 
măsura creşterii participării altor persoane, cunoştinţele se pot amplifica şi chiar transforma, astfel 
încât să reflecte în final o realitate colectivă. Cunostintele explicite receptate de fiecare participant 
din grup se pot transforma pe dimensiunea epistemologică în cunoştinţe tacite. Spunem în acest caz 

cá persoana respectivă a învăţat ceva nou. Munca în grup permite si o serie de observaţii directe a 
ceea ce se întâmplă, o experienţă personală nouă care se manifestă prin procesul de socializare. 


Cele patru procese nu se realizează pe baza unui anumit algoritm într-o ordine prestabilită şi 
în mod secvențial, liniar. Dinamica cunoştinţelor este un proces complex, neliniar si cu secvenţe care 
se pot produce simultan la nivelul unui grup sau al organizaţiei. De exemplu, la o dezbatere a unei 
probleme complexe într-un grup se pot produce simultan toate cele patru procese, dar la persoane 
diferite. Unele persoane receptează direct cunoştinţe tacite care urmează să fie transformate în 
cunoştinţe explicite prin externalizare, alte persoane realizează combinarea de cunoştinţe prin 
dialog, urmând ca unele dintre noile cunoştinţe să fie transformate în cunoştinţe tacite ca rezultat al 
procesului de învăţare individuală. 


Modelul prezentat în fig. 10.1 este intuitiv, dar nu explică care sunt mecanismele prin care se 
produc toate aceste procese individuale, de grup şi organizaționale. Ideea de bază a modelului 
Nonakian o constituie dezvoltarea în spirală a cunoştinţelor, respectiv amplificarea continuă a 
cunoştinţelor produse la nivel individual: "Astfel, crearea cunoştinţelor organizaționale este un 
proces spiral, care începe la nivel individual si se amplifică prin interacțiuni în contexte sociale tot 
mai largi care străbat graniţele echipelor, departamentelor, diviziilor şi chiar organizaţiilor” (Nonaka 
& Takeuchi, 1995, p.72). Acest proces de convergenţă a cunoştinţelor individuale spre cunoştinţele 
organizaționale poate fi exemplificat prin procesul de creare a unui nou produs, la care participă 
mulţi oameni din diferite structuri organizatorice ale companiei. Ceea ce se transferă şi amplifică 
sunt numai cunoştinţele explicite deoarece cele tacite rămân în forma lor latentă de experienţă 
personală a angajaţilor. 


10.2. Codificarea cunoştinţelor 


Codificarea cunoştinţelor înseamnă transformarea lor în mesaje în concordanţă cu o serie de 
coduri pe care organizaţia le adoptă sau le dezvoltă. De exemplu, realizarea bazelor de date, 
informaţii şi cunoştinţe se face cu ajutorul unor coduri sau structuri impuse pentru a putea stoca, 
ordona, căuta, găsi şi extrage acele date, informaţii sau cunoştinţe care sunt necesare la un moment 
dat. Codificarea se poate aplica nu numai la cunoştinţele explicite raţionale, dar şi la cunoştinţele 
emoţionale şi spirituale. De exemplu, adoptarea unui cod vestimentar pentru toţi angajaţii 
companiei înseamnă de fapt o codificare atât pentru cunoştinţele raţionale, cât şi pentru 
cunoştinţele emotionale şi spirituale. Rational, uniformele angajaţilor pot avea diferite culori sau 
modele prin care să se indice vizual zonele de acces în companie sau funcţia deţinută. Emotional, 
uniformele trebuie să fie plăcute şi să contribuie la socializarea angajaţilor. Spiritual, uniformele 
transmit ideea de tradiţie şi de concordanţă cu un anumit set de valori (de exemplu, sobrietate, 
disciplină, ordine). 


Dacă vremea uniformelor a trecut la majoritatea companiilor, nu acelaşi lucru se poate spune 
despre codurile de etică şi de comportament în timpul serviciului. Aceste coduri se construiesc în 
concordanţă cu setul de valori spirituale pe care fiecare organizaţie le consideră ca fiind esenţiale. De 
exemplu, în toate universităţile din lume codurile de etică interzic plagiatul. Cei care încalcă această 
cerinţă exprimată foarte clar atât pentru studenti cât şi pentru profesori sunt sanctionati sau chiar 
daţi afară din universitate. Desigur, existenţa codurilor de etică nu este şi o condiţie suficientă. 

Aplicarea lor tine de un anumit nivel de educatie al oamenilor si, respectiv, o anumitá determinare 
de implementare reală a valorilor spirituale. 


Codificarea cunoştinţelor îmbracă forme multiple. Cunostintele rationale pot fi codificate pe 
baza unor limbaje naturale sau formale, aşa cum este limbajul matematic. În primul caz se folosesc 
cuvintele şi exprimările lingvistice, iar în cel de-al doilea caz se folosesc simbolurile matematice şi 
logice. Rezultatul îl constituie o serie de regulamente, proceduri, instrucţiuni de operare, baze de 
date, informaţii şi cunoştinţe. Cunostintele emotionale si spirituale se codifică în valori culturale 
organizaționale, tradiţii, ritualuri, prezentări video sau coduri de conduită în timpul programului de 
muncă. Codificarea este un proces generic în sensul transformării unei forme de cunoştinţe pe baza 
unui cod, precum şi un proces specific în sensul reflectării contextului social, temporal sau spaţial al 
codificării. De asemenea, este bine de reţinut că şi folosirea tehnologiilor informatice impune o serie 
de codificări atât în transferul de informaţii şi cunoştinţe cât mai ales în stocarea lor. De exemplu, 
folosirea internetului sub diversele lui forme sau a smartphon-urilor impune codificarea informaţiilor 
şi a cunoştinţelor. Este uimitor cum sistemele de tip email sau facebook sunt folosite astăzi în 
întreaga lume de milioane de utilizatori. Transferul de cunoştinţe raţionale este tot mai mult însoţit 
de cel de cunoştinţe emoţionale şi spirituale prin postarea imaginilor foto şi video folosind sisteme 
de tip facebook sau Youtube. Aceste sisteme folosesc codificări multiple pentru transformarea 
cunoştinţelor în informaţii, a informaţiilor în date şi procesarea acestora. 


Un alt exemplu îl constituie folosirea codului de bare, care a devenit aproape universală 
începând cu domeniul vânzărilor şi terminând cu cel de acces la o serie de baze de informaţii. Este 
uimitor cât de mult se poate codifica folosind acest sistem grafic reprezentând bare de diferite 
grosimi sau figuri geometrice, în cazul codurilor bidimensionale. De asemenea, codificarea conduce 
la folosirea unor modele structurate sau formulare în special în administraţia publică sau realizarea 
de proceduri. Un exemplu îl constituie formularele prin care se realizează plăţile taxelor şi 
impozitelor, de care nu scapă nimeni. Codificarea electronică se foloseşte tot mai des pentru 
realizarea documentelor publice cum sunt actele de identitate, pasapoartele, legitimaţiile, permisele 
de condus maşini, cărţile de sănătate etc. Codificarea presupune însă şi decodificare, fapt pentru 
care toţi cei care folosesc un anumit tip de codificare trebuie să fie siguri că utilizatorii cunosc codul 
şi pot decoda mesajele. Acest lucru este important în special atunci când se creează arhive care sunt 
proiectate pentru durate timp istorice. 


În cadrul organizaţiilor se pot realiza deopotrivă codificări formale sau obligatorii pentru toti 
angajaţii şi codificări informale sau opţionale. De exemplu, şedinţele de lucru se desfăşoară pe baza 
unor structuri prestabilite şi obligatorii pentru toţi participanţii. În schimb, întâlnirile cu colegii la o 
cafea sau o bere după orele de program sunt activităţi opţionale, dar reprezintă componente 
importante ale culturii organizaționale dintr-o companie. Astfel de întâlniri informale presupun 
reducerea sau chiar eliminarea unor bariere ierarhice şi o creştere a transferului de cunoştinţe şi a 
împărtăşirii unor experienţe personale, de multe ori strâns legate de problemele de serviciu. 


Codificarea cunoştinţelor poate deveni chiar o strategie a companiei dacă managerii care o 
conduc consideră că aduce beneficii prin stimularea şi intensificarea transferului de cunoştinţe şi a 
împărtăşirii de experienţe personale. Codificarea contribuie şi la extragerea de cunoştinţe de la cei 
care le deţin şi stocarea lor în vederea folosirii de către alţi angajaţi care nu le au. Aceasta înseamnă 
evident şi un proces de învăţare organizaţională, despre care am să vorbesc într-un capitol viitor. 

Codificarea ca strategie de management contribuie la creşterea nivelului de cunoştinţe în companie 
prin relaxarea cerinţelor temporale si spatiale ale comunicării organizaționale, prin folosirea 
intensivă a bazelor de informaţii şi cunoştinţe si prin îmbogățirea continuă a acestor baze. În acelaşi 
scop se pot realiza şi folosi hărţile de cunoştinţe. Aceste hărţi constituie o reprezentare grafică sau 
structurată a distribuirii cunoştinţelor organizaționale si personale în organizaţie, aşa cum o hartă 
geografică reprezintă grafic distribuţia formelor de relief şi a căilor de acces într-o anumită ţară sau 
zonă geografică. De asemenea, harta turistică a unei localităţi reprezintă străzile, muzeele, parcurile, 
sistemele de transport public şi locurile de interes turistic. În acelaşi mod, într-o companie se pot 
reprezenta tipurile de cunoştinţe organizaționale într-o anumită manieră care să ajute pe orice 
angajat la identificarea cunoştinţelor de care are nevoie în rezolvarea unei probleme. 


10.3. Explorarea şi exploatarea cunoştinţelor 


Într-o lucrare care s-a bucurat de multă atenţie în literatura de specialitate, James G. March 
(1991) subliniază importanţa existenţei unui echilibru dinamic între exploatarea şi explorarea 
cunoştinţelor organizaționale. Exploatarea cunoştinţelor organizaționale înseamnă valorificarea 
maximă, prin utilizare şi reutilizare a cunoştinţelor de care dispune o companie la un moment dat. 
Aceasta înseamnă investirea în crearea bazelor de date şi informaţii, precum şi în tehnologii 
informatice pentru stocarea cât mai multor date, informaţii şi cunoştinţe, precum şi pentru 
stimularea şi intensificarea comunicării organizaționale. Exploatarea cunoştinţelor se bazează pe 
proprietatea acestora că nu se reduc şi nici nu se uzează prin folosire, aşa cum se întâmplă cu 
resursele tangibile ale organizaţiei. Exploatarea constituie o strategie adoptată în special de 
managerii care urmăresc maximizarea profitului prin reducerea cheltuielilor de orice fel, inclusiv a 
celor legate de crearea de noi cunoştinţe. Efectele financiare pot fi evidente pe termen scurt, dar pe 
termen lung compania care nu creează noi cunoştinţe îşi pierde avantajul competitiv. 


Explorarea cunoştinţelor organizaționale înseamnă crearea de noi cunoştinţe şi valorificarea 
lor în realizarea de noi produse şi servicii, contribuind astfel la obţinerea unui avantaj competitiv. 
Explorarea cunoştinţelor presupune existenţa unei strategii de investiţii în oameni, în sistemele de 
recompensare a celor care creează, precum şi în asigurarea proprietăţii intelectuale. De asemenea, 
explorarea cunoştinţelor înseamnă crearea unei culturi organizaționale care să fie tolerantă la risc şi 
care să stimuleze învăţarea organizaţională. Explorarea cunoştinţelor este favorizată în afacerile de 
antreprenoriat şi în companiile în care accentul se pune pe dezvoltarea de noi produse şi servicii, iar 
cunoştinţele devin resurse strategice. Aşa cum sublinia Peter Senge în celebra lui carte The fifth 
discipline (1999), există o diferenţă între cunoştinţele necesare pentru supraviețuirea companiei, 
care se mai numesc şi cunoştinţe de adaptare, şi cunoştinţele necesare pentru obţinerea de avantaj 
competitiv, care se mai numesc şi cunoştinţe generative. Adaptarea companiei la schimbările din 
mediul extern se face deci prin strategia de exploatare a cunoştinţelor, în timp ce strategia de 
obţinere a unui avantaj competitiv presupune generarea de noi cunoştinţe. 


Explorarea cunoştinţelor se foloseşte îndeosebi de către companiile inovative, care reuşesc să 
creeze mereu noi produse şi servicii şi să nu se oprească doar la tentatia de îmbunătăţire a lor. Steve 
Jobs a fost unul dintre liderii vizionari care au creat companii inovative, fiind obsedat de ideea de 
schimba lumea. "Sub leadeship-ul lui Jobs, Apple a obţinut reputaţia de a fi una dintre cele mai 

inovative companii din lume în tehnologie. Busines Week în 2007 a nominalizat Apple ca fiind cea 
mai inovativă companie din lume, surclasând astfel Google, Toyota, Sony, Nokia, Genentech şi o 
serie de alte companii de top. A fost cel de-al treilea an la rând când Apple a obţinut poziţia cea mai 
de sus” (Kahney, 2008, p.179). 


Exploatarea cunoştinţelor pune accentul pe cunoştinţele organizaționale care sunt încorporate 
în proceduri tehnologice, baze de date, informaţii şi cunoştinţe, proceduri de asigurarea calităţii şi 
activităţi de rutină. Prin folosirea lor multiplă, cu costuri minime de accesare, compania se 
focalizează pe maximizarea profitului. Explorarea cunoştinţelor pune accentul pe stimularea 
generării de noi cunoştinţe şi încorporarea lor în noi produse şi servicii. Deoarece crearea de noi 
cunoştinţe se face de către oameni, compania trebuie să investească în primul rând în ei. În timp ce 
exploatarea cunoştinţelor pune accentul pe cunoştinţele raţionale, explorarea pune accentul pe 
cunoştinţele emoţionale şi cele spirituale. Oamenii creează atunci când cultura organizaţională este 
tolerantă faţă de risc, iar managementul a dezvoltat un sistem de recompensare a celor care sunt 
mai creativi. Totodată, viziunea companiei este orientată spre explorarea şi nu exploatarea de 
cunoştinţe. 


10.4. Memoria organizaţională 


Memoria este unul dintre cele mai extraordinare fenomene din lumea naturală. Acest 
fenomen încorporează cunoştinţe despre limbaj, despre matematică şi ştiinţă, despre fapte şi 
evenimente, despre experienţe personale, despre muzică şi arte, despre emoţii, sentimente şi valori. 
Astfel, memoria nu se referă numai la cunoştinţele de natură raţională, dar şi la cele de natură 
emoţională şi spirituală. Sunt oameni care ne-au uimit cu memoria lor fenomenală, greu de explicat. 
De exemplu, Rajan Mahadevan şi-a surprins colegii de şcoală de multe ori cu memoria lui 
extraordinară. El era capabil de a reproduce întregul mers al trenurilor din sistemul căilor ferate al 
Calcutei. La 14 iulie 1981 el a uimit o întreagă lume cu memoria lui extraordinară într-un eveniment 
public organizat in Mangalore, India, pentru a intra în Guiness World Records. El a enunțat timp de 3 
ore si 49 minute 31.811 zecimale ale numărului m, fără nici o greşeală! Astfel, el a stabilit un nou 
record mondial privind capacitatea de a indica un numár incredibil de mare de zecimale ale acestui 
număr irational, pe care noi îl foloseam în rezolvarea problemelor geometrice numai cu două 
zecimale. Spre uimirea noastră, în 1987, japonezul Hideaki Tomozoni a recitat 40.000 de zecimale ale 
numărului n ! (Thompson & Madigan, 2007). Acestea sunt exemple ale memoriei rationale pentru 
numere, dar sunt multe alte exemple care demonstrează aceeaşi putere de memorare pentru 
cuvinte şi texte, precum şi pentru muzică si imagini. Evident, astfel de exemple constituie raritáti 
umane. Memoria se poate însă dezvolta prin exerciţii specifice, aşa cum fac actorii sau muzicienii. 
Memoria se poate manifesta sub două forme fundamentale: memoria de lucru sau de scurtă durată 
şi memoria de lungă durată. Memoria de scurtă durată se referă la capacitatea de a reţine informaţii 
şi cunoştinţe pentru intervale scurte de timp, de ordinul fractiunilor de secundă sau a secundelor. 
Este o memorie de lucru necesară proceselor decizionale. Memoria de lungă durată se referă la 
capacitatea creierului nostru de a reţine pentru perioade lungi de timp, de ordinul anilor, o serie de 
informaţii şi cunoştinţe care sunt rezultatul experienţei noastre şi a procesului de învăţare. 

Atunci când se lucrează în grup, se dezvoltă un nou tip de memorie care reflectă capacitatea 
de conectare a oamenilor şi de tranzacţionare a informaţiilor şi cunoştinţelor. Wegner (1987, p.189) 
introduce pentru acest fenomen termenul de memorie tranzactionalá: "o persoană are acces la 
informaţiile din memoria unei alte persoane ştiind că cealaltă persoană dispune în memorie de o 
entitate cu o anumită etichetă. Aceasta permite celor două persoane să se bazeze pe comunicarea 
dintre ele pentru a mări capacitatea lor de memorare.” Astfel, memoria unui grup este mult mai 
mare decât cea a unei singure persoane, memorie care se foloseşte în rezolvarea problemelor 
complexe pentru care memoria unei singure persoane este depăşită. 


De la memoria trazacţională a unui grup se poate trece la memoria organizațională, o 
construcţie semantică prin care se recunoaşte faptul că într-o organizaţie sunt o serie de forme de 
memorare a unor informaţii şi cunoştinţe care nu mai aparţin indivizilor ci organizaţiei. Dintre cele 
mai importante forme de memorie organizaţională mentionez: regulamentele de organizare si 
funcţionare care înglobează cunoştinţe privind comportamentul organizational, cultura 
organizaţională care integrează tradiţii, valori şi simboluri, şi bazele de date şi informaţii constituite 
cu ajutorul tehnologiilor informatice. Cultura organizaţională depinde însă de istoria şi mărimea 
organizaţiei, fiind cu atât mai puternică cu cât organizaţia este mai mare şi are o istorie cât mai 
bogată în evenimente. Cu ajutorul tehnologiilor informatice memoria organizaţională poate fi mărită 
incredibil de mult. Este suficient să ne gândim la companii precum Google, Facebook or Amazon 
pentru a avea o idee despre capacităţile de memorare, atât de performante. Amploarea bazelor de 
date imense denumite sugestiv Big Data constituie o nouă tendinţă de stocare a unor cantităţi uriaşe 
de date şi informaţii. Adevărata problemă acum nu o mai constituie stocarea acestor date şi 
informaţii ci interpretarea lor. Aceasta înseamnă dezvoltarea unei gândiri manageriale adecvate şi a 
unei inteligente organizaționale capabile să extragă din aceste uriaşe baze de date şi informaţii 
semnificaţii cât mai adecvate pentru strategiile companiei. Memoria organizaţională nu trebuie 
înţeleasă ca pe un depozit de date şi informaţii, ci ca pe un sistem dinamic de stocare şi regăsire a 
datelor şi informaţiilor cât mai flexibil şi capabil de adaptare la noi cerinţe. Totodată, trebuie să se 
asigure şi un sistem de acces pentru angajaţii companiei. Atunci când vorbim de memoria 
organizaţională trebuie să avem în vedere toate formele de informaţii şi cunoştinţe discutate până 
acum, respectiv, cele raţionale, emoţionale şi spirituale. 


10.5. Teoria câmpurilor multiple 
de cunoştinţe organizaționale 


Am dezvoltat această teorie a câmpurilor multiple de cunoştinţe organizaționale pornind de 
la câteva idei fundamentale pe care le-am prezentat la o serie de conferinţe internaţionale şi apoi le- 
am publicat sub formă de articole în reviste internaţionale şi capitole în cărţi publicate în ţară şi în 
străinătate (Bratianu, 2008; Bratianu, 2011; Bratianu, 2013a; Bratianu, 2013b; Bratianu et al., 2011). 
Teoria câmpurilor multiple de cunoştinţe organizaționale are la bază metafora energiei şi 
următoarele idei fundamentale privind natura, structura şi dinamica cunoştinţelor organizaționale: 


e  Cunostintele se prezintă sub formă de câmpuri, care sunt noncorporale şi nonmateriale. Ele 
sunt distribuite în întreg spaţiu organizational in mod neuniform şi variabil in timp. Deci nu 
sunt câmpuri statice, ci dinamice. 

e  Cunostintele se prezintă sub forma a trei câmpuri fundamentale: cunoștințele rationale, 
cunoştinţele emoționale şi cunoştinţele spirituale. 

e Cele trei câmpuri de cunoştinţe interacționează între ele, rezultatele acestor interacțiuni 
constituind baza proceselor decizionale. 

e Câmpurile de cunoştinţe la nivelul organizaţiei se obţin prin integrarea cunoştinţelor 
individuale cu ajutorul integratorilor. 

e Managementul cunoştinţelor înseamnă procesul managerial prin care se realizează câmpurile 
de cunoştinţe organizaționale şi dinamica lor. 


Voi dezvolta aceste idei pentru a crea o imagine de ansamblu a întregului proces cognitiv şi 
managerial care se realizează în mod generic într-o organizaţie. În primul rând, să revenim la 
conceptul de câmp. Este important să ne putem imagina că în fiecare organizaţie se creează trei 
câmpuri fundamentale de cunoştinţe: câmpul cunoştinţelor raţionale, câmpul cunoştinţelor 
emoţionale şi câmpul cunoştinţelor spirituale. Aceste câmpuri sunt distribuite în întreaga 
organizaţie, dar în mod neuniform. Tocmai neuniformitatea lor face ca în interiorul fiecărui câmp să 
se creeze fluxuri de cunoştinţe orientate dinspre un nivel de cunoaştere mai ridicat spre un nivel de 
cunoaştere mai coborât, aşa cum se întâmplă cu fluxul termic care se transmite de la corpul cu 
temperatura mai ridicată spre corpul cu temperatura mai coborâtă. Ceea ce unii autori numesc 
curgerea cunoştinţelor este de fapt un rezultat al generării acestor fluxuri de cunoştinţe orientate 
invers în raport cu gradientul câmpului de cunoştinţe. 


O altă idee fundamentală o constituie interacţiunea dintre câmpuri. Este o interacţiune 
permanentă care se realizează prin procese de transformare a unei forme de cunoştinţe într-o altă 
formă de cunoştinţe. Procesele individuale descrise într-un capitol anterior care generează o spirală 
triplă similară celei cunoscute pentru ADN, se amplifică şi extind la nivelul întregii organizaţii. 
Procesele de transformare sunt ireversibile şi conduc în mod natural la o creştere a entropiei 
organizaționale. Dinamica câmpurilor de cunoştinţe organizaționale este generată de sistemul 
decizional şi amplificată de sistemul motivational din organizaţie. 


Aşa cum am explicat într-un capitol anterior, cunoştinţele sunt create la nivel individual şi 
integrate la nivel de organizaţie cu ajutorul integratorilor. Vreau să subliniez foarte clar faptul că nu 
este vorba de o însumare ci de o integrare a cunoştinţelor. Mulţi autori fac greşeala să considere 
cunoştinţele organizaționale ca reprezentând însumarea tuturor cunoştinţelor individuale. Este o 
mare greşeală deoarece cunoştinţele constituie entităţi neliniare care nu se pot aduna pur ţi simplu 
aşa cum adunăm banii sau obiectele fizice. Integrarea cunoştinţelor se realizează cu ajutorul 
integratorilor organizationali. Un integrator este ” un câmp puternic de forte, care este capabil să 
combine două sau mai multe elemente într-o nouă entitate, pe baza interdependentei şi a sinergiei. 
Aceste elemente pot să fie de natură fizică sau virtuală şi trebuie să aibă capacitatea de a 
interactiona într-o manieră controlată” (Bratianu, 2008, p.237). Proprietatea de interdependenta 
este necesară pentru combinarea elementelor individuale într-un sistem sau întreg organic. 
Proprietatea de sinergie face posibilă generarea unei energii sau puteri superioare de către sistem. 
Ea face diferenţa dintre un sistem liniar şi unul neliniar. În cazul unui sistem liniar, sinergia nu se 
poate manifesta fapt pentru care rezultatul combinării mai multor elemente este egal cu suma 
contribuţiilor tuturor elementelor. În cazul unui sistem neliniar, sinergia face ca rezultatul combinării 
mai multor elemente să conducă la o valoare care este mai mare decât suma contribuţiilor 

individuale. Pentru a evita orice confuzie, am numit integratori neliniari toate cámpurile de forte 
dintr-o organizatie care pot integra cámpurile individuale de cunostinte si realiza sinergia lor. 


Într-o organizaţie, cei mai importanti integratori neliniari sunt: tehnologiile şi procesele 
asociate lor, managementul, cultura organizaţională, misiunea si viziunea, şi leadershipul. 
Tehnologiile şi procesele asociate au un grad mai restrâns de integrare, dar suficient pentru a putea 
contribui la generarea câmpurilor de cunoştinţe organizaționale. Subliniez însă faptul că în industriile 
manufacturiere tradiţionale, tehnologiile folosite nu constituiau integratori deoarece procesele 
asociate erau de tip liniar secvențial. De exemplu, o linie de asamblare de la celebrele uzine Ford 
agrega o serie de muncitori să lucreze împreună, dar munca de asamblare era secventiala. Nu se 
producea nici un fel de sinergie. În procesele complexe de astăzi, când se folosesc roboţi şi sisteme 
informatice puternice, tehnologiile devin integratori dar cu un nivel de integrare relativ redus 
deoarece acţionează aproape în totalitate asupra cunoştinţelor raţionale. 


Managementul este un integrator neliniar mult mai puternic decât tehnologia şi procesele 
asociate. Rolul managementului este tocmai de a integra cunoştinţele tuturor angajaţilor şi de a 
forma câmpurile de cunoştinţe organizaționale de natură raţională, emoţională şi spirituală. În timp 
ce tehnologia acţionează ca integrator numai asupra cunoştinţelor explicite, care sunt prin natura lor 
cunoştinţe raţionale, managementul acţionează asupra tuturor formelor de cunoştinţe. Totodată, 
trebuie să subliniez faptul că tehnologia este un integrator rigid, în timp ce managementul este unul 
flexibil şi adaptiv. Managementul este însă un proces în care rezultatul integrării depinde de talentul 
şi gândirea fiecărui manager în parte. Dacă managerul este strict orientat spre îndeplinirea sarcinilor 
de producţie şi maximizarea profitului pentru acţionarii companiei, atunci el va acţiona îndeosebi 
asupra cunoştinţelor rationale folosindu-şi autoritatea de decizie instituţională. Cunostintele 
emoţionale vor fi subiectul unor altor integratori, cum sunt cultura organizaţională şi viziunea. Dacă 
managerul este înclinat spre crearea unui climat psihologic cât mai propice formării şi dezvoltării 
profesionale a angajaţilor, atunci el va acţiona atât asupra cunoştinţelor raţionale cât şi a celor 
emotionale, contribuind la crearea unei culturi organizaționale adecvate. 


Leadershipul este cel mai complex şi mai puternic integrator neliniar organizational. El 
acţionează simultan asupra cunoştinţelor raţionale, emoţionale şi spirituale individuale contribuind 
la integrarea lor în câmpuri puternice organizaționale. Diferenţa fundamentală dintre un manager şi 
un lider constă în faptul că liderul nu-şi impune deciziile cu forţa unei poziţii manageriale, ci face 
efortul de a influenţa oamenii acţionând îndeosebi asupra cunoştinţelor emoţionale şi spirituale. 
Liderii sunt integratori valoroşi pentru că ei reuşesc să creeze un sistem motivational eficient care să 
conducă la integrarea cunoştinţelor. Totodată, ei au o anumită viziune asupra viitorului şi creează 
motivaţia implementării unor strategii de dezvoltare sustenabilă pentru companie. Aceasta 
înseamnă acţionarea deopotrivă asupra cunoştinţelor emoţionale şi spirituale ale angajaţilor. 


Cultura organizaţională este un integrator prin excelenţă neliniar care acţionează 
preponderent asupra cunoştinţelor emotionale si spirituale ale angajaţilor. Tradițiile şi ceremonialele 
constituie procese şi evenimente cu o înaltă încărcătură emoţională. Valorile şi simbolurile constituie 
integratori preponderent spirituali. Cultura organizaţională este un integrator care acţionează asupra 
cunoştinţelor individuale contribuind la integrarea lor organizaţională, dar este în acelaşi timp şi un 
rezultat al acestui proces de integrare. Cultura organizaţională poate avea un rol dinamic în 
integrarea cunoştinţelor, dar şi unul inerţial în cazul unor procese de schimbare. De aceea, rolul 


97 


culturii organizationale trebuie înţeles foarte bine atunci când se analizează efectele ei integratoare. 
Cultura organizaţională poate conduce şi la un climat de transparenţă şi încredere, fapt ce 
favorizează nu numai integrarea dar şi transferul de cunoştinţe, îndeosebi a împărtăşirii 
cunoştinţelor tacite. 

Capitolul 11 


Crearea, achizitionarea 
si pierderea cunostintelor 


11.1. Crearea cunostintelor 


Cunostintele dintr-o organizaţie nu sunt statice. Ele variază continuu datorită faptului că 
oamenii din organizaţie creează noi cunoştinţe, există un influx de cunoştinţe dinspre mediul extern 
sub forma unor achiziţii de cunoştinţe, precum şi pierderi de cunoştinţe cu angajaţii care ies la 
pensie sau cu cei care pleacă pur şi simplu din organizaţia respectivă. De această dinamică depinde 
în mod direct nivelul de cunoştinţe organizaționale, respectiv, potenţialul de capital intelectual al 
organizaţiei. O ilustrarea grafică a dinamicii cunoştinţelor organizaționale se prezintă în figura11.1. 


Mediul extern 


Achiziţionarea Pierderea de 
de cunoştinţe cunoştinţe 


Crearea de 
cunoştinţe 


Figura 11.1 - Dinamica cunoştinţelor organizaționale 


Pentru a evidentia variaţia nivelului de cunoştinţe organizaționale într-o perioadă de timp dată, 
putem scrie ecuaţia cantitativă: 


AK = AAK + ACK — APK 


unde am notat cu: AK — variaţia de cunoştinţe organizaționale; AAK — variaţia de cunoştinţe 
achiziţionate; ACK — variaţia de cunoştinţe create; APK — variaţia de cunoştinţe pierdute. Ecuatia 
dinamicii cunoştinţelor organizaționale ne arată foarte clar că dacă vrem să creştem nivelul de 
cunoştinţe în organizaţie va trebui să creştem achiziţionarea şi crearea de cunoştinţe, reducând în 
acelaşi timp pierderea de cunoştinţe. Pentru a înţelege mai bine aceste elemente ale dinamicii 
cunoştinţelor organizaționale vom discuta în acest capitol despre crearea de cunoştinţe, 
achiziţionarea de cunoştinţe şi pierderea de cunoştinţe. 


Întreaga teorie dezvoltată de Ikujiro Nonaka, pe care am prezentat-o într-un capitol anterior, 
este consacrată creării cunoştinţelor la nivel individual si organizational. Ideile de bază sunt 
conţinute în modelul SECI şi în diagrama generării cunoştinţelor organizaționale din cele individuale. 

Reamintesc pe scurt procesele fundamentale din modelul SECI. Socializarea este procesul prin care o 
persoană poate obţine cunoştinţe tacite într-un anumit context social. Aceste cunoştinţe tacite 
constituie germenii cunoştinţelor explicite care se pot crea în mintea unei persoane prin procesul de 
externalizare. Aceste cunoştinţe explicite se pot transmite unei alte persoane prin procesul de 
combinare. Cum transferul de cunoştinţe presupune de fapt o re-interpretare din partea 
receptorului, Nonaka consideră combinarea ca pe un alt proces de creare a noilor cunoştinţe. În 
sfârşit, cunoştinţele explicite recepționate de cineva se pot transforma în cunoştinţe personale tacite 
prin procesul de internalizare. În viziunea lui Nonaka, fiecare proces de conversie a cunoştinţelor 
constituie o sursă de creare de noi cunoştinţe, care se amplifică apoi la nivel de grup şi în final la 
nivel de organizaţie. Cunostintele se creează pe dimensiunea epistemologică prin conversii tacit- 
explicit şi se amplifică pe dimensiunea ontologică, de la individ la grup, şi apoi de la grup la 
organizaţie. De asemenea, cunoştinţele create trebuie validate sau justificate prin raportarea lor la 
contextul social în care au fost create şi la starea de cunoaştere existentă la momentul respectiv în 
acel context. Într-o exprimare condensată, Nonaka defineşte cunoştinţele ca fiind credinţe justificate 
prin raportarea la realitate. Termenul de credinţe nu se referă la aspecte religioase, ci la ceea ce 
crede o persoană la un moment dat şi într-un context dat. Deşi toate lucrările lui Nonaka şi ale 
colegilor săi prezintă acest model dinamic de creare a cunoştinţelor, modelul nu explică totuşi 
mecanismul de creare a lor. Simpla conversie a cunoştinţelor din tacit în explicit şi apoi din explicit în 
tacit nu poate fi suficientă pentru un proces atât de complex. Janette Young (2012) se inspiră din 
modelul SECI şi dezvoltă modelul LOFT, prin introducerea unui nou element denumit Ka - 
K(nowledge) a(wareness). Denumirea modelului LOFT vine de la : L(listening) O(bserving) F(eeling) 
T(houghts). Aceasta înseamnă: L — ascultá-ti lumea interioară si fii conştient de cunoştinţele pe care 
corpul le deţine; O — observă si dă sens acestei lumi interioare de cunoaştere, folosindu-ti 
inteligenţa; F — simte şi construieşte semnificaţii pentru cunoştinţele din interior; T — gândurile se 
formează şi individul devine conştient de ele. Este interesant cum Young se apropie de ideea 
transformării informaţiilor senzoriale şi a cunoştinţelor emoţionale în cunoştinţe raţionale, fără însă 
a ajunge la modelul câmpurilor de cunoştinţe şi la tripla lor spirală. În viziunea lui Young, ciclul LOFT 
constituie un ciclu intern de creare a cunoştinţelor, iar ciclul Nonakian SECI constituie un ciclu extern. 
Împreună, LOFT şi SECI modelează procesele interne şi externe de creare a cunoştinţelor. 


Eu consider că pentru a înţelege procesul de creare a cunoştinţelor trebuie să avem în vedere 
două aspecte fundamentale: a) cunoştinţele reprezintă rezultatul unui proces de cunoaştere; b) 
cunoştinţele reprezintă rezultatul procesării datelor şi informaţiilor rezultate în urma demersului de 
cunoaştere. Cunoaşterea este un proces individual, iar rezultatul ei reprezintă date şi informaţii 
receptate de corpul nostru sub formă raţională, emoţională sau spirituală. Prin procesarea lor cu 
ajutorul inteligentelor specifice se obţin noi cunoştinţe care se integrează în structurile cognitive 
deja avute. Uneori, noile cunoştinţe nu se pot integra în structurile deja existente şi atunci este 
necesară o restructurare şi eventual o reinterpretare a lor. Totodată, experienţa individuală 
constituie o sursă continuă de informaţii care fiind analizate şi interpretate cu ajutorul analogiilor şi 
metaforelor pot genera noi cunoştinţe. Dacă intuitiile nu sunt decât efectul unor similitudini 
inconştiente între experienţă şi anumite probleme care ne frământă, ele pot deveni cunoştinţe 
explicite în momentul în care ajung să fie procesate în zona conştientă a creierului nostru. Sociologii 
consideră că generarea de noi cunoştinţe este un efect direct al interacțiunii sociale, interacţiunea 
constituind elementul fundamental al creării de noi cunoştinţe. Este adevărat că interacţiunea 
socială constituie un stimulator puternic al creării de cunoştinţe, dar nu trebuie să o absolutizăm. 

Istoria ştiinţei şi artei ne demonstrează foarte clar cá multi dintre marii gânditori si artişti au creat în 
condiţii de singurătate. De altfel, in mod traditional, inteleptii au fost aproape întotdeauna asociaţi 
cu singurătatea (fiind imaginati ca pustnici) şi nu cu contexte sociale dense în interacțiuni. Atunci 
când vorbim însă de crearea cunoştinţelor organizaționale, trebuie să considerăm deopotrivă mediul 
intern corpului nostru în care se generează noile cunoştinţe şi mediul extern corpului nostru care 
prin interacțiuni sociale stimulează crearea de cunoştinţe şi contribuie apoi la amplificarea lor la 
nivel de grup şi de organizaţie. 


Transferul şi amplificarea cunoştinţelor necesită contexte sociale dinamice cu interacțiuni 
dense şi comunicare intensificată. Contextele sociale impun însă o serie de bariere, atât de 
comunicare cât şi de procesare. De exemplu, într-un context organizational în care greşelile sunt 
sancţionate există o teamă permanentă de a nu greşi. Această teamă constituie o barieră serioasă în 
procesul de creare a noilor cunoştinţe şi de aplicare a lor la producerea de noi produse şi servicii, 
respectiv, la inovare. Atunci când contextul social devine unul permeabil la învăţare, atât din succese 
cât şi din greşeli, oamenii sunt stimulati să inoveze fără teama de a fi penalizaţi. Această abordare a 
transformării greşelilor în lecţii din care se poate învăţa este practicată îndeosebi de companiile 
japoneze. Profesorul Saburo Kobayashi, de la Universitatea Hitotsubashi, din Japonia, la o conferinţă 
ţinută studenţilor de la Academia de Studii Economice din Bucureşti în noiembrie 2009 a subliniat 
politica de stimulare a învăţării din greşeli la compania Honda. Înainte de a deveni profesor, Saburo 
Kobayashi a fost inginer şef pentru partea de cercetare şi dezvoltare a companiei Honda şi a fost 
direct implicat în crearea dispozitivului cunoscut sub denumirea de "Air bags" la automobile, 
dispozitiv care a contribuit la creşterea securităţii deplasării cu automobilul. La Honda, pentru 
stimularea creării de noi cunoştinţe au fost definite trei principii de bază: 


1. Îmbogăţirea continuă a experienţei directe. 
2. Y-gaya: Discutarea problemelor de esenţă cu oameni care au competenţe în domenii diverse şi 
trecerea de la gândirea logică la cea non-logică. Gândirea logică nu este o gândire creativă. 
3. Încearcă! Nu te gândi niciodată că vei greşi. Inovarea nu se poate face cu minimizarea 
greşelilor. Experienţa greşelilor poate fi cel mai bun profesor. 

Primul principiu evidenţiază importanţa experienţei personale directe şi nu mediate în generarea de 
noi cunoştinţe. Experienţa generează în principal informaţii şi cunoştinţe emoţionale şi apoi, prin 
reflecţie cunoştinţe raţionale. Cel de-al doilea principiu are la bază ideea că marile invenţii şi 
descoperiri nu s-au produs pe cale logică. Intuitia şi inspiraţia tin de domeniul gândirii non-logice 
derivate direct din experienţă şi o anumită filozofie a vieţii. De exemplu, gândirea budistă a lui Steve 
Jobs a condus la inovaţii care să necesite minimum de resurse sau de componente, dar care să 
răspundă cerinţelor emoţionale ale omului. Cel de-al treilea principiu, demonstrează faptul că o 
abordare financiară a inovației prin care să se minimizeze erorile şi costurile acestora nu poate 
conduce la o cultură a inovării. De aceea, la Honda se încurajează crearea de noi idei şi încorporarea 
lor în noi produse, fără teama de a greşi şi de a fi penalizat pentru greşelile făcute. Într-adevăr, 
minimizarea riscului de a greşi într-un proces de inovare contravine însuşi spiritului de a inova. 
Saburo Kobayashi a spus şi despre o analiză pe care experţii de la Honda au făcut-o pentru a 
evidentia elementele care pot propulsa inovarea într-o companie. Peste 90% dintre managerii 
companiei chestionati pe această temă au răspuns că lucrul cel mai important pentru inovare într-o 
companie îl constituie spiritualitatea acesteia. Cu alte cuvinte, crearea de noi cunoştinţe înseamnă 
un proces complex în cadrul căruia se stimulează îmbogățirea experienţei directe si a folosirii gândirii 
non-logice, eliminarea fricii de penalizare pentru greşeli şi generarea cunoştinţelor emoţionale care 

urmează a fi procesate de gândirea raţională într-o fază ulterioară. Motivatia pentru inovare este 
dată de gândirea spirituală şi nu de cea financiară. De exemplu, echiparea automobilelor Honda cu 
air bags s-a realizat pornindu-se de la idea de a reduce consecinţele negative, uneori mortale, pentru 
şofer şi pentru pasagerul din faţă, în caz de accident rutier. Profesorul Kobayashi a spus că bucuria 
realizării acestei inovaţii a fost aşa de mare în companie, încât au uitat să o breveteze şi să obţină 
dreptul de proprietate intelectuală, fapt ce a făcut ca imediat şi alte companii să introducă fără 
probleme această inovaţie în dotarea automobilelor. 


Spirala triplă a cunoştinţelor şi dinamica ei entropică contribuie la crearea de noi cunoştinţe 
într-un mod mult mai complex decât modelul SECI dezvoltat de Nonaka. Având în vedere faptul că 
noi venim în contact cu realitatea din jurul nostru prin intermediul corpului, respectiv, a sistemului 
senzorial, informaţiile pe care le primim sunt preponderent emoţionale. Aceasta înseamnă că 
primim informaţii atât raţionale atunci când citim sau audiem cursuri la şcoală sau facultate, cât şi 
emoţionale ca stări ale corpului în raport cu stimularea mediului extern. De asemenea, putem primi 
şi informaţii spirituale atunci când suntem confruntati cu contexte sau probleme spirituale. Dar, 
preponderent sunt informaţiile emotionale care sunt procesate de inteligentele specifice 
emotionalului şi transformate în cunoştinţe emotionale. Cea mai mare parte a acestor procesări se 
fac la nivelului inconştientului cognitiv, cu alte cuvinte ele se întâmplă fără ca noi să ştim. În acelaşi 
timp, o parte dintre aceste informaţii ajung la creier în zona conştientă şi prin procesarea lor 
împreună cu informaţiile raţionale produc cunoştinţe raţionale. În mod similar se produc şi 
cunoştinţele spirituale. Ideea fundamentală este că cele trei câmpuri de cunoştinţe si inteligentele 
specifice lor interactionaeazá continuu si se integrează în forme finale de cunoştinţe care pot 
reflecta cele trei câmpuri de cunoştinţe. Cu alte cuvinte, un gând poate conţine şi o componentă 
emoţională sau spirituală, după cum o emotie sau un sentiment contine si o componentă raţională 
sau spirituală. Prin aceste interactionári şi procesári interactive se creează mişcarea ascendentă pe 
spirala triplă a cunoştinţelor. Cu cât se creează mai multe cunoştinţe, cu atât creşte mai mult 
capacitatea noastră de înţelegere şi cunoaştere, care permite, la rândul ei, crearea mai multor 
cunoştinţe. De aici rezultă şi rolul esenţial al învăţării în crearea de noi cunoştinţe, precum şi rolul 
unei culturi organizaționale dinamice care să stimuleze învăţarea. 


11.2. Creativitatea şi stimularea ei în organizaţii 


Creativitatea constituie capacitatea unui individ de a crea cunoştinţe şi idei, într-un context 
social dat. Fiecare dintre noi dispunem de un anumit potenţial de creaţie pe care îl numim 
creativitate, dar valoarea lui nu este aceeaşi pentru toţi indivizii. În mod tradiţional au fost 
consideraţi ca fiind creativi doar creatorii operelor de artă sau oamenii de geniu din ştiinţă şi 
inginerie. De exemplu, Leonardo da Vinci, Michelangelo şi Picasso în pictură; Verdi, Mozart sau 
Beethoven în muzică; Gauss, Newton sau Einstein în ştiinţe; Edison, Tesla sau Coandă în inginerie. 
Genialitatea lor nu trebuie să constituie însă o barieră în înţelegerea creativităţii ca fiind o 
dimensiune umană, de care putem beneficia cu toţii. În management, acest lucru conduce la ideea 
că pentru a crea cunoştinţele necesare realizării unor noi produse şi servicii trebuie considerat 
întregul potenţial creativ al organizaţiei şi nu restricţionat doar la departamentul de cercetare şi 
dezvoltare. De exemplu, la compania Toyota din Japonia s-a luat decizia de a-i stimula pe toţi 


angajaţii să contribuie cu idei în procesul de inovare şi de îmbunătăţirea calităţii. În acest scop au 

fost plasate cutii de tip postal în întreaga companie, astfel ca fiecare angajat care are o idee de cum 
se poate îmbunătăţi calitatea produselor să o scrie pe o hârtie şi să o pună într-o cutie. Rezultatul 
stimulării creativităţii tuturor angajaţilor a avut ca rezultat colectarea a peste 5 milioane de idei într- 
un an de zile. Un rezultat care schimbă total modul de gândire şi de acţionare al celor implicaţi în 
managementului cunoştinţelor şi în managementul strategic al companiei. 


În mod tradiţional, gândirea creativă se consideră că poate fi convergentă sau divergentă. 
Gândirea convergentă este liniară şi logică, având ca scop focalizarea atenţiei creatorului pe un 
domeniu de căutare a soluţiei din ce în ce mai restrâns. Prin contrast, gândirea divergentă este 
neliniară şi non-logică. Gândirea divergentă urmăreşte mai multe piste de găsire a unei soluţii şi 
stimulează realizarea de analogii şi metafore care pot conduce la noi cunoştinţe. În timp ce gândirea 
convergentă restrânge în mod progresiv domeniul de investigare, gândirea divergentă îl creşte. 
Schimbând perspectiva, Eduardo de Bono a introdus conceptul de gândire laterală, care 
contrastează cu gândirea verticală. În timp ce gândirea verticală este logică şi secventialá, gândirea 
laterală este preponderent intuitivă şi nu presupune parcurgerea unor anumite secvenţe. Gândirea 
laterală are la bază ideea de a creşte cât mai mult numărul variantelor posibile de soluţionare a unei 
probleme, astfel încât să crească şi şansele de găsire a unei soluţii cât mai adecvate. 


Cercetările de psihologie şi apoi cele de ştiinţe cognitive au arătat că modul de participare a 
celor două emisfere cerebrale la procesul de creaţie este diferit, fiecare emisferă fiind specializată 
într-un anumit mod de abordare a acestuia. În tabelul 11.1 sunt prezentate cele mai semnificative 
caracteristici creative ale celor două emisfere cerebrale (Alder, 2002, p.30). 


Din acest tabel rezultă că emisfera stângă procesează preponderent cunoştinţele raţionale, în 
timp ce emisfera dreaptă procesează preponderent cunoştinţele emoţionale şi cunoştinţele 
spirituale. Subliniez faptul cá în procesul de creaţie cele două emisfere interactionezá în mod 
continuu, astfel încât rezultatul final reflectă activitatea sinergetică a întregului creier. Pentru a fi 
creativ, un individ trebuie să creadă că se pot găsi soluţii la problemele avute şi să fie deschis la noi 
idei, de multe ori în conflict cu cele cunoscute. Trebuie să privească acelaşi lucru din mai multe 
unghiuri şi din mai multe perspective, şi să se întrebe cât mai des De ce?, aşa cum fac atât de 
frecvent copii. Trebuie să-şi folosească deopotrivă intuiţia şi gândirea logică. 


Tabelul 11.1 — Caracteristici funcţionale ale celor două emisfere cerebrale 


Emisfera cerebrală stângă Emisfera cerebrală dreaptă 


Procesează idei verbale şi foloseşte cuvinte | Procesează imagini şi gesturi. Nu foloseşte 
pentru a descrie lucruri. cuvinte pentru a descrie lucruri. 


Foloseşte analiza: descompunerea lucrurilor în | Foloseşte sinteza: pune părţile componente la un 
părţile lor componente. loc şi formează întregi. 


Foloseşte simboluri pentru a reprezenta lucruri. Vede lucrurile aşa cum sunt. 

Extrage aspectele relevante din întregi. Foloseşte analogii şi metafore. 

Are un bun simţ al timpului. Nu are un bun simt al timpului. 

Se bazeazá pe fapte si ratiune. Se bazeazá pe intuitie si instinct. 
Are un bun simt al numerelor. Nu are un bun simt al numerelor. 
Nu are un bun sens al relatiilor spatiale. Are un bun sens al relatiilor spatiale. 
Procesează liniar, o secvenţă după alta. Procesează holistic, în întregime. 


Pentru stimularea creativităţii de grup se pot folosi o serie de metode dezvoltate de psihologi. 
Una dintre cele mai populare metode este brainstorming, care înseamnă într-o traducere liberă 
furtună în creier. Metoda este simplă şi se aplică la grupuri de 5-9 persoane. Moderatorul grupului le 
spune participanţilor scopul întâlnirii de lucru şi regulile de bază. În esenţă aceste reguli sunt: 


e Se lansează tema sau problema pentru care se caută o soluţie. 

e Unul dintre participanţi propune o idee de start. 

e Această idee stimulează generarea de noi idei sau de dezvoltare a ideii propuse. 

e Oricine dintre cei prezenţi poate interveni oricând cu noi aspecte la ideea discutată. 

e Se interzice criticarea ideilor. 

e Se urmăreşte generarea cât mai multor idei şi dezvoltarea lor. Cu alte cuvinte, contează 
cantitatea de idei realizată şi nu calitatea ideilor lansate. 

e Întregul proces nu trebuie să dureze mai mult de o oră si se înregistrează video sau numai 
auditiv. Ca alternativă, se pot înregistra doar ideile lansate prin scrierea lor pe hârtie. 

e In faza a doua a procesului, experţii analizează pe baza înregistrărilor făcute calitatea ideilor 
lansate şi extrag din totalul ideilor pe acelea care se pot aplica în rezolvarea practică a 
problemei sau în crearea de noi produse şi servicii. 

Moderatorul are rolul de a menţine un echilibru al discuţiilor, astfel încât toţi participanţii să aibă 
intervenţii în cursul şedinţei de brainstorming. Practica demonstrează că de multe ori, prezenţa altor 
persoane poate inhiba procesul de creaţie şi de aceea s-a dezvoltat şi o variantă scrisă a 
brainstorming-ului. În această variantă, participanţii primesc o foaie de hârtie si sunt solicitati să 
scrie pe ea o posibilă soluţie a problemei. Apoi, se face un schimb de hârtii între participanţi, urmând 
ca în faza a doua fiecare să dezvolte ideea scrisă pe hârtia primită de la un alt participant. În această 
variantă, dispare expunerea publică a modului în care gândeşte cineva şi se păstrează anonimatul 
soluţiilor propuse. 


Stimularea creativităţii într-o organizaţie se poate face printr-un sistem de motivare bazat 
atât pe recompense financiare cât şi prin recompense de altă natură. Atunci când managementul 
preferă exploatarea cunoştinţelor în defavoarea explorării lor, potenţialul de creativitate al 
companiei rămâne nevalorificat. Subliniez faptul că generarea de noi cunoştinţe şi idei nu se poate 
face de la sine şi nici sub presiunea autorităţii manageriale sau a fricii. Managementul cunoştinţelor 
are un rol important în conştientizarea celor care conduc compania de această realitate şi de faptul 
că inovarea se bazează tocmai pe transformarea capitalului creativ în generarea de noi cunoştinţe şi 

idei. Managementul cunoştinţelor trebuie să creeze o cultură care să stimuleze creativitatea si un 
sistem motivational care să o susţină. 


11.3. Achiziţionarea cunoştinţelor 


Organizațiile sunt sisteme deschise în raport cu cunoştinţele. Fluxuri de cunoştinţe pot 
traversa interfaţa dintre mediul intern şi mediul extern organizaţiei în ambele sensuri, aşa cum se 
arată şi în figura 11.1. Fluxul de cunoştinţe care intră în spaţiul organizational dinspre mediul extern 
constituie achiziţionarea de cunoştinţe. Fluxul de cunoştinţe care iese din spaţiul organizational spre 
mediul extern constituie pierderea de cunoştinţe. Pentru menţinerea unui echilibru dinamic de 
cunoştinţe în organizaţie trebuie ca achiziţionarea şi crearea de cunoştinţe să depăşească pierderea 
de cunoştinţe. Pe termen lung, crearea de cunoştinţe trebuie să fie preponderentă în raport cu 
achiziţionarea de cunoştinţe pentru a se asigura condiţiile necesare obţinerii avantajului competitiv. 
jn literatura de specialitate, atunci când se vorbeşte despre achiziţionarea cunoştinţelor se au în 
vedere şi procesele prin care sunt extrase sau obţinute o serie de cunoştinţe personale de la experţii 
din organizaţie pentru a crea baze de informaţii şi cunoştinţe, pentru a realiza o serie de sisteme 
expert sau pentru a reduce pur şi simplu pierderea de cunoştinţe atunci când unii angajaţi ies la 
pensie sau pleacă din organizaţie din diverse motive. 


Achiziţionarea cunoştinţelor se poate face în mod formal sau informal. În mod formal, 
achiziţionarea cunoştinţelor se poate face prin cumpărarea de cărţi, reviste, drepturi de proprietate 
intelectuală cum sunt patentele sau mărcile înregistrate, precum şi prin cumpărarea unor baze de 
date şi informaţii cum sunt cele folosite în marketing. De exemplu, pentru marketingul online se 
cumpără o bază de câteva sute de mii de adrese de email şi numere de telefon. De asemenea, se 
poate cumpăra accesul la o serie de baze de date care sunt folosite în diferitele faze de producţie sau 
de marketing. O altă formă de achiziţionare a cunoştinţelor o constituie expertiza. Pentru a rezolva o 
anumită problemă mai complexă sau pentru elaborarea unor strategii se poate încheia un contract 
cu o companie de consulting şi se obţin o serie de rezultate pe care managementul intern nu le 
putea obţine. Este o formă mai elaborată de achiziţionare a cunoştinţelor deoarece acestea 
constituie rezultatul unor analize şi procesări realizate de experţi în domeniu. 


O formă foarte eficientă de achiziţionare a cunoştinţelor o constituie programele de formare 
profesională şi de conversie profesională. Atunci când aceste programe sunt gândite şi structurate 
pentru un anumit grup ţintă şi o tematică bine definită, se asigură şi o anumită motivaţie din partea 
participanţilor de a face efortul de a învăţa noi cunoştinţe. Conversia profesională constituie o formă 
alternativă la concediere şi de aceea angajaţii cuprinşi în astfel de programe de pregătire 
profesională au o motivaţie puternică de a obţine o serie de noi competenţe corespunzătoare noilor 
locuri de muncă. În funcţie de specificul muncii, o companie poate decide ca anumiţi angajaţi să 
participe la forme chiar mai consistente de perfecţionare profesională organizate de către 
universităţi. De exemplu, programele de antreprenoriat şi de leadership oferite de marile universităţi 
americane se bucură de un succes deosebit în rândul managerilor. În esenţă, toate aceste programe 
sunt achiziţii de cunoştinţe. În procesul de achiziţionare a cunoştinţelor ne referim la cunoştinţele 
raţionale, cunoştinţe care sunt de tip explicit. Există şi programe de instruire în negocieri, vânzări sau 

marketing în care se pot transfera şi cunoştinţele emotionale. În mod informal, achiziţionarea de 
cunoştinţe se face prin oameni şi relaţiile lor în mediul de afaceri. 


Managementul cunoştinţelor s-a dezvoltat îndeosebi în cadrul marilor companii şi corporaţii, 
datorită cerinţelor imperative ale competiţiei dar şi a disponibilitátii de resurse suficiente. În cadrul 
Întreprinderilor Mici şi Mijlocii (IMM), managementul cunoştinţelor nu poate avea anvergura celui 
din marile companii datorită lipsei de resurse. În cadrul lor managerii trebuie să folosească în mod 
preponderent exploatarea cunoştinţelor şi pentru că nu sunt suficiente resurse interne pentru 
explorarea cunoştinţelor, ei vor fi nevoiţi să achiziţioneze cunoştinţe din mediul extern pentru a 
rămâne competitivi. Bolisani, Giuman & Scarso (2014) consideră că în timp ce marile companii 
implementează managementul cunoştinţelor în mod profesionist, în IMM-uri există un management 
al cunoştinţelor emergent. De multe ori managerii practică o serie de politici şi decizii specifice 
managementului cunoştinţelor în cadrul managementului lor operaţional. Managementul emergent 
al cunoştinţelor se poate caracteriza prin două acţiuni convergente: a) achiziţionarea de cunoştinţe 
din mediul extern şi b) folosirea cât mai bună a acestor cunoştinţe în cadrul companiei. 


O soluţie aplicată de tot mai multe IMM-uri o constituie integrarea în reţele de companii. În 
cadrul unor astfel de reţele se stimulează transferul de cunoştinţe între organizaţii, fapt pentru care 
achiziţionarea de cunoştinţe devine mult mai accesibilă şi mai puţin costisitoare. Participarea la 
reţele de afaceri este avantajoasă şi pentru faptul că ea se poate realiza de cele mai multe ori online, 
fapt pentru care spaţiul şi timpul devin irelevante. 


O formă de achiziţionare a cunoştinţelor care se dezvoltă tot mai mult o constituie inovarea 
deschisă (open innovation). Compania se deschide spre mediul extern şi propune teme de cercetare 
sau probleme de soluţionare. Prin mecanisme de recompensare relativ simple, compania poate 
obţine foarte multe idei de la mediul extern, idei care pot fi valorificate în crearea de noi produse şi 
servicii. De exemplu, multe dintre programele software pentru telefoanele mobile permit 
dezvoltarea de aplicaţii de către utilizatori, aplicaţii care să rezolve probleme cu care se confruntă 
mulţi dintre utilizatorii de smartphones. 


11.4. Pierderea cunoştinţelor 


Atunci când dintr-o organizaţie o serie de angajaţi ies la pensie, ei pleacă cu o experienţă 
bogată care reprezintă pentru organizaţie o pierdere. Pierderea de cunoştinţe se referă deci la 
cunoştinţele pe care le au angajaţii care pleacă dintr-o organizaţie, indiferent de motivul plecării lor. 
Pierderea de cunoştinţe poate deveni critică atât din punct de vedere calitativ cât şi cantitativ. De 
exemplu, într-o organizaţie cu specific militar sau cu un grad înalt de securitate există reglementări 
stricte privind secretul informaţiilor şi cunoştinţelor. Atunci când un angajat care deţine informaţii şi 
cunoştinţe secretizate iese la pensie, el pleacă din organizaţie cu foarte multe cunoştinţe vitale 
pentru activitatea din domeniul său de expertiză. În acest caz avem o pierdere calitativă importantă 
pentru organizaţie. Putem lua ca exemplu experţii în inginerie nucleară de la celebrul centru de 
cercetări nucleare Los Alamos sau pe cei care lucrează la celebra agenţie aerospațială NASA, din SUA. 
Atunci când dintr-o mare companie sunt concediati un număr foarte mare de angajaţi ca urmare a 
unei crize economice, se pierde o cantitate uriaşă de cunoştinţe. În acest caz avem o pierdere 
cantitativă de cunoştinţe. 

Mai mult de 24 miliarde de dolari au fost investiţi în proiectele NASA, timp de peste 10 ani, 
pentru a trimite primul om pe Luná. Aceste proiecte au condus la realizarea navelor cosmice si a 
întregului sistem de lansare si control a lor, astfel ca omul să poată ajunge pe Lună. Atunci când 
activitatea era la vârf, NASA avea aproape 400.000 de angajaţi pentru programul Apollo. După 
succesul obţinut şi obţinerea unei cantităţi impresionante de date şi informaţii despre Lună, NASA a 
fost supusă unor restructurări şi reduceri masive de personal. Prin plecarea celor mai buni experţi 
care au lucrat la programul Apollo, NASA şi-a pierdut practic masa critică de cunoştinţe pentru 
continuarea acestui program sau crearea unuia similar lui (DeLong, 2004). 


Pierderea cantitativă de cunoştinţe se produce atunci când o companie trimite în şomaj sau 
oferă programe avantajoase de pensionare timpurie, ca urmare a unei crize economice. De exemplu, 
compania Boeing a oferit atunci când comenzile pentru avioane s-au redus semnificativ un program 
avantajos de pensionare timpurie. Ca rezultat al acestei politici de reducere masivă a personalului au 
plecat din companie aproape 9.000 de angajaţi, toţi cu o bogată experienţă. Când comenzile pentru 
Boeing 737 şi 747 au fost reluate, compania s-a văzut într-o mare dificultate deoarece noii angajaţi 
nu aveau cunoştinţele necesare cerinţelor. Similar, când compania Delta Airlines a concediat în 2001 
aproape 11.000 de salariaţi, echilibrul dinamic al cunoştinţelor s-a distrus şi compania a suferit de pe 
urma pierderii de cunoştinţe critice. 


Pentru a reduce astfel de pierderi de cunoştinţe, managerii trebuie să dezvolte strategii 
pentru reținerea cunoştinţelor în companie. Retinerea de cunoştinţe se realizează prin transferul lor 
de la cei care urmează să iasă la pensie sau cei care sunt experţi în anumite domenii, spre cei mai 
tineri care rămân în organizaţie. Acest transfer se face dacă există o politică managerială în acest 
sens, prin care să-i stimuleze deopotrivă pe cei care pot transfera cunoştinţele dar şi pe cei care le 
pot prelua printr-un efort de învăţare. În mod generic, acest proces de transfer se numeşte învăţare 
intergeneratii (Brătianu, 2014; Bratianu & Orzea, 2012). Dintre cele mai folosite metode de 
realizarea a învăţării intergeneratii voi menţiona numai două: a) mentoratul; b) echipe de lucru cu 
membri din mai multe generaţii. 


Mentoratul este o metodă veche folosită încă din antichitate la transferul de cunoştinţe de la 
o persoană mai în vârstă la o persoană mai tânără. Mentoratul se poate realiza informal, atunci când 
o persoană mai în vârstă doreşte să contribuie la formarea unei persoane mai tinere. Dar el se poate 
realiza formal, printr-o strategie a managementului de a creşte reținerea de cunoştinţe în companie, 
precum şi pentru creşterea nivelului de cunoştinţe. Mentoratul are succes numai dacă între mentor 
şi elevul lui există anumite compatibilitáti profesionale si de personalitate. Cealaltă metodă se referă 
la formarea unor echipe mixte ca vârstă, astfel ca să se încurajeze transferul de cunoştinţe de la cei 
mai în vârstă la cei mai tineri. În multe companii astfel de echipe mixte ca vârstă constituie deja o 
realitate datorită succesului pe care ele îl au în rezolvarea problemelor complexe. Învăţarea 
intergeneratii se poate realiza foarte bine atunci când într-o organizaţie există o structură formată 
din mai multe generaţii. Un exemplu clar în acest sens îl constituie corpul de cadre didactice dintr-o 
universitate, structurat pe asistenţi, lectori, conferentiari şi profesori. 

Capitolul 12 


Transferul de cunostinte 


12.1. Concepte de bază 


Conceptul de transfer de cunoştinţe este un concept generic care înglobează mai multe tipuri 
de procese. Sensul acestui concept este cel din vorbirea curentă, respectiv, de trecere a 
cunoştinţelor de la o persoană la o altă persoană sau grup de persoane. Este bine să subliniez faptul 
că în cazul cunoştinţelor ne referim la un transfer de entităţi intangibile. Transferul de cunoştinţe 
este în esenţă un proces de comunicare între o sursă şi un receptor, care se poate realiza sincronic 
sau diacronic. În primul caz, atât sursa cât şi receptorul se află în acelaşi timp referential, cum este 
cazul a două persoane care vorbesc la telefon sau a profesorului care ţine un curs în faţa studenţilor. 
În cel de-al doilea caz, transmiterea mesajului şi receptarea lui se fac la momente de timp diferite. 
De exemplu, considerând această carte un mijloc de comunicare între mine şi cititori, transferul de 
cunoştinţe se face în mod evident la momente diferite de timp. Acelaşi lucru se întâmplă atunci când 
o persoană accesează o bază de date şi informaţii sau comunică prin intermediul unor reţele sociale 
cum este Facebook. Spre deosebire însă de teoria matematică a comunicării elaborată de Claude E. 
Shannon, mesajele conţinând informaţii sau cunoştinţe care se transferă de la sursă la receptor au 
semnificaţie. În transferul de cunoştinţe suntem interesaţi tocmai de semnificaţia mesajelor şi nu de 
suportul lor material sau energetic. 


Atunci când o persoană doreşte să îşi împărtășească din experienţa ei unei alte persoane se 
realizează un transfer de cunoştinţe. Vorbim însă de o împărtăşire a cunoştinţelor deoarece 
motivaţia acestui proces este internă sursei şi nu impusă din mediul extern. Folosesc expresia de 
împărtăşire a cunoştinţelor pentru ceea ce în engleză se spune knowledge sharing. Folosirea 
expresiei share-ruieste sau shareuieşte în reclamele comerciale constituie construirea unui 
barbarism nenecesar. Limba română este o limbă latină fonetică şi astfel de barbarisme sunt în 
conflict total cu esenţa limbii. Unii autori sunt tentaţi să folosească pentru knowledge sharing 
expresia împărțirea cunoştinţelor, dar operaţia de a împărţi presupune entităţi tangibile, cum sunt 
merele sau banii. Cunostintele sunt entităţi intangibile. 


jn literatura de specialitate se mai foloseşte expresia knowledge diffusion, respectiv, 
difuziunea cunoştinţelor. Termenul este preluat din fizică şi chimie unde semnifică fenomenul de 
difuziune (difuzie) a luminii într-un anumit spaţiu şi, respectiv, fenomenul de difuziune moleculară. 
Difuziunea cunoştinţelor este legată de procesul de propagare a cunoştinţelor într-un mediu social. 
Propagarea cunoştinţelor este un proces de transfer progresiv — în timp — a cunoştinţelor într-un 
anumit mediu social. Propagarea cunoştinţelor constituie de fapt o multitudine de procese de 
transfer, care se fac din aproape în aproape, într-un mediu social. De obicei, folosim termenul de 
propagare atunci când ne referim la zvonuri sau bârfe. 

Transferul de cunoştinţe trebuie înţeles nu numai ca un mecanism de transmitere a deciziilor 
manageriale pe calea ierarhică, ci şi ca un mecanism de a reduce asimetria informaţională, respectiv, 
decalajul de cunoaştere dintre diferite compartimente ale unei companii. Prin acest transfer de 
cunoştinţe se tinde să se ridice nivelul cunoştinţelor organizaționale şi să se crească semnificativ 
competitivitatea companiei în competiţia de afaceri. Ca rezultat direct al reducerii asimetriei 
informaţionale si a creşterii nivelului de cunoştinţe organizaționale va creşte şi entropia 
organizaţională, fapt ce conferă mai multă stabilitate procesului managerial în ansamblul lui. 


Transferul de cunoştinţe se realizează numai atunci când între sursa de informaţii şi cunoştinţe 
şi receptor există o diferenţă cognitivă, respectiv o diferenţă între nivelurile lor de cunoaştere. 
Practic, cel care transferă cunoştinţele trebuie să aibă un nivel de cunoaştere mai ridicat decât cel 
care le primeşte. Ca să înţelegem mai bine această condiţie, pe care am mai discutat-o şi în cadrul 
criticii modelului SECI, ne putem gândi metaforic la transferul de căldură. Acest transfer se produce 
între două corpuri fizice numai atunci când între ele există o diferenţă de temperatură, fluxul termic 
fiind orientat de la corpul cu temperatura mai mare la corpul cu temperatura mai mică. La fel se 
produc lucrurile şi cu fluxul de cunoştinţe. În organizaţii, transferul se poate face şi în cazul în care 
există o diferenţă de autoritate, în cadrul piramidei manageriale. Mă refer la transmiterea deciziilor 
manageriale de sus în jos pe scara ierarhică, presupunându-se că această diferenţă de autoritate 
reflectă o diferenţă de cunoaştere, ceea ce nu este întotdeauna adevărat. 


Când vorbim de cunoştinţe, atât la nivel individual cât si la nivel organizational am în vedere 
toate cele trei forme fundamentale de cunoştinţe: raţionale, emoţionale şi spirituale. În mod 
predominant transferul de cunoştinţe într-un context social aşa cum este o organizaţie se face 
folosind cunoştinţe explicite, respectiv, cunoştinţe rationale. Cunostintele emotionale se transferă 
atunci când persoanele sunt în contact direct şi se pot observa elementele limbajului nonverbal şi 
paraverbal. Aceasta înseamnă că spre deosebire de cunoştinţele raţionale care se pot transmite 
sincronic şi diacronic, cunoştinţele emoţionale se transmit într-o organizaţie prin evenimente 
sincronice. Cunostintele spirituale se transmit sub forma unor cunoştinţe explicite, prin mecanisme 
care sunt legate de viziunea companiei şi de o serie de tradiţii. De asemenea, cunoştinţele spirituale 
sunt importante atunci când se gândesc mesaje cu încărcătură simbolică atât pentru angajaţi cât şi 
pentru mediul extern. Aici mă gândesc îndeosebi la crearea unor brand-uri, care presupun integrarea 
celor trei forme fundamentale de cunoştinţe. 


12.2. Împărtăşirea de cunoştinţe în organizaţii 


Chiar dacă nu avem un echivalent semantic perfect adecvat termenului original de knowledge 
sharing, consider că expresia împărtăşirea de cunoştinţe poate exprima foarte bine ideea de a 
transmite ceva din experienţa proprie unei alte persoane sau unui grup de persoane. Spre deosebire 
de transferul de cunoştinţe care este stimulat de cele mai multe ori de un câmp de forţe extern, 
împărtăşirea de cunoştinţe este stimulată de un câmp de forţe intern. Cu alte cuvinte, o persoană 
împărtăşeşte din cunoştinţele personale numai dacă doreşte acest lucru şi decide singură asupra 
conţinutului cunoştinţelor pe care urmează să le spună celorlalţi. Deoarece împărtăşirea de 
cunoştinţe implică un efort din partea celui care o face şi un timp acordat procesului în sine, mulţi 
cercetători şi-au pus întrebarea firească a motivatiei intrinseci a celor care o fac. Banii nu pot fi o 

recompensá adecvatá pentru acest efort, care este stimulat mai mult emotional decát rational. 
Recunoasterea publicá, prestigiul si stima se pare cá sunt recompense mult mai adecvate pentru 
efortul de a împărtăşi cunoştinţele. 


Împărtăşirea de cunoştinţe, în special a celor tacite poate întâmpina mai multe bariere, fapt 
pentru care transferul de cunoştinţe să fie relativ dificil. Pentru a caracteriza această dificultate, 
Szulanski (1995; 1996; 2000) introduce conceptul de sticky care înseamnă vâscos sau lipicios. Cu alte 
cuvinte, împărtăşirea de cunoştinţe se face greu datorită unor bariere personale sau organizaționale, 
care conduc la ideea că cunoştinţele sunt lipicioase şi vâscoase, desprinzându-se cu greu de cel care 
doreşte să le expună unei alte persoane. Cu cât barierele sunt mai mari, cu atât se consideră 
cunoştinţele ca fiind mai lipicioase şi greu de desprins pentru a putea fi transmise. Aici, Szulanski se 
referă îndeosebi la cunoştinţele tacite. 


Există două bariere foarte serioase în calea împărtăşirii de cunoştinţe: frica de a-şi pierde 
utilitatea sau chiar funcţia într-o anumită companie şi lipsa de încredere în ceilalţi. Cele două 
obstacole sunt legate între ele în sens psihologic deoarece amândouă reflectă o frică internă de a nu 
greşi şi a-şi pierde anumite privilegii pe care le pot conferi cunoştinţele. Voi analiza fiecare dintre 
aceste obstacole pentru a înţelege mai bine ce trebuie să se facă în managementul cunoştinţelor 
pentru a stimula si fluidiza împărtăşirea de cunoştinţe. Cunostintele constituie baza construcţiei 
oricărei competenţe profesionale. Experienţa directă într-un anumit loc de muncă contribuie la 
creşterea gradului de cunoaştere a problemelor şi, respectiv, a tipurilor de soluţii pe care angajatul 
trebuie să le ofere. Oamenii valoroşi sunt cei care ştiu să integreze foarte bine cunoştinţele explicite 
obţinute prin pregătirea profesională corespunzătoare postului şi cunoştinţele tacite obţinute din 
experienţa lor directă în soluţionarea numeroaselor probleme cu care s-au confruntat în munca lor. 
Valoarea lor profesională decurge deopotrivă din valoarea cunoştinţelor pe care le-au dobândit şi din 
modul în care ştiu să le folosească. Dacă aceşti oameni vor împărtăşi cunoştinţele lor celorlalţi din 
grupul în care lucrează ei îşi pierd din unicitatea lor şi chiar din utilitate, deoarece oricând se vor găsi 
alti colegi care să îi înlocuiască. Şi atunci există pericolul real de a-şi pierde slujba. În consecinţă, ei 
vor face tot ce le stă în putere pentru a-şi păstra cunoştinţele numai pentru ei, refuzând să-i înveţe şi 
pe ceilalţi din secretele meseriei. Această frică este susţinută şi de o cultură organizaţională care 
stimulează competiţia individuală, situaţie des întâlnită în companiile americane. În companiile 
japoneze, cultura organizaţională pune accentul pe colaborare şi munca în echipă. Competiţia 
individuală este înlocuită de competiţia între echipe şi companii. Totodată, politica de resurse umane 
este o politică pe termen lung prin care se evită concedierile frecvente, aşa cum se practică în 
companiile americane. 


Am avut ocazia să vizitez una dintre cele şase fabrici Suzuki din Japonia. Era o fabrică de 
produs motociclete de toate dimensiunile şi capacităţile. Discutând cu managementul fabricii am 
înţeles cum funcţionează sistemul de producţie bazat pe comenzi ferme. Este sistemul dezvoltat de 
Toyota prin care mai întâi se face comanda pentru o maşină şi abia după aceea se fabrică maşina. Cu 
alte cuvinte, Toyota a inversat ciclul de productie-vánzare. La fabrica Suzuki se produceau 
motociclete pe baza comenzilor deja făcute. Cum oamenii sunt mai puţin interesaţi să cumpere 
motociclete iarna, curba de producţie care urmăreşte curba cererilor de pe piaţă este neuniformă, 
cu vârfuri în perioada de vară şi goluri în cea de iarnă. Am întrebat managementul fabricii cum 
rezolvă problema folosirii eficiente a resurselor umane, mai ales în perioada de iarnă când cerinţele 
de producţie scad foarte mult. Mi-au explicat că politica lor este de a nu concedia muncitorii în astfel 

de perioade, ci de a crea un calendar de muncá prin care sá se apropie de curba de productie. Astfel, 
împreună cu reprezentanţii sindicatului muncitorilor au realizat un calendar în care vara au crescut la 
şase zile săptămâna de lucru, iar iarna au redus-o la patru zile lucrătoare. Totodată, au stimulat 
muncitorii de a-şi programa concediile în perioadele în care scade producţia, pentru a folosi integral 
forţa de muncă în perioadele de maximă activitate. Într-o astfel de cultură, frica de a-şi pierde locul 
de muncă prin împărtăşirea cunoştinţelor scade foarte mult, astfel încât experienţele profesionale 
pot fi împărtăşite fără probleme. 


Ikujiro Nonaka explică în lucrările sale cum în companiile japoneze se încurajează foarte mult 
procesul de socializare, proces prin care se intensifică împărtăşirea cunoştinţelor tacite. Japonezii au 
reuşit să transforme frica de a explica şi celorlalţi ceea ce ştiu cu o anumită datorie morală. Unul 
dintre prietenii mei japonezi îmi explica odată cum acolo se încurajează foarte mult munca în echipă 
şi succesul obţinut de echipă şi nu de anumite persoane, mai talentate sau mai inteligente. Atunci |- 
am întrebat pe prietenul meu ce se întâmplă cu o persoană care ştie mult mai mult decât cei din 
jurul sáu si care merită să se afirme pentru competențele profesionale deosebite pe care le are. 
Răspunsul a fost, că atunci când ştii mai mult decât cei din grupul în care lucrezi ai datoria morală de 
a împărtăşi cunoştinţele tale cu cei din jurul tău, pentru că succesul trebuie să fie al întregului grup şi 
nu al unui singur individ. Această filozofie de viaţă este specifică culturii japoneze şi contrastează 
puternic cu cultura americană. De asemenea, trebuie să nu uităm că în mod tradiţional companiile 
japoneze acordau angajaţilor lor statutul de angajaţi pe viaţă, ceea ce elimina complet frica de a-şi 
pierde locul de muncă. Deşi în ultimele decenii lucrurile s-au mai schimbat şi angajarea nu mai este 
pe viaţă în multe companii, tradiţia a creat o cultură de gândire pe termen lung ceea ce contrastează 
cu gândirea pe termen scurt de maximizarea a profitului din cultura americană. 


Frica de a nu greşi sau de a nu fi interpretat greşit constituie o barieră culturală puternică în 
ţările foste socialiste, cum este şi România. Această frică provine din faptul că în regimul socialist toţi 
cei care gândeau altfel decât liderii politici erau aspru pedepsiţi, ajungându-se în anii imediat de 
după cel de-al doilea război mondial la pedeapsa cu închisoare şi chiar condamnarea la moarte. De 
altfel, este cunoscută politica regimului socialist de schimbare brutală a valorilor culturale prin 
trimiterea în închisoare a intelectualilor vremii şi proclamarea noilor valori socialiste. Frica a 
constituit instrumentul principal de control a populaţiei şi de aceea s-a şi dezvoltat ca răspuns la 
această stare generală standardul dublu de gândire caracterizat prin sintagma: una gândeşti şi alta 
spui. Într-o astfel de cultură de aliniere forţată la standardul de gândire impus de comunişti, 
împărtăşirea cunoştinţelor putea conduce la consecinţe negative grave. Frica de a spune ceea ce 
gândeşti în grupul în care lucrezi s-a extins prin inerție si anii tranziţiei. Deşi s-au schimbat multe 
lucruri privind libertatea de exprimare, gândirea inertialá se face simțită încă în multe domenii 
constituind o barieră la împărtăşirea de cunoştinţe. 


Construirea unei culturi organizaționale care să stimuleze împărtăşirea de cunoştinţe se face 
prin dezvoltarea încrederii în oameni, în cei cu care lucrezi. Conceptul de încredere are dimensiuni 
psihologice şi sociale, fiind un concept foarte puternic folosit în multe domenii de activitate. 
Psihologic este important de a înţelege care sunt trăsăturile caracteristice ale unei persoane care se 
încrede în altcineva, dar şi a unei persoane în care te poţi încrede. Sociologic este important să 
analizezi relaţiile dintre două sau mai multe persoane care realizează un climat de încredere 
reciprocă. Totodată trebuie să se înţeleagă raporturile semantice care există între conceptul de 
încredere şi alte concepte cum sunt cele de cooperare, colaborare, risc, confidenta si predictibilitate. 

Una dintre definitiile clasice ale conceptului de încredere a fost formulată de Gambetta 
(Castelfranchi & Falcone, 2010, p.19): “Încrederea este probabilitatea subiectivă pe baza căreia un 
individ, A, se aşteaptă ca un alt individ, B, să realizeze o anumită acţiune de care depinde starea lui 
de bine.” Această definiţie ne pune în dificultate atunci când vrem să evaluăm probabilitatea 
subiectivă, precum şi starea de aşteptare a individului care îşi manifestă încrederea faţă de un alt 
individ. Totodată, definiţia de mai sus nu se raportează la un anumit context şi nici la un anumit scop 
comun al celor doi indivizi, elemente importante în viaţa reală a unei organizaţii. 


O altă definiţie a încrederii a fost formulată de Marsh (Castelfranchi & Falcone, 2010, p.22): "X 
are încredere în Y dacă X se aşteaptă ca Y să se comporte în concordanţă cu cel mai bun interes al lui 
X şi nu va încerca să-i producă necazuri lui X.” În această definiţie s-a adăugat posibilitatea ca Y să 
provoace necazuri lui X, în sensul că încrederea presupune ca persoana în care ai încredere să nu 
ajungă să-ţi provoace o serie de necazuri sau vătămări. Cu alte cuvinte, conceptul de încredere este 
strâns legat de cel de risc şi de cel de predictibilitate. Încrederea faţă de o altă persoană se poate 
manifesta atunci când există un anumit grad de predictibilitate că persoana respectivă nu va acţiona 
astfel încât să producă necazuri sau probleme cu consecinţe negative. Încrederea unei persoane într- 
o altă persoană într-un context dat implică şi ideea de reciprocitate. De exemplu, Ostrom & Walker 
(2003, p.382) definesc încrederea ca fiind “voinţa de a-şi asuma un risc în raport cu alte persoane, pe 
baza aşteptării de reciprocitate din partea celorlalţi.” Această definiţie se referă însă la o stare ideală 
deoarece reciprocitatea nu constituie o condiţie esenţială în stabilirea unor raporturi de încredere. 


Castelfranchi & Falcone (2010, p.36) propun un model socio-cognitiv pentru definirea 
conceptului de încredere, care să ţină cont şi de scopul acţiunii în care se pune problema încrederii, 
respectiv, de contextul social în care se produce acţiunea. Sintetic, acest model destul de elaborat se 
poate formula astfel: "X are încredere în Y într-un context C pentru realizarea unei acţiuni a, cu 
consecinţe pozitive p, care corespund intereselor lui.” Deoarece definițiile acestea par destul de 
abstracte, subliniez faptul că ele sugerează faptul că încrederea este o stare mentală a persoanei X în 
raport cu o altă persoană Y, într-un anumit context social dat şi o anumită sarcină de rezolvat de 
către Y, pentru care X nu are nici un control. Tocmai imposibilitatea de avea un control direct asupra 
acţiunii face ca X să aibă încredere în Y si în intenţiile lui. Împărtăşirea de cunoştinţe implică această 
stare mentală de încredere, în condiţiile în care cel care oferă din cunoştinţele lui nu poate avea 
control asupra acţiunilor viitoare ale celui care a beneficiat de experienţa împărtăşită. 


Încrederea se formează pe baza unor valori culturale şi este o stare care se poate obţine prin 
educaţie. Din nefericire, cultura românească a fost virusată puternic şi educaţia realizată în familie şi 
în şcoli nu reuşeşte să construiască valori solide pe baza cărora să se întemeieze o cultură a 
încrederii. La această situaţie mai contribuie şi legislaţia prin conţinutul ei şi mai ales prin modul în 
care justiţia o aplică. Sistemul de justiţie a fost de la început corupt politic şi financiar, fapt pentru 
care acţionează total selectiv, distrugând ideea de independenţă şi de corectitudine. Recunosc că 
este o situaţie total anormală, dar printr-o altă viziune politică se poate schimba şi readuce speranţa 
şi încrederea ca stări psihologice generice şi benefice. 

12.3. Comunităţi de practică 


Comunitățile de practică nu constituie un fenomen nou. Ele au existat sub diverse forme din 
cele mai vechi timpuri. De exemplu, în Evul Mediu au existat breslele de meşteşugari care au 
constituit forme evoluate de comunităţi de practică. Aceste bresle reuneau pe baza unor criterii 
profesionale meşteşugarii dintr-un anumit domeniu şi organizau modul de muncă şi de cooperare 
dintre ei pe baza unor reglementări. De exemplu, au fost bresle de tâmplari, de pielari, de croitori, 
de măcelari sau alte meserii practicate la vremea respectivă. Ceea ce caracteriza în esenţă o astfel de 
breaslă era un anumit interes comun care devenea integratorul comunităţii de meşteşugari dintr-un 
anumit domeniu. Breslele au dispărut o dată cu dezvoltarea industriei şi fabricarea produselor în 
cantităţi de masă, la preţuri care concurau puternic pe cele ale meşteşugarilor. 


Wenger, McDermott & Snyder (2002, p.4) definesc comunităţile de practică, ca fiind “grupuri 
de oameni care au un interes comun, un set de probleme sau o pasiune pentru o anumită temă şi 
care îşi adâncesc cunoştinţele şi expertiza în domeniul respectiv pe baza unei interacțiuni continue.” 
Spre deosebire de breslele de meşteşugari care erau comunităţi închise în raport cu mediul extern, 
comunităţile de practică sunt deschise pentru oricine doreşte să contribuie sau să beneficieze de 
interacțiuni favorabile aprofundárii cunoaşterii într-un anumit domeniu. Totodată, aceste comunităţi 
nu mai au ca cerinţă lucrul în aceeaşi companie deoarece ele operează mai ales pe baza pasiunii şi a 
timpului liber al participanţilor. Dacă spaţiul comun constituia în trecut iarăşi o cerinţă de bază 
pentru a putea interactiona, acum interacţiunea se poate face online astfel că cerința spaţiului 
practic dispare. Cu toate acestea, interacţiunea directă faţă în faţă rămâne mult mai puternică decât 
cea online deoarece se pot transmite şi cunoştinţele emoţionale, care au rol benefic în realizarea 
unei anumite coeziuni a comunităţii de practică. De aceea, comunităţile care au o anumită dispersie 
geografică şi se bazează pe interacţiunea prin internet sau teleconferinte îşi organizează şi 
evenimente în care membrii comunităţii se pot întâlni şi cunoaşte mai bine. 


Comunitățile de practică îşi dezvoltă o cultură a încrederii reciproce deoarece sunt bazate pe 
interese comune şi pasiuni. Având o astfel de cultură a transparenţei şi încrederii şi nefiind bazate pe 
principiul profitului financiar, comunităţile de practică constituie medii sociale foarte favorabile 
împărtăşirii de cunoştinţe. De altfel, principala atracţie a celor care participă la astfel de comunităţi 
de practică o reprezintă tocmai oportunitatea de a beneficia de cunoştinţele şi expertiza altora în 
domeniul respectiv. Într-o comunitate de practică oamenii se află prin definiţie într-o atmosferă de 
cooperare şi nu de competiţie. De aici şi deschiderea fata de împărtăşirea cunoştinţelor a celor care 
au ajuns la un nivel mai ridicat al cunoaşterii. Fiind o comunitate care are intense interacțiuni 
individuale se poate vorbi şi de un anumit nivel al cunoştinţelor la nivel de comunitate, cunoştinţe 
obţinute prin integrarea şi structurarea celor personale. Aceste cunoştinţe comunitare se prezintă 
prin publicaţii specifice, documente, luări de poziţii sau proiecte comune. Chiar dacă în mod 
preponderent acestea sunt cunoştinţe raţionale, interacţiunile faţă în faţă au la bază cunoştinţele 
emotionale, iar câmpul de gravitational de atracţie al comunităţii se bazează pe cunoştinţele 
spirituale. Împărtăşirea de cunoştinţe rationale se poate face deci numai dacă există o atitudine de 
deschidere faţă de ceilalţi care presupune un anumit câmp de cunoştinţe spirituale şi o cultură a 
încrederii bazată pe acestea. Totodată, este important să se dezvolte şi o anumită mândrie a 
participanţilor de apartenenţă la comunitate, apartenenţă evidenţiată şi de celebra piramidă a lui 
Maslow. Te simţi mândru că apartii de o anumită comunitate, sentiment care iti ráspláteste 
eforturile pe care le faci de a împărtăşi din cunoştinţele tale. 

Atunci când participanţii interactioneazá, ei vin în contact nu numai cu cunoştinţele celorlalţi, 
ci şi cu modelele lor de gândire — modele mentale. Aceste modele trebuie să fie compatibile pentru a 
se putea asigura o anumită convergenţă a acţiunii lor şi realizării efective a procesului prin care se 
împărtăşesc cunoştinţe. În timp, comunitatea îşi dezvoltă o serie de structuri de cunoştinţe şi moduri 
de interpretare a lor, astfel încât să existe o înţelegere comună a lor. De asemenea, se poate vorbi şi 
despre o serie de modele de gândire comune care să asigure aceeaşi atitudine în luarea deciziilor. De 
exemplu, să considerăm o comunitate de practică dedicată protecţiei mediului natural din Delta 
Dunării. În acest caz participanţii la comunitate gândesc la fel privind protecţia mediului ambiant şi 
găsirea unor soluţii legislative care să pună stavilă lăcomiei celor încearcă să distrugă echilibrul 
ecologic din deltă prin folosirea unor metode distructive de pescuit sau de construcţii abuzive în 
peisajul natural al deltei. Membrii unei comunităţi de practică îşi dezvoltă şi un sistem de memorie 
tranzactionala astfel încât să crească potenţialul colaborativ al memoriei individuale prin apelarea la 
memoria celorlalţi din comunitate. 


Un exemplu clasic de comunităţi de practică îl constituie asociaţiile profesionale. Aceste 
asociaţii au ca scop realizarea unei anumite identități profesionale şi a promovării unui anumit 
domeniu de activitate, mai ales atunci când domeniul este nou şi are nevoie de un sprijin colectiv. O 
asociaţie profesională se formează relativ uşor atunci când există un lider în domeniu şi o viziune 
privind dezvoltarea domeniului. Un grup restrâns de membri fondatori care împărtăşesc aceleaşi 
valori şi modele de gândire formulează un statut de funcţionare a asociaţiei şi fac demersurile 
necesare pentru a ca asociaţia să capete personalitate juridică. O dată declarată persoană juridică, 
asociaţia începe să se dezvolte prin primirea de noi membri şi organizarea unor activităţi specifice, 
cum ar fi întâlniri de lucru, simpozioane, conferinţe sau dezbateri publice. Asociaţia îşi organizează şi 
un site, o revistă de informare online şi, dacă au resurse suficiente chiar o revistă de specialitate. 
Comunitățile de practică nu trebuie să devină neapărat entităţi cu personalitate juridică, dar atunci 
când o fac sub formă de asociaţii sau fundaţii ele devin mult mai puternice şi sustenabile. Sunt 
comunităţi de practică organizate într-un context conjunctural pentru a sprijini o anumită decizie 
politică sau legislaţie. O dată cu depăşirea contextului respectiv, comunitatea se poate destrăma sau 
transforma într-o altă comunitate de practică. De aici decurge şi flexibilitatea organizatorică şi 
structurală a comunităţilor de practică, precum şi atracţia participanţilor. 


12.4. Comunităţi de practică organizate 


în cadrul unor companii 


În cartea The new edge in knowledge. How knowledge management is changing the way we 
do business, Carla O'Dell & Cindy Hubert prezintă o serie de exemple de comunităţi de practică 
înfiinţate în cadrul unor companii pentru a stimula împărtăşirea de cunoştinţe şi învăţarea 
organizaţională. Aşa cum am explicat, o comunitate de practică este o construcţie socială pe bază de 
opţiune şi interes profesional care reuşeşte să dezvolte o cultură de încredere şi stimulare a 
împărtăşirii de cunoştinţe, fenomene benefice la nivelul întregii companii. În cadrul unei astfel de 
comunităţi participanţii învaţă unii de la alţii o serie de aspecte profesionale accelerând 
perfecţionarea profesională individuală şi crescând în acelaşi timp nivelul de cunoaştere al întregii 
comunităţi de practică. De aceea managementul cunoştinţelor a pus accentul în marile companii pe 

dezvoltarea unor astfel de comunităţi de practică centrate pe anumite teme majore. În cele ce 
urmează vă prezint câteva exemple de astfel de comunităţi, preluate din cartea mai sus menţionată. 


La compania ConocoPhillips, comunităţi de practică au existat în mod informal de acum 20 de 
ani, dar abia în ultimii ani managementul cunoştinţelor a contribuit la dezvoltarea de comunităţi sub 
forma unor reţele de comunicare şi împărtăşire a cunoştinţelor. Astăzi, există peste 120 de 
comunităţi de practică aliniate la funcţiile de bază ale afacerilor din firmă. Comunitățile au portale 
care pot fi accesate de oricare dintre membrii acestor comunităţi. Comunitățile de practică sunt 
ajutate de un sistem informatic bine dezvoltat şi beneficiază de lideri cu viziune, care ştiu să 
stimuleze deopotrivă împărtăşirea de cunoştinţe şi crearea de cunoştinţe. Totodată, aceşti lideri 
stabilesc direcţiile strategice de dezvoltare a comunităţilor. 


La compania Fluor, activează 46 de comunităţi de practică la care participă aproape 24.000 de 
membri de pe tot globul. Practic, toţi angajaţii companiei sunt participanţi la aceste comunităţi, 
inclusiv cei aproape 3.500 de experţi în peste 1.000 de domenii de mare interes pentru companie. 
Traficul online în cadrul acestor comunităţi este foarte ridicat, înregistrându-se peste 10.000 de 
căutări pe zi, 26.000 de vizualizări de materiale ataşate şi 10.000 de forumuri de dezbateri pe 
săptămână. Toate acestea contribuie în mod semnificativ la creşterea competenţelor profesionale şi 
atingerea unor niveluri remarcabile de excelenţă profesională. 


La compania Sclumberger, ideea comunităţilor de practică a fost lansată în anul 1998 printr-un 
program denumit Eureka. La început au fost formate 12 comunităţi de practică centrate pe 
probleme tehnice critice pentru companie. Astăzi sunt 157 de comunităţi de practică acoperind un 
spectru larg de arii tematice. În anul 2000 a fost iniţiat un program de alegeri a liderilor pentru 
aceste comunităţi, program care s-a dovedit a fi un mare succes prim modul de desfăşurare şi 
calitatea liderilor aleşi. În total, comunităţile de practică din companie numără aproape 23.000 de 
participanţi. Numărul participanţilor la o comunitate variază între câteva sute şi câteva mii. Practica 
a demonstrat că participarea în cadrul acestor comunităţi de practică a intensificat schimbul de 
experienţă între membrii comunităţilor şi a accelerat învăţarea organizaţională şi crearea de 
cunoştinţe. Succesul unei comunităţi de practică se poate evalua cu ajutorul unor metrici, care se 
definesc în funcţie de scopul declarat al comunităţii. Succesul depinde foarte mult de dinamismul şi 
viziunea liderului, precum şi de sistemele informatice folosite ca suport pentru a realiza comunicarea 
şi împărtăşirea de cunoştinţe. 

Capitolul 13 


Învăţarea organizaţională 


13.1. Inteligența organizaţională 


Beneficiind de o experienţă extinsă în consultanţă, în domeniul managementului, Karl Albrecht 
(2003, p.4) ne provoacă cu una dintre legile sale: “Oamenii inteligenţi, atunci când sunt împreună 
într-o organizaţie, vor tinde spre stupiditatea colectivă.” Deşi Karl Albrecht o numeşte lege, expresia 
de mai sus nu are puterea unei legi din fizică sau chimie deoarece nu are un suport logic determinist. 
Expresia de mai sus este o formulare bazată pe observarea atentă a fenomenelor sociale dintr-o 
organizaţie şi nu pe adevăruri demonstrabile, aşa cum este cazul legilor dinamicii formulate de Isaac 
Newton. Aşa cum explică şi Karl Albrecht, stupiditatea colectivă se poate produce atunci când 
oamenii inteligenţi nu îşi pot manifesta inteligenţa sau există o serie de elemente structurale în 
organizaţie care împiedică integrarea inteligentelor individuale. Autorul chiar defineşte două situaţii 
tipice prin expresiile stupiditate învățată si stupiditate sistemică. În primul caz, se consideră că doar 
managerii gândesc şi iau decizii, toti ceilalţi fiind executanti. Oricât de inteligenţi ar fi unii dintre 
aceşti executanti statutul lor de oameni care nu au voie să gândească îi face să se comporte ca nişte 
oameni stupizi. Stupiditatea învățată se referă deci la organizaţiile in care există un management de 
tip autocratic şi o cultură organizaţională care îi obligă pe angajaţi să fie simpli executanti. 
Stupiditatea sistemică se referă la faptul că regulamentele interne şi procedurile de lucru sunt prost 
făcute astfel că procesul decizional nu poate beneficia de contribuţia oamenilor inteligenţi. 


Irvin Janis, profesor la Yale University, a studiat fenomenul stupiditatii colective la nivelul unui 
grup şi a introdus conceptul de group think, care se traduce prin gândire de grup (Janis, 1982). Acest 
fenomen se produce atunci când membrii grupului ajung la un consens artificial, obţinut sub o 
anumită presiune socială şi nu prin dezbateri libere cu argumente raţionale. Un caz celebru în acest 
sens îl constituie consensul obţinut în grupul de lucru al preşedintelui John Kennedy în cazul crizei 
cubaneze. Problema era dacă SUA decide să trimită trupe pentru o invazie armată în Cuba sau va 
constitui doar un sprijin pentru expatriatii cubanezi care vor face acest lucru. Membrii grupului de 
lucru s-au împărţit practic în două în raport cu soluţia posibilă la această problemă. Unii susțineau ca 
SUA să nu se angajeze în conflictul cubanez sau dacă o fac să fie doar un suport logistic, în timp ce 
partea cealaltă a grupului susţinea că SUA trebuie să intervină cu trupe militare. Atunci când 
preşedintele a devenit mai sensibil la cea de a doua variantă, membrii grupului care susțineau prima 
variantă au început să cedeze şi în final au fost de acord cu invazia armată. Istoria a demonstrat că 
decizia a fost greşită, iar responsabil de luarea ei a fost numai preşedintele John Kennedy. 


Managementul clasic de tip ierarhic şi autocratic s-a dezvoltat cu peste 100 de ani în urmă, în 
fabrici în care predominau muncile manuale iar muncitorii erau cu un nivel foarte scăzut de educaţie. 
În condiţiile de atunci, structura ierarhică a companiilor permitea un centralism puternic în luarea 
deciziilor şi un control eficient al activităţilor. Cum pieţele erau nesaturate, competiţia între 
companii era relativ redusă şi ca urmare accentul se punea pe productivitate şi mai puţin pe calitate. 

În condiţiile de astăzi, pieţele sunt practic saturate de produse fapt ce a condus la o competiţie 
acerbă. Totodată, schimbările continue şi greu de anticipat din mediul extern de afaceri impun 
abordări rapide şi creative din partea companiilor. De aceea, în companiile moderne ierarhiile 
manageriale devin restricţii în procesul de integrare a inteligentelor individuale. Gifford & Elizbeth 
Pinchot arată în cartea lor The intelligent organization că ” Noile forme emergente de organizaţii se 
vor sprijini mai mult pe echipe de lucru orientate spre rezultate decât pe ierarhii, mai mult pe viziuni 
împărtăşite şi mai puţin pe reguli, mai mult pe opţiuni şi mai puţin pe comandă” (Pinchot & Pinchot, 
1996, p.62). Toate acestea conduc la dezvoltarea inteligenţei organizaționale. 


O definiţie formală a inteligenţei organizaționale ne-o oferă Karl Albrecht (2003, p.15): 
“Inteligența organizaţională este capacitatea unei organizaţii de a-şi mobiliza întreaga putere a 
creierelor şi de a-şi focaliza această putere pe realizarea misiunii.” Mobilizarea creierelor se poate 
face numai cu ajutorul unor integratori puternici, despre care am vorbit într-un capitol anterior. 
Metaforic, acţiunea integratorilor se poate observa în cazul unui stol de păsări, a unui roi de albine 
sau a unui muşuroi de furnici. Deşi este greu de explicat natura acestor integratori în cazul păsărilor, 
al albinelor sau furnicilor, acţiunea lor demonstrează forţa unei colectivităţi determinată de a realiza 
un anumit obiectiv, chiar dacă conştientizarea lui nu se poate face ca la oameni. 


Inteligența organizaţională constituie în primul rând capacitatea organizaţiei de a procesa 
date, informaţii şi cunoştinţe pentru a crea condiţiile optime procesului decizional. Organizaţia ca 
entitate abstractă nu are capacitatea de a procesa toate acestea, dar ca entitate reală reprezentată 
prin oameni şi sisteme informatice acest lucru devine posibil. Sistemele informatice pot procesa date 
iar oamenii pot procesa informaţii şi cunoştinţe. Prin aceste procesări se obţin semnificaţii şi 
interpretări necesare luării deciziilor în concordanţă cu valorile organizaționale şi viziunea 
organizaţiei. Prin aceste procesări organizaţia învaţă, iar inteligenţa organizaţională constituie forţa 
motrice a învăţării organizaționale. 


13.2. Procesul învăţării organizaționale 


Învăţarea organizaţională este o construcţie semantică prin excelenţă metaforică. Să analizăm 
metafora: Învăţarea organizaţională ca învăţarea personală. În domeniul sursă avem câmpul 
descriptiv al învățării personale, iar în domeniul ţintă avem câmpul descriptiv al învăţării 
organizaționale. Învăţarea personală presupune existenţa unor date şi informaţii obţinute personal 
şi procesate cu ajutorul inteligenţei. Rezultatul acestei procesări îl constituie cunoştinţele raţionale, 
emoţionale şi spirituale. În domeniul ţintă, putem recunoaşte că avem date şi informaţii specifice 
organizaţiei. Ele nu sunt procesate de un creier organizational deoarece aşa ceva nu există, dar sunt 
procesate la nivel individual şi apoi cunoştinţele obţinute sunt amplificate la nivel organizational. 
Astfel, putem vorbi de cunoştinţe organizaționale aşa cum am discutat într-un capitol anterior. Cu 
alte cuvinte, la date şi informaţii existente în domeniul sursă putem identifica date şi informaţii 
existente în domeniul ţintă. La cunoştinţe personale existente în domeniul sursă putem identifica 
cunoştinţe organizaționale existente în domeniul ţintă. La memoria individuală existentă în domeniul 
sursă putem identifica memoria organizaţională existentă în domeniul ţintă. În sfârşit, la inteligenţa 
personală existentă în domeniul sursă, putem identifica inteligenţa organizaţională existentă în 
domeniul ţintă. Această analiză metaforică ne conduce la concluzia că putem vorbi de învăţare 

organizaţională ca o amplificare a învăţării personale. Conceptele definite la nivelul organizaţiei (de 
exemplu, cunoştinţe organizaționale, memorie organizaţională, inteligenţă organizaţională şi 
învăţare organizaţională) sunt construcţii semantice obţinute metaforic prin extrapolarea 
conceptelor de la nivel individual la nivel organizational. 


Dacă am înţeles aceste construcţii metaforice putem opera mai uşor cu o serie de definiţii şi 
interpretări privind învăţarea organizaţională. În acest sens dau ca exemplu definiţia formulată de 
Gherardi & Nicolini (2003, p.47): “Învăţarea organizaţională este o metaforă care cuprinde două 
concepte, cel de învăţare şi cel de organizaţie, şi permite explorarea organizaţiei ca şi cum ar fi un 
subiect care învaţă, care procesează informaţii, care reflectă asupra propriilor experienţe şi care 
dispune de un stoc de cunoştinţe, abilităţi şi expertiză.” 


În esenţă, învăţarea organizaţională poate fi definită ca un proces de învăţare prin interacţiune 
socială la nivel de grup şi de organizaţie. Interacțiunile sociale devin forţa motrice a învăţării. Nevoia 
de învăţare organizaţională este dată de schimbările continue care se produc în mediul extern şi 
cerința organizaţiei de a se adapta acestor schimbări prin crearea de noi cunoştinţe şi creşterea 
nivelului de înţelegere a contextului economic competitiv. Dacă maximizarea profitului se poate face 
pe baza unor criterii economice şi a unor decizii de tip raţional, creşterea competitivităţii şi obţinerea 
avantajului competitiv se poate face în special prin creşterea nivelului de cunoştinţe din companie şi 
stimularea inovației. Crossan, Lane & White (1999, p.523) definesc patru premise fundamentale 
pentru Învăţarea organizaţională. Aceste premise sunt: 


e Premisa 1: Învăţarea organizaţională implică o tensiune între strategia de exploatare a 
cunoştinţelor şi cea de explorare a lor. 
e Premisa 2: Învăţarea organizaţională este un proces pe mai multe niveluri: individual, de grup 
şi organizational. 
e Premisa 3: Cele trei niveluri menţionate mai sus sunt legate între ele prin procese psihologice 
şi procese sociale: intuire, interpretare, integrare şi institutionalizare (cei 41). 
e Premisa 4: Învăţarea influenţează acţiunea, iar acţiunea influenţează învăţarea. 
Premisa a doua reflectă dimensiunea ontologică a dinamicii cunoştinţelor din modelul elaborat de 
Ikujiro Nonaka. Conceptele şi ideile se nasc în mintea oamenilor. Prin interacţiunile lor sociale, 
cunoştinţe tacite şi explicite sunt împărtăşite celorlalţi membri ai unor grupuri sociale şi apoi 
amplificate la nivel organizational. Cu alte cuvinte, câmpurile individuale de cunoştinţe rationale, 
emotionale si spirituale interacționează la nivelul unui grup şi generează câmpuri noi care sunt apoi 
integrate cu ajutorul integratorilor neliniari la nivelul organizaţiei sub forma cunoştinţelor 
organizaționale. Grupurile constituie entităţi de lucru în cadrul oricărei organizaţii, astfel încât 
secvențele de creare si amplificare a cunoştinţelor sunt cele indicate de Ikujiro Nonaka pe axa 
ontologică. Excepţie pot face microîntreprinderile care au dimensiunea unor grupuri, din punct de 
vedere al numărului mic de angajaţi. Cele trei niveluri — individual, grup şi organizaţie — constituie 
secvențele necesare prin care se realizează învăţarea organizaţională. 


Realizarea proceselor de intuire, interpretare, integrare si institutionalizare, în această 
ordine reflectă strategia de explorare a cunoştinţelor şi încorporarea lor în rutine operaţionale şi 
proceduri de lucru. Realizarea feedback-ului în sens invers, de la institutionalizare la intuiţie reflectă 
strategia de exploatare a cunoştinţelor şi crearea condiţiilor pentru crearea de noi cunoştinţe. 

Intuirea opereazá numai la nivel individual si constituie rezultatul unei experiente filtrate care 
poate oferi similitudini cu situatii prezente. Intuirea este un proces care se realizeazá la nivelul 
inconstientului cognitiv, fapt pentru care nu putem avea control asupra ei. Ceea ce putem face este 
să stimulăm intuiţia prin explorarea mai frecventă a experienţei şi dezvoltarea abilitátii de a genera 
cât mai multe analogii şi metafore. Gândirea este predominant metaforică, dar gradul de folosire şi 
înţelegere a metaforelor conceptuale depinde de fiecare dintre noi. În mod cert, folosirea 
metaforelor poetice poate stimula folosirea metaforelor conceptuale. Intuirea trebuie folosită 
îndeosebi în cazurile cu grad mai mare de incertitudine, acolo unde gândirea raţională nu poate oferi 
soluţii şi nu poate contribui la generarea de noi cunoştinţe. 


Interpretarea operează la interfaţa dintre individ şi grup. Este o secvenţă a procesului de 
externalizare din modelul SECI, prin care cunoştinţele tacite personale devin explicite şi apoi 
comunicate prin procesul de combinare. De aceea interpretarea este practic un proces social. 
Persoanele care fac parte dintr-un context social la un moment dat participă la acest proces de 
combinare încercând să dea sens cunoştinţelor care se expun de către celelalte persoane. 
Interpretarea este un proces de împărtăşire a cunoştinţelor şi de analizare a lor pe baza modelelor 
mentale dezvoltate la nivelul grupului, ca urmare a muncii împreună a aceloraşi oameni într-o 
perioadă dată de timp. Pentru interpretarea cunoştinţelor limba de exprimare a lor are un rol 
fundamental, mai ales în contexte multiculturale sau contexte ştiinţifice în care se folosesc şi limbaje 
matematice. 


Integrarea operează la nivelul grupului şi la interfaţa dintre grup şi alte grupuri, respectiv, la 
nivel de organizaţie. Integrarea se realizează cu ajutorul integratorilor organizationali, pe care i-am 
discutat în capitolul dedicat cunoştinţelor organizaționale. Rezultatul procesului de integrare este o 
înţelegere comună a unei anumite situaţii sau probleme şi o anumită convergenţă decizională şi de 
acţiune. Atunci când se ajunge la o astfel de înţelegere comună capabilă de a genera o decizie sau o 
schimbare comportamentală se spune că s-a produs o nouă secvenţă de învăţare colectivă. 
Integrarea este un proces care contribuie la identitatea grupului în procesul de învăţare 
organizaţională. Rezultatul integrării depinde atât de potenţialul intelectual al grupului cât şi de 
capacitatea integratorilor de a transforma acest potenţial în resurse operaţionale. Viziunea şi 
motivaţia grupului constituie factori care pot accelera sau încetini procesul de învăţare. De 
asemenea, coeziunea realizată prin împărtăşirea aceloraşi modele de gândire contribuie la obţinerea 
consensului decizional. Un integrator bazat pe sistemele informatice îl constituie platformele de 
wikis. Aceste platforme informatice permit accesul online celor care participă la un anumit proiect şi 
le oferă posibilitatea lucrului în paralel şi nu secvențial. Wikis constituie instrumente eficiente în 
producerea cunoştinţelor colective. 


Institutionalizarea operează la nivelul organizaţiei prin noi proceduri şi rutine. Învăţarea 
organizaţională se deosebeşte total de învăţarea individuală deoarece la proces participă mai multe 
persoane şi grupuri, iar rezultatele procesului aparţin acum organizaţiei. Aceasta înseamnă că 
rezultatele procesului de învăţare se încorporează în noi rutine operaţionale, practici de lucru, 
proceduri tehnologice sau reglementări manageriale. Prin feedback, rezultatele procesului de 
institutionalizare se trimit la procesele anterioare, astfel încât ele se pot alinia la noile cerinţe ale 
învăţării organizaționale. Deşi procesele de intuire, interpretare, integrare şi institutionalizare au fost 
prezentate în mod secvențial, ele se produc în paralel prin interacțiuni continue în contextul social 
considerat, interacțiuni care permit trecerea de la învăţarea individuală la cea de grup şi, respectiv, 

la cea organizaţională. Cercetările au demonstrat că învăţarea organizaţională depinde foarte mult 
de cultura organizaţională, ceea ce confirmă faptul că în procesul de învăţare organizaţională nu ne 
referim numai la cunoştinţe raţionale ci la interacţiunea celor trei câmpuri de cunoştinţe raţionale, 
cunoştinţe emoţionale şi cunoştinţe spirituale. Peter Senge (1999) subliniază rolul important jucat de 
emoţii care generează a anumită tensiune emoţională a învăţării, tensiune care poate stimula sau nu 
învăţarea. Această tensiune o simţim cu toţii atunci când suntem într-un context social şi se pune 
problema să învăţăm ceva nou împreună cu alti participanţi. 


Pentru a înţelege mai bine fenomenul de învăţare colectivă putem să considerăm exemplul 
clasic al unei orchestre care învaţă o nouă simfonie. Fiecare muzician din orchestră învaţă să 
interpreteze bucata lui muzicală, dar simfonia rezultă numai prin participarea întregii orchestre sub 
bagheta dirijorului. Mai mult chiar, două orchestre diferite pot învăţa să interpreteze aceeaşi 
simfonie în moduri uşor diferite, având în vedere experienţa lor diferită precum şi stilul dirijoral 
diferit. Ceea ce realizează orchestra împreună constituie rezultatul unui proces de învăţare 
organizaţională, pe baza unui model emoţional şi de gândire comun imprimat de dirijor. 


Ca în orice proces natural sau social, în realizarea cu succes a învăţării organizaționale pot 
apărea o serie de obstacole sau bariere. Aceste bariere se pot manifesta la nivel individual, de grup 
sau organizational. Cele mai importante bariere la nivel individual sunt modelele de gândire, 
respectiv, paradigme specifice indivizilor prin care ei înţeleg lumea din jur şi în concordanţă cu care 
iau decizii. De exemplu, gândirea inertialá se opune oricărui fenomen care are nevoie de timp să se 
realizeze, aşa cum este învăţarea organizaţională. De asemenea, gândirea liniară constituie o barieră 
importantă deoarece cunoştinţele şi învăţarea ca proces sunt neliniare. Pentru a înţelege mai bine 
rolul esenţial al modelelor de gândire în procesul de învăţare sugerez o serie de lucrări pe care le-am 
publicat pe această temă (Bratianu, 2004a; Bratianu, 2004b; Bratianu, 2005; Bratianu & Murakawa, 
2004). La nivelul grupului, barierele ţin mai mult de gândirea şi stilul de leadership. De asemenea, o 
barieră pe care am evidentiat-o anterior poate fi lipsa de încredere între membrii grupului si 
tendinţa spre individualism. La nivelul organizaţiei, principalele bariere vin din modul în care sunt 
gândite raporturile de muncă, procedurile tehnologice, reglementările de organizare internă şi în 
mod deosebit cultura organizaţională. De asemenea, învăţarea organizaţională are şanse minime 
într-o organizaţie în care gândirea managerială este centrată pe maximizarea profitului. Într-o astfel 
de organizaţie, oamenii sunt priviţi ca simple active şi de multe ori tratate strict economic. Totodată, 
maximizarea profitului implică o gândire dominant raţională ceea ce limitează spectrul cunoştinţelor 
şi al inteligentelor folosite. 


13.3. Organizaţia care învaţă 


În literatura de specialitate se folosesc două concepte cu semantică foarte apropiată, dar care 
sunt distincte: învățarea organizaţională (organizational learning — OL) şi organizaţia care învaţă 
(learning organization — LO). Învăţarea organizaţională constituie un proces social care se realizează 
în cadrul unei organizaţii, dar care nu este necesar să atingă amploarea întregii organizaţii. 
Organizaţia care învaţă este acea organizaţie în care se realizează în mod continuu şi la scara întregii 
organizaţii procesul de învăţare organizaţională. Organizaţia care învaţă este o organizaţie în care 
managementul a decis o serie de strategii prin care organizaţia să-şi dezvolte capacitatea de a învăţa 

şi crea noi cunoştinţe pe care să le încorporeze în noi produse si servicii. Organizaţia poate avea ca 
strategie adaptarea la schimbările din mediul extern sau realizarea unui avantaj competitiv. În primul 
caz învăţarea are ca obiectiv supraviețuirea, respectiv, înţelegerea schimbărilor din mediul extern şi 
crearea de noi cunoştinţe prin care organizaţia să se adapteze cerinţelor. Aceasta reprezintă un 
proces de învățare de adaptare. Dar, organizaţiile care învaţă trebuie să adauge la învăţarea de 
adaptare un proces de învăţarea generativă, respectiv, un proces capabil de creaţie. Într-o formulare 
foarte concisă, Peter Senge (1999, p.14) defineşte organizaţia care învaţă ca fiind “organizaţia care îşi 


|.” 


extinde continuu capacitatea de-si crea viitorul.” Organizatia care invata este organizatia in care se 
gândeşte strategic si se generează cunoştinţe şi idei noi care se încorporează apoi în produse si 


servicii. Prin inovare, organizaţia care învaţă devine mai puternică în competiţia globală. 


Chris Argyris (1999) a dedicat multe din cercetările sale învăţării organizaționale şi, respectiv, 
organizaţiilor care învaţă. În viziunea lui, în procesul de învăţare organizaţională se pot distinge două 
bucle de reglare. Prima buclă de reglare se referă la crearea de feedback sau reacţie inversă în raport 
cu un anumit set de valori de referinţă, aşa cum se întâmplă în cazul sistemelor cibernetice. Cea de a 
doua buclă se referă la reacţia inversă în raport cu valorile din setul de referinţă, cu posibilitatea 
schimbării acestora atunci când condiţiile din mediul extern o impun. 


Organizaţia 


Figura 13.1 — Modelul mecanic de organizaţie 


Pentru a explica mai bine modul în care funcţionează aceste bucle de reglare am să prezint câteva 
ilustraţii în care organizaţia este asimilată unui sistem. În figura 13.1 prezint cel mi simplu model de 
organizaţie, respectiv, modelul mecanic. Modelul se caracterizează prin intrări X şi ieşiri Y. Ca intrări 
considerăm atât pe cele tangibile cum sunt materialele, energie, banii, tehnologia şi oamenii cât şi 
pe cele intangibile cum sunt cunoştinţele. La ieşiri vom avea produse şi servicii, bani, energie, 
patente, cunoştinţe noi, oameni. Acest model nu este capabil să evidentieze învăţarea 
organizaţională, chiar dacă astfel de procese se produc în organizaţie. Pentru a putea evidentia 
procese de învăţare organizaţională trebuie să folosim modele mai dezvoltate. În figura 13.2 prezint 
schematizat modelul unui sistem cibernetic, respectiv, sistem prevăzut cu o reacţie inversă sau 
feedback. 

VG X 
Organizatia 


Figura 13.2 — Modelul cibernetic de organizaţie 


În figura 13.2 am notat cu X şi Y mărimile de intrare şi, respectiv, mărimile de ieşire din sistem. Am 
notat cu VG variabilele care guvernează procesele din organizaţie, iar cu VR valorile de referinţă 
pentru mărimile de ieşire Y. FB reprezintă reacţia inversă (feedback), iar MA reprezintă mediul de 
afaceri. În concordanţă cu scopurile şi obiectivele organizaţiei, se definesc variabilele de guvernare 
sub forma unor indicatori economici şi de management. Pe baza acestor indicatori se definesc o 
serie de mărimi de referinţă privind producţia, structura produselor şi serviciilor, precum şi calitatea 
lor. Mărimile de ieşire sub formă de produse şi servicii trebuie să satisfacă cerinţele impuse de 
valorile de referinţă (VR). Dacă nu le satisfac, atunci prin reacţia inversă (FB) se modifică mărimile de 
intrare X, astfel ca Y sa satisfacă cerinţele. De exemplu, una dintre mărimile de ieşire poate fi un 
anumit tip de laptopuri. Prin cercetările de marketing s-a stabilit ca aceste laptopuri să fie produse 
într-o anumită cantitate dată de VR. Dacă Y > VR, atunci cantitatea de laptopuri produsă trebuie 
redusă şi această informaţie se transmite prin FB la intrarea în sistem, reducând cantitatea de 
componente necesare pentru a produce laptopurile. Dacă, din contră, Y < VR, atunci semnalul 
transmis prin FB este de a creşte numărul de componente şi, respectiv, de a mări productivitatea. 
Pentru a înţelege mai uşor funcţionarea unui sistem cibernetic voi considera un exemplu mai simplu, 
pe care îl întâlnim în mod frecvent în viaţa de zi cu zi. Este vorba de funcţionarea unui sistem 
termostat care menţine constantă temperatura într-o cameră sau incintă industrială. Să presupunem 
că ne referim la temperatura dintr-o cameră, unde am fixat VR = 22 grade Celsius, pentru a asigura 
un anumit confort termic. Dacă afară se încălzeşte, scad pierderile de căldură spre exteriorul clădirii 
şi temperatura din cameră creşte mai mult de 22 grade. În acest moment, Y > VR şi semnalul 
transmis prin FB este de a reduce X, respectiv, de a se reduce sau chiar opri funcţionarea sistemului 
de încălzire. În condiţiile răcirii temperaturii de afară, semnalul transmis de termostat este de a 
creşte aportul de căldură. 


Să comparăm comportamentul unui sistem mecanic cu unul cibernetic. Sistemul mecanic a 
fost proiectat pentru a realiza un anumit proces şi respectiv, un anumit produs. Sistemul mecanic 
este un sistem rigid care nu se poate adapta schimbărilor din mediul înconjurător. Să luăm ca 
exemplu un ceasornic. Indiferent ce se întâmplă în mediul înconjurător, el funcţionează aşa cum a 
fost construit. Sistemul cibernetic funcţionează în concordanţă cu obiectivele stabilite prin variabilele 
de guvernare (VG) şi valorile de referinţă (VR). Procesul de funcţionare este controlat prin 
comparatia care se face continuu între mărimea de ieşire Y şi valorile de referinţă (VR). Orice deviere 
de la VR ca urmare a unor schimbări din mediul intern sau din mediul extern se semnalizează prin 

reacţia inversă (FB) şi se produc modificări la mărimea de intrare X. Putem afirma că în acest caz 
există un proces de învăţare deoarece se pot produce modificări în comportamentul sistemului. 
Sistemul nu mai este rigid, ci răspunde unor cerinţe de adaptare. Este vorba despre un proces de 
învăţare organizaţională, dar sistemul încă nu reprezintă o organizaţie care învaţă. 


Organizaţia care învaţă trebuie să aibă capacitatea de a-şi stabili parametrii de funcţionare în 
concordanţă cu misiunea şi viziunea ei, dar şi de a-şi modifica aceşti parametri pentru a se putea 
adapta la schimbările din mediul înconjurător. Cu alte cuvinte este necesar să se realizeze o a doua 
buclă de reglare care să vizeze schimbări la nivelul variabilelor de guvernare VR. O ilustrare grafică a 
unui astfel de sistem cu două bucle de învăţare se prezintă în figura 13.3. 


În figura 13.3 am notat cu S scopul sau viziunea organizaţiei, cu O am notat obiectivele 
organizaţiei care sunt definite în concordanţă cu scopul propus, iar cu R am denumit cea de a doua 
buclă de reglare a sistemului, buclă care influenţează scopul şi, respectiv, obiectivele organizaţiei. 
Cercurile din figură semnifică procese decizionale. Se compară informaţiile care vin din diferitele 
direcţii şi se ia o decizie în concordanţă cu valorile de referinţă şi variabilele de guvernare ale 
procesului. Ideea de bază este că atunci când se produc schimbări în mediul de afaceri, prin cea de a 
doua buclă de reglare se pot adapta parametrii funcționali ai organizaţiei la cerinţele mediului de 
afaceri. O organizaţie care are capacitatea de a funcţiona cu două bucle de reglare este o organizaţie 
care învaţă deoarece are capacitatea de a se adapta continuu schimbărilor de mediu prin 
modificarea variabilelor de guvernare. 


Organizaţia 


Figura 13.3 — Modelul organizaţiei care învaţă 


Peter Senge (1999) în celebra lui carte The fifth discipline. The art & practice of the learning 
organization spune că organizaţia care învaţă este o invenţie socială, aşa cum un sistem tehnologic 
este o invenţie inginerească. Spre deosebire de sistemul tehnologic care se compune din elemente 
tangibile, o organizaţie care învaţă se compune dintr-un mediu social şi câmpuri de cunoştinţe care 

sunt intangibile. Dacă procesele de învăţare organizaţională se pot produce în mod natural în orice 
organizaţie, o organizaţie care învaţă trebuie să aibă un management care să construiască condiţiile 
necesare pentru a se realiza cele două bucle de reglare. Pentru a caracteriza mai bine o organizaţie 
care învaţă, Peter Senge introduce conceptul de disciplină, ca fiind "un un set de teorii şi tehnici care 
trebuie studiate şi stăpânite pentru a fi puse în practică. O disciplină este o cale de dezvoltare pentru 
obţinerea unor abilităţi şi competenţe” (Senge, 1999, pp.10). Senge defineşte cinci discipline 
fundamentale necesare, dar nu şi suficiente, pentru ca companie să devină o organizaţie care învaţă: 
1) măiestria personală; 2) modelele mentale; 3) o viziune împărtăşită; 4) învăţarea în echipă şi 5) 
gândirea sistemică. Măiestria personală stimulează învăţarea pe tot parcursul vieţii şi îmbunătăţirea 
competenţelor personale sau dezvoltarea unor noi competenţe. Modelele mentale se focalizează pe 
modalităţile de a vedea şi înţelege lumea cât mai complex şi mai aproape de realitate, lucru foarte 
important deoarece modelele mentale formate în şcoală sunt foarte simple şi creează multe limitări 
în înţelegerea cunoştinţelor şi a învăţării. Viziunea împărtăşită înseamnă focalizare pe viitorul 
organizaţiei şi pe armonizarea intereselor personale cu cele organizaționale pe termen lung. A crea o 
viziune împărtăşită înseamnă a înţelege responsabilitatea unui viitor comun. Învăţarea în echipă 
înseamnă depăşirea limitelor individuale şi capacitatea de a împărtăşi cunoştinţele cu ceilalţi. În 
sfârşit, gândirea sistemică înseamnă integrarea tuturor celorlalte discipline într-o singură structură şi 
abordarea proceselor manageriale prin modele complexe cu variabile multiple şi decizii 
multicriteriale. Gândirea sistemică acceptă neliniaritatea şi ca urmare ea stimulează sinergia învăţării 
organizaționale. Totodată, întreaga organizaţie este gândită ca un sistem cu elemente care 
interacționează în mod continuu. 


Crearea unei organizaţii care învaţă înseamnă în esenţă o schimbare de mentalitate şi 
înţelegerea complexităţii unei realităţi care se schimbă în mod continuu. Senge numeşte această 
schimbare de mentalitate metanoia, un termen ce combină două cuvinte greceşti: meta şi noia 
(meta — deasupra sau dincolo de; noia — termen legat de gândire). Prima fază o constituie învăţarea 
de adaptare, care înseamnă procesul prin care organizaţia devine conştientă de schimbările din 
mediul extern şi generează sau achiziţionează cunoştinţe noi necesare adaptării la noile condiţii 
impuse de piaţă şi competiţie. Este un proces care se face în paşi mici, cu investiţii relativ mici şi cu 
riscuri mici. Companiile japoneze practică acest proces de adaptare incrementală sau în paşi mici. 
Modelul de gândire este bazat pe ciclul Plan-Do-Check-Act (PDCA). Acest proces dezvoltat în cadrul 
companiei Toyota şi apoi extins şi la alte companii se numeşte Toyota kata, care înseamnă Calea 
Toyota de învățare. Plan înseamnă să îţi defineşti ce vrei să faci în viitorul imediat şi apoi să-ţi 
planifici secvențele de urmat. În faza următoare Do se implementează ceea ce ai planificat. În faza 
următoare Check se compară rezultatele obţinute cu ceea ce a fost planificat şi se interpretează 
rezultatele. În ultima fază, Act se valorifică rezultatele bune obţinute şi se creează premisele pentru 
un nou ciclu de învăţare şi adaptare. Acest mecanism a fost folosit de către japonezi şi în procesul de 
îmbunătăţire continuă a calităţii, proces denumit kaizen. 


În cea de a doua fază, învăţarea organizaţională trebuie să devină un proces generalizat la 
nivelul întregii organizaţii. Aşa cum spune Peter Senge, învăţarea devine un proces generativ, 
generând noi cunoştinţe în mod continuu şi încorporând aceste cunoştinţe în noi produse şi servicii. 
Organizațiile care învaţă sunt organizaţii în care se dezvoltă foarte mult inovarea, prin care se 
realizează avantajul competitiv. Forţa motrice a unei organizaţii care învaţă o constituie viziunea 
leadership-ului care creează un viitor dezirabil. "Învăţarea generativă nu se poate realiza într-o 
organizaţie în care predomină gândirea de tip eveniment. Ea necesită o structură conceptuală de tip 

sistemic, abilitatea de a descoperi cauze structurale de comportament" (Senge, 1999, p.53). 
Diferenţa dintre cele două tipuri de învăţare organizaţională poate fi mai uşor înţeleasă prin 
fenomenul broaştei care se poate fierbe. Se pune o broască într-un vas cu apă, iar vasul cu apă se 
pune pe foc. Apa începe să-şi ridice treptat temperatura. Broasca are capacitatea de a-şi regla 
temperatura corpului în funcţie de temperatura mediului înconjurător, astfel că încălzirea apei în 
mod progresiv nu-i provoacă nici o reacţie adversă. Broasca se adaptează continuu la creşterea 
temperaturii din apă, dar odată apa ajunsă la saturație începe să fiarbă, cu broască cu tot. 
Fenomenul reprezintă învăţarea de adaptare la mediu, care nu întotdeauna conduce la soluţia cea 
mai bună. În schimb, dacă se pune o broască într-un vas care conţine apă în fierbere, broasca 
reacţionează imediat sărind din apă, datorită diferenţei prea mari între temperatura apei şi 
temperatura din acel moment al corpului ei. Paradoxul comportamental al broaştei reflectă pe 
undeva şi atitudinea faţă de învăţarea organizaţională şi eforturile manageriale de a o realiza. 


Garvin, Edmondson & Gino (2008) au dezvoltat un chestionar prin care se poate evalua 
procesul de învăţare organizaţională, pe baza căruia să se vadă în ce măsură o organizaţie poate 
deveni organizaţie care învaţă. Autorii definesc trei condiţii de bază pentru ca să se ajungă la stadiul 
de organizaţie care învaţă. Aceste condiţii se pot formula astfel: a) existenţa unui context care să 
sprijine învăţarea organizaţională; b) existenţa unor procese şi practici concrete de învăţare 
organizaţională şi c) existenţa unui leadership care să fie forţa motrice a organizaţiei care învaţă. Cea 
de a treia condiţie este esenţială deoarece fără viziunea şi efortul de a construi strategii adecvate nu 
se poate construi o organizaţie care învaţă. 

Capitolul 14 


Capitalul intelectual 


14.1. Înțelegerea conceptului 
de capital intelectual 


Conceptul de capital intelectual constituie o extensie semantică de la conceptul economic 
clasic de capital. În economie, prin capital se înţelege: ”(1) (în sens larg), stoc de valori sau de active 
care, intrate în circuitul economic, pot genera venituri posesorilor lor. (2) ca factor de producţie, 
capitalul cuprinde bunurile rezultate din producţie şi care sunt folosite pentru producerea altor 
bunuri economice. În această calitate el mai poartă denumirea de capital tehnic sau capital real, care 
se delimitează clar de noţiunile de capital bănesc sau de capital financiar; banii şi activele financiare 
(acţiuni, obligaţiuni etc.) nu sunt factori de producţie, deoarece cu ajutorul lor nu pot fi produse, în 
mod direct, alte bunuri” (Drobotă, 1999, p.85). Acest concept a apărut în condiţiile dezvoltării 
economiei cunoştinţelor, când au început să apară diferenţe semnificative între valoarea contabilă şi 
valoarea de piaţă a unei companii. De exemplu, în 1995, valoarea de piaţă a unei acţiuni la compania 
Microsoft era de 70 dolari, în timp ce valoarea contabilă era de numai 7 dolari. Cu alte cuvinte, 
pentru fiecare 1 dolar existent în actele contabile ale companiei, pe piaţa de capital se mai adăugau 
9 dolari, bani care nu se regăseau de loc în evidenţele contabile ale companiei. În mod legitim se 
punea întrebarea cum se poate explica această diferenţă. Pentru Microsoft, experţii au considerat că 
valoarea de piaţă a companiei derivă din două surse: o sursă internă care reflectă o anumită 
capacitate intelectuală a celor care lucrează în companie, un management avansat bazat pe 
performanţă şi pe o structură funcţională diferită de managementul clasic industrial şi relaţii 
excelente cu consumatorii; o sursă externă care reflectă baza extraordinar de mare a 
consumatorilor, de ordinul milioanelor, care sunt utilizatori de Windows. Având în vedere dominaţia 
Windows-ului pe glob precum şi costurile mari asociate unei decizii de schimbare a sistemului de 
operare, utilizatorii produselor Microsoft sunt aproape captivi, în sensul că vor rămâne şi pe viitor cu 
acest sistem de operare. 


Compania Microsoft a fost luată doar ca exemplu pentru o categorie din ce în ce mai largă de 
companii, în special cele care produc bunuri care înglobează multe cunoştinţe şi inteligenţă, precum 
şi companii care produc servicii. În timp ce în contabilitate se înregistrează valoarea activelor 
tangibile, pe piaţa de capital se iau în calcul în special activele intangibile ale companiilor. Pentru că 
aceste active intangibile nu sunt cuprinse în documentele contabile ale unei companii a fost nevoie 
de a se extinde conceptul economic de capital astfel încât să se cuprindă şi resursele intangibile ale 
companiei. Resursele intangibile sunt reprezentate prin noul concept de capital intelectual. 

Resursele intangibile sunt prin natura lor neliniare si greu de evaluat. Metricile liniare folosite în 
contabilitate pentru resursele tangibile nu se pot folosi pentru resursele intangibile. Se impune 
elaborarea unor noi metrici cu ajutorul cărora să putem evalua şi capitalul intelectual. Incertitudinea 
privind identificarea resurselor intangibile dintr-o companie şi dificultatea reală de evaluare a lor 
conduc în mod logic la o anumită neclaritate în definirea şi folosirea conceptului de capital 
intelectual. De aici şi multitudinea definiţiilor date acestui concept. Voi prezenta în continuare câteva 
dintre cele mai des folosite definiţii în literatura de specialitate. 


"Capitalul intelectual este suma a tot ceea ce angajaţii unei companii cunosc şi care îi da un 
avantaj competitiv. Spre deosebire de activele cu care oamenii de afaceri şi contabilii sunt familiari — 
pământ, fabrici, echipamente, bani — capitalul intelectual este intangibil" (Stewart, 1999, p.XI). 


"Capitalul intelectual poate fi definit ca fiind format din toate resursele non-monetare şi non- 
fizice care sunt controlate total sau parţial de către organizaţie şi care contribuie la valoarea 
organizaţiei” (Roos, Pike & Fernstróm, 2005, p.19). 


Capital total 


Capital financiar Capital intelectual 


Resurse monetare 
Resurse fizice alise 
Resurse organizationale 


Resurse umane 


Resurse relationale 


Figura 14.1 — Structura capitalului total într-o organizaţie 


Dintre definițiile de mai sus, cea care cuprinde cel mai bine conţinutul şi forma de manifestare 
a capitalului intelectual este cea dată de Roos, Pike & Fernstróm. În figura 14.1 prezint o ilustrare 
grafică a acestei definiţii date capitalului intelectual. 


În cartea sa Making sense of intellectual capital Daniel Andriessen aduce argumente în 
favoarea folosirii conceptului de resurse intangibile în loc de capital intelectual: “Termenul de capital 
are prea multe conotaţii care nu se potrivesc cu natura intangibilă pe care o investigăm. Termenul de 

active este asociat prea mult cu ideea de control si de proprietate. De aceea eu prefer termenul de 
resurse. Deci, eu folosesc conceptul de resurse intangibile, pe care le definesc ca fiind resurse non- 
monetare fără substantialitate fizică care sunt capabile împreună să producă beneficii viitoare 
pentru companie” (Andriessen, 2004, p.70). 


Roos, Pike & Fernstróm (2005) consideră că distincţia semantică între conceptul de resurse 
intangibile şi capital intelectual nu este esenţială în management deoarece în evaluarea economică a 
companiei contează mai mult comportamentul economic al resurselor, respectiv, modul în care 
resursele unei companii participă activ la realizarea valorii. Totodată, autorii consideră că 
intangibilele şi capitalul intelectual nu reprezintă de fapt acelaşi lucru: "Sunt destule resurse de 
capital intelectual care au o exprimare tangibilă. În acelaşi timp, sunt destule resurse economice 
tradiţionale care au o exprimare intangibilă” (Roos, Pike & Fernstróm, 2005, p.32). De exemplu, 
autorii consideră că documentaţia tehnologică şi de proces, patentele, contractele de management, 
contractele de angajare, programele de instruire a angajaţilor, bazele de date cu clienţii, contractele 
cu furnizorii constituie componente ale capitalului intelectual. Aici, autorii se contrazic, deoarece în 
definiţia dată de ei capitalului intelectual resursele considerate ca fiind parte a capitalului intelectual 
sunt non-monetare şi non-fizice. Personal, consider că trebuie să facem distincţia între resursele 
tangibile şi intangibile şi să includem în conceptul de capital intelectual numai resursele intangibile. 
Chiar şi atunci când considerăm patentele pentru invenţii şi inovaţii, nu ne referim la documentaţia 
pe suport de hârtie depusă la oficiul de invenţii şi mărci pentru brevetare, ci la conţinutul conceptual 
pentru care se solicită brevetarea. De asemenea, când considerăm structura organizatorică a unei 
companii nu ne referim la suportul fizic pe care se prezintă organigrama companiei, ci la concepţia ei 
şi la relaţiile funcţionale dintre diferitele elemente structurale. 


Conceptul de capital intelectual a fost sugerat de o serie de autori în literatura de specialitate 
încă din a doua jumătate a secolului trecut. Momentele mai semnificative se produc însă după 1990 
şi devin substanţiale în anii 1996-1997. În anul 1991, Thomas Stewart publică în revista Fortune un 
articol intitulat Brainpower, în care foloseşte în mod explicit termenul de capital intelectual. În 1994 
revine cu un al doilea articol pe aceeaşi temă. În 1991, compania de asigurări Skandia din Suedia 
introduce pentru prima dată în lume o poziţie de conducere cu denumirea de Director cu capitalul 
intelectual şi îl numeşte în această funcţie pe Leif Edvinsson, un om creativ care devine unul dintre 
principalii pionieri ai noului domeniu de activitate. În 1995, Skandia publică primul Raport de capital 
intelectual, din lume. Anii 1996-1997 sunt consideraţi critici pentru dezvoltarea capitalului 
intelectual deoarece în această perioadă se publică cinci cărţi care pun bazele noului domeniu de 
cercetare şi activitate managerială: Brookin (1996), Edvinsson & Malone (1997), Roos, Roos, 
Dragonetti & Edvinsson (1997), Stewart (1997) şi Sveiby (1997). În anul 2000 ia fiinţă şi prima revistă 
de specialitate dedicată capitalului intelectual Journal of Intellectual Capital, care joacă un rol 
important în consolidarea şi dezvoltarea conceptuală a domeniului. 


Primele modele pentru reprezentarea capitalului intelectual au fost propuse de Sveiby (1997) 
sub forma Monitorului de active intangibile şi de Edvinsson & Malone (1997) sub forma Modelului 
Skandia. Sveiby consideră că activele intangibile ale unei companii se compun din: competențele 
individuale ale angajaţilor, structura internă si structura externă. Competentele individuale se referă 
la educaţia angajaţilor, la experienţa lor şi la cunoştinţele profesionale obţinute în compania 
respectivă. Structura internă se referă modul în care este organizată compania şi la modul în acre 
managementul operează în folosirea resurselor. Modelul Skandia este mai elaborat, dar în principal 

urmăreşte aceleaşi idei privind identificarea componentelor capitalului intelectual. Capitalul 
intelectual cuprinde două componente de bază: capitalul uman şi capitalul structural. Capitalul uman 
cuprinde cunoştinţele, abilităţile, motivațiile şi competențele angajaţilor. Capitalul structural este 
reprezentat prin ceea ce rămâne în companie atunci când angajaţii pleacă acasă. El se compune din 
capitalul consumatorilor şi capitalul organizational. Această ultimă componentă se compune din 
capitalul de inovare şi capitalul de proces. 


Aceste două modele de capital intelectual propuse de Sveiby şi Edvinsson au generat multe 
alte modele, dar esenţa a rămas aceeaşi: capitalul intelectual este privit ca un stoc de resurse 
intangibile, care se diferenţiază prin natura lor. Un pas mai departe se face prin considerarea 
capitalului intelectual ca fiind de tipul stoc şi curgere (Andriessen, 2004; Edvinsson, 2002). 
Andriessen (2004, p. 68) analizează interpretările de stoc şi, respectiv, de stoc şi curgere a capitalului 
intelectual: “Considerând capitalul intelectual ca pe un stoc ne oferă o perspectivă interesantă 
asupra potenţialului unei companii. Ne permite să privim la modul în care companiile creează 
bogăţie în viitor folosind capabilitățile lor unice. ... Conceptul de capital intelectual ca stoc şi curgere 
creează o nouă şi interesantă perspectivă asupra organizaţiilor. Putem descrie organizaţiile ca 
sisteme dinamice de stocuri şi curgere a resurselor financiare, a celor tangibile şi intangibile.” 


14.2. Modelul canonic al capitalului intelectual 


Atunci când un anumit model începe să fie acceptat de majoritatea cercetătorilor, devenind 
aproape un model standardizat, el se numeşte model canonic. Voi prezenta în continuare modelul 
cel mai frecvent utilizat şi citat în literatura de specialitate pentru capitalul intelectual. În figura 13.2 
prezint schema de bază a acestui model. 


Capital 
intelectual 


| 


Capital uman Capital structural Capital relational 


Figura 14.2 - Schema modelului canonic al capitalului intelectual 


Modelul canonic cuprinde trei componente fundamentale: capitalul uman, capitalul structural si 
capitalul relational. Capitalul uman constituie cea mai importantă componentă deoarece este 
singura capabilă să gândească, să ia decizii şi să genereze cunoştinţe. Capitalul uman conţine 
cunoştinţele angajaţilor sub cele trei forme: cunoştinţe raţionale, cunoştinţe emoţionale şi 
cunoştinţe spirituale. Totodată, aceste cunoştinţe reflectă deopotrivă experienţa personală a 

angajaţilor cát si cunoştinţele profesionale obţinute prin programele de instruire. Integrând 
cunoştinţele cu abilităţile individuale se ajunge la competențele angajaţilor. Totodată, motivaţia si 
valorile personale contribuie la atitudinea lor faţă de muncă şi de companie, fapt important pentru 
manifestarea capitalului uman. 


Capitalul structural conţine toate acele elemente intangibile care se referă la organizaţie. 
Aşa cum spunea metaforic Leif Edvinsson, capitalul structural reprezintă ceea ce rămâne în 
organizaţie atunci când angajaţii pleacă acasă la sfârşitul programului de muncă. Capitalul structural 
conţine elemente care se pot grup în: a) proceduri şi rutine de muncă, inclusiv procese de 
management; b) proprietatea intelectuală şi c) cultura organizaţională. Toate aceste elemente au la 
bază cunoştinţele organizaționale, care depăşesc nivelul individual şi despre care am vorbit într-un 
capitol anterior. De exemplu, la compania Southwest Airlines s-a introduc ca procedură specifică 
pregătirea unui avion sosit dintr-o cursă pentru o altă cursă într-un timp care să nu depăşească 25 de 
minute, timpul având o valoare deosebită pentru o companie de tip low-cost. Această procedură 
avea să devină emblematică pentru companiile de tip low-cost. În aceeaşi perspectivă putem vorbi 
despre procedura ciclului de învăţare organizaţională Plan-Do-Check-Act dezvoltat la compania 
Toyota şi implementat apoi la majoritatea companiilor japoneze. În categoria procelor de 
management intră modul de organizare structurală şi funcţională a companiei. Organigrama unei 
companii ne indică structurile funcţionale ale organizaţiei şi legăturile ierarhice dintre ele. 
Organigrama constituie unul dintre elementele tipice capitalului structural deoarece ne indică 
flexibilitatea sau rigiditatea managerială din companie şi modul în care procesele manageriale pot 
stimula sau frâna învăţarea organizaţională şi valorificarea resurselor intangibile. Pentru orice 
companie, dar mai ales pentru cele care vor să fie competitive crearea de cunoştinţe trebuie să 
conducă la o serie de noi brevete de invenţii şi inovaţii pentru noi produse şi servicii sau îmbunătăţiri 
aduse celor existente. Toate acestea trebuie să ducă la obţinerea drepturilor de proprietate 
intelectuală. Subliniez încă o dată faptul că un brevet de invenţie sau inovaţie constituie un element 
de capital intelectual în măsura în care se evaluează conţinutul conceptual al brevetului, conţinutul 
lui în cunoştinţe, idei sau scheme tehnice şi nu suportul material pe care sunt puse toate acestea | 
suport de tip hârtie sau digital). Atunci când compania nu are capacitatea de a produce brevete de 
invenţii şi inovaţii, ea poate achiziţiona drepturi de proprietate intelectuală şi produce pe baza lor o 
serie de produse şi servicii. 


Un fenomen interesant s-a produs cu universităţile europene. Prin tradiţie, cercetările 
ştiinţifice s-au diseminat prin publicaţii de specialitate fiind considerate bunuri ale comunităţii 
ştiinţifice internationale. Universitățile nu concepeau să breveteze noile rezultate, mai ales cele cu 
evidente aplicaţii industriale. Astfel că marile companii au beneficiat multă vreme de descoperirile 
ştiinţifice ale cercetătorilor din universităţi şi au dezvoltat produse pe care le-au brevetat imediat şi 
pentru care au obţinut drepturi de proprietate intelectuală, lăsând universităţile doar cu gloria 
descoperiri lor. Această situaţie paradoxală s-a schimbat în ultima vreme, când prin schimbări 
legislative universităţile îşi pot înfiinţa centre de proprietate intelectuală şi breveta propriile 
descoperiri. Din nefericire, la noi în ţară această practică nu a fost stimulată şi nici susţinută financiar 
de către guvern fapt pentru care universităţile noastre nu au devenit şi puternice centre de 
proprietate intelectuală. În sfârşit, cultura organizaţională este un element foarte important în 
capitalul structural al oricărei companii. De altfel, managementul şi cultura organizaţională sunt în 
acelaşi timp integratori neliniari puternici care transformă capitalul intelectual potenţial în capital 
intelectual operaţional. Deşi capitalul uman este componenta esenţială a oricărui capital intelectual, 

capitalul structural constituie nodul Gordian în valorificarea cát mai bună a resurselor intangibile. De 
exemplu, în compania Apple după ce Steve Jobs a fost forţat să plece deşi a fost unul dintre 
fondatorii companiei, datorită unui capital structural rigid şi lipsit de viziune nu s-a putut valorifica 
foarte bine capitalul uman, iar compania a intrat după o vreme în declin economic. La revenirea în 
companie, Steve Jobs a schimbat în primul rând capitalul structural pentru a putea stimula capitalul 
uman şi capitalul relational să se dezvolte, fapt ce explică succesul fără precedent al companiei. 


Capitalul relational se referă la conţinutul relaţiilor pe care organizaţia le are cu persoane 
fizice sau juridice din mediul extern. Relaţiile pot fi cu furnizorii de materiale, energie sau chiar 
resurse umane, cu băncile şi investitorii, cu companiile de transport şi distribuţie, cu clienţii, cu 
asociaţii profesionale şi fundaţii, cu agenţii şi instituţii guvernamentale sau chiar cu guvernul şi 
parlamentul. Relaţiile pot fi şi cu alte companii în reţele de cooperare sau clustere de afaceri. 
Relaţiile pot fi formale sau informale. Cele formale se bazează pe contracte de colaborare sau 
afaceri, în timp ce relaţiile informale se stabilesc între oameni şi funcţionează în virtutea definirii 
unor interese comune, un exemplu recent constituindu-l comunităţile de practică. Noile strategii de 
dezvoltare a proceselor deschise de inovare şi de creare a unor baze cât mai ample de date şi 
informaţii despre clienţi se bazează îndeosebi pe relaţiile informale şi cercetările de marketing. 
Elemente importante care pot influenţa pozitiv capitalul relational sunt cele de imagine ale 
companiei şi ale brand-urilor. Internationalizarea şi globalizarea afacerilor se bazează tot mai mult pe 
capitalul relational şi pe capacitatea acestuia de a pune în valoare capitalul uman al companiei. 


14.3. Modelul entropic al capitalului intelectual 


Modelul canonic prezentat mai sus are la bază câteva ipoteze de lucru care îl fac limitat în 
înţelegerea conceptului de capital organizational. Aceste ipoteze de lucru sunt: 


e Cunostintele sunt reprezentate prin diada dezvoltată de Nonaka, diadă formată din cunoştinţe 
tacite şi cunoştinţe explicite. Transformarea unei forme de cunoştinţe în cealaltă se face în 
concordanţă cu modelul SECI dezvoltat de Ikujiro Nonaka şi colegii lui. 

e Având la bază metafora aisbergului sau metafore bazate pe obiecte fizice tangibile, 
cunoştinţele şi prin consecință capitalul intelectual este supus unei gândiri liniare de tip 
Newtonian. De aici şi tentatia de cuantificare a capitalului intelectual pe baza procedurilor 
contabile folosite în balanţa financiară a organizaţiei. 

e Capitalul intelectual al organizaţiei este conceput ca un potenţial, constituind suma tuturor 
resurselor intangibile din organizaţie. De aceea şi modelul canonic induce ideea că valoarea 
capitalului total intelectual al unei organizații se obține făcând suma componentelor sale: 
capitalul uman, capitalul structural şi capitalul relational. 

e Managementul şi cultura organizaţională apar ca elemente constituente ale capitalului 
structural, fără a se vedea şi influenţa lor asupra valorificării capitalului intelectual. 

e Modelul canonic oferă o imagine statică a capitalului intelectual organizational deoarece nu 
cuprinde procesele de transformare a unor componente în alte componente aşa cum se 
întâmplă în realitate. 

Pentru a dezvolta un model nou de capital intelectual care să fie capabil de a reflecta mai bine 
realitatea dintr-o organizaţie este important să analizăm fiecare dintre aceste ipoteze de lucru 

explicite sau implicite şi să le relaxăm, în sensul flexibilizării consecinţelor lor. În acest sens, voi lua 
fiecare dintre ipotezele de lucru formulate mai sus şi am să arăt modul în care ele se pot relaxa. 


e În locul diadei cunoştinţelor tacite si explicite voi considera cele trei câmpuri fundamentale de 
cunoştinţe (raționale, emoţionale şi spirituale), precum şi dinamica transformării unei forme 
de cunoştinţe într-o altă formă. Astfel, dinamica Nonakiană se înlocuieşte cu dinamica 
entropică a cunoştinţelor. 

e  Schimbând gândirea metaforică în interpretarea cunoştinţelor, în sensul considerării lor ca 
fiind câmpuri şi nu obiecte, se schimbă în mod implicit şi gândirea Newtoniană liniară în 
gândire termodinamică neliniară. Aceasta înseamnă că şi capitalul intelectual ca rezultat al 
procesării resurselor intangibile este în esenţa lui neliniar. Evaluarea lui nu se mai poate face 
folosind proceduri de tip contabil ca până acum. 

e Capitalul intelectual trebuie privit cel putin din două perspective diferite: ca un potential si ca 
o forță motrice operaţională în valorificarea resurselor intangibile ale companiei. Această 
capital intelectual operaţional. 

e Managementul si cultura organizaţională au un rol complex, fiind în acelaşi timp parte a 
capitalului intelectual şi integratori cu rol transformational al capitalului intelectual potential 
în capital intelectual operational. 

e Modelul canonic trebuie înlocuit cu un nou model care să ofere o imagine dinamică a 
capitalului intelectual, inclusiv modul în care el se poate regenera. Noul model pe care l-am 
dezvoltat şi pe care l-am denumit modelul entropic al capitalului intelectual are această 
capacitate de a reflecta dinamica continuă a capitalului intelectual dintr-o organizaţie. 

Cunostintele organizaționale constituie o integrare a celor trei câmpuri fundamentale reprezentate 
prin cunoştinţele raţionale, cunoştinţele emoţionale şi cunoştinţele spirituale. Aceste cunoştinţe 
sunt procesate cu ajutorul inteligentelor specifice definite de Howard Gardner şi rezultă capitalul 
intelectual cognitiv, capitalul intelectual emoţional şi capitalul intelectual spiritual al organizaţiei. 
Prin integrarea celor trei tipuri de capital intelectual se obţine capitalul intelectual organizational 
(CIO). O ilustrare grafică simplificată a acestor procese se prezintă în figura 14.3. 


Capital 
Cunoştinţe Inteligente intelectual 
rationale rationale rational 


Cunostinte Inteligente Capital 


emotionale emotionale intelectual 
emotional 


Cunostinte Inteligente 


spirituale spirituale intelectual 


Capital 


spiritual 


Figura 14.3 - Modelul procesual al capitalului intelectual organizational 


(Sursa: Bratianu & Orzea, 2013) 

Ne punem însă întrebarea cum putem lega structura canonică a capitalului intelectual de cea 
prezentată în figura 14.3. Să considerăm capitalul uman. El contine cunoştinţe. Dacă relaxăm ipoteza 
cunoştinţelor tacite şi explicite, atunci vom considera că el conţine cunoştinţe raţionale, emoţionale 
şi spirituale. Dar şi capitalul structural conţine resurse intangibile care sunt constituite în esenţa lor 
de cunoştinţe raţionale, emoţionale şi spirituale. De exemplu, cultura organizaţională rezultă din 
filtrarea emoţiilor rezultate din interacţiunea socială în cadrul organizaţiei, în special în timpul unor 
ceremonii sau tradiţii, precum şi din condensarea unor valori profesionale şi etice. Aceasta înseamnă 
o interacţiune a câmpurilor de cunoştinţe emotionale si spirituale. De asemenea, capitalul relational 
integrează cunoştinţe raţionale de tip economic, cunoştinţe emoţionale rezultate din interacţiunea 
umană şi cunoştinţe spirituale din asumarea unor valori etice şi profesionale. Cu aceste date noi, 
modelul canonic al capitalului intelectual prezentat în figura 14.2 se completează cu câmpurile de 
cunoştinţe discutate mai sus şi se poate pune în corelaţie cu modelul prezentat în figura 14.3. 
Comparând modelul canonic din figura 14.2 cu modelul procesual din figura 14.3. se poate constata 
faptul că entităţile capital uman, capital structural şi capital relational au fost definite în mod intuitiv, 
având în vedere funcţionalitatea lor şi o anumită uşurinţă în evidenţierea tipurilor de resurse. În 
esenţă, aceste entităţi conţin cunoştinţe raţionale, emoţionale şi spirituale (vezi figura 14.4). 


Prin relaxarea celorlalte ipoteze de lucru din formularea modelului canonic se ajunge la 
perspectiva capitalului intelectual dinamic, format din capital intelectual potenţial şi capital 
intelectual operaţional. Gândind metaforic avem în vedere modelul energiei mecanice care se 
compune din energie potenţială şi energie cinetică. Cu alte cuvinte, într-o organizaţie prin integrarea 
tuturor resurselor intangibile se obţine capitalul intelectual potenţial, dar numai o parte a acestuia 
devine operaţional şi contribuie la crearea de valoare. Transformarea capitalului intelectual potenţial 
în capital intelectual operaţional o fac integratorii, pe care i-am prezentat în capitolul dedicat 
cunoştinţelor organizaționale. Reamintesc definiţia pe care am dat-o integratorului: "un câmp 
puternic de forţe, care este capabil să combine două sau mai multe elemente într-o nouă entitate, 
pe baza interdependentei şi a sinergiei. Aceste elemente pot să fie de natură fizică sau virtuală si 
trebuie să aibă capacitatea de a interactiona într-o manieră controlată” (Bratianu, 2008, p.237). 


Capital intelectual 


Cunoştinţe Cunoştinţe Cunoştinţe 
raţionale emoţionale spirituale 
M ST 


Figura 14.4 — Modelul canonic dezvoltat cu câmpurile de cunoştinţe 

Integratorii de bază dintr-o organizaţie sunt următorii: tehnologia si procesele asociate ei, 
managementul, leadership-ul şi cultura organizaţională. Rolul integrator al tehnologiei şi al 
proceselor asociate depinde de complexitatea lor şi de gradul de inteligenţă şi cunoştinţe înglobate 
în acestea. Cu alte cuvinte, o tehnologie bazată pe computere puternice, software inteligent şi 
integrare internet constituie un integrator mult mai puternic decât o tehnologie preponderent 
mecanică de acum 50 de ani. Managementul este un integrator mai puternic decât tehnologia 
întrucât procesează cunoştinţe, ceea ce tehnologia încă nu poate face. Tehnologic putem procesa 
numai date şi informaţii. Managementul s-a dezvoltat însă mai mult pe dimensiunea raţională şi 
acţionează prin mecanisme preponderent raţionale. Acest lucru se explică prin faptul că 
managementul trebuie să răspundă unor cerinţe economice, iar economia s-a dezvoltat ca o ştiinţă 
raţională. În concluzie, managementul va acţiona în mod preponderent asupra câmpurilor de 
cunoştinţe raţionale. Leadership-ul vine să integreze ceea ce managementul face mai puţin, 
respectiv, cunoştinţele emoţionale şi cunoştinţele spirituale. Leadership-ul este un integrator 
puternic, dar depinde de stilul şi gândirea fiecărui lider în parte. De exemplu, un lider 
transformational este un integrator mult mai puternic decât un lider tranzactional. Să considerăm un 
proces de transformare sau schimbare organizaţională. Un astfel de proces presupune o integrare 
foarte bună a cunoştinţelor rationale, emotionale si spirituale. Cunostintele rationale constituie 
continutul cognitiv al schimbárii si sunt folosite pentru argumentarea ratiunii nevoii de schimbare. 
Cunostintele emotionale sunt necesare pentru a construi sistemul de motivare al angajatilor de a se 
implica in schimbare ca factori activi, ceea ce inseamná un efort deosebit, mult mai mare decát dacá 
nu s-ar fi produs nici o schimbare. Cunostintele spirituale sunt importante deoarece ele contribuie la 
direcţia schimbării şi definirea scopului ei. De aceea, leadership-ul transformational este un 
integrator foarte puternic atât pentru realizarea câmpului integrat de cunoştinţe organizaționale, cât 
şi pentru transformarea capitalului intelectual potenţial în capital intelectual operaţional. O 
companie poate avea resurse umane şi tehnologice foarte bune, dar dacă managerii şi liderii ei nu au 
viziune şi nu au capacitatea de a integra aceste resurse pentru a produce fenomenul de sinergie, 
atunci transformarea potenţialului în operaţional se face ineficient. Metaforic, în fizică vorbim în 
acest caz de un randament scăzut. În sfârşit, cultura organizaţională joacă un rol important şi 
complex în acelaşi timp deoarece prin cunoştinţele emoţionale şi spirituale încorporate ea este parte 
a capitalului intelectual potenţial, dar şi forţă motrice integratoare. 


În figura 14.5 prezint modelul entropic al capitalului intelectual, model care pune foarte clar 
în evidenţă acţiunea integratorilor asupra capitalului intelectual potenţial. Capitalul intelectual 
operational devine sursa de realizare a capabilitatilor dinamice din organizaţie, capabilități care au 
rolul de a realiza avantajul competitiv al companiei. De remarcat în acest model şi procesele de 
învăţare organizaţională şi de inovare, procese care asigură reînnoirea capitalului intelectual. 
Modelul entropic al capitalului intelectual este orientat spre viitor de către viziunea liderilor şi are ca 
rezultat crearea avantajului competitiv, avantaj esenţial în competiţia de pe piaţă în care se află 
compania. De asemenea, prin învăţare organizaţională se asigură posibilitatea de reînnoire a 
capitalului intelectual, ceea ce asigură sustenabilitatea companiei. 

V - Viziune; CIP — Capital intelectual potential; IN — Integratori; CIO — Capital intelectual operational; 
CD - Capabilitáti dinamice; AC — Avantaj competitiv; | — Inovare; ÎO — învăţare organizaţională. 


Figura 14.5 — Modelul entropic al capitalului intelectual 


Modelul este dinamic deoarece entităţile componente sunt într-o continuă mişcare şi 
transformare. Modelul este entropic deoarece prin învăţarea organizaţională şi prin inovare entropia 
organizaţională creşte şi nu scade ca în cazul managementului clasic. Subliniez faptul că 
reprezentarea modelului sub forma de procese secvențiale deriva din necesitatea folosirii unei 
scheme simple şi inteligibile. În realitate, procesele se pot realiza în paralel şi se influenţează mult 
mai complex decât am prezentat în figura 14.5. Transformarea de bază în acest model o reprezintă 
transformarea capitalului intelectual potenţial în capital intelectual operaţional prin acţiunea 
continuă a integratorilor. 


14.4. Evaluarea capitalului intelectual 


Capitalul intelectual reprezintă o integrare a resurselor intangibile dintr-o organizaţie. Având 
deci o natură intangibilă şi nu fizică, capitalul intelectual nu se poate măsura direct ca în cazul 
obiectelor fizice. El se poate măsura indirect, folosind o structură de indicatori care să poată fi 
másurati şi care să reflecte cât mai bine capitalul intelectual atât cantitativ, cât şi calitativ. Trebuie 
însă să fim atenţi cum stabilim aceşti indicatori şi mai ales cum interpretăm valoarea lor. Am să dau 
ca exemplu negativ o interpretare total greşită a indicatorilor, care trebuie evitată în cercetările de 
capital intelectual. În Austria, în anul 2006 s-a dat o lege prin care se cere ca fiecare universitate să 
prezinte la sfârşit de an un Raport de capital intelectual, în vederea evaluării capacităţii acesteia de 
a-şi dezvolta continuu capitalul intelectual. Mai bine spus, de evaluare a performanţelor intelectuale 
ale unei universităţi, plecând de la premisa cá o universitate este densă în capital intelectual. Ideea 
este bună, dar modul ei de aplicare este irelevant pentru conceptul de capital intelectual. Legea 
prevede şi un ghid de evaluare, bazat pe modelul canonic al capitalului intelectual format din capital 
uman, capital structural si capital relational. Fiecare componentă a capitalului intelectual este 
evaluată cu ajutorul unui set de indicatori, mai mult sau mai puţin relevanti pentru natura şi valoarea 

capitalului intelectual. De exemplu, la capitolul de evaluare a capitalului structural, secţiunea 11.2.11 
se defineşte ca indicator "Suprafata aferentă spaţiului de învăţământ si de cercetare, în metri 
pătraţi.” Pe baza acestui indicator, daca Universitatea A are o suprafaţă mai mare decât 
Universitatea B, atunci capitalul ei intelectual este mai mare! lată o interpretare total greşită 
generată de neintelegerea conceptului de capital intelectual si de construire a unui sistem de 
evaluare bazat pe indicatori irelevanti. 


Dintre multiplele modele propuse pentru evaluarea capitalului intelectual, am să prezint 
modelul propus de Ministerul Ştiinţei, Tehnologiei şi al Inovării din Danemarca în 2003: The 
intellectual capital statement model. O ilustrare grafică se prezintă în figura 14.6. 


Descriere 


obiective 


Provocări TENE 
; Initiative Indicatori 
manageriale 


Figura 14.6 - Modelul danez privind raportul de capital intelectual 


Desi autorii au folosit cuvântul statement pentru acest model, cuvânt care înseamnă declaraţie, prin 
conţinutul şi modul de realizare, modelul se referă de fapt la un raport privind capitalul intelectual. 
Este vorba despre un raport pe care o companie îl pregăteşte pentru a vedea progresul înregistrat de 
ea într-un an de zile în dezvoltarea şi folosirea cu succes a resurselor intangibile. Modelul conţine 
patru componente de bază, care se pot descompune la rândul lor în mai multe elemente. Aceste 
componente sunt: descrierea obiectivelor, provocările manageriale, iniţiativele şi indicatorii. 


Prima componentă — descrierea obiectivelor — contine o formulare a obiectivelor pe care şi 
le propune compania pentru perioada următoare şi a resurselor de cunoştinţe necesare pentru a 
putea realiza aceste obiective. Această descriere răspunde unor întrebări de genul: Ce produse şi 
servicii va pune pe piaţă compania în perioada următoare? Ce resurse de cunoştinţe necesită 
realizarea acestor produse şi servicii? Care este relaţia dintre aceste resurse de cunoştinţe şi 
valoarea creată pentru consumatori? A doua componentă — provocări manageriale — evidenţiază 
care sunt cunoştinţele necesare care trebuie consolidate şi care sunt cunoştinţele noi care trebuie 
produse sau achiziţionate în vederea realizării obiectivelor propuse. A treia componentă — initiative — 

se referă la iniţiativele concrete care trebuie dezvoltate în vederea dezvoltării cunoştinţelor din 
interior şi achiziţionarea unor noi cunoştinţe din exterior. Ultima componentă - indicatori — se referă 
la setul de indicatori care trebuie definiti pentru a putea evalua în ce măsură iniţiativele propuse au 
fost realizate. Indicatorii trebuie astfel aleşi încât ei să fie semnificativi pentru fenomenul evaluat şi 
să se poată măsura uşor şi exprima valoric. Modelul danez este coerent şi suficient de flexibil, în 
sensul formulării celor patru componente şi a alegerii setului de indicatori. 

